# śrī-śrī-bhakti-rasāmṛta-sindhuḥ

# pūrva-vibhāgaḥ

This edition is entirely based on Haridas Das’s edition. (Nabadwip : Haribol Kutir, 462 Gaurābda = 1951). I have supplemented some of the commentaries with the anvaya provided by Bhaktisiddhanta Saraswati in his edition of the Chaitanya Charitamrita. I have not done this for every available verse, though I may do so in the future. (Jan Brzezinski 2003-12-20)

Haridas Das has not given a detailed explanation of the sources he used in producing his edition, though he occasionally notes alternative readings. The only references I could find are to manuscripts of Vishwanath’s commentary found in the Boro Oriya and Ganga Mata Maths in Puri. He designates these as *ka* and *kha* respectively. Where I have noted them (i.e., only where considered credible), I have substituted a and b for *ka* and *kha.* (Jan Brzezinski 2004-09-25)

--o)0(o--

# śrī-śrī-bhakti-rasāmṛta-sindhuḥ

—o)0(o—

## bhagavad-bhakti-bheda-nirūpakaḥ

## pūrva-vibhāgaḥ

—o)0(o—

## prathama-laharī sāmānya-bhaktiḥ

śrī-śrī-rādhā-govinda-devau vijayete

**|| 1.1.1 ||**

**akhila-rasāmṛta-mūrtiḥ prasṛmara-ruci-ruddha-tārakā-pāliḥ |**

**kalita-śyāmā-lalito rādhā-preyān vidhur jayati ||**

**śrī-jīvaḥ (durgama-saṅgaminī):**

śrī-rādhā-dāmodarau jayataḥ |

sanātana-samo yasya jyāyān śrīmān sanātanaḥ |

śrī-vallabho’nujaḥ so’sau śrī-rūpo jīva-sad-gatiḥ ||

atha śrīmān so’yaṁ grantha-kāraḥ sakala-bhāgavata-loka-hitābhilāṣa-paravaśatayā prakāśitaiḥ sva-hṛdaya-divya-kamala-koṣa-vilāsibhiḥ śrīmad-bhāgavata-rasair eva bhakti-rasāmṛta-sindhu-nāmānaṁ grantham apūrva-racanam ācinvānas tad-varṇayitavyasyaiva ca sarvottamatāṁ niścinvānas tad-vyañjanayaiva niścinvānas tad-vyañjanayaiva maṅgalam āsañjayati | evaṁ sarva eva grantho’yaṁ maṅgala-rūpa iti ca vijñāpayati—akhileti | vidhuḥ śrī-kṛṣṇo jayati sarvotkarṣeṇa vartate | yadyapi vidhuḥ śrīvatsa-lāñchana iti sāmānya-bhagavad-āvirbhāva-paryāyas tathāpi vidhunoti khaṇḍayati sarva-duḥkham atikrāmati sarvaṁ ceti | yad vā, vidadhāti karoti sarva-sukhaṁ sarvaṁ ceti nirukteḥ saryavasāne vicāryamāṇe tatraiva viśrānteḥ | asurāṇām api mukti-pradatvena sva-vaibhavātikrānta-sarvatvena paramāpūrva-sva-prema-mahā-sukha-paryanta-sukha-vistārakatvena svayaṁ bhagavattvena svayaṁ bhagavattvena ca tasyaiva prasiddheḥ | ata evāmareṇāpi tat-prādhānyenaiva tāni nāmāni proktāni—vasudevo’sya janakaḥ ity ādy ukteḥ | etad eva sarvaṁ jayaty arthena spaṣṭīkṛtam | sarvotkarṣeṇa vṛttir nāma tat tad eveti | ata eva prākaṭya-samaya-mātra-dṛṣṭyā yā lokasyāpratītis tasyā nirāsako’yaṁ vartamāna-prayogaḥ | tathā ca pramāṇāni—vijaya-ratha-kuṭumba ity ādau yam iha nirīkṣya hatā gatāḥ sva-rūpam [bhā.pu. 1.9.39] iti |

svayaṁ tv asāmyātiśayas tryadhīśaḥ

svārājya-lakṣmy-āpta-samasta-kāmaḥ |

baliṁ haradbhiś cira-loka-pālaiḥ

kirīṭa-koṭy-eḍita-pāda-pīṭhaḥ || [bhā.pu.3.2.21] iti |

yasyānanaṁ makara-kuṇḍala-cāru-karṇa-

bhrājat-kapola-subhagaṁ savilāsa-hāsam |

nityotsavaṁ na tatṛpur dṛśibhiḥ pibantyo

nāryo narāś ca muditāḥ kupitā nimeś ca || [bhā.pu. 9.24.65] iti |

kā stry aṅga te kala-padāyata-mūrcchitena

sammohitā ‘ryapadavīṁ na calet trilokyām |

trailokya-saubhagam idaṁ ca nirīkṣya rūpaṁ

yad go-dvija-druma-mṛgān pulakāny abibhrat || [bhā.pu. 10.29.40] iti |

yan martya-līlaupayikaṁ sva-yoga-

māyā-balaṁ darśayatā gṛhītam |

vismāpanaṁ svasya ca saubhagarddheḥ

paraṁ padaṁ bhūṣaṇa-bhūṣaṇāṅgam || [bhā.pu. 3.2.12] iti |

ete cāṁśa-kalāḥ puṁsaḥ kṛṣṇas tu bhagavān svayam || [bhā.pu. 1.3.28] iti |

jayati jana-nivāso devakī-janma-vāda [bhā.pu. 10.90.48] ity ādīni śrī-bhāgavate |

atha tat-tad-utkarṣa-hetuṁ svarūpa-lakṣaṇam āha—akhilā rasā vakṣyamāṇāḥ śāntādyā dvādaśa yasmin tādṛśam amṛtaṁ paramānanda eva mūrtir yasya saḥ | ānanda-mūrtim upaguhya [bhā.pu. 10.41.28] iti, tvayy eva nitya-sukha-bodha-tanāv anante [bhā.pu. 10.14.22] iti, mallānām aśaniḥ [bhā.pu. 10.43.17] ity ādi śrī-bhāgavatāt | tasmāt kṛṣṇa eva paro devas taṁ dhyāyet taṁ rasayet iti śrī-gopāla-tāpanībhyaś ca | tatrāpi rasa-viśeṣa-viśiṣṭa-parikara-vaiśiṣṭyenāvirbhāva-vaiśiṣṭyaṁ dṛśyate | ata evādi-rasa-viśeṣa-viśiṣṭa-sambandhena nitarām | yathā—

gopyas tapaḥ kim acaran yad amuṣya rūpaṁ

lāvaṇya-sāram asamordhvam ananya-siddham |

dṛgbhiḥ pibanty anusavābhinavaṁ durāpam

ekānta-dhāma yaśasaḥ śriya aiśvarasya || [bhā.pu. 10.44.14]

trailokya-lakṣmy-eka-padaṁ vapur dadhat [bhā.pu. 10.32.14], tatrātiśuśubhe tābhiḥ [bhā.pu. 10.33.6] ity ādi śrī-bhāgavate | tāsu ca gopīṣu mukhyā daśa bhaviṣyottare śrūyante—

gopālī pālikā dhanyā viśākhā dhyāna-niṣṭhikā |

rādhānurādhā somābhā tārakā daśamī tathā || iti |

viśākhā dhyāna-niṣṭhiketi pāṭhāntaram | tatheti daśamy api tārakā-nāmny evety arthaḥ | daśamīty apy ekaṁ nāma vā | skānda-prahlāda-saṁhitā-dvārakā-māhātmye ca—lalitovāca ity ādau mukhyāsv aṣṭāsu pūrvoktābho’nyā lalitā-śyāmalā-śaivyā-padmā-bhadrāś ca śrūyante | pūrvoktās tu rādhā-dhanyā-viśākhāś ca | tad etad abhipretya tatrāpi mukhya-mukhyābhir uttarottara-vaiśiṣṭyaṁ darśayitum avara-mukhye dve tārakā-pālī tāvan niṣkṛṣya tābhyāṁ vaiśiṣṭyam āha—prasṛmarābhiḥ prasaraṇa-śīlābhī rucibhiḥ kāntibhī ruddhe vaśīkṛte tārakā-pālī yena saḥ | pāliketi tu saṁjāyāṁ kan-vidhānāt | pālīti dīrgānto’pi kvacid dṛśyate |

atha madhyama-mukhyābhyām āha—kalite ātma-sātkṛte śyāmā śyāmalā lalitā ca yena saḥ | atha parama-mukhyayāha rādhāyāḥ preyān atiśayena prīti-kartā—igupadhajñāprīkiraḥ kaḥ iti kartari ka-pratyaya-vidheḥ | ata evāsyā evāsādhāraṇyam ālokya pūrvavad yugmatvenāpi neyaṁ nirdiṣṭā | atas tasyā eva prādhānyaṁ kārttika-māhātmye uttara-khaṇḍe tat-kuṇḍa-prasaṅge—

yathā rādhā priyā viṣṇos tasyāḥ kuṇḍaṁ priyaṁ tathā |

sarva-gopīṣu saivaikā viṣṇor atyanta-vallabhā || iti |

ata eva mātsya-skāndādau śaktitva-sādhāraṇyenābhinnatayā gaṇanāyām api tasyā eva vṛndāvane prādhānyābhiprāyeṇāha—rukmiṇī dvāravatyāṁ tu rādhā vṛndāvane vane iti | tathā ca bṛhad-gautamīye tasyā eva mantra-kathane—

devī kṛṣṇa-mayī proktā rādhikā para-devatā |

sarva-lakṣmī-mayī sarva-kāntiḥ saṁmohinī parā || iti |

ṛk-pariśiṣṭa-śrutāv api—rādhayā mādhavo devo mādhavenaiva rādhikā, vibhrājante janeṣv ā iti | ata evāhuḥ—anayārādhito nūnam [bhā.pu. 10.30.28] ity ādi |

atha ślokārtha-vyākhyā—tatraika-śleṣeṇopamāṁ sūcayaṁs tayārtha-viśeṣaṁ puṣṇāti | sarva-laukikātīte’pi tasmin laukikārtha-viśeṣopamā-dvārā lokānāṁ buddhi-praveśaḥ syād iti kenāpy aṁśenopameyam | sarva-tamas-tāpaja-duḥkha-śamakatvena sarva-sukhadatvena ca tatra pūrvavan nirukti-paryavasāne vicāryamāṇe rākāpater eva vidhutvaṁ mukhyaṁ paryavasyatīti sarvataḥ prabhāvāt pūrṇatamāṁśena ca | evaṁ sūryādīnāṁ tāpa-śamatvādi nāstīti nopamāna-yogyatā, tato vidhuḥ sarvata utkarṣeṇa vartate iti labhyate | vartamāna-prayogāṁśas tu praty-ṛtu-rājam eva tat-tad-rūpatayānuvṛtteḥ | evaṁ viśeṣye sāmyaṁ darśayitvā viśeṣaṇe’pi sāmyaṁ darśayati—akhilety ādibhiḥ | akhilo’khaṇḍo rasa āsvādo yatra tādṛśam amṛtaṁ pīyūṣaṁ, tad-ātmikaiva mūrtir maṇḍalaṁ yasya | atra śabdena sāmyaṁ rasanīyatvāṁśenārthenāpi yojyam | tathā prasṛmarābhī rucibhiḥ kāntibhī ruddhāvṛtā tārakāṇāṁ pāliḥ śreṇī yeneti pūrvavan nija-kānti-vaśīkṛta-kāntimatī-gaṇa-virājamānatvāṁśenāpi jñeyam | tathā—śyāmā tu vālgulau aprasūtāṅganāyāṁ ca tathā soma-latauṣadhau | trivṛtā-śārivā-gundrā-niśā-kṛṣṇā-priyaṅguṣu iti viśva-prakāśāt | kalitam urīkṛtaṁ śyāmāyā rātrer lalitaṁ vilāso yeneti rātri-vilāsitvenāpi jñeyam | tathā rādhāyāṁ viśākhā-nāmnyāṁ tārāyāṁ preyān adhika-prītimān ṛturāja-pūrṇimāyāṁ tad-anugāmitvāt iti tad-anugati-mātra-sādhya-sva-vaibhava-vijñatvāṁśenāpi jñeyam | upamānasya caitāni viśeṣaṇāny utkarṣa-vācakāni—sūryādes tādṛśa-mūrtitvābhāvāt tārā-nāśana-kriyatvena tat-sāhitya-śobhitvābhāvāt sukha-viśeṣa-kara-rātri-vilāsābhāvāt tādṛśa-vijñatvānabhivyakteś ceti |

siddhānta-rasa-bhāvānāṁ dhvany-alaṅkārayor api |

anantatvāt sphuṭatvāc ca vyajyate durgamaṁ tv iha ||

likhanaṁ sarvam evāsminn āśaṅkānāśagarbhitam |

vṛthātva-śaṅkayā tv atra nāvadhyeyam abuddhibhiḥ ||

grantha-kṛtāṁ svārasyāt katicit pāṭhās tu ye mayā tyaktāḥ |

nātrāniṣṭhaṁ cintyaṁ cintyaṁ teṣām abhīṣṭaṁ hi ||1||

**mukundaḥ (artha-ratnālpa-dīpikā):**

lokaṁ gopyaṁ sumadhura-rasaṁ svādayan yo’vatīrṇo

dhanye gauḍe vraja-pati-sutaḥ kṛṣṇa-caitanya-nāmā |

ācāṇḍālāt sakala-jagati prema-bhakteḥ pradātā

kāruṇyābdhir vasatu hṛdi sa śrī-śacīnandano me ||

śrī-rādhikā-mādhavikā-vasantaṁ vrajākṣi-padma-bandhum |

rasajña-bhaktaugha-cakora-candraṁ namāmy ahaṁ nanda-tanujam īśvaram ||

atha śrīmad-granthakāraḥ śrī-śrī-caitanya-devasya kṛpayā prakāśita-śrī-kṛṣṇa-rasa-varṇanātmakatayātyadbhutatamaṁ bhakti-rasāmṛta-sindhu-nāmānaṁ granthaṁ sarva-bhāgavata-loka-hitābhilāṣa-paravaśatayā kurvan prathamaṁ tāvat svābhīpsita-paripūrtyai sveṣṭa-deva-saṅkīrtana-rūpaṁ maṅgalam ācarati | tenaiva ca granthārthaś ca saṅkṣepato darśayati—akhileti | vidhuḥ śrī-kṛṣṇo jayati—māyā-śaktyānanta-koṭi-brahmāṇḍāni, cic-chaktyākhya-svarūpa-śaktyā vaikuṇṭhādi-mahā-līlāḥ svarūpeṇa prābhava-vaibhava-mahāvasthākhya-svāṁśa-vilāsān, sva-śaktyāveśena pṛthvādi-śaktyāveśāvatārān vidadhāti karoti prakāśayatīti vidhur iti vidhu-śabdasyāsaṅkoca-vṛttyā tatraiva paryavasānam | tasyaivāvatārāvatārāvatārinām aṁśitvāc ca | jayati iti padena—sva-sva-lokeṣu tat-tat-parikara-sambandhato guṇān darśayadbhyas tat-tad-avatāri-nāyakebhya utkarṣeṇa dvārakādau mathurādau gokule pūrṇān pūrṇatarān pūrṇatamān guṇān krameṇa prakāśayan sadā virājata ity uktam | namaskāraś cākṣiptas taṁ prati nato’smīti | tatra svayaṁ bhagavat-tattva-sarvāvatārādi-kāraṇatvayoḥ—

īśvaraḥ paramaḥ kṛṣṇaḥ saccidānanda-vigrahaḥ |

anādir ādir govindaḥ sarva-kāraṇa-kāraṇam || [bra.saṁ. 5.1]

ity ādi brahma-saṁhitādi-vacanāni pramāṇam | sva-sva-parikarair gokulādiṣu sadā virājamānatve—

aho alaṁ ślāghyatamaṁ yadoḥ kulam

aho alaṁ puṇyatamaṁ madhor vanam |

yad eṣa puṁsām ṛṣabhaḥ śriyaḥ patiḥ

sva-janmanā caṅkramaṇena cāñcati || [bhā.pu. 1.10.26] ity ādīni vacanāni |

nanu, gokula-mathurādiṣu bahu-vidha-bhaktair ekaḥ kahtaṁ sadā vartate | bālya-paugaṇḍa-bhāk-kiśora-svarūpeṣu katamo’yaṁ prakāśas tatrāha—akhileti | akhilānāṁ pañcavidhānāṁ bhaktānāṁ ye rasāḥ, śāntaḥ prītiḥ preyān vatsalo madhuraś ceti pañca mukhyāḥ | hāso’dbhuto vīraḥ karuṇo raduro bhayānako bībhatsa iti sapta gauṇāḥ—evaṁ dvādaśa-bhedās ta eva hlādinī-śakti-vṛtti-rūpatvād amṛtaḥ paramānandas tad-rūpā mūrtir yasya | sarva-rasānāṁ viṣayatvād āśrayatvāc ca tan-mūrtitvaṁ tasya nānā-prakāśavattvena dharmī kiśora eva sarva-bhakta-sukha-hetur ity arthaḥ | dharmitve’py asyāsamordhva-prema-rūpa-guṇāyāḥ sukhārthaṁ ceṣṭādīni bodhayituṁ—prasṛmarety ādi-pada-trayam | prasṛmarābhī rucibhī ruddhe vaśīkṛte tārakā-pālī yena saḥ | tārakā-pālyoḥ kathanaṁ śrī-rādhāyā anya-vipakṣa-taṭastha-vraja-devīnām upalakṣaṇam | rādhayā saha svacchanda-vihārāya rasopakaraṇa-bhūtā vaśīkṛtā ity arthaḥ | kalite pūrvoktābhyāṁ parama-premāspadatayā gṛhīte śyāmā-lalite yena saḥ | śyāmāyāḥ kathanaṁ śrī-rādhāya anya-suhṛt-pakṣāṇām upalakṣaṇam | lalitāyās tu tad-anya-sakhīnām | tatrāpi suhṛt-pakṣāṇām sakhīnāṁ kṛṣṇe premādhikyāl lalitāyā uttarotroktiḥ | preyān rādhāyām atiśayena prīti-kartā | ata evāsyā asādhāraṇyam ālokya pūrvavad yugmatvena neyaṁ nirdiṣṭā | asyāḥ sambandhe kṛṣṇasya saundaryādi-guṇānāṁ paramotkarṣaś ca bodhitaḥ | pūrṇa-premṇaiva pūrṇa-prakāśaucityāt | śrī-rādhāyāḥ sarva-vraja-devībhyaḥ prema-rūpa-guṇair ādhikyaṁ yathojjvala-nīlamaṇau—mahā-bhāva-svarūpeyaṁ guṇair atigarīyasī [u.nī. 4.2] iti | pādme ca—

yathā rādhā priyā viṣṇos tasyāḥ kuṇḍaṁ priyaṁ tathā |

sarva-gopīṣu saivaikā viṣṇor atyanta-vallabhā || iti |

ata eva mātsye—rukmiṇī dvāravatyāṁ tu rādhā vṛndāvane vane iti | tathā ca bṛhad-gautamīye tasyā eva mantra-kathane—

devī kṛṣṇa-mayī proktā rādhikā para-devatā |

sarva-lakṣmī-mayī sarva-kāntiḥ saṁmohinī parā || iti |

tat-sambandhe kṛṣṇa-guṇotkarṣo, yathā ṛk-pariśiṣṭa-śrutau—rādhayā mādhavo devo mādhavenaiva rādhikā, vibhrājante janeṣv ā iti | atra candra-varṇana-rūpo dvitīyo’rtho’prākaraṇikatvād vyajyaḥ | tat-pakṣe vyākhyā—vidhunoti khaṇḍayati tāpaja-duḥkham iti nirukter asaṅkocena pūrṇa-candro labhyate | jayati tāpātmakatvāt sūryāder utkarṣeṇa vartate | pratipūrṇimāyāṁ tat-tad-rūpatayā prakāśād vartamāna-prayogaḥ | akhila-raso madhurādyā yasmiṁs tad-amṛtamayī mūrtir maṇḍalaṁ yasya saḥ | tamas-tāpaja-duḥkha-śānti-pūrvaka-sarva-jana-sukha-hetur ity arthaḥ | tathā prasṛmarābhī rucibhir jyotsnābhī ruddhā āvṛtā tārakāṇāṁ pālir yena | tathā kalitam prakaṭitaṁ śyāmāyā rātrer lalitaṁ vilāso yena | tathā rādhā-preyān rādhāyāḥ viśākhā-nāmnyāṁ tārāyāṁ preyān adhika-prītimān iti | ṛturāja-pūrṇimāyāṁ tad-anugāmitvāc candrasya paramotkarṣaś ca darśitaḥ | atropamālaṅkāraḥ śabda-śakti-mūlānuraṇana-rūpa-dhvaniḥ |

yat-prasādaṁ vinātratyā arthāḥ sarve sudurgamāḥ |

svayaṁ sphorayatāṁ prītaḥ śrīmad-rūpaḥ sa tān mayi ||1||

**viśvanāthaḥ (bhakti-sāra-pradarśinī):**

śrī-kṛṣṇāya namaḥ |

namas tasmai bhagavate kṛṣṇāyākuṇṭha-medhase |

yo dhatte sarva-bhūtānām abhavāyośatīḥ kalāḥ ||

śrī-caitanya-mukhodgīrṇā hare-kṛṣṇeti varṇakāḥ |

majjayanto jagat premṇi vijayantāṁ tad-āhvayāḥ ||

atha so’yaṁ nikhila-sahṛdaya-hṛdya-samudaya-hṛdayālaṅkāraḥ sakala-kavi-maṇḍalākhaṇḍalo bhagavan-nirdeśa-parama-maṅgala-sudhā-dhārā-paramparayā nirmīyamāṇe pratyūha-tāpānudgamake’py asmin granthe sadācāra-sammānanārtham avaśya-kartavya-maṅgalācaraṇam apy anuṣañjayati—akhileti | vidhuḥ—śrī-kṛṣṇo jayati | sarvotkarṣeṇa vartate | yadyapi vidhuḥ śrī-vatsa-lāñchana ity abhidhānāt vidhu-śabdaḥ sarva-bhagavat-para eva, tathāpi rādhā-preyān ity ādy asādhāraṇa-viśeṣaṇaiḥ śrī-kṛṣṇam eva pratipādayatīti jñeyam | tad-utkarṣa-hetuṁ svarūpa-lakṣaṇam āha—akhilā rasā vakṣyamāṇāḥ śāntādyā dvādaśa yasmin tādṛśam amṛtaṁ paramānanda eva mūrtir yasya saḥ | tatrāpi rasa-viśeṣa-viśiṣṭa-parikara-vaiśiṣṭyenāvirbhāva-vaiśiṣṭyaṁ dṛśyate | ata evādi-rasa-viśeṣa-viśiṣṭa-parikara-sambandhena nitarām | yathā daśame—

gopyas tapaḥ kim acaran yad amuṣya rūpaṁ

lāvaṇya-sāram asamordhvam ananya-siddham |

dṛgbhiḥ pibanty anusavābhinavaṁ durāpam

ekānta-dhāma yaśasaḥ śriya aiśvarasya || [bhā.pu. 10.44.14] iti |

trailokya-lakṣmyaika-padaṁ vapur dadhat [bhā.pu. 10.32.14] ity ādi |

tatrātiśuśubhe tābhir bhagavān devakī-sutaḥ [bhā.pu. 10.33.6] ity ādi |

tāsu gopīṣu mukhyā daśa bhavaiṣyottare śrūyate—

gopālī pālikā dhanyā viśākhānyā dhaniṣṭhikā |

rādhānurādhā somābhā tārakā daśamī tathā || iti |

tatheti daśamy api tārakā-nāmny evety arthaḥ | daśamīty ekaṁ nāma vā | skānde prahlāda-saṁhitāyāṁ dvārakā-māhātmye ca—lalitovāca ity ādau mukhyāsv aṣṭasu pūrvoktābhyo’nyā lalitā-śyāmalā-śaivyā-padmā-bhadrāś ca śrūyante | pūrvoktās tu rādhā-dhanyā-viśākhāś ca | tad etad abhipretya tatrāpi mukhyāmukhyābhir uttarottara-vaiśiṣṭyaṁ darśayitum avara-mukhyātvaṁ tāvan niṣkṛṣya tābhyāṁ vaiśiṣṭyam āha—prasṛmarābhiḥ prasaraṇa-śīlābhī rucibhiḥ kāntibhī ruddhe vaśīkṛte tārakā-pālī-nāmnyau yūtheśvaryau yena saḥ |

atha madhyama-mukhyābhyām āha—kalite svīkṛte śyāmā śyāmā-lalite yena saḥ |

atha parama-mukhyāyā vaiśiṣṭyam āha—rādhāyāḥ preyān atiśayena prīti-kartā | igupadhajñāprīkiraḥ kaḥ iti kartari ka-pratyaya-vidheḥ | ata evāsyā evāsādhāraṇyam ālokya pūrvavad yugmatvenāpi neyaṁ nirdiṣṭā | atas tasyā eva prādhānyaṁ pādmottara-khaṇḍe kārttika-māhātmye tat-kuṇḍa-prasaṅge—

yathā rādhā priyā viṣṇos tasyāḥ kuṇḍaṁ priyaṁ tathā |

sarva-gopīṣu saivaikā viṣṇor atyanta-vallabhā || iti |

ata eva mātsya-purāṇe śaktitva-sādhāraṇyenābhinnatayā gaṇanāyām api tasyā eva vṛndāvane prādhānyābhiprāyeṇāha—rukmiṇī dvāravatyāṁ tu rādhā vṛndāvane vane iti | tathā ca bṛhad-gautamīye tasyā eva mantra-kathane—

devī kṛṣṇa-mayī proktā rādhikā para-devatā |

sarva-lakṣmī-mayī sarva-kāntiḥ saṁmohinī parā || iti |

ṛk-pariśiṣṭa-śrutāv api—rādhayā mādhavo devo mādhavenaiva rādhikā, vibhrājante janeṣv ā iti | ataeva daśame gopya āhuḥ—anayārādhito nūnaṁ bhagavān harir īśvaraḥ [bhā.pu. 10.30.28] iti | sarvalaukikālaukikātīto’pi tasmin laukikārtha-viśeṣopamā-dvārā lokānāṁ buddhi-praveśaḥ syād iti kenāpy aṁśenopamānam āha |

pakṣe, vidhuś candro jayati sarvotkarṣeṇa vartate | evaṁ viśeṣye sāmyaṁ darśayitvā viśeṣaṇe’pi sāmyaṁ darśayati | akhilo’khaṇḍo rasa āsvādo yatra tādṛśam amṛtaṁ pīyūṣaṁ, tad-ātmikaiva mūrtir yasya | tārakā-pālīḥ tārakā-śreṇī | atra śabda-sāmyaṁ rasanīyatvāṁśenā-rthenāpi yojyam | tathā prasṛmarābhī rucibhiḥ kāntibhī ruddhāvṛtā tārakāṇāṁ pālir yena sa iti pūrvavan nija-kāntimat-tārā-gaṇa-virājamānatvāṁśenārthenāpi jñeyam | viśva-prakāśe śyāmā-śabdo rātri-paryāyaḥ | kalitam urīkṛtaṁ śyāmāyā rātrer lalitaṁ vilāso yena saḥ | iti rātri-vilāsitvenāpi sāmyaṁ jñeyam | tathā rādhāyāṁ viśākhā-nāmnyāṁ tārāyāṁ preyān atiprītimān ||1||

**siddhānta-sarasvatī :** akhila-rasāmṛta-mūrtiḥ akhilāḥ śāntādyāḥ pañca mukhya-rasāḥ hāsyādyāḥ sapta guṇa-rasāś ca yasmin tad eva amṛtaṁ paramānanda eva mūrtiḥ yasya saḥ | prasṛmara-ruci-ruddha-tārakā-pāliḥ prasṛmarābhiḥ prasaraṇa-śīlābhiḥ rucibhiḥ kāntibhiḥ ruddhe vaśīkṛte tārakā-pālī yena saḥ | kalita-śyāma-lalitaḥ kalite ātma-sātkṛte śyāmā ca lalitā ca yena saḥ | rādhā-preyān rādhāyāḥ preyān priyatamaḥ vidhuḥ kṛṣṇa-candro jayati (anubhāṣya 2.8.141) ||1||

—o)0(o—

**|| 1.1.2 ||**

**hṛdi yasya preraṇayā pravartito’haṁ varāka-rūpo’pi |**

**tasya hareḥ pada-kamalaṁ vande caitanya-devasya ||**

**śrī-jīvaḥ**: atha nija-bhakti-pravartanena kali-yuga-pāvanāvatāraṁ viśeṣataḥ svāśraya-caraṇa-kamalaṁ śrī-śrī-caitanya-devaṁ bhagavantaṁ namaskaroti—hṛdīti | hṛdi yasya preraṇayā pravartito’smin sandarbha iti śeṣaḥ | varāketi svayaṁ dainyoktaṁ, sarasvatī tu tad-asahamānā varaṁ śreṣṭham ā samyak kāyati śabdāyata iti | tad-dvāreṇaiva taṁ stāvayati mat-kavitāyām api tat-preraṇayaivātra pravṛttiḥ syān nāyathety aper arthaḥ ||2||

**mukundaḥ**: atidurbodha-bhakti-rasa-nirūpaṇe ayogya-mānī śrī-kṛṣṇa-caitanyasya kṛpayā tat sambhāvayan taṁ ca nanda-nandatavena bodhayan bhūyo’pi maṅgalam ācarati—hṛdīti | tasya hareḥ śrī-kṛṣṇasya pada-kamalaṁ vande | tasya kasya ? yasya hṛdi preraṇayātra rasa-varṇane pravṛttiḥ | atrety arthād adhyāhāryam | kīdṛg apy ahaṁ varāka-rūpo’pi varāka-svabhāve’pi—rūpaṁ svabhāva-saundarye iti viśvaḥ | sādṛśyārthe rūpa-pratyayaḥ—varāka-sadṛśo’pi | pakṣe, varākaś cāsau rūpo rūpākhyaḥ sa iti sva-nāmnaḥ sva-granthe prakaṭanam | varākasyāpi mama brahma-śivādi-durgame’py arthe niyojakatveneśvarasyaivaitat-kartṛtvam | na tu mameti kaver vinayena bhagavad-aiśvaryasya sūcikoktiḥ |

nanu jayatīty anena kṛṣṇas tvayā vandito’sti, punaḥ kimarthaṁ vandanam iti cet tatrāha—caitanya devasya | yo’sau rādhā-preyān śrī-kṛṣṇa iha khalu trividha-tāpais tāpitān janān bhajana-gandham apy ajānato mahā-kṛpālu-maulitvāt tāpa-śamana-pūrvakaṁ dāsya-sakhyādi-bhaktau svayam ācaraṇādinā pravartanecchus tatra pravṛttebhyas tat-tad-bhakti-rasa-mahāmṛta-laharī-vitaraṇāya rādhādi-nija-madhura-rasa-parivārāṇāṁ mahā-bhāvāḍhyānāṁ prema-snehādinā vivaśas teṣāṁ mahā-bhāvādi-mādhuryaṁ kīdṛśam iti tad-āśrayatvena tad āsvādayituṁ ca tat-tat-svabhāvika-bhāvāmṛtocchalita-svānta-sindhubhir nitya-nija-parivāraiḥ saha svayaṁ śrī-kṛṣṇa-caitanya-rūpeṇa prakaṭībabhūva | tasyeti bhagavat-pratipādaka-purāṇādi-sāroddhārātmako’yaṁ sandarbha iti cāgatam |

nanu, śrī-kṛṣṇa-caitanyasya śrī-kṛṣṇatve kiṁ pramāṇam iti cet, śrī-bhagavad-gītā-vacanaṁ tāvad avadhāryatām—dharma-saṁsthāpanārthāya sambhavāmi yuge yuge [gītā 4.8] iti | dharmaś ca tat-pravartita-nāma-saṅkīrtana-rūpa eva mukhyaḥ kalau | yad uktaṁ viṣṇu-purāṇe—

dhyāyan kṛte yajan yajñais tretāyāṁ dvāpare’rcayan |

yad āpnoti tad āpnoti kalau saṅkīrtya keśavam || [vi.pu. 6.2.17] iti |

ekādaśe kali-yugopāsya-prasaṅge spaṣṭam eva tasya bhagavattvaṁ nirūpitam | tad yathā—

kṛṣṇa-varṇaṁ tviṣākṛṣṇaṁ sāṅgopāṅgāstra-pārṣadam |

yajñaiḥ saṅkīrtana-prāyair yajanti hi su-medhasaḥ || [bhā.pu. 11.5.32] iti |

asyārthaḥ—tviṣā kāntyā yo’kṛṣṇo gauras taṁ sumedhaso vivekinaḥ kalau yajanti upāsate | kair yajanti ? yajñaiḥ pūjā-sambhāraiḥ | kimbhūtair yajñaiḥ ? saṅkīrtana-prāyaiḥ | saṅkīrtanaṁ bahubhir militvāty uccaiḥ śrī-kṛṣṇa-gānam, tat-pradhānaiḥ | kathambhūtaṁ tam ? kṛṣṇa-varṇaṁ, kṛṣṇaṁ kṛṣṇeti nāma vā varṇayati parama-prema-vivaśatayā gāyati | parama-kāruṇikatayopadiśati ceti tathā tam | punaḥ kimbhūtam ? sāṅgopāṅgāstra-pārṣadam | aṅgaṁ śrī-nityānandaḥ | upāṅgaṁ śrīmad-advaitācāryaḥ | aṅgaṁ copāṅgaṁ ca aṅopāṅgam | tad-astrāṇīva mahā-prabhāva-mayatvāt, sudarśanādy-astra-nigrāhya-daitya-tulya-bahirmukhānāṁ tad-darśanād eva bhaktau pravṛttyā asura-svabhāva-parityāgāt | aṅgopāṅgāstrāṇi ca pārṣadāś ca śrī-gadādhara-paṇḍita-prabhṛtayo’ntaraṅga-śakti-rūpāḥ | śrīnivāsa-prabhṛtayo bhakta—rūpāś cāṅgopāṅgāstra-pārṣadās taiḥ saha vartamānam | aṅgopāṅgasyāstravan nirūpaṇam—pārṣadānāṁ darśanād bhakti-pravṛtti-pūrvakāsura-svabhāva-parityāge saty api tasyādhikyārtham | svayaṁ bhagavattvam api sūcayaty etad-viśeṣaṇam |

asya gauratvaṁ ca—

āsan varṇās trayo hy asya gṛhṇato ‘nuyugaṁ tanūḥ |

śuklo raktas tathā pīta idānīṁ kṛṣṇatāṁ gataḥ || [bhā.pu. 10.8.13]

iti garga-vacanepāriśeṣya-pramāṇa-labdham | tathā hi, idānīṁ kṛṣṇatāṁ gataḥ ity atredānīm ity anena dvāparasyoktatvāt—dvāpare bhagavāñ śyāmaḥ [bhā.pu. 11.5.27] vidhānāc ca kṛṣṇasya dvāparopāsyatvam uktam | śukla-raktayoḥ satya-tretopāsyatvenaikādaśa eva varṇitatvāc ca kalau śrī-gauraḥ pariśiṣyate | ato vaiśampāyanīya-sahasra-nāma-stotre—

suvarṇa-varṇo hemāṅgo varāṅgaś cāṅganāṅgadī |

tathā sannyāsa-kṛt samaḥ śānto niṣṭhā-śānti-parāyaṇaḥ || iti |

nanv āsann ity anena pītasyātītatva-nirdeśāt kathaṁ bhāvino gaurasya grahaṇam iti cet prācīna-gaurāpekṣayātītatva-nirdeśa iti brūmaḥ | nahy asminn eva kalau śrī-gaurāvatāraḥ, kintu pratikalpe’ṣṭaviṁśac-caturyuga-dvāparānte śrī-kṛṣṇaāvatāravat-tat-paścāt kalau śrī-gaurāvatārasya niścayāt |

nanv etair vacanair yugāvatāratvam asyāyātam | kathaṁ śrī-kṛṣṇaḥ svayam avatīrṇa iti cet, dvāparopāsyasya śyāmasya yaśodānandane’ntarbhāva iva kaly-upāsyasya kṛṣṇa-varṇa-yugāvatārasya śrī-śacīnandane’ntarbhāvo’ṅgopāṅgāstra-pārṣadaiḥ sahāvatārāt |

jñānataḥ sulabhā muktir bhuktir yajñādi-puṇyataḥ |

seyaṁ sādhana-sāhasrair hari-bhaktiḥ sudurlabhā || [bha.ra.si. 1.1.36]

bhuktiṁ muktiṁ harir dadyād arcito’nyatra sevinām |

bhaktiṁ tu na dadāty eva yato vaśyakarī hareḥ || [bha.ra.si. 1.2.222]

ity ādi-vacanebhyo yasyāḥ sādhana-sāhasra-karaṇe’py āprāpti-śravaṇaṁ tāṁ, tasyāḥ sva-vaśya-kārikāyā rati-lakṣaṇāyāḥ, tasyā api paramotkarṣa-rūpāyāḥ prema-lakṣaṇāyāś ca bhakte jagāi-mādhāi-prabhṛti-mahā-pātakebhyo vitaraṇāt | munīnām api manaso’py agocarasya śrī-kṛṣṇāvatāra-rahasyasya prakāśanāt | vidvad-anubhava-siddhatvāc ca |

atha vidvad-anubhavaḥ | tatra grantha-kṛtāṁ sa yathā—

apāraṁ kasyāpi praṇayi-jana-vṛndasya kutukī

rasa-stomaṁ hṛtvā madhuram upabhoktuṁ kam api yaḥ |

ruciṁ svām āvavre dyutim iha tadīyāṁ prakaṭayan

sa devaś caitanyākṛtir atitarāṁ naḥ kṛpayatu ||

parama-vidvac-chiromaṇīnāṁ śrī-sārvabhauma-bhaṭṭācāryāṇāṁ—kālān naṣṭaṁ bhakti yogam ity ādi |

kṛṣṇo devaḥ kali-yuga-bhavaṁ lokam ālokya sarvaṁ

pāpāsaktaṁ samajani kṛpā-sindhu-caitanya-mūrtiḥ |

tasmin yeṣāṁ na bhavati sadā kṛṣṇa-buddhir narāṇāṁ

dhik tān dhik tān dhig iti dhig iti vyāharet kiṁ mṛdaṅgaḥ || iti ca teṣām eva |

śrī-raghunātha-dāsa-gosvāmināṁ, yathā—

śacī-sūnuṁ nandīśvara-pati-sutatve guru-varaṁ

mukunda-preṣṭhatve smara param ajasraṁ nanu manaḥ || [manaḥ-śikṣā 2] iti |

śrī-jīva-gosvāmināṁ, yathā—

antaḥ kṛṣṇaṁ bahir gauraṁ darśitāṅādi-vaibhavam |

kalau saṅkīrtanādyaiḥ smaḥ kṛṣṇa-caitanyam āśritāḥ || iti |

śrī-prabodhānanda-sarasvatīnāṁ, yathā—

vande śrī-kṛṣṇa-caitanyaṁ gauraṁ kṛṣṇam api svayam |

yo rādhā-bhāva-saṁlubdhaḥ svabhāvaṁ nitarāṁ jahau || ity ādi sahasram |

nanu tasya śrī-kṛṣṇatve—

pratyakṣa-rūpa-dhṛg devo dṛśyate na kalau hariḥ |

kṛtādiṣv eva tenāsau triyugaḥ paripaṭhyate ||

kaler ante ca samprāpte kalkinaṁ brahma-vādinam |

anupraviśya kurute vāsudevo jagat-sthitim ||

iti triyuga-nāma-vyākhyātṛ-viṣṇu-dharma-vacanatas tasya kalau pratyakṣatā virudhyeteti cen, na | yata idam eva pratyuta tasya sākṣāt śrī-kṛṣṇatve liṅgaṁ niratiśayaiśvaryeṇa maryādām atikramya śrī-kṛṣṇasya kali-prathame’vasthānavad asyāpi tathātvenaiva kalāvataraṇa-sambhavād iti ||2||

**viśvanāthaḥ:** atha nija-bhakti-pravartanena kali-yuga-pāvanāvatāraṁ viśeṣataḥ svāśraya-caraṇa-kamalaṁ śrī-śrī-caitanya-devaṁ bhagavantaṁ namaskaroti—hṛdīti | hṛdi viṣaye yasya preraṇayā pravartita ity asmin grantha iti śeṣaḥ | varāketi svayaṁ dainyenoktaṁ, vastutas tu varaṁ śreṣṭham ā samyak kāyate śabdāyata iti tam eva stāvayati ity arthaḥ | mat-kavitāyām api tat-preraṇayaivātra pravṛttiḥ syān nāyathety aper arthaḥ ||2||

**siddhānta-sarasvatī :** nija-bhagavat-sevā-pravartakaṁ svāśraya-caraṇa-kamalaṁ bhagavantaṁ gaura-hariṁ namaskaroti—ahaṁ varāka-rūpaḥ kṣudra-dīna-rūpaḥ | svayaṁ gosvāmi-kula-cūḍāmaṇer api atidainya-vaśād eveyam uktiḥ | api yasya kartṛ-bhūtasya gaurasya hṛdi manasi preraṇayā hṛd-viṣayānujñayā pravartitaḥ preritaḥ | tasya caitanya-devasya hareḥ gaura-hareḥ kṛṣṇa-caitanyasya pada-kamalaṁ caraṇāravindaṁ ahaṁ vande (anubhāṣya 2.19.134) ||

—o)0(o—

**|| 1.1.3 ||**

**viśrāma-mandiratayā tasya sanātana-tanor mad-īśasya |**

**bhakti-rasāmṛta-sindhur bhavatu sadāyam pramodāya ||**

**śrī-jīvaḥ**: atha nijeṣṭa-devāvatāratvena nija-guruṁ stuvan prārthayate—viśrāmeti | bhakti-rasa-rūpasyāmṛtasya sindhur iveti tan-nāmāyaṁ granthasya śrī-kṛṣṇākhyasya mad-īśasya sadā svenaiva rūpeṇa sthitasyaiva prakāśita-nānā-rūpa-tanor yā sanātana-nāmnī tanus tasyā viśrāma-mandiratayā tat-tulyatayāṅgīkāreṇety arthaḥ | anyasyā api nārāyaṇākhyāyāḥ sadā prasiddha-samānārtha-sanātana-tanoḥ sindhur viśrāma-mandiraṁ bhavatīti ||3||

**mukundaḥ**: athāsya granthasya śrī-kṛṣṇasya pramoda-hetutāṁ śleṣeṇa sanātana-nāmno nija-guroś ca tām arthāt tau prārthayate—viśrāmeti | bhakti-rasāmṛta-sindhus tan-nāmāyaṁ granthaḥ | tasya śrī-kṛṣṇākhyasya mad-īśasya viśrāma-mandiratayā pramodāya bhavatu, mad-īśo mandiravad viśrāma-sukham atrāṅgīkarotv ity arthaḥ | anyo’pi sindhur bhagavato viśrāma-mandiraṁ bhavatīti | kintu tasya sanātana-tanoḥ sanātanī nityā tanuḥ śrī-vigrahau yasya | śleṣa-pakṣe—sanātana-nāmā tanur yasya, tasya bhakti-vairāgyādi-guṇaiḥ prasiddhasya mat-prabhoḥ ||3||

**viśvanāthaḥ:** atha nijeṣṭa-devāvatāratvena nija-guruṁ stuvan prārthayate—viśrāmeti | ayaṁ bhakti-rasāmṛta-sindhus tasya mad-īśasya śrī-kṛṣṇasya viśrāma-mandiratayā sadā pramodāya bhavatu | samudrasya tad-viśrāma-mandiratvena prasiddheḥ | kathambhūtasya nitya-tanoḥ ? pakṣe sanātana-nāmnī tanur yasya tasya mad-īśasya ||3||

—o)0(o—

**|| 1.1.4 ||**

**bhakti-rasāmṛta-sindhau carataḥ paribhūta-kāla-jāla-bhiyaḥ |**

**bhakta-makarān aśīlita-mukti-nadīkān namasāmi ||**

**śrī-jīvaḥ**: tad evaṁ nāma-grāhaṁ taṁ vanditvā svābhīṣṭānanyān api sāmānyataḥ sad-bhaktān vandate—bhakt-raseti | bhaktā eva makarā mīna-rājākhyā jala-carās tān namasyāmi | makaratvena rūpake sādṛśya-trayam āha—bhakti-rasa evāmṛta-sindhur nānā-vidha-mukti-nadī-nāmāśrayaḥ parama-paramānandas tasmin carato viharato’to na śīlitā nādṛtā muktir eva nadī tad-rūpatayā nirūpitaṁ janma-maraṇādi-bandha-cchedakaṁm apy anavacchinna-pravāham api brahma-kaivalyādi-sukhaṁ yais tān | anādṛtyety eva vā pāṭhaḥ | ata eva paribhūtaṁ janma-maraṇādi-bandha-duḥkha-paramparā-hetoḥ kāla-rūpāj jālād bhayaṁ yais tān | naiṣāṁ vayaṁ na ca vayaṁ prabhavāma daṇḍe [bhā.pu. 6.3.27] ity ukteḥ | sālokya-sārṣṭi-sārūpya [bhā.pu. 3.29.11] ity ādeḥ mat-sevayā pratītaṁ te [bhā.pu. 9.4.67] ity ādeś ca ||4||

**mukundaḥ**: atha—

avijñātākhila-kleśāḥ sadā kṛṣṇāśrita-kriyāḥ |

siddhāḥ syuḥ santata-prema-saukhyāsvāda-parāyaṇāḥ || [bhā.pu. 1.2.280]

iti lakṣaṇān siddha-bhaktān namasyati—bhakti-raseti | bhaktā eva makarā mīna-rājākhyāḥ sindhu-carās tān | makaratvena rūpakena sādṛśya-trayam āha—bhakti-rasa evāmṛta-sindhur nānā-vidha-mukti-nadīnām āśrayaḥ paramānandas tasmin carato viharataḥ | anena viśeṣaṇena santata-prema-saukhyāsvāda-parāyaṇatvam uktam | tatra viharaṇād eva paribhūta-kāla-rūpāj jālād bhīr bhayaṁ yais tān | anenāvijñātākhila-kleśatvam | pūrva-hetor eva na śīlitā nādṛtā mukti-nadīs tān aśīlita-mukti-nadīkān śrī-kṛṣṇa-sevā-nirvṛtyā mukti-spṛhā nāstīty arthaḥ | anena sadā kṛṣṇāśritatvam ||4||

**viśvanāthaḥ:** tad evaṁ nāma-grāhaṁ taṁ vanditvā svābhīṣṭānanyān api sāmānyataḥ sad-bhaktān vandate—bhakt-raseti | bhaktā eva makarā mīna-rājākhyā jala-carās tān namasyāmi | makaratvena rūpakena sādṛśya-trayam āha—bhakti-rasa evāmṛta-sindhur nānā-vidha-mukti-nadīnām āśrayaḥ parama-paramānanda-svarūpas tasmin carato viharataḥ | ataeva na śīlitā nādṛtā mukti-rūpā nadī yais tān | pūrva-hetor eva paribhūtaṁ tiraskṛtaṁ janma-maraṇādi-bandha-duḥkha-paramparā-hetu-bhūtāt kāla-rūpāj jālād bhīr bhayaṁ yais tān ||4||

—o)0(o—

**|| 1.1.5 ||**

**mīmāṁsaka-baḍavāgneḥ kaṭhinām api kuṇṭhayann asau |**

**sphuratu sanātana suciraṁ tava bhakti-rasāmṛtāmbhodhiḥ ||**

**śrī-jīvaḥ**: atha nija-granthasya virodhi-kṛta-parābhavābhāvakarīṁ sadā sphūrtiṁ śrī-guru-caraṇān prārthayate—mīmāṁsaketi | mīmāṁsako dvividhaḥ—karma-jñāna-vicāra-bhedena | baḍavāgner jihvā jvālā tad-bhedenaivāgneḥ sapta-jihvatvena prasiddheḥ | tāṁ yathā kuṇṭhayann ambhodhir vartate, tathāyam api mīmāṁsakānāṁ vacana-śaktim ity arthaḥ | tat-kuṇṭhanātiśaya-vivakṣāyām eva tātparyāt | ubhayatrāpi tadīya-rasa-svābhāvyād iti bhāvaḥ | athavānyābhodhito vilakṣaṇatvam atroktam | tad evam etat-padya-trayeṇa sindhu-rūpakatvaṁ tridhāpi sthāpitam | sindhāv anyatra baḍavāgneḥ svābhāvikī sthitiḥ | atra tu mīmāṁsakasya yathā kathaṁcid āgantukī syād ity āśaṅkya tad eva prārthitam ||5||

**mukundaḥ**: atha nija-granthasya virodhi-kṛta-pratibandha-nāśa-pūrvikāṁ bahu-kāla-sphūrtiṁ śrī-kṛṣṇa-gurū prārthayate—mīmāṁsaketi | pūrvottara-bhedena mīmāṁsako dvividhaḥ | yathāmbhodhir bāḍavāgner jvālātmikāṁ jihvāṁ kaṭhinām amṛdvīm api svasya rasa-svabhāvena kuṇṭhayan suciraṁ sphurati, tathāyam api mīmāṁsakānāṁ tāṁ kuṇṭhayan pūrva-pakṣāsamarthāṁ kurvan sphuratu virājatāṁ—tat-kṛpayaiva bhavatv ity arthaḥ | guru-pakṣe tu rasya-bhāvatvena taveti sambandhaḥ ||5||

**viśvanāthaḥ:** atha nija-granthasya virodhi-kṛta-parābhavābhāva-karīṁ sadā sphūrtiṁ prārthayate—mīmāṁsaka iti | he sanātana ! tava bhakti-rasāmṛtāmbhodhiḥ suciraṁ mayi sphuratu | kiṁ kurvan ? mīmāṁsaka-rūpa-baḍavāgner jihvā jvālā tat-tad-bhedenaivāgneḥ sapta-jihvatvena prasiddheḥ | tāṁ yathā kuṇṭhayann ambhodhir vartate, tathāyam api mīmāṁsakānāṁ vacana-śaktim ity arthaḥ ||5||

—o)0(o—

**|| 1.1.6 ||**

**bhakti-rasasya prastutir akhila-jagaṅ-maṅgala-prasaṅgasya |**

**ajñenāpi mayāsya kriyate suhṛdām pramodāya ||**

**śrī-jīvaḥ**: mama punar anukūlānāṁ pratikūlānāṁ ca paṇḍitānāṁ samādhāne na śaktiḥ | kintv etad-artham evedaṁ kriyata ity āha bhakti-rasasyeti | ajñeneti pūrvavad dainye’pi na vidyate jño yasmāt teneti jñeyam | apir atra svataḥ-prayojanābhāvaṁ vyañjayati ||6||

**mukundaḥ**: kim-artham etādṛśa āgraha iti cet tatra bhakti-rasa-tatparāṇāṁ nirupādhi-hita-kartṝṇāṁ prītaye’syārambhaḥ kriyate | prasaṅgāt sarva-loka-maṅgalaṁ ca syād ity āha—bhakti-rasasyeti | nija-prauḍhiṁ vārayituṁ—hṛdi yasya preraṇayā pravartito’haṁ varāka-rūpo’pi iti smārayati—ajñenāpīti ||6||

**viśvanāthaḥ:** mama punar anukūla-pratikūlānāṁ ca paṇḍitānāṁ samādhāne na śaktiḥ | kintu suhṛdāṁ pramodārtham eva kriyata ity āha bhakti-rasasyeti | akhila-jagan-maṅgalasya śrī-kṛṣṇasya prasaṅgo yatra tathāvidhasya bhakti-rasasya prastutir mayā kriyate | ajñeneti pūrvavad dainye’pi na vidyate jño yasmāt teneti ||6||

—o)0(o—

**|| 1.1.7 ||**

**etasya bhagavad-bhakti-rasāmṛta-payonidheḥ |**

**catvārah khalu vakṣyante bhāgāḥ pūrvādayaḥ kramāt ||**

**śrī-jīvaḥ, viśvanāthaḥ** : atha grantham ārabdhuṁ, tat-paripāṭīṁ darśayati | etasyeti caturbhiḥ ||7||

**mukundaḥ**: granthasya sindhu-sadṛśīm anukramaṇikāṁ darśayati—etasyety ādi tribhiḥ ||7||

—o)0(o—

**|| 1.1.8 ||**

**tatra pūrve vibhāge’smin bhakti-bheda-nirūpake |**

**anukrameṇa vaktavyaṁ laharīṇāṁ catuṣṭayam ||**

**śrī-jīvaḥ, viśvanāthaḥ** : *na vyākhyātam*.

**mukundaḥ**: tatra caturṣu vibhāgeṣu madhye pūrve prathame ||8||

—o)0(o—

**|| 1.1.9 ||**

**ādyā sāmānya-bhakty-āḍhyā dvitīyā sādhanānvitā |**

**bhāvāśritā tṛtīyā ca turyā prema-nirūpikā ||**

**śrī-jīvaḥ, viśvanāthaḥ** : *na vyākhyātam*.

**mukundaḥ**: anukramam āha—ādyā prathamā laharī sāmānyā sādhanādi-viśeṣaṇam aprāptā yā bhaktis tayāḍhyā | turyā caturthī ||9||

—o)0(o—

**|| 1.1.10 ||**

**tatrādau suṣṭhu vaiśiṣṭyam**

**asyāḥ kathayituṁ sphuṭam |**

**lakṣaṇaṁ kriyate bhakter**

**uttamāyāḥ satāṁ matam ||**

**śrī-jīvaḥ**: tatrādāv iti | tatra pūrva-vibhāga-gata-prathama-laharyām | ādau prathamata eva uttamāyā bhakter lakṣaṇaṁ kriyate | pratipādyatvena vidhīyate | na tu sarvātmikāyāḥ | tatra hetuḥ—suṣṭhu vaiśiṣṭyaṁ kathayitum iti | anyatrānyābhilāṣa-jñāna-karmādy-āvṛtatvenāpūrṇa-balatvāt | etad-aṁśata evāsyās tādṛśatva-vyakteḥ | yasyāsti bhaktir bhagavaty akiṁcana [bhā.pu. 5.18.12] ity ādeś ca ||10||

**mukundaḥ**: atha granthārabhamāṇo bhakter lakṣaṇaṁ pratijānīte—tatrādāv ity ekena | tatra pūrva-vibhāga-prathama-laharyām | ādau prathamataḥ vaiśiṣṭyaṁ—sādhanaṁ bhāva-premeti traividhyaṁ lakṣaṇam asādhāraṇo dharmaḥ | lakṣaṇaṁ vinā vaiśiṣṭya-kathanāsambhavāt | kimbhūtaṁ tat ? satāṁ nāradādīnāṁ sammataṁ, na sva-kapola-kalpitam ||10||

**viśvanāthaḥ:** tatrādāv iti | tatra pūrva-vibhāga-gata-prathama-laharyām | ādau prathamata eva uttamāyā bhakter lakṣaṇaṁ kriyate | pratipādyatayābhidhīyate | na tu sarvātmikāyāḥ | lakṣaṇa-karaṇe hetum āha—suṣṭhu vaiśiṣṭyaṁ vailakṣaṇyaṁ kathayitum iti | anyatrānyābhilāṣa-jñāna-karmādy-āvṛtatvenāpūrṇa-balavattvād etad-aṁśata evāsyāḥ śuddha-bhakter vailakṣaṇya-vyakteḥ | yathoktaṁ śrī-bhāgavate—yasyāsti bhaktir bhagavaty akiṁcana [bhā.pu. 5.18.12] ity ādeś ca ||10||

—o)0(o—

**|| 1.1.11 ||**

anyābhilāṣitā‑śūnyaṁ

jñāna‑karmādy‑anāvṛtam |

ānukūlyena kṛṣṇānu‑

śīlanaṁ bhaktir uttamā ||

**śrī-jīvaḥ :** atha tasyā lakṣaṇaṁ vadann eva grantham ārabhate anyeti | anuśīlanam atra kriyā-śabda-baddhātmartha-mātram ucyate | dhātv-arthaś ca dvividhaḥ | pravṛtti-nivṛtty-ātmakaḥ kāya-vāṅ-mānasīyas tat-tat-ceṣṭā-rūpaḥ | prīti-viṣādātmako mānasas tat-tad-bhāva-rūpaś ca | sattvāsattve tu parasparopamarditatvāc ceṣṭāntargate eva | tad evaṁ sati kṛṣṇa-sambandhi kṛṣṇārthaṁ vā anuśīlanaṁ kṛṣṇānuśīlanam iti | tat-sambandha-mātrasya tādarthyasya vā vivakṣitatvād guru-pādāśrayādau bhāva-rūpasyāpi kroḍīkṛtatvāt tat-sthāyini vyabhicāriṣu ca bhāveṣu nāvyāptiḥ | etac ca kṛṣṇa-tad-bhakta-kṛpayaika-labhyaṁ, śrī-bhagavataḥ svarūpa-śakti-vṛtti-rūpam ato’prākṛtam api kāyādi-vṛtti-tādātmyenaiva tatra tatrāvirbhūtam iti jñeyam | agre tu spaṣṭīkariṣyate |

kṛṣṇa-śabdaś cātra svayaṁbhagavataḥ śrī-kṛṣṇasya tad-rūpāṇāṁ cānyeṣām api grāhakaḥ | tāratamyaṁ cāgre vivecanīyam | tatra bhakti-mātratva-siddhy-arthaṁ viśeṣaṇam ānukūlyeneti | prātikūlye bhaktitvāprasiddheḥ | ānukūlyaṁ cāsminn uddeśyāya śrī-kṛṣṇāya rocamānā pravṛttiḥ | prātikūlyaṁ tu tad-viparītaṁ jñeyam | tṛtīyā ceyaṁ viśeṣaṇa eva, na tūpalakṣaṇe | tataś ca yathā śastriṇaḥ samānayety ukte śastrāṇām api samānayanaṁ prasajyate, tathānukūlyasyāpi bhaktitva-vidhānam | na tu śastriṇo bhojayety atra śastrāṇām abhojanavat tad-avidhānam |

nanv ānukūlyaṁ bhaktir ity evāstām | tataś ca rājāyaṁ gacchatīty atra rāja-padena tat-parikarāṇāṁ grahaṇaṁ syāt | satyaṁ, tathāpi dhātv-artha-bhedānāṁ spaṣṭā pratipattir na syād iti dhātv-artha-mātra-grahaṇāyānuśīlana-padam upādīyate | anv iti padaṁ cānukūlye jāte muhur eva śīlanaṁ syād ity abhiprāyeṇa kṛtam | tad etat svarūpa-lakṣaṇam | uttamātva-siddhy-arthaṁ tu taṭastha-lakṣaṇena viśeṣaṇa-dvayam | anyābhilāṣitā-śūnyam iti | atrānyeti bhakty-ekābhilāṣeṇa yuktam ity arthaḥ | jñānam atra nirbheda-brahmānusandhānam | na tu bhajanīya-tattvānusandhānam api | tasyāvaśyāpekṣaṇīyatvāt | karma cātra smṛtyādy-uktaṁ nitya-naimittikādi, na tu bhajanīya-paricaryādi | tasya tad-anuśīlana-rūpatvāt | ādi-śabdena vairāgyayoga-sāṅkhyābhyāsādayaḥ | atra śrī-kṛṣṇānuśīlanaṁ kṛṣṇa-bhaktir iti vaktavye bhagavac-chāstreṣu kevalasya ca bhakti-śabdasya tatraiva viśrāntir ity abhiprāyāt tathoktaṁ, tathaiva hy agrima-vākyam iti ||11||

**mukundaḥ :** kṛṣṇānuśīlanaṁ kṛṣṇasya dehendriyāntaḥkaraṇair abhyāsaḥ | śīla upadhāraṇa iti caurādiko dhātuḥ | kṛṣṇa-śabdaś cātra yatra granthe yasya bhagavataḥ pratipādanaṁ tatra tasya nāma deyam iti nārāyaṇādīnām upalakṣaṇam | yasyānuśīlanaṁ tasyārthata eva prāptiḥ syād ity abhipretya bhaktir ity evoktam | na tu kṛṣṇa-bhaktir iti | tatra bhakti-mātra-siddhy-arthaṁ viśeṣaṇam ānukūlyeneti | ānukūlyaṁ kṛṣṇa-rocaka-pravṛttiḥ | tṛtīyeyaṁ viśeṣaṇe, na tūpalakṣaṇe | śāstriṇaḥ samānayetivad ānukūlyasyāpi bhaktitva-vidhānam uttamātva-siddhy-artham | taṭastha-lakṣaṇenānyetyādi-viśeṣaṇa-dvayam | jñānam ādhyātmikaṁ | karma nitya-naimittika-dāna-vratādi-smṛtyādy-uktam | ādi-padenālasyaṁ gṛhītam | lakṣaṇam idam ā-sādhanam ā-mahā-bhāvam anveti ||11||

**viśvanāthaḥ :** atha tasyā lakṣaṇaṁ vadann eva grantham ārabhate anyeti | yathā kriyā-śabdena dhātv-artha-mātram ucyate, tathātrānuśīlana-śabdenāpi dhātv-artha-mātram ucyate | dhātv-arthaś ca dvividhaḥ | pravṛtti-nivṛtty-ātmakaḥ | tatra pravṛtty-ātmaka-dhātv-arthas tu kāya-vāṅ-mānasīya-tat-tat-ceṣṭā-rūpaḥ | nivṛtty-ātmaka-dhātv-arthaś ca pravṛtti-bhinnaḥ prīti-viṣādātmako mānasas tat-tad-bhāva-rūpaś ca | sa ca vakṣyamāṇa-rati-premādi-sthāyi-bhāva-rūpaś ca | sevā-nāmāparādhānām udbhavābhāva-kāritety ādi-vacana-vyañjita-sevā-nāmāparādhādy-abhāva-rūpaś ca |

tad evaṁ sati kṛṣṇa-sambandhi kṛṣṇārthaṁ vānuśīlanam iti tat-sambandha-mātrasya tad-arthyasya vā vivakṣitatvād guru-pādāśrayādau bhāva-rūpasyāpi kroḍīkṛtatvāt raty-ādi-sthāyini vyabhicāri-bhāveṣu ca bhāveṣu nāvyāptiḥ | etac ca kṛṣṇa-tad-bhakta-kṛpayaiva labhyaṁ śrī-bhagavataḥ svarūpa-śakti-vṛtti-rūpaṁ kāyādi-vṛtti-rūpeṇāvirbhūtam eva jñeyam | agre spaṣṭīkariṣyate |

kṛṣṇa-śabdaś cātra svayaṁ bhagavataḥ kṛṣṇasya tad-rūpāṇāṁ cānyeṣām avatārāṇāṁ grāhakaḥ | tāratamyam agre vivecanīyam | tatra bhakti-svarūpatā-siddhy-arthaṁ viśeṣaṇam āha— ānukūlyeneti | prātikūlye bhaktitvāprasiddheḥ | ānukūlyaṁ coddeśyāya śrī-kṛṣṇāya rocamānā pravṛttir ity ukte lakṣaṇe’tivyāptir avyāptiś ca | tad yathā— asura-kartṛka-prahāra-rūpānuśīlanaṁ yuddha-rasa utsāha-ratiḥ śrī-kṛṣṇāya rocate, yathoktaṁ prathama-skandhe manasvinām iva san saṁprahāraḥ [bhā.pu. 1.13.40] iti | tathā śrī-kṛṣṇaṁ vihāya dugdha-rakṣārthaṁ gatāyā yaśodāyās tādṛśānuśīlanaṁ kṛṣṇāya na rocate, yathoktaṁ śrī-daśame– saṁjāta-kopa-sphuritāruṇādharaḥ [bhā.pu. 10.9.6] iti | tathā ca tatra tatrātivyāpta-vyāpti-vāraṇāyānukūlyaṁ nāma prātikūlya-śūnyatvam eva vivakṣaṇīyam | evaṁ saty asureṣu dveṣa-rūpa-prātikūlya-sattvān nātivyāptiḥ | evaṁ yaśodāyāḥ prātikūlyābhāvān nāvyāptir iti bodhyam | etena viśeṣaṇasyānukūlyasyaiva bhaktitvam astu | bhakti-sāmānyasyaiva kṛṣṇāya rocamānatvād viśeṣyasyānuśīlana-padasya vaiyarthyam ity api śaṅkā nirastā | tādṛśa-prātikūlyasyābhāva-mātrasya ghaṭe’pi sattvāt | uttamātva-siddhy-arthaṁ viśeṣaṇa-dvayam āha anyābhilāṣitā-śūnyam ityādi |

katham-bhūtam anuśīlanam ? anyasmin bhakty-atiriktatve phalatvenābhilāṣa-śūnyam | bhaktyā sañjātayā bhaktyā [bhā.pu. 11.3.31] ity ekādaśokter bhakty-uddeśaka-bhakti-karaṇam ucitam evety ato’nyasmin khalu bhakty-atirikta iti | yathātrānyābhilāṣa-śūnyatvaṁ vihāyānyābhilāṣa-svabhāvārthaka-tācchīlya-pratyayena kasyacid bhaktasya kadācid akasmāt maraṇa-saṅkaṭe prāpte « he bhagavan bhaktaṁ mām etad vipatteḥ sakāśād rakṣa » iti | kadācitkābhilāṣa-sattve’pi na kṣatiḥ | yatas tasya vaivaśya-hetuka-svabhāva-viparyayeṇaiva tādṛg-abhilāṣo, na tu svābhāvika iti bodhyam |

punaḥ kīdṛśam ? jñāna-karmādy-anāvṛtam | jñānam atra nirbheda-brahmānusandhānam | na tu bhajanīya-tattvānusandhānam api | tasyāvaśyāpekṣaṇīyatvāt | karma smārta-nitya-naimittikādi, na tu bhajanīya-paricaryādi | tasya tad-anuśīlana-rūpatvāt | ādi-śabdena yajña-vairāgya-yoga-sāṅkhyābhyāsādayas tair anāvṛtam | na tu pūrvavat tac-chūnyam ity arthaḥ | tena ca bhakty-āvarakāṇām eva jñāna-karmādīnāṁ niṣedho’bhipretaḥ | bhakty-āvarakatvaṁ nāma vidhi-śāsanān nitya-karmākaraṇe pratyavāyādi-bhayāc chraddhayā kriyamāṇatvam | tathā bhakty-ādi-rūpeṣṭa-sādhanatvāc chraddhayā kriyamāṇatvaṁ ca | tena loka-saṁgrahārtham aśraddhayāpi pitrādi-śrāddhaṁ kurvatāṁ mahānubhāvānāṁ śuddha-bhaktau nāvyāptiḥ | atra śrī-kṛṣṇānuśīlanaṁ kṛṣṇa-bhaktir iti vaktavye bhagavac-chāstreṣu kevalasya ca bhakti-śabdasya tatraiva viśrāntir ity abhiprāyāt tathoktam ||11||

**siddhānta-sarasvatī:** prāg asya taṭastha-lakṣaṇam āha anyābhilāṣitā-śūnyaṁ anyābhilāṣitā kṛṣṇa-bhajana-sampādana-virodhi-yoṣit-saṅgādi-rūpā durnīti-mūlā vāñchā | tayā śūnyaṁ vihīnam | jñāna-karmādy-anāvṛtaṁ jñānam atra nirbheda-brahmānusandhānaṁ, na tu bhajanīyatvānusandhānam api, tasyāvaśyāpekṣaṇīyatvāt | karma ca smṛty-ādy-uktaṁ nitya-naimittikādi, na tu bhajanīya-paricaryādi, tasya tad-anuśīlana-rūpatvāt | ādi-śabdena vairāgya-yoga-sāṅkhyābhyāsādayaḥ, tair anāvṛtam avyavahitam apratihatam | ānukūlyena ānukūlyam atra bhajanoddeśyāya śrī-kṛṣṇāya rocamānā pravṛttiḥ, prātikūlyaṁ tu tad-viparītaṁ jñeyam | tasya bhajana-virodhāt, teneti viśeṣeṇa tṛtīyā na tu upalakṣaṇataḥ ānukūlyasyāpi bhaktitva-vidhānaṁ jñeyam | kṛṣṇānuśīlanaṁ | kṛṣṇa-śabdaś cātra svayaṁ bhagavataḥ śrī-kṛṣṇasya, tad-rūpāṇāṁ cānyeṣāṁ api śrī-viṣṇu-tattvānāṁ grāhakaś ceti bodhyam | tasya kṛṣṇasya sambandhi, kṛṣṇārthaṁ vā anuśīlanaṁ kāya-vāṅ-mānasīyat-tac-ceṣṭā-rūpaṁ prīti-viṣayātmakaṁ śaithilya-parityāga-pūrvakaṁ muhur eva tat-tat-karma-pravartanam eva uttamā bhaktiḥ | anena vaidha-rāgānuga-mārgayoḥ sādhaka-siddha-daśayor ubhayatrāpy asyāḥ suṣṭhu vaiśiṣṭyaṁ sphuṭaṁ kathitam (anubhāṣya 2.9.167) ||11||

—o)0(o—

**|| 1.1.12 ||**

yathā śrī-nārada-pañcarātre—

**sarvopādhi-vinirmuktaṁ tat-paratvena nirmalam |**

**hṛṣīkeṇa hṛṣīkeśa-sevanaṁ bhaktir ucyate ||12||**

**śrī-jīvaḥ :** tat-paratvena ānukūlena | sarvety anyābhilāṣitā-śūnyam | sevanam anuśīlanam | nirmalaṁ jñāna-karmādy-anāvṛtam | ata uttamātvaṁ svata evoktam ||12||

**mukundaḥ :** hṛṣīkeśeṇety etad dehāntaḥkaraṇayor upalakṣaṇam | sevana-śabdasya jñānādi-śūnyam anukūlatācaraṇam eva yadyapi mukhyārthas tathāpi bhakter viśadārthaṁ dehādi-vyāpāra-rūpo gauṇārtha eva gṛhītaḥ | bhaktiḥ sevā bhagavataḥ ity ādiṣu sevety ādi-padaṁ mukhyārtha-param | tat-paratvenānukūlyena nirmalaṁ jñāna-karmādy-anāvṛtam | ata uttamātvaṁ svata eva vyaktam ||12||

**viśvanāthaḥ :** sarveti | hṛṣīkeṇa indriyeṇa tat-paratvenānukūlyaṁ ca | sarvety anyābhilāṣitā-śūnyam | sevanam anuśīlanam | nirmalaṁ jñāna-karmādy-anāvṛtam | ata uttamātvaṁ svata eva vyaktam ||12||

**siddhānta-sarasvatī :** sarvopādhi-vinirmuktaṁ sakala-bhedāvaraṇa-pariśūnyaṁ kṛṣṇetarānyābhilāṣitā-varjitaṁ tat-paratvena kṛṣṇa-sevaika-tātparyeṇa ānukūlyena nirmalaṁ karmāvaraṇa-jñāna-vimohanādi-upādhi-rūpa-mala-nirmuktaṁ hṛṣīkeṇa sevonmukhendriya-dvārā hṛṣīkeśa-sevanaṁ sarvendriyādhipasya viṣṇor anuśīlanaṁ eva bhaktir ucyate kathyate (anubhāṣya 2.19.170) ||12||

—o)0(o—

**|| 1.1.13-15 ||**

śrī-bhāgavatasya tṛtīya-skandhe ca (3.29.11-13)—

**ahaituky avyavahitā yā bhaktiḥ puruṣottame ||**

**sālokya-sārṣṭi-sāmīpya-sārūpyaikatvam apy uta |**

**dīyamānaṁ na gṛhṇanti vinā mat-sevanaṁ janāḥ ||**

**sa eva bhakti-yogākhya ātyantika udāhṛtaḥ ||** iti |

**śrī-jīvaḥ:** atrāhaitukīti | atrāhaitukīti anyābhilāṣitā-śūnyā, avyavahitā jñāna-karmādy-anāvṛtā, bhaktir bhāva-rūpā, tathāpy etad avyabhicāriṇī kriyā-rūpo’pi lakṣyate ||13||

atrāhaitukatvam eva viśeṣeṇa darśayati sālokyeti | yasyām iti śeṣaḥ | ātyantikaḥ parama-puruṣārthaḥ ity arthaḥ ||14-15||

**mukundaḥ:** atrāhaitukīti, puruṣottame bhaktiḥ | ānukūlyena kṛṣṇānuśīlanam ahaitukī anyābhilāṣitā-śūnyā, avyavahitā jñāna-karmādy-anāvṛtā | atrāhaitukītvam eva viśeṣeṇa darśayati—sālokyeti padyena | yā atrāhaituky-ādi-lakṣaṇā bhaktiḥ sa eva bhakti-yoga udāhṛta ity anvayaḥ | ātyantikaḥ svato vīryavattamatayottamaḥ ||13-15||

**viśvanāthaḥ**: atrāhaitukīti | atrāhaitukīti anyābhilāṣitā-śūnyā, avyavahitā jñāna-karmādy-anāvṛtā, atrāhaitukatvam eva viśeṣeṇa darśayati sālokya iti | yasyām bhaktau satyām iti śeṣaḥ | sālokyaṁ bhagavatā saha ekasmin loke vāsaḥ | sārṣṭiṁ samānaiśvaryam | sārūpyaṁ samāna-rūpatvam | sāmīpyaṁ nikaṭa-vartitvam | ekatvaṁ sāyujyam | ātyantikaḥ parama-puruṣārthaḥ ity arthaḥ |

nanu bhaktānām utkarṣa-nirūpakaṁ sālokyety-ādi-padyaṁ kathaṁ bhakti-lakṣaṇodāhṛtam | tatrāha sālokya iti | sālokya ity ādi-padyaṁ tu madhyastham api noddhṛtam | bhakta-māhātmya-vācitvāt nātra syād upayogi tat | yato’smin bhakte’nyābhilāṣitā-śūnyā śuddhā bhaktir asty ato’yaṁ sālokyādikaṁ na gṛhṇāti | tasmād etat padyasthaṁ bhaktotkarṣa-nirūpaṇaṁ bhakter viśuddhatā-vyakti-dvārā lakṣaṇe paryavasyati ||13-16||

**siddhānta-sarasvatī :** mad-guṇa-śruti-mātreṇa mama guṇa-śravaṇa-mātreṇa sarva-guhāśaye sarvāntaḥ-karaṇa-vartitve mayi ambudhau samudre gaṅgāmbhasaḥ yathā tathā avicchinnā apratiruddhā viṣayāntareṇa chettum aśakyā yā mano-gatiḥ puruṣottame yā ahaitukī phalānusandhi-rahitā avyavahitā deha-draviṇa-janatā-lobha-pāṣaṇḍatvādi-vyavadhāna-vivarjitā bhaktiḥ, sā nirguṇasya triguṇātītasya bhāgavataḥ bhakti-yogasya lakṣaṇam udāhṛtaṁ kathitaṁ hi | janā harijanāḥ mat-sevanaṁ vinā mad-bhajanaṁ tyaktvā dīyamānaṁ sālokyaṁ mayā saha ekasmin loke vāsaṁ, sārṣṭiḥ samānam aiśvaryaṁ, sāmīpyaṁ nikaṭa-vartitvaṁ, sārūpyaṁ samāna-rūpatām, ekatvam uta sāyujyam api na gṛhṇanti nābhinandanti (anubhāṣya 1.4.205-207) ||

—o)0(o—

**|| 1.1.16 ||**

**sālokyetyādi-padyastha-bhaktotkarṣa-ṇirūpaṇam |**

**bhakter viśuddhatā-vyaktyā lakṣaṇe paryavasyati ||**

*na vyākhyātam |*

—o)0(o—

**|| 1.1.17 ||**

**kleśa-ghnī śubhadā mokṣa-laghutā-kṛt sudurlabhā |**

**sāndrānanda-viśeṣātmā śrī-kṛṣṇākarṣiṇī ca sā ||**

**śrī-jīvaḥ:** atha vaiśiṣṭyaṁ kathayitum iti yad uktaṁ tad eva saṅkṣipya darśayati—kleśaghnīti ||17||

**mukundaḥ:** asyā mahimānaṁ darśayati—kleśaghnīty ādinā ||17||

**viśvanāthaḥ:** atra vaiśiṣṭyaṁ kathayitum iti yad uktaṁ tad eva saṅkṣipya darśayati—kleśaghnīti | tatra sādhana-bhaktiḥ kleśaghnī-rūpā śubhadā-rūpā ca | bhāva-bhaktir mokṣa-laghutā-kṛd-rūpā sudurlabhā-rūpā ca | sādhya-prema-bhaktiḥ sāndrānanda-viśeṣātmā-rūpā śrī-kṛṣṇākarṣiṇī-rūpā cety agre vyaktīkariṣyatīti | vāyu ādi bhūta-catuṣṭayavat tatra tatra tat-tad-antarbhāva iti ||17||

—o)0(o—

**|| 1.1.18-19 ||**

tatrāsyāḥ **kleśaghnatvam—**

**kleśās tu pāpaṁ tad-bījam**

**avidyā ceti te tridhā ||**

tatra **pāpam—**

**aprārabdhaṁ bhavet pāpaṁ**

**prārabdhaṁ ceti tad dvidhā ||**

*na katameṇāpi vyākhyātam* ||18-19||

—o)0(o—

**|| 1.1.20 ||**

tatra **aprārabdha-haratvam,** yathā ekaḍaśe (11.14.19)—

**yathāgniḥ susamiddhārciḥ karoty edhāṁsi bhasmasāt |**

**tathā mad-viṣayā-bhaktir uddhavaināṁsi kṛtsnaśaḥ ||**

**śrī-jīvaḥ:** pākādy-arthaṁ prajvālito’gnir yathā kāṣṭhāni bhasmīkaroti, tathā mad-viṣayā bhaktir yathā kathañcit śravaṇādi-lakṣaṇā samastāni pāpāni dahatīti ||20||

**mukundaḥ:** yathāgnir iti | susamiddhārcir iti viśeṣaṇam | svalpāpi bhaktiḥ susamiddhāgni-sameti darśayati—kṛṣṇāya no namati yac-chira ekadāpi [bhā.pu. 6.3.29] ity ādeḥ ||20||

**viśvanāthaḥ:** kṛtsnaśaḥ enāṁsi samasta-pāpāni ||20||

**siddhānta-sarasvatī :** he uddava ! yathā susamṛddhārciḥ susamṛddhā arciḥ yasya saḥ agniḥ edhāṁsi kāṣṭhāni bhasmasāt karoti vināśayati, tathā mad-viṣayā bhaktiḥ kṛtsnaśaḥ sarvāṇi enāṁsi pāpāni prārabdhāprarabdhāni ca vidhunoti (anubhāṣya 2.24.57) ||20||

—o)0(o—

**|| 1.1.21 ||**

**prārabdha-haratvam,** yathā tṛtīye (3.33.6)—

**yan-nāma-dheya-śravaṇānukīrtanād**

**yat-prahvaṇad yat-smaraṇād api kvacit |**

**śvādo’pi sadyaḥ savanāya kalpate**

**kutaḥ punas te bhagavan nu darśanāt ||**

**śrī-jīvaḥ:** yan-nāmeti | śvādatvam atra śva-bhakṣaka-jāti-viśeṣatvam eva | śvānam attīti nirukter vartamāna-prayogāt | kravyādavat tac-chīlatva-prāpteḥ | kādācitka-bhakṣaṇa- prāyaścitta-vivakṣāyāṁ tv atītaḥ prayogaḥ kriyeta | rūḍhir yogam apaharatīti nyāyena ca tad virudhyate | ataeva śvapaca iti taiḥ svāmi-caraṇair vyākhyātam | tataś cāsya bhagavan-nāma-śravaṇādy-ekatarāt sadya eva savana-yogyatāyāḥ pratikūla-durjātitva-prārambhaka-prārabdha-pāpa-nāśa-pūrvaka-savana-yogya-jātitva-janaka-puṇya-lābhaḥ pratipadyate | brāhmaṇānāṁ śaukre janmani durjātittvābhāve’pi savanāya sujātitva-janaka-sāvitrya-janmāpekṣāvat | tasmād bhaktiḥ punāti man-niṣṭhā śvapākān api sambhavāt [bhā.pu. 11.14.21] iti tu kaimutyārtham eva proktam ity āyāti ||21||

**mukunda-gosvāmi:** yad iti | śvādo yato’nyo nīco nāsti so’pi kalpate samartho bhavati sadyas tasminn eva kṣaṇe vaidharmye brāhmaṇasya surāpāne sadyaḥ pātityavan nāticitram idam ||21||

**viśvanāthaḥ:** yan-nāmeti | yat-prahvaṇād yasya namaskārāt śvādo’pi savanāya kalpate yāga-yogyo bhavati ||21||

—o)0(o—

**|| 1.1.22 ||**

**durjātir eva savanāyogyatve kāraṇam matam |**

**durjāty-ārambhakaṁ pāpaṁ yat syāt prārabdham eva tat ||**

**śrī-jīvaḥ**: tasmād durjātir evety atra savanāyogyatve’pi kāraṇam iti tad-yogyatā pratikūla-pāpamayīty arthaḥ | na tu tad-yogyatvābhāva-mātra-mayīti | brāhmaṇāṇāṁ śaukre janmani durjātitvābhāve’pi savana-yogyatvāya puṇya-viśeṣa-maya-sāvitra-janmāpekṣatvāt | tataś ca savana-yogyatva-pratikūla-durjāty-ārambhakaṁ prārabdham apii gatam eva, kintu śiṣṭācārābhāvāt sāvitraṁ janma nāstīti brāhmaṇa-kumārāṇāṁ savana-yogyatvābhāvāvacchedaka-puṇya-viśeṣa-maya-sāvitra-janmāpekṣāvad asya janmāntarāpekṣā vartata iti bhāvaḥ | ataḥ pramāṇa-vākye’pi savanāya kalpate sambhāvito bhavati, na tu tadaivādhikārī syādi ty abhipretam | vyākhyātaṁ ca taiḥ sadyaḥ savanāya soma-yāgāya kalpate | anena pūjyatvaṁ lakṣyata iti | tad evaṁ durjāty-ārambhakasya pāpasya sadyo-nāśe yathoktaṁ viṣṇu-sahasra-nāma-stotre—

ma vāsudeva-bhaktānām aśubhaṁ vidyate kvacit |

janma-mṛtyu-jarā-vyādhir bhayaṁ vāpy upajāyate || iti |

**mukunda-gosvāmi:** durjātir eveti | savanasya soma-yāgasyāyogyatve’sāmarthye | durjāter ārmambhakaṁ durjāty-ārambhakaṁ bhakti-sahāyakānām anya-karmaṇāṁ sattvān na deha-pāta iti bhāvaḥ ||22||

**viśvanāthaḥ:** yogyatvam atra yāgādhikāritva-svarūpam eva | na ca tādṛśa-śvapacasya yāgādhikāritve sa kathaṁ yāgaṁ na karotiīti vācyam | tasya śuddha-bhaktatvena karmaṇi śraddhā-rāhityāt | anye sat-kulotpanna-gṛhasthās tu śraddhā-rahitā api loka-saṅgrahārthaṁ karma kurvanti | tathā ca gītāyām—loka-saṅgraham evāpi sampaśyan kartum arhasi iti | asya tu karma-karaṇe praty uta bhakti-śāstrānabhijña-jana-pravāda-bhayam api pratibaddhakam astīti jñeyam | atra savanāya kalpate ity atra soma-yāga-kartṛvat pūjyo bhavatīti vyākhyāne granthasya kaṣṭa-kalpanāpatteḥ | prakṛta-granthasyāsaṅgateś ca | yataḥ savanāyogyasyaiva prārabdha-nāśakatvaṁ, na tu pūjyatvasya | tathābhūta-durjātitva-prayojakī-bhūta-prārabdhavatāṁ jñānināṁ pūjyatva-darśanāt | athātra bhaktānāṁ prārabdha-sāmānya-nāśe’pi yat sukha-duḥkhaṁ dṛśyate, tatra tu sukhaṁ bhakter ānusaṅgikaṁ phalam | yathā nārada-pañcarātre**—**

hari-bhakti-mahā-devyāḥ sarvā mukty-ādi-siddhayaḥ |

bhuktayaś cādbhutās tasyāś ceṭikāvad anudrutāḥ || iti |

sukhaṁ tu kutracid bhagavad-dattam | yathā śrī-daśame—

yasyāham anugṛhṇāmi hariṣye tad-dhanaṁ śanaiḥ |

tato ‘dhanaṁ tyajanty asya sva-janā duḥkha-duḥkhitam || [bhā.pu. 10.88.8] iti |

kutracid vaiṣṇavāparādhādi-phalam iti vivecanīyam | durjātir eva savanāyogyatve kāraṇaṁ matam ||22||

—o)0(o—

**|| 1.1.23 ||**

padma-purāne ca—

**aprārabdha-phalaṁ pāpaṁ kūṭaṁ bījaṁ phalonmukham |**

**krameṇaiva pralīyeta viṣṇu-bhakti-ratātmanām ||**

**śrī-jīvaḥ :** pūrvārtham eva spaṣṭayati—pādme ceti | pāpam iti viśeṣyam | tatra phalonmukhaṁ prārabdham | bījaṁ vāsanā-mayaṁ prārabdhatvonmukham iti yāvat | kūṭaṁ bījatvonmukham | aprārabdha-phalaṁ na prārabdhaṁ kūṭatvādi-rūpa-kāryāvasthatvaṁ yena tat | tac cānādi-siddham anantam eva | kārikāyāṁ tu etad evāprārabdham ity uktam | bīja-prārabdhe tu pūrvaṁ gaṇite | yat tu kūṭam avaśiṣṭaṁ tad apy aprārabdha evāntarbhāvyam | krameṇa pūrva-pūrvānukrameṇa, tathāpi pūrvoktaṁ sadyaḥ savanāya [bha.ra.si. 1.1.21] iti kamala-patra-śata-vedha-nyāyena kiṁcit-kāla-vilambo jñeya iti ||23||

**mukundaḥ :** pādme ceti | pāpam iti viśeṣyam | aprārabdha-phalaṁ prārabdhātiriktam anantam | kūṭaṁ tasyaiva rāśitayāvasthānam | bījaṁ vāsanāmayam | phalonmukhaṁ prārabdhaṁ krameṇa pūrvaṁ pāpaṁ paścāt tad-bījam iti krameṇa | na tu ślokokta-pāpa-krameṇa ajāmilāder nāmābhāsena bījasyāpi kṣayo nāmno’nargala-prabhāvāt ||23||

**viśvanāthaḥ :** bhakteḥ prārabdha-sāmānya-nāśakatve purāṇāntaram api pramāṇayati—pādme ceti | pāpam iti viśeṣyam | tatra phalonmukhaṁ prārabdham | bījaṁ vāsanā-mayaṁ prārabdhatvonmukham | kūṭaṁ bījatvonmukham | aprārabdha-phalaṁ na prārabdhaṁ phalaṁ kūṭatvādi-rūpa-kāryāvasthatvaṁ yena tat | tac cānādi-siddham anantam eva | kārikāyāṁ tu etad evāprārabdham uktam | bīja-prārabdhe tu pūrvaṁ gaṇite | yat tu kūṭam avaśiṣṭaṁ tad apy aprārabdha evāntarbhāvyam | krameṇāprārarabdhādi pūrva-pūrva-pāpa-nāśa-krameṇa | kramas tu kamala-patra-śata-vedha iva eka-kṣaṇa-madhya eva jñeyaḥ ||23||

—o)0(o—

**|| 1.1.24 ||**

**bīja-haratvam**, yathā ṣaṣṭhe (6.2.17)—

**tais tāny aghāni pūyante tapo-dāna-vratādibhiḥ |**

**nādharmajaṁ tad-hṛdayaṁ tad apīśāṅghri-sevayā ||**

**śrī-jīvaḥ :** bīja-haratvaṁ viśeṣato darśayatīty āha ||24||

**mukundaḥ :** tair iti pūyante vinaśyanti—puñ vināśe iti dhātoḥ | tad-dhṛdayaṁ—teṣāṁ pāpānāṁ tat-kartuḥ puruṣasya vā hṛdayaṁ pāpaṁ vāsanā-mayaṁ | adharmajaṁ adharom’vidyā taj-jam ||24||

**viśvanāthaḥ :** bīja-hetutvaṁ viśeṣato dṛśyate ity āha—bījeti | tais tathā-vidher api pūyante naśyanti | puñ vināśe | adharmāj jātam aghānāṁ hṛdayaṁ mūlaṁ sūkṣma-rūpaṁ tu na pūyate na naśyati | tad api īśāṅghri-sevayā hari-caraṇayor bhaktyā vāsanā-paryanta-pāpa-kṣayāt tad api śuddhyate ||24||

—o)0(o—

**|| 1.1.25 ||**

**avidyā-haratvam,** yathā caturthe (4.22.39)—

**yat-pāda-paṅkaja-palāśa-vilāsa-bhaktyā**

**karmāśayaṁ grathitam udgrathayanti santaḥ |**

**tadvan na rikta-matayo yatayo’pi ruddha-**

**sroto-gaṇās tam araṇaṁ bhaja vāsudevam ||**

**śrī-jīvaḥ :** naiṣṭhikyās tu avidyā-haratvam iti pratipādya dvābhyāṁ darśayati—yad-pāda iti | rikta-matayo bhagavad-dhyānādi-vinābhūta-matayaḥ | araṇaṁ śaraṇam | kramaś cātra śrī-sutena śravaṇopalakṣaṇatayā proktaḥ |

śṛṇvatāṁ sva-kathāḥ kṛṣṇaḥ puṇya-śravaṇa-kīrtanaḥ |

hṛdy antaḥstho hy abhadrāṇi vidhunoti suhṛt-satām ||

naṣṭa-prāyeṣv abhadreṣu nityaṁ bhāgavata-sevayā |

bhagavaty uttama-śloke bhaktir bhavati naiṣṭhikī ||

tadā rajas-tamo-bhāvāḥ kāma-lobhādayaś ca ye |

ceta etair anāviddhaṁ sthitaṁ sattve prasīdati ||

evaṁ prasanna-manaso bhagavad-bhakti-yogataḥ |

bhagavat-tattva-vijñānaṁ mukta-saṅgasya jāyate ||

bhidyate hṛdaya-granthiś chidyante sarva-saṁśayāḥ |

kṣīyante cāsya karmāṇi dṛṣṭa evātmanīśvare || [bhā.pu. 1.2.17-21] iti |

naiṣṭhikī niścalā iti ṭīkā-kārāḥ ||25||

**mukundaḥ :** rikte avyakte brahmaṇi matir yeṣām evambhūtā api ||25||

**viśvanāthaḥ :** naiṣṭhikyās tu avidyā-haratvam iti pratipādya dvābhyāṁ darśayati—yad-pāda iti | yasya pāda-paṅkajayoḥ palāśāṅgulayas teṣāṁ vilāsa-bhaktyā viśeṣeṇa lāsaḥ pratikṣaṇa-vardhamānā kāntir yasyāṁ tayā sādhana-rūpayā bhaktyā sādhya-rūpayā ca karmāśayaṁ karma-vāsanāmayam ahaṅkāraṁ grathitam | yenaiva sva-karmaṇā | tad-viparītena bhagavat-karmaṇā udgrathayanti | santo vaiṣṇavāḥ | tadvat yatayaḥ sannyāsino na | kutaḥ ? riktā nirviṣayā avidyamānā matir yeṣāṁ te rikta-dhanā iva nirbuddhayo’santaś cety arthaḥ | santas tu bhagavad-viṣaya-matayaḥ subuddhaya eveti bhāvaḥ | niruddho nadyādeḥ srotasām ivendriyāṇāṁ gaṇo yaiḥ | na hi srotāṁsi niroddhuṁ śakyāni bhavantīti nirbuddhitva-cihnam etad eveti bhāvaḥ | santas tu bhagavat-saundaryāmṛtādiṣu prasārita-cakṣur-ādīndriya-gaṇāḥ sudhiyaḥ sukhinaś ceti bhāvaḥ | araṇaṁ śaraṇam ||25||

—o)0(o—

**|| 1.1.26 ||**

pādme ca—

**kṛtānuyātrā-vidyābhir hari-bhaktir anuttamā |**

**avidyāṁ nirdahaty āśu dāva-jvāleva pannagīm ||**

**śrī-jīvaḥ, mukundaḥ :** *na vyākhyātam* ||26||

**viśvanāthaḥ :** vidyābhiḥ kṛtā anu yātrā yasyāḥ sā | tathā ca bhaktasya vidyā-viṣayakecchābhāve’pi sā vidyā svayam eva bhakteḥ paścād gacchatīty arthaḥ | anuttamā atyutkṛṣṭā | pannagīṁ sarpīm ||26||

—o)0(o—

**|| 1.1.27-28 ||**

śubhadatvam—

**śubhāni prīṇanaṁ sarva-jagatām anuraktatā |**

**sad-guṇāḥ sukham ity ādīny ākhyātāni manīṣibhiḥ ||**

tatra **jagat-prīṇanādi-dvaya-pradatvam**, yathā pādme—

**yenārcito haris tena tarpitāni jaganty api |**

**rajyanti jantavas tatra jangamāḥ sthāvarā api ||**

**śrī-jīvaḥ :** sarva-jagatām iti | sarva-jagat-karmakaṁ prīṇanaṁ tat-kartṛkānuraktatā ca | anayoḥ sādguṇyāntarbhāve’pi pṛthag-uktiḥ sarvottamatāpekṣayā | kiṁ vā te ete yadyapi sādguṇya-kṛte api tatra sambhavataḥ, tathāpy anyatraiva tāvan-mātra-kṛte na syātāṁ, kintu svarūpa-kṛte apīti pṛthag-uktiḥ kṛtā | yathoktaṁ caturthe dhruva-carite—

yasya prasanno bhagavān guṇair maitry-ādibhir hariḥ |

tasmai namanti bhūtāni nimnam āpa iva svayam || [bhā.pu. 4.9.47] iti |

ādi-grahaṇāt sarva-vaśīkāritva-maṅgala-kāritvādīni jñeyāni ||28||

**mukundaḥ :** śubhānīti prīṇanaṁ bhakta-kartṛkaṁ jagat-kartṛkānuraktatā | sad-guṇādi-pradatvam ity atrādi-śabdenoktād devāder vaśīkārād anayoḥ pṛthag-uktir martya-lokāpekṣayā | sthāvarā apīty atra tad-dvārā bhagavatā kṛto’nurāgas teṣūpacaryata iti bhāvaḥ ||27-28||

**viśvanāthaḥ :** tatra jagat-prīṇanādi-dvaya-hetutvaṁ yathā pādme yenārcita iti | jaganti jagad-varti-jīvā ity arthaḥ ||28||

—o)0(o—

**|| 1.1.29 ||**

**sad-guṇādi-pradatvaṁ** (bhā.pu. 5.18.12)

**yasyāsti bhaktir bhagavaty akiñcanā**

**sarvair guṇais tatra samāsate surāḥ |**

**harāv abhaktasya kuto mahad‑guṇā**

**mano‑rathenāsati dhāvato bahiḥ ||**

**śrī-jīvaḥ :** sādguṇyādīty atrādi-śabda-grahaṇāt sarva-vaśīkāritvopalakṣaka-sura-vaśīkāritvaṁ gṛhyate | sad-guṇādi-pradatvam ity atra sad-guṇādi-vaśīkārayitṛtvam ity arthaḥ | surā bhagavad-ādayaḥ | sa ca tathā ca tat-parikarā devā munayaś cety arthaḥ | samāsate vaśībhūya tiṣṭhantīty arthaḥ ||29||

**mukundaḥ :** sad-guṇā jñāna-vairāgya-yama-niyamādayaḥ | ādi-śabdād devarṣy-ādi-vaśīkāritvam | ādi-śabdaḥ sukham ity ādīnīty ata ākṛṣṭaḥ ||29||

**viśvanāthaḥ :** guṇair indriya-niṣṭha-guṇaiḥ saha, na tu doṣaiḥ saha | surā indriyādhiṣṭhāṛ-devatās tatra bhakte samāsate | manorathenāsati viṣaye dhāvato’bhaktasya mahad-guṇā indriyāṇaṁ nirdūṣaṇa-guṇāḥ ||29||

—o)0(o—

||1.1.30-31||

**sukha-pradatvam—**

**sukhaṁ vaiṣayikaṁ brāhmam aiśvaraṁ ceti tat tridhā ||**

yathā tantre—

**siddhayaḥ paramāścaryā bhuktir muktiś ca śāśvatī |**

**nityaṁ ca paramānando bhaved govinda-bhaktitaḥ ||**

**śrī-jīvaḥ :** *na vyākhyātam* ||30-31||

**mukundaḥ :** siddhayo bhuktiś ca vaiṣayikaṁ sukham | muktir brahma-sukham | paramānandam aiśvaraṁ sukham | paramānandam iti napuṁsakatvam ārṣam ||31||

**viśvanāthaḥ :** siddhayo’ṇimādayo bhuktiś ca viṣaya-sukham | muktir brahma-sukham | pāriśeṣyān nityaṁ paramānandam aiśvara-sukham ||31||

—o)0(o—

**|| 1.1.32 ||**

yathā hari-bhakti-sudhodaye ca—

**bhūyo’pi yāce deveśa tvayi bhaktir dṛḍhāstu me |**

**yā mokṣānta-caturvarga phaladā sukhadā latā ||**

**śrī-jīvaḥ :** *na vyākhyātam* ||32||

**mukundaḥ :** sukhadety aiśvaram ||32||

**viśvanāthaḥ :** bhūyo’pīti, yā latā-rūpā bhaktir mokṣānta-catur-varga-phala-dā | sukhadā īśvarānubhavānanda-dātrī mokṣādi-laghutā-karī ||32||

—o)0(o—

**|| 1.1.33-34 ||**

mokṣa-laghutākṛt—

**manāg eva prarūḍhāyāṁ hṛdaye bhagavād-ratau |**

puruṣārthās tu catvārās tṛṇāyante samantataḥ ||

yathā śrī-nārada-pañcarātre—

**hari-bhakti-mahā-devyāḥ sarvā mukty-ādi-siddhayaḥ |**

**bhuktyaś cādbhutās tasyāś ceṭikāvad anuvratāḥ ||** iti |

**śrī-jīvaḥ :** manāg eveti | alpam api prarūḍhāyāṁ, na tu janitāyāṁ, tasyāḥ svayam prakāśa-rūpatvāt | puruṣārtho dharmārtha-kāma-mokṣākhyās tṛṇāyante tatra gantuṁ lajjante ity arthaḥ ||33|| hari-bhaktīti ceṭikāvad iti bhītā ity arthaḥ ||34||

**mukundaḥ :** *na vyākhyātam* ||33-34||

**viśvanāthaḥ :** adbhutā bhuktayo viṣaya-bhogāś ceṭikāvad dāsīvat paścād-gāminyaḥ ||33-34||

—o)0(o—

**|| 1.1.35 ||**

**sudurlabhā—**

**sādhanaughair anāsangair alabhyā sucirād api |**

**hariṇā cāśvadeyeti dvidhā sā syāt sudurlabhā ||**

**śrī-jīvaḥ :** hariṇā cāśva adeyety atrāsaṅge’pīti gamyate | anyathā dvaividhyānupapatteḥ | dvidhā sudurlabheti prakāra-dvayenāpi sudurlabhatvaṁ tasyā ity arthaḥ ||35||

**mukundaḥ :** sādhaneti | anāsaṅgaiḥ āsaṅga āsaktī rucir apara-paryāyā | tad-rahitaiḥ | sādhanaughaiḥ śrī-mūrter aṅghri-sevane prītiḥ, śrī-bhāgavatāsvādaḥ, sajātīya-vāsanā-bhakta-saṅgo nāma-saṅkīrtanaṁ śrīman-mathurā-maṇḍale sthitiḥ iti pañcāṅgāni vinā nati-stuti-vandanādibhiḥ sarvair alabhyā labdhum ayogyā | sāsaṅgaiḥ sādhanair labhyāpi hariṇā cāśv adeyā svasminn āsaktau satyām eva deyety arthaḥ | tathā cāgre—

sādhanābhiniveśas tu tatra niṣpādayan rucim |

harāv āsaktim utpādya ratiṁ saṁjanayaty asau || [bha.ra.si. 1.3.8] iti ||35||

**viśvanāthaḥ :** anāsaṅgaiḥ śraddhādi-bhakti-bhūmikāntargatāsakti-rahitaiḥ sādhana-samūhaiḥ sarvathaivālabhyā | āsakty-uttaram eva raty-utpatteḥ śravaṇāt | hariṇā cāsakti-sahitair api sādhana-samūhair āśu śīghram adeyā | vilambena tu dīyata ity arthaḥ | dvidhā sudurlabheti prakāra-dvayenāpi sudurlabhatvaṁ tasyā ity arthaḥ ||35||

—o)0(o—

**|| 1.1.36 ||**

tatra **ādyā**, yathā tāntre—

**jñānataḥ sulabhā muktir bhuktir yajñādi-puṇyataḥ |**

**seyaṁ sādhana-sāhasrair hari-bhaktiḥ sudurlabhā ||**

**śrī-jīvaḥ :** jñānata iti | tantra-mataṁ tāvad vicāryate | atra jñāna-yajñādi-puṇye sāsaṅge eva vācye, tayos tādṛśatvaṁ vinā mukti-bhuktyoḥ siddhir api na syāt | astu tāvat sulabhatva-vārtā | ataḥ sādhana-sahasrāṇām api sāsaṅgatvam eva labhyate | vākyārtha-krama-bhaṅgasyāvaśya-parihāryatvāt sahasra-bāhulyāsiddheś ca | tatra yadi jñāna-yajñādi-puṇyayoḥ sāsaṅgatvaṁ tad-eka-niṣṭhatva-mātraṁ vācyaṁ, tadā tādṛśābhyām api tābhyāṁ tayoḥ sulabhatvaṁ nopapadyate | kleśo’dhikataras teṣām avyaktāsakta-cetasām [gītā 12.5] ity ādeḥ, kṣudrāśā bhūri-karmāṇo bāliśā vṛddha-māninaḥ [bhā.pu. 10.23.9] ity ādeś ca | tasmāt tayoḥ sāsaṅgatvaṁ naipuṇyena vihitatvam ity eva vācyam | naipuṇyaṁ ca bhakti-yoga-saṁyoktṛtvam iti | pureha bhūman bahavo’pi yoginaḥ [bhā.pu. 10.14.5] ity ādeḥ, svargāpavargayoḥ puṁsāṁ [bhā.pu. 10.81.19] ity ādeś ca |

atha hari-bhakti-śabdena sādhya-rūpo rati-paryāyas tad-bhāva evocyate—bhaktyā sañjātayā bhaktyā itivat | tataś ca sādhana-śabdena hari-sambandhi-sādhanam evocyate, tat-sambandhitvaṁ vinā tad-bhāva-janmāyogāt | tathā ca sādhana-śabdena sākṣāt-tad-bhajane vācye tatra pūrva-kramataḥ sāsaṅgatve labdhe sahasra-bahutva-nirdeśenāparyavasānāt su-śabdāc ca bhītasya kasyāpi tatra [bhāva-bhaktau] pravṛttir na syāt | tena tatra sulabhatvaṁ tu—

śṛṇvataḥ śraddhayā nityaṁ gṛṇataś ca sva-ceṣṭitam |

kālena nātidīrgheṇa bhagavān viśate hṛdi || [bhā.pu. 2.8.4]

tatrānvahaṁ kṛṣṇa-kathāḥ pragāyatām

anugraheṇāśṛṇavaṁ manoharāḥ |

tāḥ śraddhayā me ‘nupadaṁ viśṛṇvataḥ

priyaśravasy aṅga mamābhavad ruciḥ || [bhā.pu. 1.5.26] ity ādau prasiddham |

tasmāt sādhana-śabdena na sādhayati māṁ yoga [bhā.pu. 11.14.20] ity ādivat tad-artha-viniyogāt pūrvavan naipuṇyena vihitatvam eva | tat-sāhasrair api sudurlabhety uktis tu sākṣāt tad-bhajanam eva kartavyatvena pravartayati | tathāpi kārikāyām anāsaṅgair iti yad uktaṁ, tatra cāsaṅgena sādhana-naipuṇyam eva bodhyate, tan naipuṇyam ca sākṣāt tad-bhajane pravṛttiḥ | tataś ca tasya tādṛśa-sāmarthye’py anyatra svargādau pravṛttyā na vidyate āsaṅgo naipuṇyaṁ yeṣu tādṛśair nānā-sādhanair ity arthaḥ | tādṛśa-nānā-sādhanatvaṁ tu neṣṭam |

tasmād ekena manasā bhagavān sātvatāṁ patiḥ |

śrotavyaḥ kīrtitavyaś ca dhyeyaḥ pūjyaś ca nityadā || [bhā.pu. 1.2.14] ity ādau |

tasmād itara-miśritāpi na yukteti sādhv eva lakṣitaṁ jñāna-karmādy-anāvṛtam iti ||36||

**mukundaḥ, viśvanāthaḥ :** *na vyākhyātam* ||36||

—o)0(o—

**|| 1.1.37 ||**

**dvitīyā**, yathā pañcama-skandhe (5.6.18)—

**rājān patīr gurur alaṁ bhavatāṁ yadūnāṁ**

**daivaṁ priyaḥ kula-patiḥ kva ca kiṅkaro vaḥ |**

**astv evam aṅga bhajatāṁ bhagavān mukundo**

**muktiṁ dadāti karhicit sma na bhakti-yogam ||**

**śrī-jīvaḥ :** karhicin na dadātīty ukte karhicid dadātīty āyāti | asākalye tu cic-canau | ata eva karhicid apīti noktam | tasmād āsaṅgenāpi kṛte sādhana-bhūte sākṣād bhakti-yoge sati yāvat phala-bhūte bhakti-yoge gāḍhāsaktir na jñāyate | tāvan na dadātīty arthaḥ | tathaiva ca lakṣitam—anyābhilāṣitā-śūnyam iti ||37||

**mukundaḥ :** rājann iti | astv evaṁ yuṣmākaṁ yādavānāṁ ca sneha-sambandhābhyāṁ vaśavartī dūre tiṣṭhatv ity arthaḥ | bhakti-yogaṁ rati-rūpaṁ karhicin na dadātīty ukteḥ karhicid dadātīty āyāti—asākalye tu cic-canau | ata eva karhicid apīti noktam | tasmāt svasminn āskatyāṁ satyām eva deyatvam ||37||

**viśvanāthaḥ :** he rājan ! bhavatāṁ pāṇḍavānāṁ yadūnāṁ ca patiḥ pālakaḥ | gurur upadeṣṭā daivam upāsyaḥ | priyaḥ prītikṛt | kula-patir niyanteti | yaduṣv avatarato’pi kṛṣṇasya teṣu bhavatsu ca tulya eva vyavahāro dṛṣṭaḥ | kiṁ ca, kva ca kadācit vaḥ pāṇḍavānāṁ dūty-ādiṣu kiṅkaro, na ca tathā yadūnām iti yadubhyo’pi premavattve bhavatām ādhikyam eveti bhāvaḥ | bhavadbhyo hy abhajadbhyo’pi parama-premādhikya-dānasya vārtā kiyatī vaktavyā ? sā sarvopari virājatām | anyebhyo bhajadbho’pi na bhakti-yogaṁ bhāva-bhaktim api prāyo na dadāti | kiṁ ca tato’py atinikṛṣṭāṁ muktim evety āha astv eveti | bhajatāṁ bhajadbhyaḥ | atra karhicid apīty anukte muktim anicchadbhyaḥ śuddha-bhaktebhyas tu bhaktim eva dadātīty artho labhyate ||37||

—o)0(o—

**|| 1.1.38 ||**

**sāndrānanda-viśeṣātmā—**

**brahmānando bhaved eṣa cet parārddha-guṇīkṛtaḥ |**

**naiti bhakti-sukhāmbhodheḥ paramāṇu-tulām api ||**

**śrī-jīvaḥ :** parārdheti—parārdha-kāla-samādhinā samuditaṁ tat-sukham apīty arthaḥ ||38||

**mukundaḥ :** *na vyākhyātam* ||38||

**viśvanāthaḥ :** parārdheti—parārdhaṁ kālaṁ vyāpya kriyamāṇena samādhinā siddhaṁ brahma-sukham apīty arthaḥ | bhakti-rūpa-sukha-samudrasya yaḥ paramāṇus tasyāpi tulanāṁ naiti na prāpnoti ||38||

—o)0(o—

**|| 1.1.39 ||**

yathā, hari-bhakti-sudhodaye—

**tvat-sākṣāt-karaṇāhlāda-viśuddhābdhi-sthitasya me |**

**sukhāni goṣpadāyante brāhmāṇy api jagad-guro ||**

**śrī-jīvaḥ :** brāhmāṇīty atra pārameṣṭhyānīti tu na vyākhyeyam | para-brahmānandenaiva tasya tāratamyaṁ śrī-bhāgavatādiṣu prasiddham iti | tasyāravinda-nayanasya padāravinda [bhā.pu. 3.15.43] ity ādi ||39||

**mukundaḥ :** *na vyākhyātam* ||39||

**viśvanāthaḥ :** tvat-sākṣād iti tava sākṣāt-kārānanda-samudre sthitasya mama brāhmāṇi brahma-svarūpāṇy api sukhāni goṣpadāyante goṣpadam ivācaranti | brāhmāṇīty atra pārameṣṭhyānīti tu na vyākhyeyam | para-brahmānandenaiva tasya tāratamyaṁ śrī-bhāgavatādiṣu prasiddham iti | tasyāravinda-nayanasya padāravinda [bhā.pu. 3.15.43] ity ādibhyaḥ ||39||

—o)0(o—

**|| 1.1.40 ||**

tathā bhāvārtha-dīpikāyāṁ (10.88.11) ca—

**tvat-kathāmṛta-pāthodhau viharanto mahā-mudaḥ |**

**kurvanti kṛtinaḥ kecit catur-vargaṁ tṛṇopamam ||**

**śrī-jīvaḥ :** satsv api bahuṣu udāhariṣyamāṇeṣu śrī-bhāgavatādi-vākyeṣu bhāvārtha-dīpikodāraṇaṁ tu tat-kartus tat-tātparyajñatvena sarva-tat-tad-vākyārtha-saṅgraho’yam ity abhiprāyāt ||40||

**mukundaḥ :** *na vyākhyātam* ||40||

**viśvanāthaḥ :** bhāvārtha-dīpikāyāṁ śrī-svāmi-caraṇaiḥ kṛtāyāṁ śruty-adhyāya-ṭīkāyām | pāthodhau samudre | mahā-mudaḥ paramānanda-yuktāḥ ||40||

—o)0(o—

**|| 1.1.41 ||**

**śrī-kṛṣṇākarṣiṇī**—

**kṛtvā hariṁ prema-bhājaṁ priya-varga-samanvitam |**

**bhaktir vaśīkarotīti śrī-kṛṣṇākarṣiṇī matā ||**

**śrī-jīvaḥ :** prema-bhājam iti ākarṣaṇa-śabda-balāt | priya-varga-samanvitam iti śrī-śabda-balād vyākhyātam ||41||

**mukundaḥ :** kṛtveti | priya-varga-samanvitam iti rājāyaṁ gacchatītivat sa-parivārasya prāptir iti vyākhyātam ||41||

**viśvanāthaḥ :** *na vyākhyātam* ||41||

—o)0(o—

**|| 1.1.42 ||**

yathā ekādaśe (11.14.20)—

**na sādhyati mām yogo na sāṅkhyaṁ dharma uddhava |**

**na svādhyāyas tapas tyāgo yathā bhaktir mamorjitā ||**

**śrī-jīvaḥ :** na sādhayatīti—atra yadyapi yogādi-sādhana-pratispardhitvena sādhanatvam evāsyā āyāti—tataś cāgrata ity ādi vakṣyamāṇānusāreṇa sādhya-bhakti-mahima-prastāve’sminn udāharaṇaṁ na sambhavati, tathāpi sādhyām eva janayitvā vaśīkaroty asāv iti tathoktam ||42||

**mukundaḥ :** na sādhayatīti | ūrjitā prema-lakṣaṇā satī māṁ sa-priya-vargam | tatra yogādayo’pi paramotkarṣaṁ prāptā jñeyāḥ | ūrjita-bhakti-pratispardhitvāt ||42||

**viśvanāthaḥ :** na sādhayatīti—yadyapi yogādi-sādhana-pratispardhitvena sādhanatvam evāsyā āyāti—tataś cāgrata ity ādi vakṣyamāṇānusāreṇa sādhya-bhakti-mahima-prastāve’sminn udāharaṇaṁ na sambhavati, tathāpi sādhyām eva bhaktiṁ janayitvā vaśīkaroty asāv iti tathoktam | na sādhayati na prāpti-sādhanaṁ bhavati | ūrjitā jñāna-karmādy-anāvṛtatvena prabalā tīvrety arthaḥ ||42||

—o)0(o—

**|| 1.1.43 ||**

saptame (7.10.48) ca nāradoktau—

**yūyaṁ nṛ-loke bata bhūri-bhāgā**

**lokaṁ punānā munayo’bhiyanti |**

**yeṣāṁ gṛhān āvasatīti sākṣād**

**guḍhaṁ paraṁ brahma manuṣya-liṅgam ||**

**śrī-jīvaḥ**: ata eva tatrāparituṣyan priya-varga-samanvitatvodāharaṇaṁ ca kariṣyann aparam āha—yūyam iti ||43||

**mukundaḥ**: sākṣād-vacana-gatam apy etad darśayati—yūyam iti gūḍhaṁ vedādi-rahasyatvāt asarva-bodha-svabhāvam ||43||

**viśvanāthaḥ:** aho prahlādasya bhāgyam—yena bhagavān dṛṣṭaḥ | vayaṁ tu manda-bhāgyā iti viṣīdantaṁ rājānaṁ prati yūyaṁ prahlādāt, prahlāda-guror matto’py anyebhyo’pi bhaktebhyaḥ | yadu-guru-prabhṛtibhyo’pi vaśiṣṭa-marīci-kaśyapādi-ṛsibhyo’pi, brahma-rudrābhyām api, bhūri-saubhāgyavanta ity āha nāradaḥ—yūyam iti | yūyaṁ nṛṇāṁ jīvānāṁ loka-madhye bhūri-bhāgāḥ | yeṣāṁ yuṣmākaṁ gṛhān lokaṁ sva-darśanādinā pavitrīkurvanto’pi munayo’bhi sarvato-bhāvena svaṁ kṛtārthīkartuṁ gacchanti | yato gūḍhaṁ sarvato’pi rahasyaṁ yan manuṣya-liṅgaṁ narākṛti paraṁ brahma | tat samyak prakāreṇa yuṣmābhir anāhūtam apy āsakti-pūrvakaṁ yeṣāṁ gṛheṣu sākṣād vasati | na hi prahlādādīnāṁ gṛheṣu narākṛti paraṁ brahma sākṣād vasati | na ca tad-darśane kṛtārthī-bhavituṁ munayo gacchantīti bhāvaḥ ||43||

—o)0(o—

**|| 1.1.44 ||**

agrato vakṣyamāṇāyās tridhā bhakter anukramāt |

**dviśaḥ ṣaḍbhiḥ padair etan māhātyaṁ parikīrtitam ||**

**śrī-jīvaḥ**: dviśo dvābhyāṁ dvābhyāṁ ṣaḍbhiḥ padaiḥ kleśaghnīty ādibhiḥ parikīrtitam iti | asādhāraṇatveneti pariśabdārthaḥ | tena sādhana-rūpāyā dvau guṇau | bhāva-rūpāyāś catvāro guṇāḥ prema-rūpāyāḥ ṣaḍ api jñeyāḥ | tatra tat-tad-antarbhāvāt vāyv-ādi-bhūta-catuṣṭayavat ||44||

**mukundaḥ**: agrata iti | dviśo dvābhyāṁ dvābhyāṁ kṛtvā ṣaḍbhiḥ padaiḥ kleśaghnīty ādibhiḥ asādhāraṇa-sādhāraṇatveneti pariśabdārthaḥ | tena sādhana-rūpāyā dvau | bhāva-rūpāyāś catvāraḥ | prema-rūpāyāḥ ṣaḍ api jñeyāḥ | vāyv-ādi-bhūta-catuṣṭayavat tatra tatra tat-tad-antarbhāvāt ||44||

**viśvanāthaḥ:** agrata iti | sādhana-bhāva-prema-rūpāyās tridhā bhakter dviśo dvābhyāṁ dvābhyāṁ ṣaḍbhiḥ padaiḥ | tathā ca kleśaghnī śubhadā ity anena pada-dvayena sādhana-bhakter māhātmyaṁ kathitam | evaṁ mokṣa-laghutākṛt sudurlabhā ity anena bhāva-bhakteḥ | evaṁ sāndrānanda-viśeṣātmā śrī-kṛṣṇākarṣiṇī iti prema-bhakter ity evaṁ ṣaḍbhiḥ padair ity arthaḥ ||44||

—o)0(o—

**|| 1.1.45 ||**

**kiṁ ca -**

**svalpāpi rucir eva syād bhakti-tattvāvabodhikā |**

**yuktis tu kevalā naiva yad asyā apratiṣṭhatā ||**

**śrī-jīvaḥ:** atra bahirmukhān praty anyad apy ucyate ity āha—kiṁ ceti | rucir atra bhakti-tattva-pratipādaka-śabdeṣu śrīmad-bhāgavatādiṣu prācīna-saṁskāreṇottamatva-jñānam | saiva bhakti-tattvam evāvabodhayati | yathā-śabdaṁ śraddhāpayatīti | kevalā śuṣkā naiveti kintu tad-ruci-sahitā | ittham eva vakṣyate śāstre yuktau ca nipuṇa [bha.ra.si. 1.2.17] iti ||45||

**mukundaḥ:** he mahā-kṛpālo ! trividha-bhaktes tat-tan-māhātmyaṁ śrutam apy atyapūrvatvāt samyaṅ nāvabudhyate, tato yuktiṁ ca darśayeti bubhutsūn prati satyam atyapūrvam evaitat, kintu sādhanābhiniveśād rucau svalpāyām api jātāyāṁ mano-nairmalyāt svayam eva bhakti-tattvasyāvabodho, na tu kevalayā yuktyety āha—kim ceti | rucir eva svayam eva svalpa-rucāv api satyāṁ tad-anukūlā yuktiś ca svayaṁ sphured ity arthaḥ | yuktis tu kevalā ruci-rahitā naiva | asyā yukteḥ ||45||

**viśvanāthaḥ:** atha bahirmukhān praty anyad apy ucyate ity āha—kiṁ ceti | rucir atra bhakti-tattva-pratipādaka-śabdeṣu śrī-bhāgavatādiṣu prācīna-saṁskāreṇottamatva-jñānam | saiva bhakti-tattvam avabodhayati | kevalā śuṣkā naiveti kintu tad-ruci-sahitā | ittham eva vakṣyate śāstre yuktau ca nipuṇa [bha.ra.si. 1.2.17] iti ||45||

—o)0(o—

**|| 1.1.46 ||**

tatra prācīnair apy uktam—

**yatnenāpādito’py arthaḥ kuśalair anumātṛbhiḥ |**

**abhiyuktatarair anyair anyathaivopapādyate ||**

**śrī-jīvaḥ**, **mukundaḥ**, **viśvanāthaḥ:** apratiṣṭhatām eva darśayati—tatheti | prācīnaiḥ tarko’pratiṣṭhānāt [bra.sū. 2.1.12] iti nyāyānusāribhir vārtika-kārādibhiḥ | abhiyuktatarās tārkikeṣu pravīṇatarāḥ ||46||

—o)0(o—

iti śrī śrī bhakti-rasāmṛta-sindhau

pūrva-bhāge bhakti-sāmānya laharī prathamā

-=o0o=-

### || 1.2 ||

### bhakti-rasāmṛta-sindhau pūrva-vibhāge dvitīyā laharī

atha sādhana-bhaktiḥ

**|| 1.2.1 ||**

**sā bhaktiḥ sādhanaṁ bhāvaḥ premā ceti tridhoditā ||**

**śrī-jīvaḥ:** sā bhaktir āpātataḥ pratīty-artham evedaṁ vivecanam, viśeṣatas tv idaṁ jñeyam—bhaktis tāvad dvividhā—sādhana-rūpā, sādhya-rūpā ca | tatra prathamāyā lakṣaṇaṁ bhedāś ca vakṣyante | dvitīyā tu hārda-rūpā, sāpi bhakti-śabdenocyate | yathaikādaśe—bhaktyā sañjātayā bhaktyā bibhraty utpulakāṁ tanum [bhā.pu. 11.3.11] iti | asyāś ca bhāva-prema-praṇaya-sneha-rāgākhyāḥ pañca bhedāḥ | tathā ujjvala-nīlamaṇāv asya pariśiṣṭa-granthe mānānurāga-mahābhāvās trayaś ca santi | tad evam aṣṭau | tathāpi bhāvaḥ premeti dvi-bhedatvenoktis tūpalakṣaṇartham eva |

premṇa eva vilāsatvād vairalyaṁ sādhakeṣv api |

atra snehādayo bhedā vivicya na hi śaṁsitāḥ || [bha.ra.si. 1.4.19]

ity atraiva prema-lahary-ante vakṣyamāṇatvāt ||1||

**mukundaḥ:** vaiśiṣṭyaṁ kathayituṁ yad uktaṁ, tad eva vaiśiṣṭyaṁ darśayati seti yāvad-vibhāgam | sā ukta-lakṣaṇā sāmānya-bhaktiḥ ||1||

**viśvanāthaḥ:** sā bhaktir iti | athātra sādhana-sādhyatva-rūpa-dvividha-bheda evāstu | bhāvasyāpi sādhya-bhakty-antarbhāvo’stu | kiṁ bheda-traya-karaṇena ? iti cet na, yato’gre vakṣyamāṇasya

utpanna-ratayaḥ samyaṅ nairvighnyam anupāgatāḥ |

kṛṣṇa-sākṣāt-kṛtau yogyāḥ sādhakāḥ parikīrtitāḥ || [bha.ra.si. 2.1.276]

iti sādhaka-bhakta-lakṣaṇasya madhye raty-apara-paryāyasya bhāvasyāvirbhāve’pi samyaṅ-nairvighnyam anupāgatāḥ iti viśeṣaṇena prabalatarasya kasyacin mahad-aparādhasya kaścana bhāgo’vaśiṣṭo’stīti labhyate | evaṁ sati kleśa-janakasyāparādhasya leśe’pi sādhya-bhakter āvirbhāvo na sambhavati | ata eva tatraivoktasya sādhya-bhakti-viśiṣṭa-siddha-bhakta-lakṣaṇasya madhye—avijñātākhila-kleśāḥ sadā kṛṣṇāśrita-kriyāḥ siddhāḥ syuḥ [bha.ra.si. 2.1.280] ity anena tathaiva pratipāditam | tasmād bhāvasya sādhya-bhakter antarbhāvo na sambhavati | tathaiva sādhana-bhakter antarbhāvas tu sutarām eva nāsti | yato’traiva prakaraṇe sādhana-bhakti-lakṣaṇe bhāva-sādhanatva-rūpa-viśeṣaṇena bhāvasya sādhana-bhaktitvaṁ parāstam | bhāvasya bhāva-sādhanatvābhāvāt | tasmāt sādhūktaṁ bhaktes trividhatvam iti vivecanīyam ||1||

—o)0(o—

**|| 1.2.2 ||**

tatra **sādhana-bhaktiḥ**—

**kṛti-sādhyā bhavet sādhya-bhāvā sā sādhanābhidhā |**

**nitya-siddhasya bhāvasya prākaṭyaṁ hṛdi sādhyatā ||**

**śrī-jīvaḥ:** kṛtīti | sāmānyato lakṣitā uttamā bhaktiḥ | kṛtyā indriya-preraṇayā sādhyā cet, sā sādhanābhidhā bhavati | kṛtyās tad-antarbhāvaś ca pūrva-kriyāyā yajñāntarbhāvavāt | tatra bhāvādy-anubhāva-rūpāyā vyavacchedārtham āha—sādhyeti | sādhyo bhāvo bhāva-premādi-rūpo yayā sā, na tu bhāva-siddhā | sā hi tad-aṅgatvāt sādhya-rūpaiveti | sādhya-bhāvety anena sā sādhya-pumarthāntarā ca parihṛtā, uttamāyā evopakrāntatvāt | bhāvasya sādhyatve kṛtrimatvāt parama-puruṣārthatvābhāvaḥ syād ity āśaṅkyāha—nityeti | bhagavac-chakti-viśeṣa-vṛtti-viśeṣatvenāgre sādhayiṣyamāṇatvād iti bhāvaḥ ||2||

**mukundaḥ:** kṛtyā dehādi-vyāpāreṇa sādhyā | kṛtes tad-aṅgatvāt tad-antarbhāvaḥ | avyaṅgyo dehādi-vyāpāraḥ sādhanābhidhā bhaved ity arthaḥ | asyāḥ phalaṁ darśayann āha—sādhyo niṣpādyo bhāvo ratir yayāvṛtti-rūpayā kutrāpi sakṛd-rūpayā ca sā sādhya-bhāvā | bhāvāt pūrvā sādhana-bhaktir, bhāvas tasyāḥ phalam ity arthaḥ | jāta-bhāve yā sā bhāvasya kāryatvāt sādhyaiva | bhāvasya sādhyatve kṛtrimatvāt parama-puruṣārthatām āśaṅkyāha—nityeti | nitya-siddha-bhakteṣu śuddha-sattva-viśeṣa-rūpatayā sadā vartamānasyātra svayaṁ sphuraṇān na kṛtrimatva-śaṅkā | ataḥ śrī-kṛṣṇa-nāmādi na bhaved grāhyam indriyaiḥ [bha.ra.si. 1.2.234] iti vakṣyamāṇatvāt | sādhana-bhaktir eva na kṛtrimā, kim uta bhāvaḥ ? ||2||

**viśvanāthaḥ:** kṛtīti | sā sāmānyato lakṣitoktā bhaktir indriya-vyāpāreṇa sādhyā cet sādhanābhidhā bhavati | atrendriya-vyāpārasya bhakty-antar-bhāvaḥ | yāgasya pūrva-kriyāyā yathā yāgasyāntarbhāvas tathaiva jñeyaḥ | tena bhakti-bhinnasya na bhakti-janakatvam iti siddhānto’pi saṅgacchate | atra bhāva-bhakter anubhāva-rūpasya śravaṇa-kīrtanādeḥ sādhanatva-vyavahārābhāvāt tad-vāraṇāyāha—sādhyeti | sādhyo bhāvo yayā sā bhāva-janikety arthaḥ | tena dharmārthādi-puruṣārthāntara-sādhaka[[1]](#footnote-2)-bhaktiś ca parākṛtā, uttamāyā eva upakrāntatvāt | bhāvādīnāṁ sādhyatve kṛtrimatvāt parama-puruṣārthatvābhāvaḥ syād ity āśaṅkyāha—nityeti | bhāvasyety upalakṣaṇaṁ śravana-kīrtanādayo’pi grāhyāḥ | teṣām api karṇa-jihvādau prākaṭya-mātram, yathā śrī-kṛṣṇo vasudeva-gṛhe’vatatāra | bhaktīnāṁ bhagavac-chakti-vṛtti-viśeṣatvenāgre sādhayiṣyamāṇatvād iti bhāvaḥ ||2||

**siddhānta-sarasvatī**: kṛti-sādhyā kṛtyā indriya-preraṇayā sādhanīyā yā sādhya-bhāvā sadhanīyaḥ bhāvaḥ yasya sā sādhanābhidhā sādhana-bhakti-nāmnī bhavet | hṛdi jīvātma-hṛdaye nitya-siddhasya nitya-vartamānasya svataḥ-prakāśasya bhāvasya kṛṣṇa-prema-bhāvasya prākaṭyam āviṣkaraṇam eva sādhyatā sādhana-yogyatā ||2|| (cc 2.22.102)

—o)0(o—

**|| 1.2.3 ||**

**sā bhaktiḥ saptama-skandhe bhaṅgyā devarṣiṇoditā ||**

**śrī-jīvaḥ:** seti | nanv atra—

tasmād vairānubandhena nirvaireṇa bhayena vā|

snehāt kāmena vā yuñjyāt kathañcin nekṣate pṛthak || [bhā.pu. 7.1.25]

iti bhaya-dveṣāv api vihitau | tarhi tāva pi bhaktī syātāṁ tarhy ānukūlyeneti viśeṣaṇa-virodhaḥ syāt tatrāha—bhaṅgyeti | yaḥ khalu bhaya-dveṣayor api maṅgalaṁ vidadhīta | tasminn api ko vā parama-pāmaro bhaktiṁ na kurvīta, pratyuta tau vidadhīteti paripāṭyety arthaḥ | yuñjyād iti tu sambhāvanāyām eva liṅ-vidhānāt | na tu vidhau | bhaya-dveṣayor vidhātum aśakyatvāt | yadyapi śrī-kṛṣṇa-param evedaṁ vākyaṁ, tathāpi tad-aṁśādau ca tāratamyena jñeyam ||3||

**mukundaḥ:** *na vyākhyātam |*|3||

**viśvanāthaḥ:** seti | nanv atra—

tasmād vairānubandhena nirvaireṇa bhayena vā |

snehāt kāmena vā yuñjyāt kathañcin nekṣate pṛthak || [bhā.pu. 7.1.25]

iti padye bhaya-dveṣāv api vihitau | tarhi tāva pi bhaktī syātāṁ ? tayor bhaktitva-svīkāre tu ānukūlyeneti viśeṣaṇa-virodhaḥ syāt | tat-kartary asure’pi bhakta-vyavahārāpatteś cety āha—bhaṅgyeti | yaḥ khalu bhaya-dveṣa-kartṛṇām api maṅgalaṁ karoti | tasminn īśvare ko vā parama-pāmaro bhaktiṁ na kurvīta ? pratyuta bhaya-dveṣau vidadhīteti bhaṅgyā paripāṭyā devarṣiṇoktam ||3||

—o)0(o—

**|| 1.2.4 ||**

yathā saptame (7.1.31)—

**tasmāt kenāpy upāyena manaḥ kṛṣṇe niveśayet ||** iti |

**śrī-jīvaḥ:** tasmād iti | upāyena kāmādinā nirvaira-śabda-pratipādayitavyena vidhinā ca dvārā, mano-niveśopalakṣaṇatvena tat-tad-indriya-ceṣṭā ca bhaktir ity arthaḥ | tathāpi kenāpi yogyena bhaya-dveṣātiriktena sva-mano’nukūlenaikatareṇaivety arthaḥ ||4||

**mukundaḥ:** tasmād ity asya pūrvārdheḥ— katamo’pi na venaḥ syāt pañcānāṁ puruṣaṁ prati [bhā.pu. 7.1.31] iti | asyārthaḥ—pūrva-śatru-rūpaṁ māṁ ghātako’vatīrṇa iti dveṣa-mūlatvāt kaṁsa-bhayasya dveṣāntarbhāvāt pañcānām ity uktam | katamo’pi na veṇa ity asya bhaya-dveṣayor niṣiddhatvāt kaṁsādīnāṁ pāpa-jātam abhinveśottannaṣṭam | te ca tad-ātmatāṁ prāptāḥ | abhiniveśābhāvād asya tu pāpam ity abhiprāyaḥ | yasmān niṣiddha-kartā veṇavan narakaṁ gacchet tasmād dhetoḥ kenāpy upāyena kāma-snehādi-catuṣṭayānuvartinā manobhirucinaikatamena dehendriyāntaḥkaraṇa-vyāpārātmakena sādhanena manaḥ kṛṣṇe niveśayed āsaktaṁ kuryād iti cāturyeṇa preraṇam | śravaṇa-kīrtana-smaraṇādikā bhāvotpatteḥ prāk śrī-kṛṣṇāsakti-paryantā kriyā sādhana-bhaktir ity arthaḥ | tasmād vairānubhandhena ity ādi padye bhaya-dveṣāv api manobhiniveśātmakāv eva gṛhītau | kathañcin nekṣate pṛthag ity uktatvāt ||4||

**viśvanāthaḥ:** paścāt śloke devarṣir abhiprāyaṁ spaṣṭīkaroti—tasmād iti | teṣāṁ madhye kenāpy utkṛṣṭena nirvaira-śabda-pratipāditena kāmādy-upāyenety arthaḥ ||4||

—o)0(o—

**|| 1.2.5-6 ||**

vaidhī rāgānugā ceti sā dvidhā sādhanābhidhā ||

tatra **vaidhī—**

**yatra rāgānavāptatvāt pravṛttir upajāyate |**

**śāsanenaiva śāstrasya sā vaidhī bhaktir ucyate ||**

**śrī-jīvaḥ:** yatra bhaktau pravṛttiḥ puṁso rāgānavāptatvāt rāgeṇanavāpteti hetoḥ śāstrasya śāsanenaiva upajāyate | sā bhaktir vaidhī ucyate | rāgo’trānurāgas tad-ruciś ca | agre rāgātmikā-rāgānugayor bhedasya vakṣyamāṇatvāt | śāsanenaivety eva-kārāt, rāga-prāptatvam api cet tarhi aṁśenaiva vaidhītvaṁ jñeyam ||6||

**mukundaḥ:** yatra bhaktau pravṛttiḥ rāgānavāptatvāt rāgeṇa lobhenānavāpti-hetoḥ śāstrasya śāsanenaiva, na tu sva-kalpanādinā ||6||

**viśvanāthaḥ:** vaidhīti | rāgo’tra rāgas tad-ruciś ca | agre rāgātmikā-rāgānugayor vakṣyamāṇatvāt | athātra sādhanādau pravṛtti-sāmānye kutracil lobhasya kāraṇatvam | kutracic chāstra-śāsanasya | tatra ca yasyāṁ bhaktau lobhasya kāraṇatvaṁ nāsti, kintu śāstra-śāsanasyaiva sā vaidhīty āha—yatreti | rāgo’tra śrī-mūrter darśanād daśama-skandhīya-tat-tal-līlā-śravaṇāc ca bhajana-lobhas tad-anāptatvād anadhīnatvād dhetoḥ śāstrasya śāsanenaiva yā pravṛttir upajāyate, sā bhaktir vaidhy ucyate ||6||

—o)0(o—

**|| 1.2.7 ||**

yatha, dvitīye (2.1.6)—

**tasmād bhārata sarvātmā bhagavān īśvaro hariḥ |**

**śrotavyaḥ kīrtitavyaś ca smartavyaś cechatābhayam ||**

**śrī-jīvaḥ:** *na vyākhyātam |*

**mukundaḥ:** tasmād bhārata ity atra hari-śabdād bhaktāś ca prāptāḥ |

arcayitvā tu govindaṁ tadīyān nārcayanti ye |

na te viṣṇoḥ prasādasya bhājanaṁ dāmbhikā janāḥ || ity ādau doṣa-śravaṇāt |

kṛṣṇaṁ smaran janaṁ cāsya [bha.ra.si. 1.2.294] ity ādau te sākṣād eva grahīṣyante—teṣāṁ tatraivātyupādeyatvāt | ataḥ kṛṣṇānuśīlanam ity atrāpi sa-parikara eva kṛṣṇo jñeyaḥ ||7||

**viśvanāthaḥ:** abhayaṁ nāsti saṁsārādi-janya-bhayaṁ yasmāt bhagavatas tam icchatā puruṣeṇa bhagavān śrotavyaḥ | tena saṁsārādi-bhaya-nivṛtti-pratipādaka-śāstra-śāsanād eva pravṛttiḥ, na tu lobhād iti bhāvaḥ ||7||

—o)0(o—

**|| 1.2.8 ||**

pādme ca—

**smartavyaḥ satataṁ viṣṇur vismartavyo na jātucit |**

**sarva-vidhi-niṣedhāḥ syur etayor eva kiṅkarāḥ ||**

**śrī-jīvaḥ:** sarva iti aharahaḥ sandhyām upāsīta brāhmaṇo na hantavya ity ādi-rūpāḥ | etayoḥ smartavya-vismartavya-rūpayor vidhi-niṣedhayor eva kiṅkarāḥ adhīnāḥ | viparīte tu viparīta-phalā bhavantīti bhāvaḥ | cic-chabdas tv atra jātu-śabdasyārtha-dyotaka eva, na tu vācakaḥ ||8||

**mukundaḥ:** etayoḥ smaraṇa-vismaraṇa-vidhyoḥ ||8||

**viśvanāthaḥ:** sarva iti | sarveṣāṁ vidhīnāṁ śrī-viṣṇu-smaraṇa-kiṅkaratvāt śrī-viṣṇu-smaraṇe kriyamāṇa eva sarveṣāṁ vidhi-bodhitānāṁ karaṇānarvāhaḥ | evam ananta-go- brāhmaṇādi-hatyānāṁ niṣedhānāṁ viṣṇu-smaraṇasya kiṅkaratvād viṣṇu-vismaraṇe jāte vismartuḥ puruṣasya sarva-niṣedha-pratipāditānanta-pāpavattva-prasaṅga ity arthaḥ | satataṁ pratyahaṁ, na tu pratikṣaṇaṁ, tasyāsādhyatvena vidher anuṣṭhāna-lakṣaṇāprāmāṇyāpatteḥ ||8||

—o)0(o—

**|| 1.2.9 ||**

**ity asau syād vidhir nityaḥ sarva-varṇāśramādiṣu |**

**nityatve’py asya nirṇītam ekādaśy-ādivat-phalam ||**

**śrī-jīvaḥ:** ity asāv iti kārikā tu evaṁ kriyā-yoga-pathaiḥ pumān ity anantaraṁ paṭhanīyā | iti-śabdena pūrva-prakaraṇasya hetutāyāṁ yogyena kṛta-mukhāyā etasyāḥ kārikāyā upasaṁhāra-vākyatā-prāptes tat-prakaraṇānta eva yogyatvāt ||9||

**mukundaḥ:** ity asāv iti | sarva-varṇāśramādiṣu—ādi-śabdāt tad-urvāritāḥ sarvajanāś ca gṛhītāḥ | ekādaśyādivad iti | ekādaśyā bhaktitve’pi dṛṣṭāntaḥ | idaṁ viśvaṁ naśvaraṁ ghaṭa-kuṇḍalādivad ity eka-deśe’pi tad-darśanāt ||9||

**viśvanāthaḥ:** ity asāv iti | akaraṇe pāpa-śravaṇena bhajanasya nityatva-niścaye’py ekādaśy-ādivat phalam asti ||9||

—o)0(o—

**|| 1.2.10-11 ||**

yathā, ekādāśe (11.5.2-3) tu vyaktam evoktam—

**mukha bāhūru-pādebhyaḥ puruṣasyāśramaiḥ saha |**

**catvāro jajñire varṇā guṇair viprādayaḥ pṛthak ||**

**ya eṣāṁ puruṣaṁ sākṣād ātma-prabhavam īśvaram |**

**na bhajanty avajānanti sthānād bhraṣṭāḥ patanty adhaḥ ||**

**śrī-jīvaḥ, mukundaḥ:** *na vyākhyātam |*

**viśvanāthaḥ:** tathātra bhajanīyasya bhagavato’bhajanād durgatir eveti vaktuṁ prathamaṁ bhajanīyatve yuktim āha mukheti | guṇaiḥ sattvādibhiḥ karaṇair āśramaiḥ saha viprādayaś catvāro jajñire | eṣāṁ madhye ye viprādayaḥ sākṣād ātmanaḥ prabhava utpattir yasmād evambhūtam īśvaraṁ na bhajanty ata evāvajānanty abhajanād evāvajñāṁ kurvanti | yathā paramādaraṇīyasya puruṣasyādarākaraṇam evānādaras tathā parama-bhajanīyasya bhagavato’bhajanam evāvajñety arthaḥ | sthānād varṇāśramād bhraṣṭāḥ santo’dhaḥ patanti ||10-11||

—o)0(o—

**|| 1.2.12 ||**

**tat phalaṁ ca,** tatraiva (11.27.49)—

**evaṁ kriyā-yoga-pathaiḥ pumān vaidika-tāntrikaiḥ |**

**arcann ubhyataḥ siddhiṁ matto vindaty abhīpsitām ||**

**śrī-jīvaḥ :** tat-phalam udāharann arcanam upalakṣyāha—evam iti | tad uktaṁ—

akāmaḥ sarva-kāmo vā mokṣa-kāma udāra-dhīḥ |

tīvreṇa bhakti-yogena yajeta puruṣaṁ param || [bhā.pu. 2.3.10] ity ādeḥ ||12||

**mukundaḥ :** *na vyākhyātam |*

**viśvanāthaḥ :** tasyā bhakteḥ phalam udāharann arcanam upalakṣyāha—evam iti | ubhayataḥ aihikīṁ pāralaukikīṁ ca siddhim ||12||

—o)0(o—

**|| 1.2.13 ||**

pañcarātre ca—

**surarṣe vihitā śāstre harim uddiśya yā kriyā |**

**saiva bhaktir iti proktā tayā bhaktiḥ parā bhavet ||**

**śrī-jīvaḥ :** sāmastyena darśayan parama-phalam āha—pañceti | saiva bhaktir ity atra vaidhīti gamyam | tat-prakaraṇa-paṭhitatvāt ||13||

**mukundaḥ :** surarṣe iti vihitā vidheyatvena kathitā śāstra-vidheya-dṛṣṭir eva pravṛtti-hetur ato vaidhy eva, na rāgānugā | tatra lobhasyaiva pravṛtti-hetutvāt ||13||

**viśvanāthaḥ :** sāmastyena darśayan parama-phalam āha—pañcarātra iti | saiva bhaktir ity atra vaidhīti gamyā | tat-prakaraṇa-paṭhitatvāt | tayā prema-lakṣaṇā bhaktir bhaved iti ||13||

—o)0(o—

**|| 1.2.14-15 ||**

tatra **adhikārī—**

**yaḥ kenāpy atibhāgyena jāta-śraddho’sya sevane |**

**nātisakto na vairāgya-bhāg asyām adhikāry asau ||**

yathaikādaśe (11.20.8)—

**yadṛcchayā mat-kathādau jāta-śraddho’stu yaḥ pumān |**

**na nirviṇṇo nātisakto bhakti-yogo’sya siddhidaḥ ||**

**śrī-jīvaḥ :** atibhāgyena mahat-saṅgādi-jāta-saṁskāra-viśeṣeṇa ||14|| yadṛcchayeti | tad etac ca vivṛtaṁ svayaṁ bhagavatā—

jāta-śraddho mat-kathāsu nirviṇṇaḥ sarva-karmasu |

veda duḥkhātmakaṁ kāmān parityāge’py anīśvaraḥ ||

tato bhajeta māṁ prītaḥ śraddhālur dṛṭha-niścayaḥ |

juṣamāṇaś ca tān kāmān duḥkhodarkāṁś ca garhayan || [bhā.pu. 11.20.27-8] iti |

atra tata iti tām avasthām ārabhyety arthaḥ | bhaktir hi svataḥ prabalatvād anya-nirapekṣā | na tu jñānādivat samyag vairāgyādi-sāpekṣā | karma-nirvedāpekṣā tv ananyatā-siddhy-arthaiveti, tasyām evāvasthāyāṁ pravṛttir yuktā | kintu ātmārāmāś ca munaya ity āder na tu tatraiva tasyāḥ samāptir iti bhāvaḥ ||15||

**mukundaḥ :** ya atibhāgyenātiśaya-sukṛtena kenāpi bhaktau viśvāsa-hetutvādy-anirvacanīyena | tasya śrī-kṛṣṇasya sevane bhaktau jāta-śraddhas tan-māhātmyaṁ yathā śrūyate tat tathaiva śraddhayā yuktaḥ | nātisaktaḥ bhagavat-sammukhatā-mātrārthaṁ deha-daihikeṣv īṣad vimukhaḥ ||14-15||

**viśvanāthaḥ :** ya iti atibhāgyena mahat-saṅgādi-jāta-saṁskāra-viśeṣeṇa, vairāgyam atra bhajana-pratikula-phalgu-vairāgyam ity arthaḥ | tena viṣaya-vāsanādau vairāgyārthaṁ yatiṣyaty eva ||14||

yadṛcchayā prathama-skandha-vyākhyāta-yuktyā yādṛcchika-mahat-saṅgena sat-saṅgena mat-kathādau jāta-śraddha iti | ata eva śraddhāmṛta-kathāyāṁ me [bhā.pu. 11.19.20] iti, śraddhālur me kathāṁ śṛṇvan [bhā.pu. 11.11.23] iti, tatra tatra bhakti-yoge kathā-śraddhālur evādhikārī darśitaḥ | nātisakto deha-geha-kalatrādiṣu atyāsakti-rahitaḥ | ata eva na nirviṇṇa iti teṣu nirviṇṇatve jñāne’dhikāraḥ, atyāsaktatve karmaṇy adhikāraḥ | atyāsakti-rāhitye bhaktāv adhikāra ity adhikāra-traya-vivekaḥ | nirvedasya kāraṇaṁ niṣkāma-karma-hetukāntaḥ-karaṇa-śuddhir eva | atyāsakteḥ kāraṇam anādy-avidyaiva | atyāsakti-rāhityasya kāraṇaṁ yādṛcchika-mahat-saṅga eveti tatra tatra kāraṇaṁ dṛśyam | kiṁ caitad utkṛṣṭādhikāriṇa eva lakṣaṇaṁ kintu ko nu rājann indriyavān mukunda-caraṇāmbujam na bhajet sarvato-mṛtyuḥ [bhā.pu. 11.2.2] ity ukter yādṛcchika-bhakta-saṅge satīndriyavān eva bhaktāvadhikārī jñeyaḥ ||15||

—o)0(o—

|| 1.2.16-17 ||

uttamo madhyamaś ca syāt kaniṣṭhaś ceti sa tridhā ||

tatra **uttamaḥ**—

**śāstre yuktau ca nipuṇaḥ sarvathā dṛḍha-niścayaḥ |**

**prauḍha-śraddho’dhikārī yaḥ sa bhaktāv uttamo mataḥ ||**

**śrī-jīvaḥ :** pūrvaṁ śāstrasya śāsanenaiva pravṛttir ity uktatvāc chāstrārtha-viśvāsa eva ādi-kāraṇaṁ labdham | ataḥ śraddhā-śabdas tatra prayuktaḥ | tasmāc chāstrārtha-viśvāsa eva śraddheti labdhe śraddhā-tāratamyena śraddhāvatāṁ tāratamyam āha—śāstra iti dvābhyām | nipuṇaḥ pravīṇaḥ | śarvatheti tattva-vicāreṇa sādhana-vicāreṇa puruṣārtha-vicāreṇa ca dṛḍha-niścaya ity arthaḥ | yuktiś cātra śāstrānugataiva jñeyā | yuktiś ca kevalā naiva [bha.ra.si. 1.1.45] yukteḥ svātantrya-niṣedhāt | śrutes tu śabda-mūlatvāt [ve.sū. 2.1.28] iti nyāyāt |

pūrvāparānurodhena ko nv artho’bhimato bhavet |

ity ādyam ūhanaṁ tarkaḥ śuṣka-tarkaṁ tu varjayet || iti vaiṣṇava-tantrāc ca |

evambhūto yaḥ prauḍha-śraddhaḥ sa evottamo’dhikārīty arthaḥ ||17||

**mukundaḥ :** śāstra iti | śāstroktārtha-pratipādanāya yuktau ca nipuṇa ūhāpoha-samarthaḥ | sarvathopāsya-vicāreṇa sādhana-vicāreṇa puruṣārtha-vicāreṇa ca—

yo dustyajān kṣiti-suta-svajanārtha-dārān

prārthyāṁ śriyaṁ sura-varaiḥ sadayāvalokām |

naicchan nṛpas tad-ucitaṁ mahatāṁ madhudviṭ-

sevānurakta-manasām abhavo’pi phalguḥ || [bhā.pu. 5.14.44]

ity ādi-kaimutyena sukhādhikya-mananāt prauḍha-śraddhaḥ ||17||

**viśvanāthaḥ :** pūrvaṁ śāstrasya śāsanenaiva pravṛttir ity uktatvāc chāstrasrārtha-viśvāsa evādi-kāraṇaṁ labdham | tasmāc chāstrārtha-viśvāsa eva śraddheti labdhe śraddhā-tāratamyena śraddhāvatāṁ tāratamyam āha—śāstra iti dvābhyām | śarvatheti tattva-vicāreṇa sādhana-vicāreṇa puruṣārtha-vicāreṇa ca dṛḍha-niścaya ity arthaḥ | yuktiś cātra śāstrānugataiva jñeyā | yuktiś ca kevalā naiva [bha.ra.si. 1.1.45] iti yukteḥ svātantrya-niṣedhāt | evambhūto yaḥ prauḍha-śraddhaḥ sa evottamo’dhikārīty arthaḥ ||17||

—o)0(o—

**|| 1.2.18 ||**

tatra **madhyamaḥ**—

yaḥ śāstrādiṣv anipuṇaḥ śraddhāvān sa tu madhyamaḥ ||

**śrī-jīvaḥ:** anipuṇa iti nipuṇa-sadṛśaḥ | balavad-bādhe datte sati samādhātum asamartha ity arthaḥ | tathāpi śraddhāvān manasi dṛḍha-niścaya evety arthaḥ ||18||

**mukundaḥ:** ya iti śraddhāvān asya sevane ||18||

**viśvanāthaḥ:** anipuṇo balavad-bādhe datte sati samādhātum asamarthaḥ, tathāpi śraddhāvān gurūpadiṣṭa-bhagavat-tattvādau manasi dṛḍha-niścaya evety arthaḥ ||18||

—o)0(o—

**|| 1.2.19 ||**

tatra **kaniṣṭhaḥ**—

yo bhavet komala-śraddhaḥ sa kaniṣṭho nigadyate ||

**śrī-jīvaḥ:** yo bhaved ity atrāpi śāstrādiṣv anipuṇa ity anuvartanīyaṁ śraddhā-mātrasya śāstrārtha-viśvāsa-rūpatvāt | tataś cātrānipuṇa iti yat kiñcin nipuṇa ity arthaḥ | komala-śraddhaḥ śāstra-yukty-antareṇa bhettuṁ śakyaḥ ||19||

**mukundaḥ:** komala-śraddho bhakti-mārga-viśvāsān mārgāntara-viśvāse praveṣṭuṁ śakyaḥ | anirvacanīyasya bhāgyasya tāratamyāc chraddhāvatāṁ tāratamyam iti bhāvaḥ ||19||

**viśvanāthaḥ:** komala-śraddhaḥ śāstra-yukty-antareṇa bhettuṁ śakyo, na tu sarvathā bhinnaḥ | tathātve bhaktatvānupapatteḥ | bahirmukha-kṛta-balavad-bādhe sati kṣaṇa-mātraṁ cittasya dolāyamānatvam eva komalatvam | paścāt svakṛta-vivekena gurūpadiṣṭārtham eva niścinoti ||19||

—o)0(o—

**|| 1.2.20-1 ||**

**tatra gītādiṣūktānāṁ caturṇām adhikāriṇām |**

**madhye yasmin bhagavatah kṛpā syāt tat-priyasya vā ||**

**sa kṣīṇa-tat-tad-bhāvaḥ syāc chuddha-bhakty-adhikāravān |**

**yathebhaḥ śaunakādiś ca dhruvaḥ sa ca catuḥsanaḥ ||**

**śrī-jīvaḥ:** śrī-bhagavad-gītāsu ye caturvidhā adhikāriṇa uktās te’pi śuddha-bhaktitaḥ pūrvāvasthā evety āha—tatreti | tatra ca yasminn iti sa iti ca sāmānyenoktiḥ | yasmin yasmin sa sa ity arthaḥ | śaunakādi-gaṇaḥ catuḥsanaḥ sanakādiḥ | śrī-gītā-vākyaṁ cedam—

catur-vidhā bhajante māṁ janāḥ sukṛtino’rjuna |

ārto jijñāsur arthārthī jñānī ca bharatarṣabha ||

teṣāṁ jñānī nitya-yukta eka-bhaktir viśiṣyate |

priyo hi jñānino’tyartham ahaṁ sa ca mama priyaḥ ||

udārāḥ sarva evaite jñānī tv ātmaiva me matam |

āsthitaḥ sa hi yuktātmā mām evānuttamāṁ gatim ||

bahūnāṁ janmanām ante jñānavān māṁ prapadyate |

vāsudevaḥ sarvam iti sa mahātmā sudurlabhaḥ ||

kāmais tais tair hṛta-jñānāḥ prapadyante’nya-devatāḥ [gītā 7.16-20] ity ādi |

tatra jñānī ātmavid iti ṭīkā-kārāḥ | tatrottamatvasya kāraṇaṁ ca vyākhyātavantaḥ | jñānino dehādy-abhimānābhāvena citta-vikṣepābhāvān nitya-yuktatvam ekānta-bhaktitvaṁ ca sambhavati | nānyasya iti | atra cedaṁ pratipadyate—tādṛśatvaṁ tasya tattvaṁ padārtha-jñāne’pi sambhavatīty āstāṁ taj-jñānī | tattvaṁ-padārtha-jñānānantara-bhāvayaika-jñāni-gurūṇām api śrī-bhagavat-prasādāc chuddha-bhakti-praveśo dṛśyate | yathā tṛtīye—

tasyāravinda-nayanasya padāravinda-

kiñjalka-miśra-tulasī-makaranda-vāyuḥ |

antar-gataḥ sva-vivareṇa cakāra teṣāṁ

saṅkṣobham akṣara-juṣām api citta-tanvoḥ || [bhā.pu. 3.15.43] iti |

tad etad abhiprety āha sa ca catuḥsana iti | tad evaṁ śuddha-bhakter utkarṣa-vyañjanārtham evaiṣa udāhṛtaḥ, na tu vaidhy-aṁśe’pi rāga-prāptatvāt | tac cānubhava-jñānitvāt | ata eva śāstra-śāsanātītatvāc ca | vaidhy-udāharaṇaṁ tu tādṛśa-śābda-jñāniṣu jñeyam | tathārambhata eva śuddha-bhakty-utthāne pañcamam apy udāharaṇaṁ draṣṭavyaṁ, yathā pūrva-janmani śrī-nārada eva | śrī-gītādiṣv api rāja-vidyā-rāja-guhyādhyāyādāv īdṛśa evādhikārī darśitaḥ | tad etad gītodāharaṇaṁ ca tan-matānusāreṇāpi śuddha-bhajanee paryasyatīti granthakṛdbhir api darśitam | śrī-vaiṣṇavānāṁ mate tu sutarām eveti tan noṭṭaṅkitaṁ, vastutas tu tatra hi jñāni-śabdena bhagavaj-jñāny evocyate | pūrvaṁ hi—jñānaṁ te’haṁ sa-vijñānam idaṁ vakṣyāmy aśeṣataḥ [gītā 7.2] ity uktvā tasya ca jñānasya manuṣyāṇāṁ sahasreṣu [gītā 7.3] ity ādinā ātma-jñāna-siddher api durlabhatvam uktvā svasya ca bhūmir āpa [gītā 7.4] ity ādinā pradhānākhya-jīvākhya-śakti-dvaya-kāraṇake svasmin parama-kāraṇatvam uktvā tata eva sarva-śreṣṭhatvaṁ sarvāśrayatvaṁ coktaṁ, sarvāśrayatve’pi— puṇyo gandhaḥ [gītā 7.9] ity ādau puṇyādi-śabdānāṁ yathāyogaṁ sarvatra yojanayā prāptā doṣāspṛṣṭvā ye sarve guṇās teṣām atitucchānām api svābheda-nirdeśena sva-guṇa-cchavimayatvaṁ darśayitvā sākṣāt sva-guṇānāṁ tu kaimutyam evānītam ānantyaṁ ca | tatra ca—

ye caiva sāttvikā bhāvā rājasās tāmasāś ca ye |

matta eveti tān viddhi na tv ahaṁ teṣu te mayi || [gītā 7.12]

ity anena māyā-guṇāspṛṣṭa-guṇatvaṁ darśitam | tad evaṁ bhede’pi labdhe yad uttaratra bahūnāṁ janmanām ity ādau vāsudevaḥ sarvam iti jñānavān māṁ prapadyate ity atra pratipādye yad abheda iva śrūyate | tat khalu sūrya-tad-raśmy-ādivat vāsudevāt sarvaṁ na bhinnaṁ sarvasmāt tu vāsudevo bhinna tiy eva saṅgacchate | yathoktaṁ śrī-bhāgavate brahmaṇā—

so’yaṁ te’bhihitas tāta bhagavān viśva-bhāvanaḥ |

samāsena harer nānyad anyasmāt sad-asac ca yat || [bhā.pu. 2.7.50] iti |

tatraiva śrī-bhagavatā proktaṁ— ye caiva sāttvikā bhāvā ity ādi | śrīmad-arjunena tu

sarvaṁ samāpnoṣi tato’si sarvaḥ [gītā 11.40] ity eva vakṣyate | yasmād eva caivambhūta-jñānavān yaḥ sa māṁ prapadyata iti prapattir eva proktā | yato vāsudevaḥ sarvam iti māyā-guṇātīta-bāhyābhyantarānanta-mahā-guṇa-gaṇālaṅkṛtaḥ so’ham iti sva-jñānam eva nirdiśan svasya bhajanam eva niścikāya | atha caturvidhā ity ādi-padyānāṁ cāyam evārthaḥ—ārto duḥkha-hānecchuḥ | arthārthī sukha-prāptīcchuḥ | sa ca sa ca dvividhaḥ paricchinnāparicchinnatva-dṛṣṭiḥ-bhedena | aparicchinna-dṛṣṭiś cet tat-tad-arthaṁ kaścit tattva-jijñāsur api bhavati | vyatikrameṇoktir ārti-hānecchānantaram eva ca jijñāsā jñāyata iti | jñānī pūrvokta-prakāraka-śābda-jñānavān | sa ca trividhaḥ | tādṛśaiśvarya-mādhurya-tat-tan-miśra-jñāna-bhedena | sukṛtaṁ bhakti-vāsanā-hetu-mahat-saṅgādi-mayaṁ vidyate yeṣāṁ te | tatrādyeṣu triṣu sukṛtasya sandeha iti yadi sukṛtinas te tadā bhajanta ity arthaḥ | caturthe tu niścayaḥ, yato’sau sukṛtitvāj jāta-jñānas tato bhajata evety arthaḥ | teṣāṁ madhye sa eva pūrvokta-maj-jñāny evānyābhilāṣitāyā matāntara-prasiddha-tattvaṁ-padārthaikya-bhāvanā-rūpa-jñānasya smṛti-prasiddha-varṇāśrama-dharmasya copekṣayā kevalaṁ māṁ bhajann uttama-bhaktatvān mamātynta-priyas tasya cāham atyanta-priya iti sa-hetukam āha—teṣām ity ādi-dvayena |

nanv ārtādi-trayasyānte kā niṣṭhā syāt tatrāha—bahūnām iti | sukṛtina ity atra jñāpitaṁ sukṛta-viśeṣaṁ vinā tv anye saṁsarantīty āha—kāmair ity ādi | tasmāc caturvidhatvam eva bhaktānām iti bhagavat-pratijñaiva nirṇeyā ||20-21||

**mukundaḥ:** ārto jijñāsur arthārthī jñānī ca iti caturṇāṁ tat-tad-bhāvaḥ ārtatvādiḥ kṣīṇa-tat-tad-bhāvaḥ san śuddha-bhakty-adhikāravān śuddha-sevā-śraddhāvān syāt | kṣīṇa-tat-tad-bhāva ity atra tat-tad-bhāva ity atra tat tad iti vīpsā yasminn ity atra yasmin yasmin sa sa ity arthaṁ bodhayati śarair ekaika-śāstribhir itivat ||20-21||

**viśvanāthaḥ:** caturvidhā bhajante māṁ janāḥ sukṛtino’rjuna |

ārto jijñāsur arthārthī jñānī ca bharatarṣabha ||

iti bhagavad-gītāsu [gītā 7.16] ye catur-vidhā adhikāriṇa uktās te’pi śuddha-bhaktitaḥ pūrvāvasthā evety āha—tatreti ito gajendro bhagavato mādhuryaṁ prāpya lubdhaḥ sann ārti-nāśecchāṁ vihāya paścāc chuddha-bhakto babhūva | evaṁ śaunakādi-muni-gaṇaḥ sūta-saṅgāt svargecchādikaṁ vihāya śuddho bhakto’bhūt | dhruvo’pi bhagavat-kṛpayā rājyecchāṁ vihāya | evaṁ catuḥsanaḥ sanakādir api bhagavat-kṛpayā mokṣecchāṁ vihāya ||20-21||

—o)0(o—

**|| 1.2.22 ||**

**bhukti-mukti-spṛhā yāvat piśācī hṛdi vartate |**

**tāvad bhakti-sukhasyātra katham abhyudayo bhavet ||**

**śrī-jīvaḥ :** atha mūlam anusarāmaḥ | pūrvatra hetuṁ vyatirekeṇāha—bhuktīti | mukti-spṛhāyām api piśācītvaṁ, bhāvāntareṇa bhakti-spṛhāvarakatvāt pūrvā, parā ca svonmukha-tātparyavatīti | atra yadyapi bhaktā api saṁsārato muktā bhavanty eva, tathāpi tad-aṁśe tu teṣāṁ tātparyaṁ na bhavaty eva, kintu bhakteḥ prabhāveṇaiva sā syād iti | vyāpnoti hṛdayaṁ yāvad bhakti-mukti-spṛhāgrahaḥ iti pāṭhāntaraṁ tu suśliṣṭaṁ, tad evam anayā kārikayā sādhakānām api bhukti-mukti-spṛhā na yuktety uktaṁ, tataḥ sutarām eva siddhānāṁ nāstīty abhiprāyas tu paratrobhaya-vidha-tat-tad-udāharaṇeṣu jñeyaḥ ||22||

**mukundaḥ :** nanu bhaktiṁ kurvatām ārtādīnāṁ tat-tad-icchā bhakti-sukhodayāt svata eva nivartate | kim atra kṛpayā ? tatrāha—bhuktīti | yathā, piśācī-sthāne sajjanasya sthitir, na |ata ibhādīnāṁ tat-tyāgaḥ kṛpayaivety uktam | ata ārtādayo na śuddha-bhaktāv adhikāriṇaḥ, kintu tad-icchā-rahitā eva ||22||

**viśvanāthaḥ :** bhuktīti—śrī-bhāgavate’pi svargāpavarga-narakeṣv api tulyārtha-darśinaḥ [bhā.pu. 6.17.28] ity anena mokṣasya marava-tulyatayā darśana-kathanād ato’tra mokṣa-spṛhāyāḥ piśācītva-kathanam api nāsaṅgatam iti jñeyam ||22||

—o)0(o—

**|| 1.2.23 ||**

**tatrāpi ca viśeṣeṇa gatim aṇvīm anicchataḥ |**

**bhaktir hṛta-manaḥ-prāṇān premṇā tān kurute janān ||**

**śrī-jīvaḥ :** muktīcchā-rahitāyā bhakter vaiśiṣṭyam āha—tatrāpīti | anvīṁ mokṣa-lakṣaṇām | bhaktiḥ śravaṇādi-lakṣaṇā | hṛtam ātma-sāt-kṛtaṁ manaḥ prāṇāś cendriyāṇi yeṣāṁ tathā-bhūtān prema-dvārā kurute ||23||

**mukundaḥ :** bhukti-mukti-spṛhā-rahiteṣv api muktīcchā-rahitānāṁ vaiśiṣṭyam āha—tatrāpīti | anvīṁ mokṣa-lakṣaṇām | prāṇān indriyāṇi | bhaktiḥ śravaṇādi-lakṣaṇā premṇā prema-dvārā ||23||

**viśvanāthaḥ :** tayor madhye muktīcchā-rahitāyā bhakter vaiśiṣṭyam āha—tatrāpīti | tathā ca viṣaya-bhogecchā na bhakter ātyantikaṁ virodhinīti bhāvaḥ | anvīṁ mokṣa-lakṣaṇāṁ gatim anicchato janān bhaktiḥ śravaṇa-kīrtanādi-lakṣaṇā hṛta-manaḥ-prāṇānātma-sātkṛta-manaḥ-prāṇān prema-dvārā kurute | prāṇā indriyāṇi ||23||

—o)0(o—

**|| 1.2.24 ||**

tathā ca, tṛtīye (3.25.36)—

**tair darśanīyāvayavair udāra-**

**vilāsa-hāsekṣita-vāma-sūktaiḥ |**

**hṛtātmano hṛta-prāṇāṁś ca bhaktir**

**anicchato me gatim aṇvīṁ prayuṅkte ||**

**śrī-jīvaḥ :** etat pramāṇayati tair iti | darśanīyāvayavādy-anubhava-jāta-prema-dvārair ity arthaḥ | prayuṅkte kurute | tad evam akleśa-prāptatvād vyākhyātam | vyākhyāntare’pi anvīṁ sūkṣmāṁ durjñeyāṁ pārṣada-lakṣaṇām ity evārthaḥ | prakaraṇa-prāptatvāt | śriyaṁ bhāgavatīṁ vāspṛhayanti bhadrāṁ parasya me te ‘śnuvate tu loke [bhā.pu. 3.25.37] iti vakṣyamāṇāt | tasyā apy anicchā dainyenaiveti bhāvaḥ ||24||

**mukundaḥ :** tair ity ādy-anubhāvena prema darśitam | premṇaiva sākṣād bhagavad-anubhāvāt | prayuṅkte kurute ||24||

**viśvanāthaḥ :** mad-darśanādi-mādhuryeṇaiva sa-camatkāram anubhūyamāṇena brahma-sāyujyasyārocakatvam utpadyetā ity āha—tair iti | darśanīyā atimanoharā ye avayavāḥ śrī-kṛṣṇa-rāmādy-aṅgāni tais tathā udārā abhīṣṭa-pradātāro vilāsa-hāsekṣita-manohara-vākyādayas tais tathā ca bhaktir anvīṁ gatim anicchato janān vilāsa-hāsādibhir hṛta-manaḥ-prāṇān prayuṅkte kurute | caturṣu dharmārtha-kāma-mokṣeṣu madhye ko durlabhaḥ ||24||

—o)0(o—

|| 1.2.25 ||

**śrī kṛṣṇa-caraṇāmbhoja-sevā-nirvṛta-cetasām |**

**eṣāṁ mokṣāya bhaktānāṁ na kadācit spṛhā bhavet ||**

**śrī-jīvaḥ, viśvanāthaḥ :** *na vyākhyātam |*

**mukundaḥ :** jāta-bhakti-sukhānāṁ tu mokṣa-sukhānāṁ mokṣa-spṛhā svata eva nāstīty āha—śrī-kṛṣṇeti | kadāpi bhagavatā tad-dānādi-kāle’pi ||25||

—o)0(o—

**|| 1.2.26 ||**

yathā tatraiva, śrīmad-uddhavoktau (3.4.15)—

**ko nv īśa te pāda-saroja-bhājāṁ**

**sudurlabho’rtheṣu caturṣv apīha |**

**tathāpi nāhaṁ pravṛṇomi bhūman**

**bhavat-padāmbhoja-niṣevaṇotsukaḥ ||**

*jīva-mukundayor vyākhyā nāsti |*

**viśvanāthaḥ :** caturṣu dharmārtha-kāma-mokṣeṣu madhye ko durlabhaḥ ||26||

—o)0(o—

**|| 1.2.27 ||**

tatraiva, śrī-kapila-devoktau (3.25.35)—

**naikātmatāṁ me spṛhayanti kecin**

**mat-pāda-sevābhiratā mad-īhāḥ |**

**ye’nyonyato bhāgavatāḥ prasajya**

**sabhājayante mama pauruṣāṇi ||**

**śrī-jīvaḥ :** ekātmatāṁ brahma-sāyujyaṁ bhagavat-sāyujyam api ||27||

**mukundaḥ :** *na vyākhyātam |*

**viśvanāthaḥ :** tatraiva śrī-kapila-devoktau—naikātmatām iti brahmaikya-rūpāyai muktyai na spṛhayantīty arthaḥ | nanu kena sukhena pūrṇās te brahma-sukhaṁ na rocayanti | tatrāha—mama pādayoḥ sarvendriyair yā sevā tasyām eva, na tu jñānādiṣu | abhi śāstrābhimukhyena ratā atyāsaktimantaḥ | anena bhakter bhagavad-viṣayatvaṁ sarvendriya-vṛtti-rūpatvaṁ karma-jñānādi-rāhityaṁ śāstrānusāritvaṁ svābhāvikatvaṁ coktam | mayy eva mat-saundarya-mādhuryādy-āsvādana eva īhā vāñchā yeṣāṁ te ity anyābhilāṣa-śūnyatvaṁ prasajyāsajya pauruṣāṇi govardhanoddharaṇādi-līlāmṛtāni sabhājayante sa-stutikam āsvādayanti | tena caraṇa-sevānandābhāvāt saundarya-saurabhyādy-anubhavābhāvāl līlāmṛtāsvādanābhāvāc ca brahma-sukhaṁ na rocayatīti muktāv aspṛhāyāṁ hetu-trayam uktam ||27||

—o)0(o—

**|| 1.2.28 ||**

tatraiva (3.29.13)—

**sālokya-sārṣṭi-sāmīpya- sārūpyaikatvam apy uta |**

**dīyamānaṁ na gṛhṇanti vinā mat-sevanaṁ janāḥ ||**

**śrī-jīvaḥ :** sārṣṭiḥ samānaiśvaryam ||28||

**mukundaḥ :** *na vyākhyātam |*

**viśvanāthaḥ :** sālokyaṁ mayā sahaika-loke vāsaḥ | sārṣṭiḥ samānaiśvaryam | sāmīpyaṁ nikaṭa-vartitvam | sārūpyaṁ samāna-rūpatvam | ekatvaṁ sāyujyam | uta api dīyamānam api na gṛhṇanti kutas tat-kāmaneti bhāvaḥ | mat-sevanaṁ vineti kecid gṛhṇanti cen mat-sevārtham eva gṛhṇantīty arthaḥ ||28||

—o)0(o—

**|| 1.2.29 ||**

caturthe śrī-dhruvoktau (4.9.10)—

**yā nirvṛtis tanu-bhṛtāṁ tava pāda-padma-**

**dhyānād bhavaj-jana-kathā-śravaṇena vā syāt |**

**sā brahmaṇi sva-mahimany api nātha mā bhūt**

**kiṁ tv antakāsi-lulitāt patatāṁ vimānāt ||**

**śrī-jīvaḥ:** tad api kaivalyam api, yatra bhavat-padāmbhoja-makarando yaśaḥ-śravaṇādi-sukhaṁ nāsti | tarhi kiṁ kāmayase ? tatrāha—yaśaḥ-śravaṇāya karṇānām ayutaṁ vidhatsva | eṣa me varaḥ ||30||

**viśvanāthaḥ**: yeti dhyānād ity upalakṣaṇaṁ śravaṇāder api, śravaṇenety upalakṣaṇaṁ dhyānādināpi | sā nirvṛtiḥ | sva-mahima-rūpe brahmaṇi brahmānande’pi mābhūt na bhavati | mahato bhāvo mahimā—tvaṁ mahān, tat tu mahattvaṁ sarva-vyāpakatva-lakṣaṇo dharma eveti tvan-niṣṭhā yāvatī nirvṛtis tāvatī tatra kathaṁ vartatām iti bhāvaḥ | madīyaṁ mahimānaṁ ca para brahmeti śabditam [bhā.pu. 8.24.38] ity aṣṭame matsya-devoktyāpi brahmaṇo bhagavan-mahimatvam avagatam | tataś ca antakāsinā kālena lulitāt khaṇḍitāt vimānāt svargīyāt patatām nāstīti kim u vaktavyam | tataś ca svargāpavargābhyām adhikasyānyasya kasyāpi phala-śravaṇāt | tvad-bhakter vāstavaṁ phalaṁ tvad-bhaktir eveti bhakteḥ svataḥ phalatvaṁ bhaktānāṁ ca niṣkāmatvam upapāditam ||29||

—o)0(o—

**|| 1.2.30 ||**

tatraiva śrīmad-ādirājoktau (4.20.24)—

**na kāmaye nātha tad apy ahaṁ kvacin**

**na yatra yuṣmac-caraṇāmbujāsavaḥ |**

**mahattamāntar-hṛdayān mukha-cyuto**

**vidhatsva karṇāyutam eṣa me varaḥ ||**

**śrī-jīvaḥ:** tad api kaivalyam api, yatra bhavat-padāmbhoja-makarando yaśaḥ-śravaṇādi-sukhaṁ nāsti | tarhi kiṁ kāmayase ? tatrāha—yaśaḥ-śravaṇāya karṇānām ayutaṁ vidhatsva | eṣa me varaḥ ||30||

**mukundaḥ :** tad api kaivalyam api ||30||

**viśvanāthaḥ :** na kāmaye iti | tad api kaivalyam api kvacit kadācid api duḥkha-daśāyām api na kāmaye | kutaḥ ? yatra kaivalye yuṣmac-caraṇāmbujasyāsavo makarandas tadīya-guṇa-kathā-mādhurya-bharo nāsti | kīdṛśaḥ ? mahattamāntar-hṛdayāt mukha-dvārā cyuto’ntar-hṛdaye nāsvādyānandodrekāt kīrtyamāna ity arthaḥ | śuka-mukhād amṛta-drava-saṁyutam [bhā.pu. 1.1.3] itivan mad-āsvādyatve sati tasyātimādhuryam udayate iti bhāvaḥ | madhuram api jalaṁ kṣāra-bhūmi-praviṣṭaṁ yathā virasībhavati, tathaivāvaiṣṇava-mukha-nirgato bhagavad-guṇo’pi nātirocaka iti vyatirekaś ca gamyaḥ | tarhi kiṁ kāmayase ? tatrāha—vidhatsveti | mahatāṁ guṇa-kathānāṁ cānāntyād yair yair yatra yatra yā yā guṇa-kathāḥ kīrtyamānāḥ syus tāsām ekām ahaṁ tyaktuṁ na śaknomīty atilobhāt kaṇānatya-spṛhā | nanu ko’py evaṁ na vṛṇīte ? satyam | mama tv eṣa eva varo nānya iti ||30||

—o)0(o—

**|| 1.2.31 ||**

pañcame śrī-śukoktau (5.14.44)—

**yo dustyajān kṣiti-suta-svajanārtha-dārān**

**prārthyāṁ śriyaṁ sura-varaiḥ sadayāvalokām |**

**naicchan nṛpas tad-ucitaṁ mahatāṁ madhudviṭ-**

**sevānurakta-manasām abhavo’pi phalguḥ ||**

**śrī-jīvaḥ :** ya āryabheyo bharataḥ ||31||

**mukundaḥ :** yo bharataḥ ||31||

**viśvanāthaḥ :** ya iti bharataḥ | vairāgyottaṁ śārīra-kaṣṭhaṁ mā svīkarotu | mayā lālyamāno gṛha eva tiṣṭhatv iti sadayo’valoky yasyās tām | abhavo mokṣo’pi phalgus tucchaḥ | tatrāpi te virajyanti ity arthaḥ ||31||

—o)0(o—

**|| 1.2.32 ||**

ṣaṣṭhe śrī-vṛtroktau (6.11.25)—

**na nāka-pṛṣṭhaṁ na ca pārameṣṭhyaṁ**

**na sārva-bhaumaṁ na rasādhipatyam |**

**na yoga-siddhīr apunar-bhavaṁ vā**

**samañjasa tvā virahayya kāṅkṣe ||**

**śrī-jīvaḥ :** nāka-pṛṣṭhaṁ dhruva-padam | sārvabhaumaṁ śrī-priyavratādīnām iva mahārājyam | rasādhipatyaṁ pātālādi-sāmrājyam | apunarbhavaṁ mokṣam api tvā tvāṁ virahayya tyaktvā | atra nākapṛṣṭhādi-catuṣṭayasyānukramaś ca nyūnatva-vivakṣayā tataś cottarottara-kaimutyam api | dhruvapadasya śraiṣṭhyaṁ viṣṇupada-sannihitatvāt | yoga-siddhādikaṁ tu sarvatraiteṣāṁ paścād vinyastam | anayos tūttaratra śraiṣṭhyam ||32||

**mukundaḥ :** *na vyākhyātam |*

**viśvanāthaḥ :** na neti nākapṛṣṭhaṁ svarga-padaṁ | he samañjasa ! tvā tvāṁ virahayya tyaktvā ||32||

—o)0(o—

**|| 1.2.33 ||**

tatraiva śrī-rudroktau (6.17.28)—

**nārāyaṇa-parāḥ sarve na kutaścana bibhyati |**

**svargāpavarga-narakeṣv api tulyārtha-darśinaḥ ||**

**śrī-jīvaḥ :** śrī-nārāyaṇaṁ vināyatra hānopadāna-dṛṣṭi-rāhityāt | apavarga iva svarge narake’pi tulyam ekam evārthaṁ draṣṭum anubhavituṁ śīlaṁ yeṣāṁ te | tulya-śabdasyaika-vācitvaṁ—rasābhyāṁ no ṇaḥ samāna-pade itivat ||33||

**mukundaḥ :** *na vyākhyātam |*

**viśvanāthaḥ :** nārāyaṇeti | nanv evaṁ sarvottama-māhātmyavattve bhaktānāṁ ko hetus tatrāha—nārāyaṇa-niṣṭhatvam eva nānya ity āha nārāyaṇeti | na kevalam ete citraketu-prabhṛtaya eva, api tu sarva eva | svargeti trayāṇām eva bhakti-sukha-rāhityenārocakatvāviśeṣād iti bhāvaḥ ||33||

—o)0(o—

**|| 1.2.34 ||**

tatraiva indroktau (6.18.74)—

**ārādhanaṁ bhagavata īhamānā nirāśiṣaḥ |**

**ye tu necchanty api paraṁ te svārtha-kuśalāḥ smṛtāḥ ||**

**śrī-jīvaḥ :** paraṁ mokṣam api ||34||

**mukundaḥ :** *na vyākhyātam |*

**viśvanāthaḥ :** ārādhaṇam iti | paraṁ mokṣam api | svārtha-kuśalā iti tena ye harer ārādhanena mokṣam icchanti, te vartamāna-mahā-nidhi-vinimayena tṛṇārthinaḥ svārthānabhijñāḥ | kintu viṣaya-sādguṇyāt te’pi kṛtārthā evety arthaḥ | satyaṁ diśaty arthitam arthito nṛṇām [bhā.pu. 5.19.26] ||34||

—o)0(o—

**|| 1.2.35 ||**

saptame prahlādoktau (7.6.25)—

**tuṣṭe ca tatra kim alabhyam ananta ādye**

**kiṁ tair guṇa-vyatikarād iha ye sva-siddhāḥ |**

**dharmādayaḥ kim aguṇena ca kāṅkṣitena**

**sāraṁ juṣāṁ caraṇayor upagāyatāṁ naḥ ||**

**śrī-jīvaḥ :** aguṇena mokṣeṇa | sāraṁ juṣāṁ tan-mādhuryāsvādināṁ satyam ||35||

**mukundaḥ :** *na vyākhyātam |*

**viśvanāthaḥ :** tuṣṭa iti | ādye bhagavati tuṣṭe sati guṇa-vyatikarād rajo-guṇa-kṣobhāt svayam eva siddhā ye dharmādayas taiḥ kim ? ākāṅkṣitenāguṇena mokṣeṇa kim ? caraṇayoḥ sāraṁ juṣāṁ no’smākam etaiḥ kiṁ ? ||35||

—o)0(o—

|| 1.2.36 ||

tatraiva śakroktau (7.8.42)—

**pratyānītāḥ parama bhavatā trāyatā naḥ sva-bhāgā**

**daityākrāntaṁ hṛdaya-kamalaṁ tad-gṛhaṁ pratyabodhi |**

**kāla-grastaṁ kiyad idam aho nātha śuśrūṣatāṁ te**

**muktis teṣāṁ na hi bahumatā nārasiṁhāparaiḥ kim ||**

**śrī-jīvaḥ, mukundaḥ :** *na vyākhyātam |*

**viśvanāthaḥ :** pratyeti | he parama ! no’smāṁs trāyatā rakṣatā bhavatā svīyā eva bhāgā daityāt pratyanītāḥ pratyāhṛtāḥ | indrādīnāṁ tad-dāsādīnām asmākaṁ vastuṣu vastutaḥ prabhos tavaiva svatvaucityāt | kiṁ cāsmākaṁ hṛdayaṁ khalu kamalaṁ, tatra śaśvat tavaiva dhyātatvāt tad-gṛhaṁ, kamalaṁ yathā niḥśrīkaṁ rātrau tam asākrāntaṁ malinaṁ nidritaṁ bhavet tathaiva daitya-janmārabhyaitāvad-dina-paryantaṁ bhayād daityasyaiva dhyātatvād daityākrāntam | samprati tava nṛsiṁha-sūryodaye sati pratyabodhi, tac-caraṇākrāntaṁ sad vyakasad ity arthaḥ | kāla-grastam idam indra-padaṁ kiyat ? aparair yogaiśvaryādibhiḥ ||36||

—o)0(o—

**|| 1.2.37 ||**

aṣṭame śrī-gajendroktau (8.3.20)—

**ekāntino yasya na kañcanārthaṁ**

**vāñchanti ye vai bhagavat-prapannāḥ |**

**aty-adbhutaṁ tac-caritaṁ sumaṅgalaṁ**

**gāyanta ānanda-samudra-magnāḥ ||**

**śrī-jīvaḥ, mukundaḥ :** *na vyākhyātam |*

**viśvanāthaḥ :** ekāntina iti | ekāntino yasya bhatkā na kañcanārthaṁ vāñchanti tam īḍa ity uttareṇānvayah | kuto na vāñchanti, yato bhagavat-prapannā bhagavat-prapatti-mahā-sampattyaiva paripūrṇā ity arthaḥ | teṣāṁ sukhaṁ sarvato’py adhikam ity āha—atyadbhutam ity ādi ||37||

—o)0(o—

**|| 1.2.38 ||**

navame śrī-vaikuṇṭhanāthoktau (9.4.67)—

**mat-sevayā pratītaṁ te sālokyādi-catuṣṭayam |**

**necchanti sevayā pūrṇāḥ kuto’nyat kāla-viplutam ||**

**śrī-jīvaḥ, mukundaḥ :** *na vyākhyātam |*

**viśvanāthaḥ :** pratītaṁ prāptaṁ kālena viplutaṁ naṣṭam | anyat svargādikaṁ kuta icchanti ||38||

—o)0(o—

**|| 1.2.39 ||**

śrī-daśame nāgapatnī-stutau (10.16.37)—

**na nāka-pṛṣṭhaṁ na ca sārva-bhaumaṁ**

**na pārameṣṭhyaṁ na rasādhipatyam |**

**na yoga-siddhīr apunar-bhavaṁ vā**

**vāñchanti yat-pāda-rajaḥ-prapannāḥ ||**

**śrī-jīvaḥ :** atra nāka-pṛṣṭham api na vāñchanti, kim uta sārvabhaumaṁ, pārameṣṭhyam api na vāñchanti | kim uta rasādhipatyam iti | pūrvārdhe yojyam | uttarārdhe vā-śabdo’py-arthe | pāda-rajaḥ-śabdena bhakti-viśeṣa-jñāpanayā gāḍha-pratipattir jñāpyate ||39||

**mukundaḥ, viśvanāthaḥ :** *na vyākhyātam |*

—o)0(o—

**|| 1.2.40 ||**

tatraiva śrī-veda-stutau (10.87.21)—

**duravagamātma-tattva-nigamāya tavātta-tanoś**

**carita-mahāmṛtābdhi-parivarta-pariśramaṇāḥ |**

**na parilaṣanti kecid apavargam apīśvara te**

**caraṇa-saroja-haṁsa-kula-saṅga-visṛṣṭa-gṛhāḥ ||**

**śrī-jīvaḥ :** he īśvara ! duravagamaṁ yad ātmanaḥ svasya bhagavatas tattvaṁ brahmānandācchādaka-rūpa-guṇa-līlā-yāthārthyam | tasya nigamāya nigamanāya jñāpanāya āttā prapañca ānītā tanuḥ śrī-vigraho yena tasya, tava caritam eva mahāmṛtābdhis tatra yaḥ parivarto muhuḥ parivṛttya plavanaṁ, tena pariśramaṇā varjita-saṁsāra-śramās te kecid virala-pracārā apavargam api necchanti | kīdṛśās te ? tatrāhuḥ—te caraṇa-sarojayor haṁsānāṁ bhāgavata-paramahaṁsākhyānāṁ yāni kulāni śiṣyopaśiṣya-paramparās teṣāṁ saṅgena visṛṣṭa-gṛhāḥ, tan-mate prathamata eva pravartās te’pi | āsatāṁ tāvat te haṁsāḥ, tat-kulāni cety arthaḥ ||40||

**mukundaḥ :** *na vyākhyātam |*

**viśvanāthaḥ :** he īśvara ! duravagamaṁ yad ātmanaḥ svasya bhagavat-tattvaṁ brahmānandācchādaka-rūpa-guṇa-līlā-yāthārthyam | tasya nigamāya jñāpanāyāttā prapañca ānītā tanuḥ śrī-vigraho yena tasya tava caritam eva mahāmṛtābdhis tatra yaḥ parivarto muhuḥ parivṛttya plavanaṁ tena pariśramaṇā varjita-saṁsāra-śramās te kecid virala-pracārā apavargam api necchanti | kīdṛśās te ? tatrāhuḥ—te tava caraṇa-sarojayor haṁsānāṁ bhāgavata-paramahaṁsānāṁ yāni kulāni śiṣyopaśiṣya-paramparās teṣāṁ saṅgena visṛṣṭa-gṛhāḥ ||40||

—o)0(o—

**|| 1.2.41 ||**

ekādaśe śrī-bhagavad-uktau (11.20.34)—

**na kiñcit sādhavo dhīrā bhaktā hy ekāntino mama |**

**vāñchanty api mayā dattaṁ kaivalyam apunar-bhavam ||**

**śrī-jīvaḥ, mukundaḥ, viśvanāthaḥ :** *na vyākhyātam |*

—o)0(o—

**|| 1.2.42 ||**

tathā (11.14.14)—

**na pārameṣṭhyaṁ na mahendra-dhiṣṇyaṁ**

**na sārvabhaumaṁ na rasādhipatyam |**

**na yoga-siddhīr apunar-bhavaṁ vā**

**mayy arpitātmecchati mad vinānyat ||42||**

**śrī-jīvaḥ :** atra pārameṣṭhyādi-catuṣṭayasyānukramaś cādho’dho-vivakṣayā nyūnatva-vivakṣayā ca | tataś ca pūrvavat kaimutyam api yogādi-dvayaṁ tu pūrvavat, kiṁ bahunā, yat kiñcid anyad api sādhya-jātaṁ tat sarvaṁ necchanty api, kintu mat māṁ vinā tādṛśa-bhakti-sādhyaṁ mām eva sarva-puruṣārthādhikyam icchantīty arthaḥ | mayy arpitātmā kṛtātma-nivedanaḥ ||42||

**mukundaḥ :** *na vyākhyātam |*

**viśvanāthaḥ :** kiṁ bahunā, yat kiñcid anyad api sādhya-jātaṁ, tat sarvaṁ necchanty eva, kintu mat māṁ vinā tādṛśa-bhakti-sādhyaṁ mām eva sarva-puruṣārthādhikyam icchantīti bhāvaḥ | mayy arpitātmā kṛtātma-nivedanaḥ ||42||

—o)0(o—

**|| 1.2.43 ||**

dvādaśe śrī-rudroktau (12.10.6)—

**naivecchaty āśiṣaḥ kvāpi brahmarṣir mokṣam apy uta |**

**bhaktiṁ parāṁ bhagavati labdhavān puruṣe’vyaye ||**

**śrī-jīvaḥ, mukundaḥ, viśvanāthaḥ :** *na vyākhyātam |*

—o)0(o—

**|| 1.2.44 ||**

padma-purāṇe ca kārttika-māhātmye (dāmodarāṣṭake)—

**varaṁ deva mokṣaṁ na mokṣāvadhiṁ vā**

**na cānyaṁ vṛṇe’haṁ vareśād apīha |**

**idaṁ te vapur nātha gopāla-bâlaṁ**

**sadā me manasy avirāstāṁ kim anyaiḥ ||**

**śrī-jīvaḥ :** mokṣāvadhiṁ mokṣaṁ ceti, narakādi-mokṣās tu tatra ke varākā iti bhāvaḥ ||44||

**mukundaḥ :** varam iti | mokṣaṁ na vṛṇe mokṣāvadhiṁ dharmārtha-kāma-rūpaṁ vānyaṁ varaṁ ca ||44||

**viśvanāthaḥ :** mokṣam eva mokṣa evāvadhir yeṣāṁ tān dharmārtha-kāmān apy ahaṁ na vṛṇe ||44||

—o)0(o—

**|| 1.2.45 ||**

**kuverātmajau baddha-mūrtyaiva yadvat**

**tvayā mocitau bhakti-baddhau kṛtau ca |**

**tathā prema-bhaktiṁ svakāṁ me prayaccha**

**na mokṣe graho me’sti dāmodareha ||**

**śrī-jīvaḥ, mukundaḥ :** *na vyākhyātam |*

**viśvanāthaḥ :** kuvarātmajau nalakūvara-maṇigrīvau ||45||

—o)0(o—

|| 1.2.46-48 ||

hayaśīrṣīya-śrī-nārāyaṇa-vyūha-stave ca—

**na dharmaṁ kāmam arthaṁ vā mokṣaṁ vā varadeśvara |**

**prārthaye tava pādābje dāsyam evābhikāmaye ||**

tatraiva—

**punaḥ punar varān ditsur viṣṇur muktiṁ na yācitaḥ |**

**bhaktir eva vṛtā yena prahlādaṁ taṁ namāmy ahaṁ ||**

**yadṛcchayā labdham api viṣṇor dāśarathes tu yaḥ |**

**naicchan mokṣaṁ vinā dāsyaṁ tasmai hanumate namaḥ ||**

**śrī-jīvaḥ :** viṣṇur na yācita iti duh-ādau gauṇa-karmaṇa eva viṣṇor vācyatvāt prathamā vibhaktir eva, vṛtety atra vṛṇoter api tad-āditve mukhya-karmaṇo bhakter uktatvam ārṣam ||47||

**mukundaḥ :** viṣṇur na yācita iti yācater duh-āditvād gauṇa-karmaṇa eva viṣṇoḥ pratyayenoktatvāt prathamā | bhaktir eva vṛtā yācitā | atra prathamārṣī dvikarmakasya vivakṣābhāvāt | viṣṇor bhaktir vṛteti vā yojyam ||47||

**viśvanāthaḥ : :** viṣṇur na yācita iti duh-āder gauṇa-karmaṇa eva viṣṇor uktatvāt prathamā | bhaktir eva, vṛtety atra dvitīya-karmaṇo’vivakṣitatvād eva mukhya-karmaṇo bhakter uktatvam ||46-48||

—o)0(o—

**|| 1.2.49 ||**

ataeva prasiddham **śrī-hanumad-vākyam—**

**bhava-bandha-cchide tasyai spṛhayāmi na muktaye |**

**bhavān prabhur ahaṁ dāsa iti yatra vilupyate ||**

**śrī-jīvaḥ, mukundaḥ :** *na vyākhyātam |*

**viśvanāthaḥ :** bhava-bandha-cchedikāyai tasyai muktyai ahaṁ na spṛhayāmi | yatra muktau ||49||

—o)0(o—

|| 1.2.50-51 ||

śrī-nārada pañcarātre ca jitante-stotre—

**dharmārtha-kāma-mokṣeṣu necchā mama kadācana |**

**tvat-pāda-pañkajasyādho jīvitaṁ dīyataṁ mama ||**

**mokṣa-sālokya-sārūpyān prārthaye na dharādhara |**

**icchāmi hi mahābhāga kāruṇyaṁ tava suvrata ||**

**śrī-jīvaḥ, mukundaḥ :** *na vyākhyātam |*

**viśvanāthaḥ :** jīvitaṁ jīvanam—tathā ca taṁ vinā mama jīvanam eva māstu ity arthaḥ ||50||

—o)0(o—

**|| 1.2.52 ||**

ataeva śrī-bhāgavate ṣaṣṭhe (6.14.5)—

**muktānām api siddhānāṁ nārāyaṇa-parāyaṇaḥ |**

**sudurlabhaḥ praśāntātmā koṭiṣv api mahā-mune ||**

**śrī-jīvaḥ, viśvanāthaḥ :** muktānāṁ prākṛta-śarīra-sthatve’pi tad-abhimāna-śūnyānām | siddhānāṁ prāpta-sālokyādīnāṁ ca, koṭiṣv api madhye nārāyaṇa-sevā-mātra-kāṅkṣī sudurlabhaḥ ||52||

**mukundaḥ :** yatra eṣāṁ mokṣecchā kadāpi nāsty ata evaite pañcavidha-mukteṣu sudurlabhā ity āha ata eva śrī-bhāgavate ṣaṣṭha ity ādi śloka-trayyā muktānāṁ dehasthatva eva prāpta-brahma-bhāvānāṁ prāpta-sālokyādi-caturdhā-muktīnām api koṭiṣu madhye ||52||

—o)0(o—

**|| 1.2.53 ||**

prathame ca śrī-dharmarāja-mātuḥ stutau (1.8.20)—

**tathā paramahaṁsānāṁ munīnām amalātmanām |**

**bhakti-yoga-vidhānārthaṁ kathaṁ paśyema hi striyaḥ ||**

**śrī-jīvaḥ :** tad evaṁ śrī-kṛṣṇa-caraṇāmbhoja-sevā-nirvṛta-cetasām [bha.ra.si. 1.2.25] tat-sevā-sukhaika-spṛhiṇāṁ yan mokṣa-spṛhā nāstīty uktaṁ tatra pramāṇāni vivṛtāni | atha tādṛśeṣu tasya ca sva-sevā-dāna eva prayatna ity āha—prathame ity anantaraṁ tathā paramety anena | paramahaṁsānāṁ bhakti-yoga-vidhānārtham artho yasya taṁ tvām iti śeṣaḥ ||53||

**mukundaḥ :** paramahaṁsānāṁ jīva-muktānāṁ bhakti-yoga-vidhānārtham artho yasya taṁ tvām iti śeṣaḥ ||53||

**viśvanāthaḥ :** tad evaṁ śrī-kṛṣṇa-caraṇāmbhoja-sevā-nirvṛta-cetasām [bha.ra.si. 1.2.25] tat-sevā-sukhaika-spṛhiṇāṁ yan mokṣa-spṛhā nāstīty uktaṁ tatra pramāṇāni vivṛtāni | idānīṁ tādṛśa-bhakteṣu bhagavataś ca sva-sevā-dāna evābhiprāya ity āha—prathame ity ādy anantaraṁ tathā paramety anena | paramahaṁsānāṁ bhakti-yoga-vidhānam evārthaḥ prayojanaṁ yasya taṁ tvām iti śeṣaḥ ||53||

—o)0(o—

**|| 1.2.54 ||**

tatraiva śrī-sūtoktau (1.7.10)—

**ātmārāmāś ca munayo nirgranthā apy urukrame |**

**kurvanty ahaitukīṁ bhaktim ittham-bhūta-guṇo hariḥ ||**

**śrī-jīvaḥ :** nirgranthā vidhi-niṣedhātmaka-granthebhyo nirgatā api ||54||

**mukundaḥ :** ātmārāmā brahmānubhavino nirgranthā vidhi-niṣedhātmaka-granthebhyo nirgatā api | tatra hetum āha—itthambhūta-guṇa itthambhūtā ātmārāmādi-karṣakā guṇā yasya na tathā | ātmārāmāḥ svato bhakti-karaṇāyogyā bhagavān tān api kṛpayā guṇair ākṛṣya bhaktiṁ kārayitum eva tarati sma | aho bhaktānāṁ daurlabhyam iti bhāvaḥ ||54||

**viśvanāthaḥ :** nirgranthā vidhi-niṣedhātmaka-granthebhyo nirgatā api | itthambhūta ātmārāmākarṣaka-guṇo yasya saḥ ||54||

—o)0(o—

**|| 1.2.55 ||**

**atra tyājyatayaivoktā muktiḥ pañca-vidhāpi cet |**

**sālokyādis tathāpy atra bhaktyā nātivirudhyate ||55||**

**śrī-jīvaḥ :** atra tyājyeti | api ced yadyapi tathāpi sālokyādiḥ sālokya-sārṣṭi-sāmīpya-sārūpya-rūpā nātiśayena virudhyate, kintu kenāpy aṁśena virudhyante, pratikulatayā bhāvyata iti tatra tatra bhakti-śravaṇāt ||55||

**mukundaḥ :** atreti | api ced yadyapi sālokyādiś caturvidhā nātivirudhyate, kenāpy aṁśena pratikulā bhavati kenāpi nety arthaḥ | aikya-rūpā tu sarvāṁśenaiva ||55||

**viśvanāthaḥ :** atra tyājyeti | api ced yadyapi tathāpi sālokyādiḥ sālokya-sārṣṭi-sāmīpya-sārūpya-rūpā nātiśayena virudhyate tatra tatra bhakti-śravaṇān nātyanta-virodhaś ca ||55||

—o)0(o—

**|| 1.2.56 ||**

**sukhaiśvaryottarā seyaṁ prema-sevottarety api |**

**sālokyādir dvidhā tatra nādyā sevā-juṣaṁ matā ||56||**

**śrī-jīvaḥ :** tatrāti-śabda-pratipādyam āha—sukheti | tal-lokādi-svabhāvajaṁ sukham aiśvaryaṁ ca uttaraṁ prādhānyena vāñchanīyaṁ yasyāṁ sā | premṇā prema-svābhāvyena sevaiva uttarā yasyāṁ sā, tatra nādyā sevā-juṣāṁ mateti sālokya-sārṣṭi-sāmīpya- ity ādy uktatvāt | tatra sālokyādi-catuṣṭayaṁ sevanaṁ vinābhūtaṁ cet tarhi na gṛhṇanty evety arthaḥ | ekatvaṁ tu nityaṁ tad-vinābhūtatvāt na gṛhṇanty evety arthaḥ | tac ceśvare brahmaṇi ca sāyujyaṁ jñeyam ||56||

**mukundaḥ :** nātivirudhyate iti vivicya darśayati—sukheti | aiśvarya-pradhāna-guṇa-prakāśi śrī-para-vyomanāthādīnām aiśvarya-pradhāneṣu lokeṣu teṣāṁ sevām upasarjanīkṛtya sukhaiśvarya-pradhānatayā sālokyādīnāṁ sthitiḥ sukhaiśvaryottarā muktiḥ | sukhaiśvarye upasarjanīkṛtya tat-sevā-pradhānatayā tatra sthitiḥ prema-sevottarā sā | sevā-juṣāṁ sevāyām prītimatām ||56||

**viśvanāthaḥ :** tatrāti-śabda-pratipādyam āha—sukheti | tal-lokādi-svabhāvajaṁ sukham aiśvaryaṁ cottaraṁ prādhānyena vāñchanīyaṁ yasyāṁ sā | premṇah svābhāvyena sevottarā prādhānyena vāñchanīyā yasyāṁ sā | tatra nādyā sevā-juṣāṁ mateti bhagavat-sukha-tātparyeṇa sevā-juṣāṁ bhaktānāṁ svasya sukhaiśvaryottarā muktir na matā—na saṁmatā | tatra sālokyādi-catuṣṭayaṁ sevanaṁ vinābhūtaṁ cet tarhi na gṛhṇanti | ekatvaṁ tu sarvathā tad-vinābhūtatvāt na gṛhṇanty evety arthaḥ | ekatvaṁ tv īśvare brahmaṇi ca sāyujya-rūpaṁ jñeyam ||56||

—o)0(o—

**|| 1.2.57 ||**

**kintu premaika-mādhurya-juṣa ekāntino harau |**

**naivāṅgīkurvate jātu muktiṁ pañca-vidhām api ||**

**śrī-jīvaḥ :** naivāṅgīkurvata iti prema-sevottarety uttara-śabdopādānād anyāṁśasyāpi sad-bhāvāpatteḥ | tatrānyāṁśaṁ necchantīty arthaḥ | mat-sevayā pratītaṁ te ity ādau tu prathamā sevā sādhana-rūpā, dvitīyā tu tayā siddha-rūpā, pratītam ānuṣaṅgikatayā prāptam api sālokyādi-catuṣṭayaṁ tad-gata-sukhaiśvarādikaṁ tu necchantīty arthaḥ | tataḥ sākṣāt tadīya-sevayaiva pūrṇā labdha-paramānandāḥ | sevy hy eṣā sālokyādikam apekṣata eva | etac ca na vāñchanti cet, kaimutyenaikyaṁ sālokyādibhyo yad anyat tu kāla-viplutam eva | tad vā kathaṁ vāñcantv ity arthaḥ ||57||

**mukundaḥ :** kintu harau ekāntinas tad-eka-niṣṭhāḥ śrīmad-uddhava-pāṇḍava-hanumad-ādayaḥ | kiṁ-rūpās te ? tatrāha premaiketi | dāsādi-sambandhi-prema-sevā-mātrāsvādakāḥ ||57||

**viśvanāthaḥ :** naivāṅgīkurvata iti | ekāntino bhaktāḥ prema-sevottarām api naivāṅgīkurvate | prema-sevottarety uttara-śabdopādānena sva-sukha-tātparyasyāpi gauṇatayā sad-bhāvāpatteḥ | tathā ca kevala-prema-sevārtham eva sālokyam aṅgīkurvanti, na tu prema-sevottarārtham api ||57||

—o)0(o—

**|| 1.2.58 ||**

**tatrāpy ekāntināṁ śreṣthā govinda-hṛta-mānasāḥ |**

**yeṣāṁ śrīśa-prasādo’pi mano hartuṁ na śaknuyāt ||**

**śrī-jīvaḥ :** govindaḥ śrī-gokulendraḥ | upalakṣaṇatvena śrī-dvārakānātho’pi | śrīśaḥ para-vyomādhipatiḥ ||58||

**mukundaḥ :** govindo nanda-nandanaḥ | śrīśaḥ śrī-para-vyomeśvaraḥ ||58||

**viśvanāthaḥ :** tatrāpy ekāntināṁ nānāvatāra-bhaktānāṁ madhye govindaḥ śrī-gokulendraḥ tena hṛta-mānasāḥ śreṣṭhāḥ | śrīśaḥ para-vyomeśo mahā-nārāyaṇas tasyāpi prasādo’nugrahaḥ ||58||

—o)0(o—

**|| 1.2.59 ||**

**siddhāntatas tv abhede’pi śrīśa-kṛṣṇa-svarūpayoḥ |**

**rasenotkṛṣyate kṛṣṇa-rūpam eṣā rasa-sthitiḥ ||**

**śrī-jīvaḥ**: raseneti | sarvotkṛṣṭa-prema-maya-rasenety arthaḥ | utkṛṣyate antarbhūta-ṇy-arthatvāt utkṛṣṭatayā prakāśyate ity arthaḥ | yatas tasya rasasya eṣaiva sthitiḥ svabhāvaḥ | yat kṛṣṇa-rūpam evotkṛṣṭatvena darśayatīty arthaḥ | yathoktaṁ kurukṣetra-yātrāyām aṣṭa-paṭṭa-mahiṣītara-mahiṣībhiḥ |

na vayaṁ sādhvi sāmrājyaṁ svārājyaṁ bhaujyam apy uta |

vairājyaṁ pārameṣṭhyaṁ ca ānantyaṁ vā hareḥ padam ||

kāmayāmaha etasya śrīmat-pāda-rajaḥ śriyaḥ |

kuca-kuṅkuma-gandhāṭhyaṁ mūrdhnā voṭhuṁ gadā-bhṛtaḥ ||

vraja-striyo yad vāñchanti pulindyas tṛṇa-vīrudhaḥ |

gāvaś cārayato gopāḥ pāda-sparśaṁ mahātmanaḥ || [bhā.pu. 10.83.41-43] iti |

atra sāmrājyaṁ sārvabhaumaṁ padaṁ svārājyam indra-padam | bhojyaṁ tad-ubhaya-bhoga-bhāktvam | vairājyam aṇimādi-siddhyā virājamānatvam | pārameṣṭhyaṁ prājāpatyam | ānantyaṁ te ye te śatam [taitta.u. 2.8.2] ity ādi-śruti-rītyā manuṣyānandam ārabhya śata-śata-guṇitatvena prājāpatyasya gaṇanāyāḥ parāṁ kāṣṭhāṁ darśayitvā para-brahmaṇi tu yato vāco nivartante [taitta.u. 2.4.1] ity anena yadānandasyānantyaṁ darśitaṁ tad apīty arthaḥ | kiṁ bahunā, hareḥ śrī-pateḥ padaṁ sāmīpyādikam api yat tad etat sarvam api na kāmayāmahe, nādhīnaṁ kartum icchāma ity arthaḥ |

nanu, śrīpater eva padaṁ śrī-kuca-kuṅkuma-gandhāḍhyaṁ tat-sāmīpyādi-tyāgāt tat tu bhavatyas tyaktavatya eva | yadi śrīr atra rukumṇy abhipreyate tarhi tat tu bhavatīnāṁ prāptam eva | tasmāt tat-tad-vilakṣaṇāyā eva śriyaḥ kuca-kuṅkuma-gandhāḍhyam tat syād iti gamyate | tatas tad-avabodhanāya punar viśiṣyatām | tatrāhuḥ—vraja-striya iti |

pūrṇāḥ pulindya urugāya-padābja-rāga-

śrī-kuṅkumena dayitā-stana-maṇḍitena |

tad-darśana-smara-rujas tṛṇa-rūṣitena

limpantya ānana-kuceṣu juhus tad-ādhim || [bhā.pu. 10.21.17]

iti sva-vākyādy-anusāreṇa vraja-stry-ādayo yad vāñchanti vavāñchur ity arthaḥ | vartamāna-prayogeṇa tat-tad-aviccheda utprekṣyate | atra pulindy-ādi-nirdeśas tu sveṣām api tat-prāpti-yogyatā-vivakṣayā | tṛṇa-vīrudho dūrvādyāḥ | āsāṁ tādṛg-anubhavaś ca tat-kuṅkuma-saurabha-vāsitatvāvicchinna-tat-pāda-prabhāvād eveti bhāvaḥ | āsāṁ vāñchā—kevalena hi bhāvena gopyo gāvo nagā mṛgāḥ [bhā.pu. 11.12.7] iti dṛṣṭeḥ | gāvo gāś cārayanto gopā ity antena nirdeśas tu teṣāṁ keṣāṁcit priya-narma-sakhādīnāṁ tad-anumodana-kāritve’pi puruṣatvāt tatrāyogyatva-vivakṣayā |

ayaṁ bhāvaḥ—strītvena prasiddhāyāḥ śriyas tatra kāmanaiva śrūyate, na tu saṅgatiḥ |

kasyānugraho’sya na deva vidmahe

tavāṅghri-reṇu-sparśādhikāraḥ |

yad-vāñchayā śrīr lalanācarat tapo

vihāya kāmān suciraṁ dhṛta-vrataḥ || [bhā.pu. 10.16.36]

iti nāga-patnīnām ukteḥ | yā vai śriyārcitam [bhā.pu. 10.47.62] ity uddhavasyāpy ukteḥ |

na ca rukmiṇītvena prasiddhāyāḥ śriyas tatra saṅgatiḥ | kāla-deśayor anyatamatvāt | na ca vraja-strīṇāṁ śrī-sambandha-lālasā yuktā—nāyaṁ śriyo’ṅga u nitānta-rateḥ prasādaḥ [bhā.pu. 10.47.60] ity-ādinā tato’pi paramādhikya-śravaṇāt | tasmād rukmiṇī dvāravatyāṁ tu rādhā vṛndāvane vane iti mātsya-skāndādi-nirṇītyā rukmiṇyā saha paṭhitā śaktitva-sādhāraṇyenaiva śāstra-dṛṣṭyā tūpadeśo vāma-devavat [ve.sū. 1.1.30] iti nyāya-rītyā mahendreṇa parameśvara iva durgayāpy ahaṁgrahopāsanā-śāstra-dṛṣṭyā svābhedenopadiṣṭā | śrī-rādhā tu sarvataḥ pūrṇā tal-lakṣmīḥ | tathā,

devī kṛṣṇamayī proktā rādhikā para-devatā |

sarva-lakṣmī-mayī sarva-kāntiḥ sammohinī parā ||

ity ādi bṛhad-gautamīya-dṛṣṭyā ca | tathā yā tāsu rādhātvena prasiddhā sarvato vilakṣaṇā śrīr virājate tām uddiśyaiva tāsāṁ tad idaṁ vākyam | yathā,

anayārādhito nūnaṁ bhagavān harir īśvaraḥ |

yan no vihāya govindaḥ prīto yām anayad rahaḥ || [bhā.pu. 10.30.28] iti |

apy eṇapatny-upagata [bhā.pu. 10.30.11] ity-ādi-dvayaṁ ca | tataś ca tāsāṁ yathā tatra spṛhāspandatā tathāsmākaṁ ceti |

tad evaṁ tādṛśa-prema-sphūrtimaya-tad-gandhāḍhyatāyāḥ sampraty asmāsu prakāśaḥ syād iti darśitam | na kevalaṁ tādṛśaṁ tad-raja eva vāñchanti, api tu tādṛśa-pāda-sparśam ca vāñchanti | tato vayam api ca kāmayāmaha ity arthaḥ | yad vā, tad-rajasa eva viśeṣaṇaṁ pāda-sparśam iti | tad-avyabhicāri-phalatvād abhinnam evety arthaḥ | etasya tatra kīdṛśasya ? mahān sarvatratyād api svabhāvād uttama ātmā saundaryādi-prakāśa-mayaḥ svabhāvo yasya tādṛśasya | tatrātiśuśubhe tābhir bhagavān [bhā.pu. 10.33.6] iti śrī-śukokteḥ |[[2]](#footnote-3)

tasmāt sādhūktaṁ tatrāpy ekāntināṁ śreṣṭhā govinda-hṛta-mānasāḥ [bha.ra.sin. 1.2.58] ity ādinā | kṛṣṇa-rūpam ity anena ca tādṛśaṁ tat-saundaryam evopalakṣitam iti | yady apy etat prakaraṇaṁ siddha-bhakta-gaṇāśritaṁ, tathāpy anye tathā-dṛṣṭyā syur ity atrānukīrtitam ||59-60||

**mukundaḥ :** tatra hetum āha—siddhantata iti | śrīśa-kṛṣṇayor ye svarūpe saccidānanda-niviḍau śrī-vigrahau tayoḥ siddhāntato’bhede aikye’pi kṛṣṇa-rūpaṁ kṛṣṇa-vigrahas tu rasena vakṣyamāṇādbhuta-catuḥṣaṣṭhi-guṇajāsvāda-viśeṣeṇa karaṇenotkṛṣyate, tad-yogyeṣu bhakteṣu śrīśād utkarṣatayā prakāśyate | karma-kartari pratyayaḥ | eṣā rasa-sthitir eṣaivarasa-maryādā—

yan martya-līlaupayikaṁ sva-yoga-

māyā-balaṁ darśayatā gṛhītam |

vismāpanaṁ svasya ca saubhagarddheḥ

paraṁ padaṁ bhūṣaṇa-bhūṣaṇāṅgam || [bhā.pu. 3.2.12]

gopyas tapaḥ kim acaran yad amuṣya rūpaṁ

lāvaṇya-sāram asamordhvam ananya-siddham |

dṛgbhiḥ pibanty anusavābhinavaṁ durāpam

ekānta-dhāma yaśasaḥ śriya aiśvarasya || [bhā.pu. 10.44.14]

yad-vāñchayā śrīr lalanācarat tapo

vihāya kāmān suciraṁ dhṛta-vrataḥ || [bhā.pu. 10.16.36]

ity ādi śrī-bhāgavata-purāṇādiṣu śrī-jayadeva-bilvamaṅgala-līlāśuka-śrī-caitanya-deva-pārṣadādy-anubhaveṣu ca dṛśyate ity arthaḥ ||59||

**viśvanāthaḥ :** raseneti | sarvotkṛṣṭa-prema-maya-rasenety arthaḥ | utkṛṣyate’ntarbhūta-ṇy-arthatvād utkṛṣṭatayā prakāśyate ity arthaḥ | yatas tasya rasasya eṣaiva sthitiḥ svabhāvaḥ | yat kṛṣṇa-svarūpam evotkṛṣṭatvena darśayatīty arthaḥ | tathā ca nānā-vidha-prema-rasasya mahā-bhāva-rūpa-rase utkarṣasya parama-kāṣṭhā tādṛśa-rasasyālambanaḥ kevalaḥ vrajendranandanaḥ śrī-kṛṣṇa eva, na tv avatārāntaro mahā-nārāyaṇo vā | ata eva mahā-nārāyaṇasya vakṣaḥ-sthala-sthitāpi lakṣmīḥ tādṛśa-rasotkarṣa-viśiṣṭasya prāpty-arthaṁ tapaś cakāra | tatra pramāṇaṁ śrī-daśame nāga-patnī-stutau—

kasyānugraho’sya na deva vidmahe

tavāṅghri-reṇu-sparśādhikāraḥ |

yad-vāñchayā śrīr lalanācarat tapo

vihāya kāmān suciraṁ dhṛta-vrataḥ || [bhā.pu. 10.16.36] iti |

tatraivoddhavoktau—nāyaṁ śriyo’ṅga u nitānta-rateḥ prasādaḥ [bhā.pu. 10.47.60] iti | mahā-bhāvasya pramāṇaṁ tatraiva daśame—kṛṣṇe kva caiṣa paramātmani rūḍha-bhāvaḥ [bhā.pu. 10.47.59] iti rūḍha-bhāvasyāpara-paryāyo mahā-bhāvaḥ | evaṁ sati sādhūktaṁ rasenotkṛṣyate kṛṣṇa-rūpam iti bhāvaḥ ||59||

—o)0(o—

**|| 1.2.60 ||**

**śāstrataḥ śrūyate bhaktau nṛ-mātrasyādhikāritā |**

**sarvādhikāritāṁ māgha-snānasya bruvatā yataḥ |**

**dṛṣtāntitā vaśiṣṭhena hari-bhaktir nṛpaṁ prati ||**

**śrī-jīvaḥ, mukundaḥ, viśvanāthaḥ :** nanv evaṁ bhukti-mukti-spṛhā-rahitāḥ śraddhālavaḥ śuddha-bhakty-adhikāriṇa ity āyātam | tatra te traivarṇikā eva, kiṁ vā sarve ? tatrāha—kiṁ ceti ||60||

—o)0(o—

**|| 1.2.61-62 ||**

yathā pādme—

**sarve’dhikāriṇo hy atra hari-bhaktau yathā nṛpa ||**

kāśī-khaṇḍe ca tathā—

**antyajā api tad-rāṣṭre śaṅkha-cakrāṅka-dhāriṇaḥ |**

**samprāpya vaiṣṇavīṁ dīkṣāṁ dīkṣitā iva sambabhuḥ ||**

**śrī-jīvaḥ :** kāśī-khaṇḍe ca bhaktau nṛmātrasyādhikāritā śrūyate, ity etan-mātrāṁśenānvayaḥ | dīkṣitā yājñikāḥ ||60||

**mukundaḥ :** māgha-snānasya sarvādhikāritāṁ bruvatā vaśiṣṭena nṛpaṁ prati hari-bhaktir dṛṣṭāntitā | vaśiṣṭa-vākyam evāha—yatheti | atra māgha-snāne ||60||

**viśvanāthaḥ :** tasya rājño rāṣṭre deśe | dīkṣitā yājñikā iva sambabhur dīptiṁ cakruḥ ||60||

—o)0(o—

**|| 1.2.63-64 ||**

**api ca—**

**ananuṣṭhānato doṣo bhakty-aṅgānāṁ prajāyate |**

**na karmaṇām akaraṇād eṣa bhakty-adhikāriṇām ||63||**

**niṣiddhācārato daivāt prāyaścittaṁ tu nocitam |**

**iti vaiṣṇava-śāstrāṇāṁ rahasyaṁ tad-vidāṁ matam ||64||**

**śrī-jīvaḥ :** tad evam anyābhilāṣitā-śūnyatvam iti sthāpitam | tat-prasaṅga-saṅgatyā sarveṣām apy adhikāritvaṁ darśitam | tatra śaṅkate—nanu, bhavantu sarva evādhikāriṇaḥ, kintu sva-sva-dharma-yuktā eveti yujyate | taṁ vinā pratyavāya-śravaṇāt | tathā sarveṣāṁ prāyo niṣiddha-karma āpataty eva | sati ca tena duṣṭatve kathaṁ śuddhatvaṁ syāt ? kṛte ca prāyaścitte karmāvṛtatvam āpadyate ? tatrāha—api ceti | bhakty-aṅgānāṁ nityānāṁ iti jñeyam ||63||

daivād iti | yasya bhaktau tādṛśī ruciḥ śraddhā vā jātā, tasya tu vikarmaṇi svataḥ pravṛttir na sambhavaty eveti bhāvaḥ | prāyaścittaṁ tu nocitam iti bhakti-prabhāva eva tat-prāyaścittāya kalpata iti bhāvaḥ ||64||

**mukundaḥ:** nanu, bhavantu sarva evādhikāriṇaḥ, kintu teṣāṁ sva-sva-dharmo niṣiddhācaraṇe prāyaścittaṁ ca doṣa-nivartakatvāt kartavyam eva | tatrāha—nocitam iti | daivād iti bhakty-adhikāriṇāṁ vikarmaṇi svataḥ pravṛttir na jāyata iti bhāvaḥ | prāyaścittaṁ tu nocitam iti teṣāṁ bhakti-prabhāvād eva vikarma-pāpāsparśaś ceti bhāvaḥ | yathā itihāsa-samuccaye—lipyate na hi pāpena vaiṣṇavā viṣṇu-tatparāḥ iti ||63-64||

**viśvanāthaḥ :** bhakty-adhikārāṇāṁ janānāṁ bhakty-aṅgānām ekādaśī-vrata-janmāṣṭamy-ādi-nityāṅgānāṁ akaraṇe doṣaḥ | na karmaṇām akaraṇāt | daivāt prācīna-vaiṣṇavāparādha-doṣa-vaśāt | na tu śuddha-bhaktānāṁ vikarmaṇi svataḥ pravṛttiḥ sambhavatīti prāyaścittaṁ nocitam iti bhakti-svabhāva eva tat-prāyaścittāya kalpate iti bhāvaḥ | iti vaiṣṇava-śāstrāṇāṁ tātparyārtha-vinirṇayaḥ ||63-64||

—o)0(o—

**|| 1.2.65 ||**

yathā ekādaśe (11.21.2)—

**sve sve’dhikāre yā niṣṭhā sa guṇaḥ parikīrtitaḥ |**

**viparyayas tu doṣaḥ syād ubhayor eṣa niścayaḥ ||**

**śrī-jīvaḥ:** tad etad eva sva-pāda-mūlaṁ bhajataḥ priyasya [bhā.pu. 11.5.42, bha.ra.si. 1.2.71] ity antena granthena āha sve sve iti | sve sve adhikāra iti pūrvokta-kevala-karma-jñāna-bhakti-viṣayatayā pṛthak pṛthak nirdiṣṭa ity arthaḥ | ubhayor guṇa-doṣayoḥ | tatra śuddha-bhakty-adhikāriṇa itara-dvaya-karaṇe doṣa eva | na jñānaṇ na ca vairāgyaṁ prāyaḥ śreyo bhaved iha [bhā.pu. 11.20.31] iti tatraivokteḥ | tāvat karmāṇi kurvīta [bhā.pu. 11.20.9] ity ādeś ca | karma-jñānādhikāriṇos tu tādṛśa-śraddhā-rahitayoḥ saṅgādi-vaśāt tādṛśa-śuddha-bhaktau pravṛttayor api anādara-doṣeṇa jhaṭiti asiddheḥ doṣa-prāya eveti jñeyam | viparyayaḥ svādhikārāniṣṭhā tad itara-niṣṭhā ca ||65||

**mukundaḥ:** tatra bhakty-adhikāriṇāṁ bhakty-aṅgānuṣṭhāna-karmākaraṇaṁ cāha sve sva ity ādi pañcabhiḥ | sve sve’dhikāra iti krameṇa jñāne karmaṇi bhaktau yā niṣṭhā jñāni-karmi-bhaktānāṁ sthitiḥ sa guṇaḥ svābhīṣṭa-prāpti-lakṣaṇaḥ | viparyayaḥ svādhikārāniṣṭhā parādhikāra-niṣṭhā ca doṣaḥ svābhīṣṭa-prāpti-pratibandhaka-rūpaḥ | bhakty-adhikāra-rahitayoḥ karma-jñānādhikāriṇoḥ saṅgādi-vaśāc chuddha-bhaktau pravṛttayor api kasyacid vacanena tasyās tyāgāj jātāparādhena svābhīṣṭa-prāpti-pratibandhaka-rūpo doṣa eva ||65||

**viśvanāthaḥ:** sve sva iti | pūrvokta-kevala-tattva-jñāna-yoga-bhakti-viṣayatayā pṛthak pṛthak nirdiṣṭa ity arthaḥ | ubhayor guṇa-doṣayoḥ | tatra śuddha-bhakty-adhikāriṇa itara-dvaya-karaṇe doṣa eva | na jñānaṇ na ca vairāgyaṁ prāyaḥ śreyo bhaved iha [bhā.pu. 11.20.31] iti tatraivokteḥ | tāvat karmāṇi kurvīta [bhā.pu. 11.20.9] ity ādeś ca | viparyayaḥ svādhikārāniṣṭhā tad itara-niṣṭhā ca ||65||

—o)0(o—

**|| 1.2.66 ||**

prathame (1.5.17)—

**tyaktvā svadharmaṁ caraṇāmbujam harer**

**bhajann apakvo’tha patet tato yadi |**

**yatra kva vābhadram abhūd amuṣya kiṁ**

**ko vārtha āpto’bhajatāṁ sva-dharmataḥ ||**

**śrī-jīvaḥ :** yatra kva vā nīca-yonāv api, amuṣya bhaktau pravṛttasya abhadraṁ kam abhūt kiṁ syāt ? api tu vety arthaḥ | bhakti-vāsanāyā aparicchedād iti bhāvaḥ | abhajatm abhajadbhis tu sva-dharmataḥ ko vā artha āptaḥ ? na ko’pīty arthaḥ ||66||

**mukundaḥ :** yadyapi bhakti-jñānādhikārī sva-dharmaṁ tyaktvā bhajan vartate, tadāpi na kāpi cintā | yadi bhajanāt pūrvam eva viṣayiṇāṁ bhajan bhaktuṁ svadharmaṁ tyaktvāpakvaṁ kīrtanādi-lakṣaṇaṁ kiñcin mātram api pākam aprāptas tato niścita-mātrāc caraṇāmbuja-bhajanād yadi yatra kva vā viṣayi-saṅge nīca-yonau vā patet, tadā kim amuṣyābhadram abhūt ? api tu nety arthaḥ | bhaktau viśvāsino viṣaya-niṣṭhā nīca-yonir vā na syād eva, tathāpi tavātīvāgraho dṛśyate, tasyāṁ satyām apīti vā-śabdārthaḥ | yena bhāgyena bhaktau viśvāsas tasyāparicchedāt punar bhakter utpattir eveti bhāvaḥ ||66||

**viśvanāthaḥ :** tyaktvā svadharmam ity atra śrī-svāmi-caraṇānāṁ vyākhyā yathā—evaṁ tāvat kāmya-dharmāder anartha-hetutvāt taṁ vihāya harer līlaiva varṇanīyety uktam | idānīṁ tu nitya-naimittika-svadharma-niṣṭām apy anādṛtya kevalaṁ hari-bhakter evopadeṣṭavyety āśayenāha—tyaktveti | nanu svadharma-tyāgena bhajan bhakti-paripākena yadi kṛtārtho bhavet tadā na kācic cintā, yadi unar apakva eva mriyeta tato bhraśyed vā tadā svadharma-tyāga-nimitto’narthaḥ syād ity āśaṅkyāha | tato bhajanāt kathaṁcit pated bhraśyen mriyeta vā yadi tad api bhakti-rasikasya karmānadhikārān nānartha-śaṅkā | aṅgīkṛtyāpy āha—vā-śabdaḥ kaṭākṣe | yatra kva vā nīca-yānāv apy amuṣya bhakti-rasikasyābhadram abhūt kim | nābhūd evety arthaḥ | bhakti-vāsanā-sad-bhāvād iti bhāvaḥ | abhajadbhis tu kevalaṁ sva-dharmataḥ ko vārthaḥ āptaḥ prāptaḥ | no ko’pīty arthaḥ ||17||

—o)0(o—

**|| 1.2.67 ||**

ekādaśe (11.11.37)—

**ājñāyaiva guṇān doṣān mayādiṣṭān api svakān |**

**dharmān santyajya yaḥ sarvān māṁ bhajet sa ca sattamaḥ ||**

**śrī-jīvaḥ :** kṛpālur akṛta-drohaḥ [bhā.pu. 11.11.29] ity ādau sthiraḥ sva-dharme, kaviḥ samyak jñānīti ṭīkānusāreṇa karma-jñāna-miśrā bhagavac-chravaṇa-lakṣaṇā bhaktir darśitā | tad-anantaraṁ cāha—ājñāyaivam iti | yadi ca svātmani tat-tad-guṇa-yogābhāvaḥ, tathāpy evaṁ pūrvokta-prakāreṇa guṇān kṛpālutvādīn, doṣān tad-viparītāṁś ca ājñāya heopādeyatvena niścityāpi yo mayā teṣu guṇeṣu madhye tatrādiṣṭān api svakān nitya-nimittika-lakṣaṇā | sarvān eva varṇāśrama-vihitān dharmān tad-upalakṣakaṁ jñānam api mad-ananya-bhakti-vighātakatayā santyajya māṁ bhajet, sa ca sattamaḥ | ca-kārāt pūrvokto’pi sattama ity uttarasya tat-tad-guṇābhāve’pi pūrva-sāmyam iti bodhayati ||67||

**mukundaḥ :** svadharma-nitya-naimittike kṛte guṇān citta-śuddhi-jñānotpatty-ādīn, akṛte doṣān naraka-prāpty-ādīn | evam ājñāya samyag jñātvā yo dharmān santyajya | sa ceti ca-śabdas tv-arthe | sa tu sattamaḥ ||67||

**viśvanāthaḥ :** kṛpālur akṛta-drohaḥ [bhā.pu. 11.11.29] ity ādau sthiraḥ sva-dharme, kaviḥ samyak jñānīti ṭīkānusāreṇa karma-jñāna-miśrā bhagavac-chravaṇa-lakṣaṇā bhaktir darśitā | tad-anantaraṁ tv āha—ājñāyaivam iti | yadi ca svātmani tat-tad-guṇa-yogābhāvaḥ, tad apy evaṁ pūrvokta-prakāreṇa guṇān kṛpālutvādīn, doṣān tad-viparītāṁś ca heopādeyatvena niścityāpi yo mayā teṣu guṇeṣu madhye tatrādiṣṭān api svakān nitya-nimittika-lakṣaṇān sarvān eva varṇāśrama-vihitān dharmān tad-upalakṣakaṁ jñānam api mad-ananya-bhakti-vighātakatayā santyajya māṁ bhajet, sa ca sattamaḥ | ca-kārāt pūrvokto’pi sattama ity uttarasya tat-tad-guṇābhāve’pi pūrva-sāmyam iti bodhayati ||67||

—o)0(o—

**|| 1.2.68 ||**

tatraiva (11.5.41)—

**devarṣi-bhūtāpta-nṝṇāṁ pitṝṇāṁ**

**na kiṅkaro nāyam ṛṇī ca rājan |**

**sarvātmanā yaḥ śaraṇaṁ śaraṇyaṁ**

**gato mukundaṁ parihṛtya kartam ||**

**śrī-jīvaḥ :** parityajya kartum iti | ayam indraḥ sevyaḥ, ayaṁ candraḥ sevya ity ādi-lakṣaṇaṁ bhedaṁ, śaraṇam anena prārabdha-nāśāt varṇāśramitva-nāśena na nitya-karmādhikāraḥ | kṛtyam iti pāṭhe’pi sa evārthaḥ ||68||

**mukundaḥ :** parityajya kṛṣṇa eva sevyo, bhaktir eva sādhanaṁ, premaiva puruṣārtha iti buddhyā kartum anyad apy upāsyādikam astīti bhedam | kṛtyam iti pāṭhe’pi sa evārthaḥ ||68||

**viśvanāthaḥ :** parityajya kartum iti | ayam indraḥ sevyaḥ, ayaṁ candraḥ sevya ity ādi-lakṣaṇaṁ bhedaṁ | kṛtyam iti pāṭhe’pi sa evārthaḥ ||68||

—o)0(o—

**|| 1.2.69 ||**

śrī-bhagavad-gītāsu (18.66)—

**sarva-dharman parityājya mām ekaṁ śaraṇaṁ vraja |**

**ahaṁ tvāṁ sarva-pāpebhyo mokṣayiṣyāmi mā sucaḥ ||**

**śrī-jīvaḥ :** sarva-dharmān parityājyeti | pari-śabdaḥ svarūpato’pi tyāgaṁ bodhayati | sarva-pāpebhyaḥ sarvāntarāyebhyaḥ ity evārthaḥ | śrī-bhagavad-ājñayā bhaktau śraddhāvatāṁ karma-tyāge pāpānutpatteḥ ||69||

**mukundaḥ :** sarva-pāpebhyo bahu-janma-sañcitebhyo’pi kim utāsmin janmani jātebhyaḥ | mā śuca iti mayy āśritebhyaḥ śoko nocita iti bhāvaḥ ||69||

**viśvanāthaḥ :** sarva-pāpebhyaḥ sarvāntarāyebhyaḥ ity evārthaḥ | śrī-bhagavad-ājñayā bhaktau śraddhāvatāṁ karma-tyāge pāpānutpatteḥ ||69||

—o)0(o—

**|| 1.2.70 ||**

agastya-saṁhitāyām—

**yathā vidhi-niṣedhau tu muktaṁ naivopasarpataḥ |**

**tathā na spṛśato rāmopāsakaṁ vidhi-pūrvakam ||**

**śrī-jīvaḥ :** vidhi-niṣedhau smārtau vidhi-pūrvakaṁ vaidika-tāntrika-pūjā-vidhi-sahitam ||70||

**mukundaḥ :** daivān niṣiddhācaraṇe prāyaścittābhāvam āha—yathetyādi dvābhyām | vidhiḥ prāyaścitta-lakṣaṇo niṣedhaḥ pāpācaraṇa-rūpas tau | vidhi-pūrvakaḥ vidhi-puraskaṁ vaidhī-bhakti-paraṁ | jīvanmukta-daśā-tulyatā cāsyāyātā ||70||

**viśvanāthaḥ :** vidhi-niṣedhau smārtau śrautau ca | vidhi-pūrvakaṁ vaidika-tāntrika-pūjā-vidhi-sahitam ||70||

—o)0(o—

**|| 1.2.71 ||**

ekādaśe eva (11.5.42)—

**sva-pāda-mulaṁ bhajataḥ priyasya**

**tyaktāny abhāvasya hariḥ pareśaḥ |**

**vikarma yac cotpatitaṁ kathañcid**

**dhunoti sarvaṁ hṛdi sanniviṣṭaḥ ||**

**śrī-jīvaḥ :** tyakto’nyatra bhāva upāsya-buddhir yena tasya kathañcid daivād utpatitam utpāta-rūpeṇa jātam ||71||

**mukundaḥ :** kathañcid daivāt saṁniviṣṭaḥ śravaṇādinā hṛdi sphuritaḥ ||71||

**viśvanāthaḥ :** tyakto’nyatra bhāva upāsya-buddhir yena tasya kathañcid daivād utpatitam utpāta-rūpeṇa jātaṁ vikarma ||71||

—o)0(o—

**|| 1.2.72 ||**

**hari-bhakti-vilāse’syā bhakter aṅgāni lakṣaśaḥ |**

**kintu tāni prasiddhāni nirdiśyante yathāmati ||**

**śrī-jīvaḥ, viśvanāthaḥ :** *na vyākhyātam |*

**mukundaḥ :** lakṣaśo bahūni nirdiṣṭānīti śeṣaḥ ||72||

—o)0(o—

**|| 1.2.73 ||**

atra **aṅga-lakṣaṇam**—

**āśritāvāntarāneka-bhedaṁ kevalam eva vā |**

**ekaṁ karmātra vidvadbhir ekaṁ bhakty-aṅgam ucyate ||**

**śrī-jīvaḥ :** āśriteti yathārcanādikam | kevalam atrāspaṣṭa-svagata-bhedaṁ, yathā guru-padāśrayo, yathā abhyutthānādi ca | atra bhaktau ||73||

**mukundaḥ :** āśriteti | yathārcanādi kevalaṁ yathā guru-padāśrayādi ||73||

**viśvanāthaḥ :** āśrito’vāntarāneka-bhedo yena, yathārcanādiḥ | evaṁ kīrtanānāṁ bhedo guṇa-kīrtana-nāma-kīrtanādiḥ | kevalam atrāspaṣṭa-svagata-bhedaṁ, yathā guru-padāśrayo, yathā abhyutthānādiḥ ||73||

—o)0(o—

**|| 1.2.74 ||**

atha **aṅgāni—**

**guru-pādāśrayas tasmāt kṛṣṇa-dīkṣādi-śikṣaṇam |**

**viśrambheṇa guroḥ sevā sādhu-vartmānuvartanam ||**

**śrī-jīvaḥ :** guru-padāśraya iti | asmin granthe aṅgā dvividhā autpattikāḥ, ṭīkā-krama-lābhārthaḥ kalpitāś ca | tatra pūrvā dvi-bindu-mastakāḥ | uttarās tu tac-chūnyā iti bhedo jñeyaḥ | kṛṣṇa-dīkṣādīti dīkṣā-pūrvaka-śikṣaṇam ity arthaḥ | sādhu-vartmānuvartanaṁ sadācarita-śruty-ādi-vidhi-sevitvam ||74||

**mukundaḥ :** kṛṣṇa-dīkṣā ādir yeṣāṁ te kṛṣṇa-dīkṣādayo bhāgavata-dharmās teṣāṁ śikṣaṇam ||74||

**viśvanāthaḥ :** dīkṣā-pūrvaka-śikṣaṇam ity arthaḥ | kṛṣṇasyeti kṛṣṇa-prāpter yo hetuḥ kṛṣṇasya prasādas tad-artham ity arthaḥ ||74||

—o)0(o—

**|| 1.2.75 ||**

**sad-dharma-pṛcchā bhogādi-tyāgaḥ kṛṣṇasya hetave |**

**nivāso dvārakādau ca gaṅgāder api sannidhau ||**

**śrī-jīvaḥ :** kṛṣṇasyeti kṛṣṇa-prāpter yo hetus tat-prasādas tad-artham ity arthaḥ | ato vaiyadhikaraṇyāt tādarthye caturthy eva | annasya hetor vasati ity atra ṣaṣṭhī hetu-prayāge iti tvannahetvoḥ sāmānādhikaraṇye eva pravṛttam | kṛṣṇārthe bhogādi-tyāga ity asyānuvadiṣyamāṇasyāpi kṛṣṇa-prāpaka-tat-prasādārtha ity evārthaḥ | ādi-grahaṇāt loka-vitta-putrā gṛhyante ||75||

**mukundaḥ :** satāṁ dharmasya pṛcchā sad-dharma-pṛcchā, kṛṣṇasya yo hetuḥ prāpti-kāraṇaṁ prasādas tad-artham | kṛṣṇārtha-bhogādi-tyāga ity anuvadiṣyamāṇasyāpy ayam evārthaḥ | ādi-śabdād vitta-putrādīnām api ||75||

**viśvanāthaḥ :** ādi-grahaṇāt loka-vitta-putrā gṛhyante ||75||

**—o)0(o—**

**|| 1.2.76-96 ||**

**vyāvahāreṣu sarveṣu yāvad-arthānuvartitā |**

**hari-vāsara-sammāno dhātry-aśvatthādi-gauravam ||76||**

**eṣām atra daśāṅgānāṁ bhavet prārambha-rupatā ||77||**

**saṅga-tyāgo vidūreṇa bhagavad-vimukhair janaiḥ |**

**śiṣyādy-ananubandhitvaṁ mahārambhādy-anudyamaḥ ||78||**

**bahu-grantha-kalābhyāsa-vyākhyā-vāda-vivarjanam ||79||**

**vyāvahāre’py akārpaṇyaṁ śokādy-avaśa-vartitā ||80||**

**anya-devān avajñā ca bhūtānudvega-dāyitā |**

**sevā-nāmāparādhānām udbhavābhāva-kāritā ||81||**

**kṛṣṇa-tad-bhakta-vidveṣa-vinindādy-asahiṣṇutā |**

**vyatirekatayāmīṣāṁ daśānāṁ syād anuṣṭhitīḥ ||82||**

**asyās tatra praveśāya dvāratve’py aṅga-viṁśateḥ |**

**trayāṁ pradhānam evoktaṁ guru-pādāśrayādikam ||83||**

**dhṛtir vaiṣṇava-cihṇānāṁ harer nāmākṣarasya ca |**

**nirmālyādeś ca tasyāgre tāṇḍavaṁ daṇḍavan-natiḥ ||84||**

**abhyutthānam anuvrajyā gatiḥ sthāne parikramaḥ |**

**arcanaṁ paricaryā ca gītaṁ saṅkīrtanaṁ japaḥ ||85||**

**vijñaptiḥ stava-pāṭhaś ca svādo naivedya-pādyayoḥ |**

**dhūpa-mālyādi-saurabhyaṁ śrī-mūrteḥ spṛṣṭir īkṣaṇam ||86||**

**ārātrikotsavādeś ca śravaṇaṁ tat-kṛpekṣaṇam |**

**smṛtir dhyānaṁ tathā dāsyaṁ sakhyam ātma-nivedanam ||87||**

**nija-priyopaharaṇaṁ tad-arthe’khila-ceṣṭitam |**

**sarvathā śaraṇāpattis tadīyānāṁ ca sevanam ||88||**

**tadīyās tulasī-śāstra-mathurā-vaiṣṇavādayaḥ |**

**yathā-vaibhava-sāmagrī sad-goṣṭhībhir mahotsavaḥ ||89||**

**ūrjādaro viśeṣeṇa yātrā janma-dinādiṣu |**

**śraddhā viśeṣataḥ prītiḥ śrī-mūrter aṅghri-sevane ||90||**

**śrīmad-bhāgavatārthānām āsvādo rasikaiḥ saha |**

**sajātīyāśaye snigdhe sādhau saṅgaḥ svato vare ||91||**

**nāma-saṅkīrtanaṁ śrī-mathurā-maṇḍale sthitiḥ ||92||**

**aṅgānāṁ pañcakasyāsya pūrvaṁ vilikhitasya ca |**

**nikhila-śraiṣṭhya-bodhāya punar apy atra kīrtanam ||93||**

**iti kāya-hṛṣīkāntaḥ-karaṇānām upāsanāḥ ||94||**

**catuḥṣaṣṭiḥ pṛthak sāṅghātika-bhedāt kramādināḥ ||95||**

**athārṣānumatenaiṣām udāharaṇam īryate ||96||**

**śrī-jīvaḥ :** *na vyākhyātam |*

**mukundaḥ :** hari-vāsara ekādaśī janmāṣṭamyādiś ca tasya sammāno yathā-śakti-karaṇam || 76|| vyavahāre vyahāreṣu sarveṣv iti pūrvokta-dehāvāvaśyaka-vyavahāre ||80|| vaiṣṇavānāṁ yāni cihnāni tulasī-kāṣṭha-dhātrī-phala-nalinākṣamālordhva-puṇḍra-śaṅkha-cakrādīni teṣām ||84|| vaiṣṇavādaya iti ādi-śabdād yamunādiḥ | yathā-vaibhava-sāmagryaś ca sad-goṣṭhī ca yathā-vaibhava-sāmagrī-sad-goṣṭhyas tābhiḥ ||89|| viśeṣa-pada-svārasyān māghāsdyā gṛhītāḥ | yātrā utsavaḥ | ādi-śabdād vasanta-dolādi-dināni ||90|| śrīmad iti | āsvāda āsakty-anumodanam | snigdhe sneha-kartari sādhau sad-ācāre ||91||

**viśvanāthaḥ :** sevā-nāmāparādhānām udbhavaḥ sādhakasya prāyo bhavaty eva | kintu paścāt yatnena teṣām abhāva-kāritā ||81|| asyāḥ bhakteḥ praveśāya viṁśaty-aṅgānāṁ dvāratve’pi guru-pādāśrayādi-trayaṁ pradhānam ||83|| iti kāyendriyāntaḥkaraṇānām imāḥ catuḥṣaṣṭhir upāsanāḥ | guru-pādāśrayādīnāṁ pṛthaktat-tad-rūpeṇaiva bhedo jñeyaḥ | arcana-kīrtanādīnāṁ yāvanto bhedā vartante | teṣāṁ saṁghātikatvena samudāyatvena bhedo jñeyaḥ | ataevārcanādy-aṅgānām avāntara-bheda-vivakṣayānantatve sati samudāyatvena eka-bheda-vivakṣayā na tu catuḥṣaṣṭhi-gaṇanānupapattir iti ||94||

**siddhānta-sarasvatī (anubhāṣya 2.22.126-127):** sajātīyāśaye samajātīya-vāsanā-viśiṣṭe snigdhe gāḍha-viśrambhātmaka-sneha-pare svataḥ ātmanaḥ vare śreṣṭhe sādhau saṅgaḥ kāryaḥ | rasikaiḥ kṛṣṇa-bhajana-vijñaiḥ saha śrīmad-bhāgavatārthānām āsvādaḥ kāryaḥ | tātparyaṁ grahaṇīyam ity arthaḥ | śrauta-mārga-bhakti-yoga-tyāgī vaiyākaraṇasya śābdikasya yoṣit-saṅgi-gṛha-vratasya viṣṇu-vaiṣṇava-virodhino māyāvādino nāmāparādhino veṣopajīvino mantropajīvino bhāgavata-jīvina indriya-tarpaṇa-rata-viṣayiṇaś ca yasya deve parā bhaktir iti, bhaktyā bhāgavataṁ grāhyaṁ na buddhyā na ca ṭīkayā iti śruti-smṛti-vacanāt teṣāṁ pāramahaṁsya-śāstrārtha-bodhāsambhavāt grantha-tātparyasyārtha-grahaṇe’nadhikāratvāc ca taiḥ saha āsvādo na kāryaḥ ||91||

śrī-mūrter aṅghri-sevane śraddhā viśeṣataḥ viśeṣeṇa prītiḥ bahiḥ-pūjāyām arcane sāmānyataḥ, vraja-dampatyoḥ mānasa-sevāyāṁ viśeṣataḥ sārvakālika-bhajanānurāgaḥ | nāma-saṅkīrtanaṁ nāma-bhajanaṁ | śrīman-mathurā-maṇḍale sthitiḥ kṛṣṇa-vasati-sthale avasthānam | śrī-gauḍa-maṇḍale bhūmau cintāmaṇi-jñānaṁ tad eva mathurā-vāsa iti śrīman-narottama-prabhu-caraṇaiḥ prema-bhakti-candrikāyāṁ nirṇītam | śrī-gauḍa-vilāsa-bhūmi-śrīmāyāpurādi-dhāma-vāsaḥ | śrī-kṣetra-dākṣiṇātya-vraja-maṇḍalādi-dhāma-vāsaś ca mathurā-vāsena saha abhinno jñeyaḥ | tad-bheda-vādināṁ tathā-kathita-mathurā-vāso’pi prākṛta-bhoga-mayo’dho-gati-pradaś ceti ||90-92||

—o)0(o—

|| 1.2.97-99 ||

1. tatra **guru-pādāśrayo**, yathā ekādaśe (11.3.21)—

**tasmād guruṁ prapadyeta jijñāsuḥ śreya uttamam |**

**śābde pare ca niṣṇātaṁ brahmaṇy upaśamāśrayam ||**

2. **śrī-kṛṣṇa-dīkṣādi-śikṣaṇaṁ**, yathā tatraiva (11.3.22)

**tatra bhāgavatān dharmān śikṣed gurv-ātma-daivataḥ |**

**amāyayānuvṛttyā yais tuṣyed ātmātma-do hariḥ ||**

3. **viśrambheṇa guroḥ sevā**, yathā tatraiva (11.17.27)-

**ācāryaṁ māṁ vijānīyān nāvamanyeta karhicit |**

**na martya-buddhyāsūyeta sarva-deva-mayo guruḥ ||**

*na jīvena mukundena vā vyākhyātam.*

**viśvanāthaḥ:** śābde bhakti-śāstre | pare brahmaṇi bhagavad-aviṣayaka-śravaṇa-kīrtanādau niṣṇātaṁ pāraṁ gatam ||97|| guru evātmā ātmavat priyaḥ | daivatam iṣṭa-devataś ca yasya tathābhūtaḥ | anuvṛttyā sevayā | yair dharmair vastuta ātmā ātma-pradaś copāsakānāṁ, yathā—bali-prabhṛtīnām ||98|| ācāryaṁ māṁ madīyam | ata eva guru-varaṁ mukunda-preṣṭhatvena samerty ādy-uktir api saṅgacchate | sāmānya-manuṣya-buddhyā nāvamanyeta ||99||

—o)0(o—

|| 1.2.100 ||

4. **sādhu-vartmānuvartanam**, yathā skānde—

**sa mṛgyaḥ śreyasāṁ hetuḥ panthāḥ santāpa-varjitaḥ |**

**anvāptaśramaṁ pūrve yena santaḥ pratasthire ||**

**śrī-jīvaḥ:** tac ca sādhu-vartma śruty-ādi-vidhy-ātmakam eva ||100||

**mukundaḥ:** tac ca sādhu-vartma śruty-ādi-vidhy-ātmakam eva ||100||

**viśvanāthaḥ :** anavāpta-śramaṁ yathā syāt tathā tena pathā santaḥ pratasthire ||100||

—o)0(o—

**|| 1.2.101 ||**

brahma-yāmale ca—

**śruti-smṛti-purāṇādi-pañcarātra-vidhiṁ vinā |**

**aikāntikī harer bhaktir utpātāyaiva kalpate ||**

**śrī-jīvaḥ**: tatas tad-akaraṇe doṣam āha śrutīti | śruty-ādayo’py atra vaiṣṇavānāṁ svādhikāra-prāptās tad-bhāgā eva jñeyāḥ | sve sve’dhikāra [bhā.pu. 11.21.2] ity ukteḥ | śruty-ādi-vidhiṁ vineti nāstikatayā taṁ na matvety arthaḥ | na tv ajñānena ālasyena vā tyaktvety arthaḥ | dhāvan nimīlya vā netre [bhā.pu. 11.2.35] ity āder aikāntika-niṣṭhāṁ prāptāpi ||101||

**mukundaḥ:** tatas tad-akaraṇe doṣam āha śruti-smṛtīti ||101||

**viśvanāthaḥ:** nanu sādhu-vartma śruty-ādi-vidhy-ātmakam eva | tatas tad akaraṇe doṣam āha śrutīti | śruty-ādi-vidhiṁ vineti nāstikatayā tan na matvety arthaḥ | aikāntikī niṣṭhāṁ prāptāpi ||101||

—o)0(o—

**|| 1.2.102 ||**

**bhaktir aikāntikī veyam avicārāt pratīyate |**

**vastutas tu tathā naiva yad aśāstrīyatekṣyate ||**

**śrī-jīvaḥ :** nanu, tarhi katham aikāntikī syāt, tad-rūpatve ca katham utpātāya kalpate, tatrāha bhaktir iti | iyaṁ nāstikatāmayī bauddhādīnāṁ buddha-dattātreyādiṣu bhaktir yad aikāntikīva pratīyate, tad apy avicārād evety arthaḥ | tatra hetuḥ yad yasmād aśāstrīyatā śāstrāvajñā-mayatā tatrekṣyate, śāstram atra vedas tad-aṅgādi | śāstra-yonitvād iti nyāyāt | tadā tat-tad-avatāri-bhagavad-ājñā-rūpānādi-sat-paramparā-prāpta-veda-vedāṅgāvajñāyāṁ satyāṁ katham aikāntikī sā syād iti bhaṇyatām | kiṁ ca, yenaiva vedādi prāmāṇyena buddhādīnām avatāratvaṁ gamyate, tenaiva buddhasyāsura-mohanārthaṁ pāṣaṇḍa-śāstra-prapañcayitṛtvaṁ ca śrūyate, viṣṇu-dharmādau triyuga-nāma-vyākhyāne | tatra tu śrī-bhagavad-āveśa-mātratvaṁ copākhyāyate | tasmāt tad-ājñāpi na pramāṇīkartavyeti ||102||

**mukundaḥ :** nanu, śruty-ādi-vidhy-abhāve katham aikāntikī syāt tad-rūpatve ca katham utpātāya kalpate ? tatra ślokābhiprāyaṁ vivṛṇute—bhaktir iti | aśāstrīyatvāt tāvat sā bhaktir vaidhī-rāgānugā-rūpā nāsti | san-mārgānādareṇa kalpitatvād utpātāyaiva kumārga-gāmitvāyaiva kalpata iti bhāvaḥ ||102||

**viśvanāthaḥ :** nanu, tarhi katham aikāntikī syāt, tad-rūpatve ca katham utpātāya kalpate, tatrāha—bhaktir iti | iyaṁ nāstikatāmayī bauddhādi-pāṣaṇḍānāṁ buddhādy-avatāreṣu, evam ādhunika-matānuvartināṁ śrī-kṛṣṇe bhaktir yad aikāntikīva pratīyate, tad avicārād evety arthaḥ | tatra hetuḥ—yad yasmād aśāstrīyatā śāstrāvajñā-mayatā tatrekṣyate ||102||

—o)0(o—

**|| 1.2.103 ||**

5. **sad-dharma-pṛcchā**, yathā nāradīye—

**acirād eva sarvārthaḥ sidhyaty eṣām abhīpsitaḥ |**

**sad-dharmasyāvabodhāya yeṣāṁ nirbandhinī matiḥ ||**

*na vyākhyātam* |

—o)0(o—

**|| 1.2.104||**

6. **kṛṣṇārthe bhogādi-tyāgo**, yathā pādme—

**harim uddiśya bhogāni kāle tyaktavatas tava |**

**viṣṇu-loka-sthitā sampad-alolā sā pratīkṣate ||**

**śrī-jīvaḥ :** tyakteti—tyaktavantaṁ tvām ity arthaḥ ||104||

**mukundaḥ :** harim uddiśyeti | tyaktavata iti śeṣe ṣaṣṭhī—bhaje śambhoś caraṇayoḥ itivat ||104||

**viśvanāthaḥ :** tyakteti—tyaktavantaṁ tvām ity arthaḥ ||104||

—o)0(o—

**|| 1.2.105 ||**

7. **dvārakādi-nivāso**, yathā skānde—

**saṁvatsaraṁ vā ṣaṇmāsān māsaṁ māsārdham eva vā |**

**dvārakā-vāsinaḥ sarve narā nāryaś caturbhujāḥ ||**

**śrī-jīvaḥ, viśvanāthaḥ :** *na vyākhyātam |*

**mukundaḥ :** mano’śuddhy-ādinā saṁvatsarādi-kramaḥ ||105||

—o)0(o—

**|| 1.2.106 ||**

**ādi-padena puruṣottama-vāsaś ca**, yathā brāhme—

**aho kṣetrasya māhātmyaṁ samantād daśa-yojanam |**

**diviṣṭhā yatra paśyanti sarvān eva caturbhujān ||**

*na katamenāpi vyākhyātam |*

—o)0(o—

**|| 1.2.107 ||**

**gaṅgādi-vāso**, yathā prathame (1.19.6)—

**yā vai lasac-chrī-tulasī-vimiśra-**

**kṛṣṇāṅghri-reṇv-abhyadhikāmbu-netrī |**

**punāti seśān ubhayatra lokān**

**kas tāṁ na seveta mariṣyamāṇaḥ ||**

**śrī-jīvaḥ, mukundaḥ :** *na vyākhyātam |*

**viśvanāthaḥ :** yā gaṅgā ubhayatra asmin loke paratra ca īśa-sahitān lokān punāti | kathambhūtā lasantī yā śrī-yuktā tulasī tayā vimiśro yaḥ kṛṣṇāṅghri-reṇus tenaivābhyadhikaṁ sarvato’pi śreṣṭhaṁ yad ambu tasya netrī prāpayitrī ||107||

—o)0(o—

**|| 1.2.108 ||**

**yāvatā syāt sva-nirvāhaḥ svīkuryāt tāvad artha-vit |**

**ādhikye nyūnatāyāṁ ca cyavate paramārthataḥ ||**

**śrī-jīvaḥ**: sva-nirvāha iti | svasya bhakti-nirvāha ity arthaḥ ||108||

**mukundaḥ** : yāvateti | sva-nirvāho dehāder āvaśyaka-nirvāhaḥ | sva-bhakti-nirvāha iti vyākhyā tad-arthe’khila-ceṣṭite’ntarbhavet ||108||

**viśvanāthaḥ**: sva-nirvāha iti | svasya bhakti-nirvāha ity arthaḥ ||108||

—o)0(o—

|| 1.2.109 ||

9. **hari-vāsara-sammāno**, yathā brahma-vaivarte—

**sarva-pāpa-praśamanaṁ puṇyam ātyantikaṁ tathā |**

**govinda-smāraṇaṁ nṝṇām ekadaśyām upoṣaṇam ||**

*na vyākhyātaṁ katamenāpi |*

—o)0(o—

|| 1.2.110 ||

10. **dhātry-aśvatthādi-gauravam**, yathā skānde—

**aśvattha-tulasī-dhātrī-go-bhūmisura-vaiṣṇavāḥ |**

**pūjitāḥ praṇatāḥ dhyātāḥ kṣapayanti nṝṇām agham ||**

**śrī-jīvaḥ :** aśvatthasya tad-vibhūti-rūpatvāt pūjyatvam | bhūmi-surā brāhmaṇāḥ | go-brāhmaṇayor hitāvatāratvād bhagavato bhāgavatair etāv api pūjyāv iti bhāvaḥ | sarveṣām eṣāṁ tulasī-vaiṣṇava-sāhityoktir vicikitsā-nirasanāya | tatra gavāṁ pūjā tu śrī-gopālopāsakānāṁ paramābhīṣṭa-pradā | yathā śrī-gautamīye—

gavāṁ kaṇḍūyanaṁ kuryād go-grāsaṁ go-pradakṣiṇam |

goṣu nityaṁ prasannāsu gopālo’pi prasīdati || iti ||110||

**mukundaḥ :** *na vyākhyātam* ||110||

**viśvanāthaḥ :** aśvatthasya tad-vibhūti-rūpatvāt pūjyatvam | bhūmi-surā brāhmaṇāḥ | bhagavato go-brāhmaṇayor hitāvatāratvād bhāgavatair etāv api pūjyāv iti bhāvaḥ | sarveṣām tulasī-vaiṣṇava-sāhityoktir vicikitsā-nirasanāya | atra gavāṁ pūjā tu śrī-gopālopāsakānāṁ paramābhīṣṭa-pradā | yathā śrī-gautamīye—

gavāṁ kaṇḍūyanaṁ kuryād go-grāsaṁ go-pradakṣiṇam |

goṣu nityaṁ prasannāsu gopālo’pi prasīdati || iti ||110||

—o)0(o—

|| 1.2.111 ||

varaṁ huta‑vaha‑jvālā‑pañjarāntar‑vyavasthitiḥ |

na śauri‑cintā‑vimukha‑jana‑saṁvāsa‑vaiśasam ||

**śrī-jīvaḥ, mukundaḥ, viśvanāthaḥ :** vaiśasaṁ vipattiḥ ||111||

**siddhanta-sarasvatī (anubhāṣya 2.22.88) :** huta-vahaj-jvālā-pañjara-vyavasthitiḥ prajvalita-vahni-śikhāyāṁ piñjara-madhya-nivāso’pi varaṁ prārthanīyas tathāpi śauri-cintā-vimukha-jana-saṁvāsa-vaiśasaṁ śaureḥ kṛṣṇasya cintāyā vimukho janas tena saha samyak vāsaḥ | sa eva vaiśasaṁ vipat-pātaḥ ||111||

—o)0(o—

|| 1.2.112 ||

**āliṅganaṁ varaṁ manye vyāla-vyāghra-jalaukasām |**

**na saṅgaḥ śalya-yuktānāṁ nānā-devaika-sevinām ||**

**śrī-jīvaḥ, mukundaḥ, viśvanāthaḥ :** śalyam atra tat-tad-devatāntara-sevā-vāsanā ||112||

—o)0(o—

**|| 1.2.113 ||**

**śiṣyādy-anubandhitvādi-trayaṁ**, yathā saptame [bhā.pu. 7.13.8]—

**na śiṣyān anubadhnīta granthān naivābhyased bahūn |**

**na vyākhyām upayuñjīta nārambhān ārabhet kvacit ||**

**śrī-jīvaḥ:** śiṣyān naivānubadhnīyād ity ādiko yadyapi sannyāsi-dharmas tathāpi nivṛttānām apy anyeṣāṁ bhaktānām upayujyata iti bhāvaḥ | etac cānadhikāri-śiṣyādy-apekṣayā | śrī-nāradādau tac-chravaṇāt | tat-tat-sampradāya-nāśa-prasaṅgāc ca | anyathā jñāna-śāṭhyāpatteḥ | ataeva nānubadhnīyād iti sva-sva-sampradāya-vṛddhy-artham anadhikāriṇo’pi na saṁgṛhṇīyād ity arthaḥ | bahūn iti bhagavad-bahirmukhān anyāṁs tv ity arthaḥ | ārambhān ity api tadvat ||113||

**mukundaḥ:** śiṣyān iti | naivānubadhnīyān nānusaret | tad-anusaraṇe lābha-pratiṣṭhādinā sādhaksya sādhana-śaithilya-prāpteḥ | śiṣya-karaṇaṁ tu jāta-ratīnām eva vihitatvāc ca | granthān naivābhyased bahūn iti kalānām upalakṣaṇam | na vyākhyām upayuñjīteti vādasyopalakṣaṇam ||113||

**viśvanāthaḥ:** śiṣyān naivānubadhnīyād ity ādiko yadyapi sannyāsi-dharmas tathāpi nivṛttānām api bhaktānām upayujyata iti bhāvaḥ | etac cānadhikāri-śiṣyādy-apekṣayā śrī-nāradādau tac-chravaṇāt | tat-tat-sampradāya-nāśa-prasaṅgāc ca | anyathā jñāna-śāṭhyāpatteḥ | ataeva nānubadhnīyād iti sva-sampradāya-vṛddhy-artham anadhikāriṇo’pi na gṛhṇīyād ity arthaḥ | bahūn iti bhagavad-bahirmukhān anyāṁs tv ity arthaḥ | ārambhān ity api ||113||

—o)0(o—

**|| 1.2.114 ||**

15. **vyavahāre’py akārpaṇyam**, yathā pādme—

**alabdhe vā vinaṣṭe vā bhakṣyācchādana-sādhane |**

**aviklava-matir bhūtvā harim eva dhiyā smaret ||**

**śrī-jīvaḥ, viśvanāthaḥ** : alabdha iti | smaraṇādi-parāṇām eveyaṁ rītiḥ | sevādi-parais tu yathā-lābham eva sevā kāryā | na tu yācñādy-atiśayena kārpaṇyaṁ kāryam iti jñeyam ||114||

**mukundaḥ :** *na vyākhyātam* ||114||

—o)0(o—

**|| 1.2.115 ||**

16. **śokādy-avaśavartitā,** yathā tatraiva—

**śokāmarṣādibhir bhāvair ākrāntaṁ yasya mānasam |**

**kathaṁ tatra mukundasya sphūrti-sambhāvanā bhavet ||**

*na kenāpi vyākhyātam* ||115||

—o)0(o—

**|| 1.2.116||**

17- **anya-devānajñā**, yathā tatraiva—

**harir eva sadārādhyaḥ sarva-deveśvareśvaraḥ**

**itare brahma-rudrādyā nāvajñeyāḥ kadācana**

*na vyākhyātaṁ katamena |*

—o)0(o—

**|| 1.2.118-120 ||**

19. **sevā-nāmāparādhānāṁ varjanaṁ**, yathā vārāhe—

**mamārcanāparādhā ye kīrtyante vasudhe mayā |**

**vaiṣṇavena sadā te tu varjanīyāḥ prayatnataḥ ||**

pādme ca—

**sarvāparādha-kṛd api mucyate hari-saṁśrayaḥ |**

**harer apy aparādhān yaḥ kuryād dvipada-pāṁsavaḥ ||**

**nāmāśrayaḥ kadācit syāt taraty eva sa nāmataḥ |**

**nāmno’pi sarva-suhṛdo hy aparādhāt pataty adhaḥ ||**

**śrī-jīvaḥ, mukundaḥ, viśvanāthaḥ :** sevānām aparādhānāṁ varjanam ity ādi | vārāhe pādme ca yathā-kramaṁ yojyam | tatra sevāparādhā āgamānusāreṇa gaṇyate |

yānair vā pādukair vāpi gamanaṁ bhagavad-gṛhe |

devotsavādy-asevā ca apraṇāmas tad-agrataḥ ||

ucchiṣṭe vāpy aśauce vā bhagavad-vandanādikam |

eka-hasta-praṇāmaś ca tat-purastāt pradakṣiṇam ||

pāda-prasāraṇaṁ cāgre tathā paryaṅka-bandhanam |

śayanaṁ bhakṣaṇaṁ cāpi mithyā-bhāṣaṇam eva ca ||

uccair bhāṣā mitho jalpo rodanāni ca vigrahaḥ |

nigrahānugrahau caiva nṛṣu ca krūra-bhāṣaṇam ||

kambalāvaraṇaṁ caiva para-nindā para-stutiḥ |

aślīla-bhāṣaṇaṁ caiva adho-vāyu-vimokṣaṇam ||

śaktau gauṇopacāraś ca anivedita-bhakṣaṇam |

tat-tat-kālodbhavānāṁ ca phalādīnām anarpaṇam ||

viniyuktāvaiśiṣṭhasya pradānaṁ vyañjanādike |

pṛṣṭhīkṛtyāsanaṁ caiva pareṣām abhivādanam ||

gurau maunaṁ nija-stotraṁ devatā-nindanaṁ tathā |

aparādhās tathā viṣṇor dvātriṁśat parikīrtitāḥ || [ha.bha.vi. 8.440-8]

vārāhe ca ye’nye’parādhās te saṅkṣipya likhyante—rājānna-bhojanaṁ, dhvāntāgāre hareḥ sparśaḥ, vidhiṁ vinā hary-upasarpanaṁ, vādyaṁ vinā tad-dvārodghāṭanaṁ, kukkura-dṛṣṭa-bhakṣya-saṅgrahaḥ, arcane mauna-bhaṅgaḥ, pūjā-kāle viḍ-utsargāya sarpaṇam, gandha-mālyādikam adattvā dhūpanaṁ, anarha-puṣpeṇa pūjanam | tathā—

akarmaṇy aprasūnena pūjanaṁ ca hares tathā ||

akṛtvā danta-kāṣṭhaṁ ca kṛtvā nidhūvanaṁ tathā |

spṛṣṭvā rajasvalāṁ dīpaṁ tathā mṛtakam eva ca ||

raktaṁ nīlam adhautaṁ ca pārakyaṁ malinaṁ paṭam |

paridhāya mṛtaṁ dṛṣṭvā vimucyāpāna-mārutam ||

krodhaṁ kṛtvā śmaśānaṁ ca gatvā bhuktāpy ajīrṇa-yuk |

bhakṣayitvā kroḍa-māṁsaṁ pinyākaṁ jāla-pādakam ||

tathā kusumbha-śākaṁ ca tailābhyaṅgaṁ vidhāya ca |

hareḥ sparśo hareḥ karma-karaṇaṁ pātakāvaham || [ha.bha.vi. 8.456-9]

tathā tatraivānyatra—bhagavac-chāstrānādareṇa tat-pratipattiḥ, anya-śāstra-pravartanaṁ, tad-agratas tāmbūla-carvaṇam, eraṇḍa-patrastha-puṣpair arcanam, āsura-kāle pūjanam, pīṭhe bhūmau vopaviśya pūjanam, svapana-kāle vāma-hastena tat-sparśaḥ, paryuṣitair yācitair vā puṣpair arcanam, pūjāyāṁ niṣṭhīvanam, tasyāṁ sva-garva-pratipādanam, tiryak-puṇḍra-dhṛtiḥ, aprakṣālita-pādatve’pi tan-mandire praveśaḥ, avaiṣṇava-pakva-nivedanam, avaiṣṇava-dṛṣṭau pūjanam, vighneśam apūjayitvā kapālinaṁ dṛṣṭvā vā pūjanam, nakhāmbasā snapanam, gharmāmbu-liptatve’pi pūjanam ity ādayaḥ | anyatra—nirmālya-laṅghanam, bhagavac-chapathādayo’nye ca bahava iti |

atha nāmāparādhāḥ pādmoktāḥ—satāṁ nindā, śrī-viṣṇoḥ sakāśāt śivasya nāmādeḥ svātantrya-mananaṁ, guror avajñā, śruti-tad-anugata-śāstra-nindanaṁ, hari-nāma-mahimny artha-vāda-mātram idam iti mananam, tatra prakārāntareṇārtha-kalpanam, nāma-balena pāpe pravṛttiḥ, anya-śubha-kriyābhir nāma-sāmya-mananam, aśraddadhānādau nāmopadeśaḥ, nāma-māhātmye śrute’py aprītir iti | sarva evaite hari-bhakti-vilāse pramāṇa-vacanair draṣṭavyāḥ ||118-120||

—o)0(o—

**|| 1.2.121 ||**

20. **tan-nindādy asahiṣṇutā**, yathā śrī-daśame (10.74.40)—

**nindāṁ bhagavataḥ śrṇvaṁs tat-parasya janasya vā |**

**tato nāpaiti yaḥ so’pi yāty adhaḥ sukṛtāc cyutaḥ ||**

*na vyākhyātam |*

—o)0(o—

**|| 1.2.122 ||**

21. atha **vaiṣṇava-cihṇa-dhṛtiḥ**, yathā pādme—

**ye kaṇṭha-lagna-tulasī-nalinākṣā-mālā**

**ye bāhu-mūla-paricihṇita-śaṅkha-cakrāḥ |**

**ye vā lalāṭa-phalake lasad-ūrdhva-puṇḍrās**

**te vaiṣṇavā bhuvanam āśu pavitrayanti ||**

**śrī-jīvaḥ :** *na vyākhyātam |*

**mukundaḥ :** ye kaṇṭha-saktety atra dhātrī-mālā-dhāraṇaṁ ca jñeyam | tad yathā skānde—

dhātrī-phala-kṛtāṁ mālāṁ kaṇṭhasthāṁ yo vahen na hi |

vaiṣṇavo na sa vijñeyo viṣṇu-pūjā-rato yadi ||

tatraiva—

na jahyāt tulasī-mālāṁ dhātrī-mālāṁ viśeṣataḥ |

mahā-pātaka-saṁhantrīṁ dharma-kāmārtha-dāyinīm ||

ity ādi-vacanebhyaḥ śrī-grantha-kṛdbhiḥ sadā dhāraṇāc ca ||122||

**viśvanāthaḥ :** kaṇṭhāsakta-tulasīnām evaṁ nalinānāṁ kamala-karṇikā-madhyastha-pakva-bījānāṁ ca | akṣa-mālā a-kārādi-kṣa-kāra-paryanta-varṇa-saṅkhaka-mālā yeṣām ||122||

—o)0(o—

**|| 1.2.123 ||**

22. **nāmākṣara-dhṛtiḥ**, yathā skānde—

**hari-nāmākṣara-yutaṁ bhāle gopī-mṛḍaṅkitam |**

**tulasī-mālikoraskaṁ spṛśeyur na yamodbhaṭāḥ ||**

**śrī-jīvaḥ :** gopī-mṛd-aṅkitaṁ gopī-candanena tilakitam ||123||

**mukundaḥ :** *na vyākhyātam |*

**viśvanāthaḥ :** kaṇṭhāsakta-tulasīnām evaṁ nalinānāṁ kamala-karṇikā-madhyastha-pakva-bījānāṁ ca | akṣa-mālā a-kārādi-kṣa-kāra-paryanta-varṇa-saṅkhaka-mālā yeṣām ||122||

—o)0(o—

**|| 1.2.124 ||**

pādme ca—

**kṛṣṇa-nāmākṣarair gātram aṅkayec candanādinā |**

**sa loka-pāvano bhutvā tasya lokam avāpnuyāt ||**

*na vyākhyātam |*

—o)0(o—

**|| 1.2.125 ||**

23. **nirmālya-dhṛtiḥ**, yathā ekādaśe (11.6.46)—

**tvayopabhukta-srag-gandha-vāso’laṅkāra-carcitāḥ |**

**ucchiṣṭa-bhojino dāsās tava māyāṁ jayemahi ||**

**śrī-jīvaḥ:** tvayopabhukta iti śrīmad-uddhava-vākyam | parokṣa-pūjādāv apīti bhāvaḥ | jayemahi jetuṁ śaknuma ity arthaḥ | etad-uttaram asya padya-dvayaṁ cāsti—

munayo vāta-vasanāḥ śramaṇā ūrdhva-manthinaḥ |

brahmākhyaṁ dhāma te yānti śāntāḥ sannyāsino’malāḥ ||

vayaṁ tv iha mahā-yogin bhramantaḥ karma-vartmasu |

tvad-vārtayā tariṣyāmas tāvakair dustaraṁ tamaḥ || [bhā.pu. 11.6.47-48] iti |

tariṣyāmas tartuṁ śaknuma ity arthaḥ ||125||

**mukundaḥ :** *na vyākhyātam |*

**viśvanāthaḥ:** tvayopabhukta iti śrīmad-uddhava-vākyam | parokṣa-pūjādāv apīti bhāvaḥ | jayemahi jetuṁ śaknuma ity arthaḥ | etad-uttaram uddhavasya padya-dvayaṁ cāsti—

munayo vāta-vasanāḥ śramaṇā ūrdhva-manthinaḥ |

brahmākhyaṁ dhāma te yānti śāntāḥ sannyāsino’malāḥ ||

vayaṁ tv iha mahā-yogin bhramantaḥ karma-vartmasu |

tvad-vārtayā tariṣyāmas tāvakair dustaraṁ tamaḥ || [bhā.pu. 11.6.47-48] iti |

—o)0(o—

**|| 1.2.126 ||**

skānde ca—

**kṛṣṇottīrṇaṁ tu nirmālyaṁ yasyāṅgaṁ spṛśate mune |**

**sarva-rogais tathā pāpair mukto bhavati nārada ||**

**śrī-jīvaḥ, viśvanāthaḥ :** *na vyākhyātam |*

**śrī-mukundaḥ :** kṛṣṇottīrṇam ity atra sa iti śeṣaḥ ||126||

—o)0(o—

**|| 1.2.127 ||**

24. **agre tāṇḍavaṁ**, yathā dvārakā-māhātmye—

**yo nṛtyati prahṛṣṭātmā bhāvair bahuṣu bhaktitaḥ |**

**sa nirdahati pāpāni manvantara-śateṣv api ||**

**śrī-jīvaḥ, mukundaḥ, viśvanāthaḥ :** manvantara-śateṣv ity atra jātānīti śeṣaḥ ||127||

—o)0(o—

**|| 1.2.128-130 ||**

tathā śrī-nāradoktau ca—

**nṛtyatāṁ śrī-pater agre tālikā-vādanair bhṛśam |**

**uḍḍīyante śarīra-sthāḥ sarve pātaka-pakṣiṇaḥ ||**

25. **daṇḍavan-natiḥ**, yathā nāradīye—

**eko’pi kṛṣṇāya kṛtaḥ praṇāmo**

**daśāśvamedhāvabhṛthair na tulyaḥ |**

**daśāśvamedhī punar eti janma**

**kṛṣṇa-praṇāmī na punar-bhavāya ||**

26. **abhyūtthānaṁ**, yathā brahmāṇḍe—

**yān ārūḍhaṁ puraḥ prekṣya samāyāntaṁ janārdanam |**

**abhyutthānaṁ naraḥ kurvan pātayet sarva-kilbiṣam ||**

*ete trayaḥ ślokā na katamenāpi vyākhyātāḥ |*|128-130||

—o)0(o—

**|| 1.2.131 ||**

27. **anuvrajyā**, yathā bhaviṣyottare—

**rathena saha gacchanti pārśvataḥ pṛṣṭhato’grataḥ |**

**viṣṇunaiva samāḥ sarve bhavanti śvapadādayaḥ ||**

**śrī-jīvaḥ :** rathenety upalakṣaṇam | anyenāpi ity unneyam iti bhāvaḥ | evaṁ pūrvatra ca yānārūḍham ity atra jñeyam ||131||

**mukundaḥ :** rathenety upalakṣaṇam | anya-yānasyopalakṣaṇam ||131||

**viśvanāthaḥ :** rathenety upalakṣaṇam | anyenāpi ity unneyam iti bhāvaḥ ||131||

—o)0(o—

**|| 1.2.132-135 ||**

28. **sthāne gatiḥ |**

sthānaṁ tīrthaṁ gṛhaṁ cāsya tatra tīrthe gatir yathā ||

purāṇāntare—

**saṁsāra-maru-kāntāra-nistāra-karaṇa-kṣamau |**

**slāghyau tāv eva caraṇau yau hares tīrtha-gāminau ||**

**ālaye ca**, yathā hari-bhakti-sudhodaye—

**pravīśann ālayaṁ viṣṇor darśanārthaṁ subhaktimān |**

**na bhūyaḥ praviśen mātuḥ kukṣi-kārāgṛhaṁ sudhīḥ ||**

29. **parikramo**, yathā tatraiva—

**viṣṇuṁ pradakṣinī-kurvan yas tatrāvartate punaḥ |**

**tad evāvartanaṁ tasya punar nāvartate bhave ||**

*ete catvāraḥ ślokā na katamenāpi vyākhyātāḥ |*|132-135||

—o)0(o—

**|| 1.2.136 ||**

skānde ca caturmāsya-māhātmye—

**catur-vāraṁ bhramībhis tu jagat sarvaṁ carācaram |**

**krāntaṁ bhavati viprāgrya tat-tīrtha-gamanādikam ||**

**śrī-jīvaḥ, viśvanāthaḥ :** catur ity atra viṣṇuṁ paritaḥ iti prakaraṇa-prāptam | tīrthānāṁ gaṅgādīnāṁ gamanād apy adhikaṁ śīghraṁ bhagavad-bhakti-pradatvād ity arthaḥ ||136||

**mukundaḥ :** *na vyākhyātam |*

—o)0(o—

**|| 1.2.137 ||**

30. atha **arcanam—**

śuddhi-nyāsādi-pūrvāṅga-karma-nirvāha-pūrvakam |

**arcanam tūpacārāṇāṁ syān mantreṇopapādanam ||**

**śrī-jīvaḥ, mukundaḥ, viśvanāthaḥ :** śuddhir bhūta-śuddhiḥ | nyāsāḥ mātṛkā-nyāsādayaḥ | tad-ādikaṁ pūrvam aṅgaṁ yasya | tādṛśa-karma-nirvāha-pūrvakaṁ yan-mantreṇopacārāṇāṁ samarpaṇaṁ tad-arcanam ity anvayaḥ ||137||

—o)0(o—

**|| 1.2.138 ||**

tad, yathā daśame (10.81.19)—

**svargāpavargayoḥ puṁsāṁ rasāyāṁ bhuvi sampadām |**

**sarvāsām api siddhīnāṁ mūlaṁ tāc-caraṇārcanaṁ ||**

*na vyākhyātam |*

—o)0(o—

**|| 1.2.139 ||**

viṣṇu-rahasye ca—

**śrī-viṣṇor arcanaṁ ye tu prakurvanti narā bhuvi |**

**te yānti śāśvataṁ viṣṇor ānandaṁ paramaṁ padam ||**

**śrī-jīvaḥ :** anyat tu tad-abhāvād eva vidhīyata ity arthaḥ |

kālena naṣṭā vāṇīyaṁ

pralaye veda-saṁjñitā |

mayādau brahmaṇe proktā

dharmo yasyāṁ mad-ātmakaḥ || [bhā.pu. 11.14.3] iti |

akāmaḥ sarva-kāmo vā [bhā.pu. 2.3.10] ity ādeś ca | yad vā tad-bahirmukhānāṁ sādhanāntarasyāpy asiddheḥ | tac ca mantra-tantrataś chidram [bhā.pu. 8.23.17] ity ādeḥ | mukha-bāhūru-pādebhya [bhā.pu. 11.5.2] ity ādeḥ | tapasvino dāna-parā [bhā.pu. 2.4.16] ity ādeś ca ||139||

**mukundaḥ, viśvanāthaḥ :** *na kiṁcit |*

—o)0(o—

**|| 1.2.140 ||**

31. **paricaryā—**

**paricaryā tu sevopakaraṇādi-pariṣkriyā |**

**tathā prakīrṇaka-cchatra-vāditrādyair upāsanā ||**

**śrī-jīvaḥ :** paricaryātra rājña iva sevocyate | sā ca dvidhā—upakaraṇādi-pariṣkriyā, cāmarādibhir upāsanā cety arthaḥ ||140||

**mukundaḥ :** *na vyākhyātam |*

**viśvanāthaḥ :** paricaryātra rājña iva sevocyate | sā ca dvidhā—upakaraṇādi-pariṣkriyā, cāmarādibhir upāsanā ca | prakīrṇakaś cāmaram ||140||

—o)0(o—

**|| 1.2.141 ||**

yathā nāradīye—

**muhūrtaṁ vā muhūrtārdhaṁ yas tiṣṭhed dhari-mandire |**

**sa yāti paramaṁ sthānaṁ kim u śuśrūṣaṇe ratāḥ ||**

**śrī-jīvaḥ, viśvanāthaḥ :** *na vyākhyātam |*

**mukundaḥ :** śuśrūṣaṇe paricaryāyām ||141||

—o)0(o—

**|| 1.2.142-143 ||**

yathā caturthe (4.21.31)—

**yat-pāda-sevābhirucis tapasvinām**

**aśeṣa-janmopacitaṁ malaṁ dhiyaḥ |**

**sadyaḥ kṣiṇoty anvaham edhatī satī**

**yathā padāṅguṣṭha-viniḥsṛtā sarit ||**

**aṅgāni vividhāny eva syuḥ pūjā-paricaryayoḥ |**

**na tāni likhitāny atra grantha-bāhulya-bhītitaḥ ||**

*na vyākhyātam |*

—o)0(o—

**|| 1.2.144 ||**

32. atha **gītaṁ**, yathā laiṅge—

**brāhmaṇo vāsudevākhyaṁ gāyamāno’niśaṁ param |**

**hareḥ sālokyam āpnoti rudra-gānādhikaṁ bhavet ||**

**śrī-jīvaḥ, viśvanāthaḥ :** brāhmaṇa iti | gāna-sāmānyasya brāhmaṇe niṣiddhatvāt brāhmaṇo’pīty arthaḥ | rudra-kartṛka-gānād api bhagavad-agre tasya gānam adhikaṁ bhaved ity arthaḥ ||144||

**mukundaḥ :** brāhmaṇa ity anena brāhmaṇa-gānasya niṣedhas tu bhagavato’ny-g:ana-para iti sūcitam ||144||

—o)0(o—

**|| 1.2.145-146 ||**

33. atha **saṁkīrtanam**—

nāma-līlā-guṇadīnām uccair-bhāṣā tu kīrtanam ||

*na vyākhyātam |*

tatra **nāma-kīrtanam**, yathā viṣṇu-dharme—

**kṛṣṇeti maṅgalaṁ nāma yasya vāci pravartate |**

**bhasmībhavanti rājendra mahā-pātaka-koṭayaḥ ||**

**śrī-jīvaḥ :** kṛṣṇeti maṅgalaṁ nāmety arcanavad eva vyākhyeyam | tad etat prādhānyena nāmāntara-kīrtanam api jñeyam iti | evam anyatrāpi ||146||

**mukundaḥ :** kṛṣṇeti | pra ity uccaiḥ ||146||

**viśvanāthaḥ :** kṛṣṇeti prādhānyenenoktam | nāmāntara-kīrtanam api jñeyam | evam anyatrāpi ||146||

—o)0(o—

**|| 1.2.147 ||**

**līlā-kīrtanam**, yathā saptame (7.9.18)—

**so’haṁ priyasya suhṛdaḥ para-devatāyā**

**līlā-kathās tava nṛsiṁha viriñca-gītāḥ |**

**añjas titarmy anugṛṇan guṇa-vipramukto**

**durgāṇi te pada-yugālaya-haṁsa-saṅgaḥ ||**

**śrī-jīvaḥ, viśvanāthaḥ :** titarmi tariṣyāmīty arthaḥ ||147||

**mukundaḥ :** so’ham iti | anugṛṇan kīrtayan titarmy anāyāsena atikrāmann asmīty arthaḥ ||147||

—o)0(o—

**|| 1.2.148 ||**

**guṇa-kīrtanam**, yathā prathame (1.5.22)—

**idaṁ hi puṁsas tapasaḥ śrutasya vā**

**sviṣṭasya sūktasya ca buddhi-dattayoḥ |**

**avicyuto’rthaḥ kavibhir nirūpito**

**yad uttamaḥśloka-guṇānuvarṇanam ||**

**śrījīvaḥ :** *na vyākhyātam |*

**mukundaḥ :** avicyuto’rtho’khaṇḍa-puruṣārthaḥ | dharmārtha-kāma-mokṣās tu khaṇḍās tu khaṇḍās te tapa-ādīnāṁ bhakti-phalatvābhāve’pi kartṛ-sthāna-sampradānādi-viśeṣaṇānāṁ sambandhād bhaktau śraddhotpādana-dvārā tat-karaṇa-phalatvaṁ jñeyam | prīyate’malayā bhaktyā harir anyad viḍambanam [bhā.pu. 7.7.52] ity ādibhis teṣāṁ svātantryeṇa tat-phalatvaṁ nirākṛtam ||148||

**viśvanāthaḥ :** keṣucit dharmeṣu yadi spṛhā syāt tadā te dharmā api bhaktyaiva bhavantīty āha—idaṁ hīti | puṁsas tapa-ādīnāṁ avicyuto’vyabhicārī | artho hetuḥ idaṁ uttamaḥ-śloka-guṇānuvarṇam eva nirūpitaḥ |

artho viṣayānarthayor dhana-kāraṇa-vastuni |

atidheye ca śabdānāṁ nivṛttau ca prayojane || iti medinī |

yat karmabhir yat tapasā [bhā.pu. 11.20.32] ity ādi bhagavad-vākyād bhaktyā tapa-ādi-phalānām api siddhir bhavet, kiṁ punas teṣām ?

smartavyaḥ satataṁ viṣṇur vismartavyo na jātucit |

sarve vidhi-niṣedhāḥ syur etayor eva kiṅkarāḥ ||

ity ādi pādma-vākyataḥ sarveṣām api dharmāṇāṁ kiṁ punas tapa-ādi-mātrāṇām iti | yad vā tapasa iti tapaḥ śrutādi-vidhāyaka-śruti-vākyānāṁ bhagavad-bhakti-vidhāna eva tātparyāt | hari-kīrtanam evāvicyuto’bhidheyaḥ—dharmo yasyāṁ mad-ātmaka [bhā.pu. 11.14.3] iti bhagavad-ukteḥ sarva-śāstra-vākyānāṁ śrī-bhagavaty eva tātparyam iti śrī-madhusūdana-sarasvatī-vyākhyānāc ca |

ata eva bhaktau prati karmaṇaḥ kāraṇatva-para-vyākhyāyāṁ tu karma-sāpekṣatvena spaṣṭaivāvyāptir iti jñeyam | buddha-dattayoḥ buddhi-dānayoḥ | tenaiva vijñāpanenaiva tava mokṣa-dvārasyārgalāyā mokṣo vihitaḥ ||22||

—o)0(o—

**|| 1.2.149-151 ||**

34. atha **japaḥ**

**mantrasya sulaghūccāro japa ity abhidhīyate ||**

yathā pādme—

**kṛṣṇāya nama ity eṣa mantraḥ sarvārtha-sādhakaḥ |**

**bhaktānāṁ japatāṁ bhūpa svarga-mokṣa-phala-pradaḥ ||**

35. atha **vijñaptiḥ**, yathā skānde—

**harim uddiśya yat kiñcit kṛtaṁ vijñāpanaṁ girā |**

**mokṣa-dvārārgalān mokṣas tenaiva vihitas tava ||**

*na kenāpi vyākhyātam |*|149-151||

—o)0(o—

**|| 1.2.152 ||**

**samprārthanātmikā dainya-bodhikā lālasāmayī |**

**ity ādir vividhā dhīraiḥ kṛṣṇe vijñaptir īritā ||152||**

**śrī-jīvaḥ:** *na vyākhyātam |*

**mukundaḥ :** samprārthanā mana āder bhagavan-niṣṭhī-karaṇa-prārthanā-mātram | lālasā svābhīpsita-sevādi-prārthanam ||152||

**viśvanāthaḥ :** samprārthanā anutpanna-bhāvasya | lālasā utpanna-bhāvasya iti bhedo jñeyaḥ ||152||

—o)0(o—

**|| 1.2.153 ||**

tatra **samprārthanātmikā**, yathā pādme—

**yuvatīnāṁ yathā yūni yūnāṁ ca yuvatau yathā |**

**mano’bhiramate tadvan mano’bhiramatāṁ tvayi ||**

*na kenāpi vyākhyātam |*

—o)0(o—

**|| 1.2.154 ||**

**dainya-bodhikā**, yathā tatraiva—

**mat-tulyo nāsti pāpātmā nāparādhī ca kaścana |**

**parihāre’pi lajjā me kiṁ brūve puruṣottama ||**

**siddhānta-sarasvatī**: he puruṣottama puruṣaśreṣṭha, mat-tulyaḥ kaścit pāpātmā pāpī nāsti | kaścana aparādhī na vāsti | parihāre aparādha-kṣayam āpaṇa-viṣaye api me mama lajjā vrīḍātmakaḥ saṅkocaḥ | ato’haṁ bruve kathayāmi mama prārthanāvasaro’pi nāstīty arthaḥ || (madhya 1.190) ||154||

—o)0(o—

**|| 1.2.155 ||**

**lālasāmayī**, yathā śrī-nārada-pañcarātre—

**kadā gambhīrayā vācā śriyā yukto jagat-pate |**

**cāmara-vyagra-hastaṁ mām evaṁ kurv iti vakṣyasi ||**

*na vyākhyātam |*|

—o)0(o—

**|| 1.2.156 ||**

yathā vā—

**kadāhaṁ yamunā-tīre nāmāni tava kīrtayan |**

**udbāṣpaḥ puṇḍarīkākṣa racayiṣyāmi tāṇḍavam ||**

**śrī-jīvaḥ:** kadāhaṁ yamunā-tīre iti dūrataḥ prārthanā kasyacid ajāta-bhāvasya | yataḥ samprārthanā anutpanna-bhāvasya | lālasā tu jāta-bhāvasyeti bhedaḥ | lālasāmayatvāt samprārthanāpy atra lālasety eva hi bhaṇyate | ato lālasāmayīyam | atredṛśe samprārthanā-lālase prastāvād eva darśite | kintu, rāgānugāyām eva jñeye ||156||

**mukundaḥ, viśvanāthaḥ :** *na vyākhyātam* |

**siddhānta-sarasvatī**: he puṇḍarīkākṣa, kadāhaṁ yamunā-tīre kālindī-taṭe tava nāmāni kīrtayan udbāṣpaḥ aśru-pūrṇa-netraḥ san tāṇḍavaṁ nṛtyaṁ racayiṣyāmi kariṣyāmi ? (madhya 23.33) ||155||

—o)0(o—

**|| 1.2.157 ||**

36. atha **stava-pāṭhaḥ**—

proktā manīṣibhir gītā-stava-rājādayaḥ stavāḥ ||

**śrī-jīvaḥ :** gītāyāḥ stavatvaṁ bhagavan-mahimātmakatvāt | stava-rājo gautamīyoktaḥ stava-rājaḥ ||157||

**mukundaḥ :** stava-rājo gautamīyoktaḥ stava-rājaḥ ||157||

**viśvanāthaḥ :** manīṣibhiḥ bhagavad-gītā-stavarājādayaḥ stavāḥ proktāḥ | gītāyāḥ stavatvaṁ bhagavan-mahimātmakatvāt | stava-rājo gautamīyoktaḥ stava-rājaḥ ||157||

—o)0(o—

**|| 1.2.158 ||**

yathā skānde—

**śrī-kṛṣṇa-stava-ratnaughair yeṣāṁ jihvā tv alaṅkṛtā |**

**namasyā muni-siddhānāṁ vandanīyā divaukasām ||**

*na vyākhyātaṁ kenāpi |*

—o)0(o—

**|| 1.2.159 ||**

nārasiṁhe ca—

**stotraiḥ stavaś ca devāgre yaḥ stauti madhusūdanam |**

**sarva-pāpa-vinirmukto viṣṇu-lokam avāpnuyāt ||**

**śrījīvaḥ :** stotra-stavayor abhede’py avāntara-bhedaḥ pūrva-prasiddha-svakṛtatvābhyāṁ jñeyaḥ | stotrasya karaṇa-sādhanatvena pūrva-siddhatva-pratīteḥ | stavasya bhāva-sādhanatvena svakṛtatva-pratīteḥ | tathāpi proktā manīṣibhir ity ādau gītādīnāṁ stavatvam uktam | tatra tv ananya-gatyā karaṇa-sādhanatvam eva kartavyam, devāgre śrīmad-arcāyāḥ purataḥ ||159||

**mukundaḥ:** stotraiḥ pauruṣaiḥ stavair ārṣaiḥ | yathākādaśe—stavair uccāvacaiḥ stotraiḥ pauruṣaiḥ prākṛtair api [bhā.pu. 11.27.45] iti ||159||

**viśvanāthaḥ :** devāgre śrīmad-arcāyāḥ stotra-stavayor abhede’py avāntara-bhedaḥ pūrva-prasiddha-svakṛtatvābhyāṁ jñeyaḥ ||159||

—o)0(o—

**|| 1.2.160 ||**

37. atha **naivedyāsvādo**, yathā pādme—

**naivedyam annaṁ tulasī-vimiśraṁ**

**vīśeṣataḥ pāda-jalena siktam |**

**yo’śnāti nityaṁ purato murāreḥ**

**prāpṇoti yajñāyuta-koṭi-puṇyam ||**

**śrī-jīvaḥ :** murāreḥ purata iti lyap-lope pañcamī | puram antaḥ-puraṁ parityjyety arthaḥ | tad-agrato bhojana-niṣedhāt ||160||

**mukundaḥ :** purata iti puram antaḥ-puraṁ parityjyety arthaḥ | tad-agrato bhojana-niṣedhāt ||160||

**viśvanāthaḥ :** murāreḥ purata iti pūrvaṁ tu bhagavad-agre tāmbūla-carvaṇam eva niṣiddham, na tu bhojana-sāmānyam iti jñeyam ||160||

—o)0(o—

**|| 1.2.161-164 ||**

38. atha **pādyāsvādo**, yathā tatraiva—

**na dānaṁ na havir yeṣāṁ svādhyāyo na surārcanam |**

**te’pi pādodakaṁ pītvā prayānti paramāṁ gatim ||**

39. atha **dhūpa-saurabhyam**, yathā hari-bhakti-sudhodaye—

**āghrāṇaṁ yad dharer datta-dhūpocchiṣṭasya sarvataḥ |**

**tad-bhava-vyāla-daṣṭānāṁ nasyaṁ karma viṣāpaham ||**

atha **mālya-saurabhyaṁ**, yathā tantre—

**praviṣṭe nāsikā-randhre harer nirmālya-saurabhe |**

**sadyo vilayam āyāti pāpa-pañjara-bandhanam ||**

agastya-saṁhitāyāṁ ca—

**āghrāṇaṁ gandha-puṣpāder arcitasya tapodhana |**

**viśuddhiḥ syād anantasya ghrāṇasyehābhidhīyate ||164 ||**

**śrī-jīvaḥ :** *na vyākhyātam |*|161-163|| arcitasyānantasya bhagavataḥ sambandhī yo gandha-puṣpādis tasyāghrāṇaṁ ghrāṇendriyasya iha jagati viśuddhis tad-dhetuḥ syād ity abhidhīyata iti ||164||

**mukundaḥ :** *na vyākhyātam |*|161-163|| āghrāṇam iti | iha jagati viśuddhis tad-dhetuḥ syād ity abhidhīyata ity arthaḥ ||164||

**viśvanāthaḥ :** tad-āgrhāṇaṁ saṁsāra-vyāla-daṣṭa-janānāṁ viṣāpahaṁ viṣa-nāśakaṁ nasya-karma-svarūpaṁ bhavati | ghrāṇena mahauṣadhīnāṁ gandha-grahaṇaṁ nasyaṁ karma | pañjareti prasiddhena pāpa-pañjareṇa bandhanam ||162-163|| arcitasya anantasya bhagavataḥ sambandhī yo gandha-puṣpādis tasya ghrāṇaṁ ghrāṇendriyasya iha jagati viśuddhis tad-dhetuḥ syād ity abhidhīyate ||161-164||

—o)0(o—

**|| 1.2.165 ||**

40. atha **śrī-mūrteḥ sparśanaṁ**, yathā viṣṇu-dharmottare—

**spṛsṭvā viṣṇor adhiṣṭhānaṁ pavitraḥ śraddhayānvitaḥ |**

**pāpa-bandhair vinirmuktaḥ sarvān kāmān avāpnuyāt ||**

**śrījīvaḥ :** atha śrīmad-arcā-mātrasya sparśādhikāriṇāṁ sparśa-māhātmyam āha—spṛṣṭveti ||165||

**mukundaḥ, viśvanāthaḥ** : *na vyākhyātam |*

—o)0(o—

**|| 1.2.166 ||**

41. atha **śrī-mūrter darśanam**, yathā vārāhe—

**vṛndāvane tu govindaṁ ye paśyanti vasundhare |**

**na te yama-puraṁ yānti yānti puṇya-kṛtāṁ gatim ||**

**śrījīvaḥ :** atha sarvān prati darśana-māhātmyaṁ ca sarvāsām arcānāṁ vadan bhakty-āveśa-viśeṣād upary upari parisphūrtyā śrīmad-arcā-viśeṣāyamānasya sākṣād-bhagavataḥ śrī-govinda-devasya darśane māhātmya-viśeṣam āha—vṛndāvana iti | yānti pūṇya-kṛtāṁ gatim iti sa vai puṁsāṁ paro dharmo yato bhaktir adhokṣaje [bhā.pu. 1.2.6] iti nyāyena suvicāravatāṁ sarva-sat-karmaṇām ekānta-gatiṁ bhakty-ākhya-parama-puruṣārtha-siddhim āpnuvantīty arthaḥ ||166||

**mukundaḥ** : *na vyākhyātam |*

**viśvanāthaḥ :** pūṇya-kṛtāṁ gatim ity ādau sarvatra phala-śravaṇaṁ bahirmukha-pravṛtty-artham eva | niṣkāmānāṁ tu ratir eva mukhya-phalam iti grantha-kṛd eva paścād vyākhyāsyate ||166||

—o)0(o—

**|| 1.2.167 ||**

42. **ārātrika-darśanaṁ**, yathā skānde—

**koṭayo brahma-hatyānām agamyāgama-koṭayaḥ |**

**dahaty āloka-mātreṇa viṣṇoḥ sārātrikaṁ mukham ||167||**

**śrījīvaḥ :** punaḥ śrīmad-arcāmātrārātrika-darśana-phalam āha—koṭayaḥ koṭīr iti | mukhaṁ kartṛ ||167||

**mukundaḥ** : *na vyākhyātam |*

**viśvanāthaḥ :** koṭayaḥ koṭīr iti | mukhaṁ kartṛ ||167||

—o)0(o—

**|| 1.2.168 ||**

**utsava-darśanaṁ**, yathā bhaviṣyottare—

**ratha-sthaṁ ye nirīkṣante kautikenāpi keśavam |**

**devatānāṁ gaṇāḥ sarve bhavanti śvapacādayaḥ ||**

**śrījīvaḥ :** rathastham ity utsavāntaropalakṣaṇaṁ, sarve śvapacādayo’pi | devatānāṁ pārṣadānām ||168||

**mukundaḥ** : rathastham ity utsavāntarasyopalakṣaṇam ||168||

**viśvanāthaḥ :** pūjyamānaṁ pūjā-samāna-kālīnāṁ hariṁ yogo’tra pañcarātrādy-uktaḥ paricaryā-rūpa-yogaḥ ||168||

—o)0(o—

**|| 1.2.169-170 ||**

ādi-śabdena **pūjā-darśanaṁ**, yathāgneye—

**pūjitaṁ pūjyamānaṁ vā yaḥ paśyed bhaktito harim ||**

*na vyākhyātam |*

43. atha **śravaṇam**

śravaṇaṁ nāma-carita-guṇādīnāṁ śrutir bhavet ||

*na vyākhyātam |*

—o)0(o—

**|| 1.2.171 ||**

tatra **nāma-śravaṇaṁ**, yathā gāruḍe—

saṁsāra-sarpa-daṣṭa-naṣṭa-ceṣṭaika-bheṣajam |

kṛṣṇeti vaiṣṇavaṁ mantraṁ śrutvā mukto bhaven naraḥ ||

*na vyākhyātam |*

—o)0(o—

**|| 1.2.172 ||**

**caritra-śravaṇaṁ**, yathā caturthe (4.29.41)—

**tasmin mahan-mukharitā madhubhic-caritra-**

**pīyūṣa-śeṣa-saritaḥ paritaḥ sravanti |**

**tā ye pibanty avitṛṣo nṛpa gāḍha-karṇais**

**tān na spṛśanty aśana-tṛḍ-bhaya-śoka-mohāḥ ||**

**śrījīvaḥ :** tasminn iti | mahatāṁ sadasi mahadbhir mukharitāḥ śabdāyamānīkṛtāḥ tān prāpya svayam eva sva-vyañjaka-śabdaṁ kurvatya iva jātā ity arthaḥ | śeṣaḥ sāraḥ ||172||

**mukundaḥ :** śeṣaḥ sāraḥ ||172||

**viśvanāthaḥ :** tasmin mahatāṁ sadasi mahānta eva mukharitā mukharīkṛtā arthād vācālīkṛtā yābhis tathābhūtāḥ kṛṣṇasya caritra-rūpa-pīyūṣa-sāra-sarito nadyaḥ paritaḥ sravanti | tā nadīr ye’vitṛṣo janā gāḍha-karṇair āsakta-karṇais tān ete na spṛśanti, tṛṭ tṛṣṇā ||172||

—o)0(o—

**|| 1.2.173 ||**

**guṇa-śravaṇaṁ**, yathā dvādaśe (12.3.15)—

**yas tūttamaḥśloka-guṇānuvādaḥ**

**saṅgīyate’bhīkṣṇam amaṅgala-ghnaḥ |**

**tam eva nityaṁ śṛṇuyād abhīkṣṇaṁ**

**kṛṣṇe’malāṁ bhaktim abhīpsamānaḥ ||**

**śrī-jīvaḥ :** uttamaḥ-ślokānāṁ bhagavad-avatārāṇāṁ bhāgavatānāṁ ca guṇānuvādo mahadbhiḥ saṅgīyate | tam eva nityaṁ pratyahaṁ tatrāpy abhīkṣṇaṁ śṛṇuyāt | tatra tv atiśayenāgrahaṁ kuryād ity arthaḥ | śravaṇasya tasya parama-phalam āha kṛṣṇa iti | kṛṣṇas tu bhagavān svayam ity ādi prasiddheḥ śrī-gopāla ity arthaḥ ||173||

**mukundaḥ :** nityaṁ pratyahaṁ tatrāpy abhīkṣṇaṁ pratikṣaṇam ||173||

**viśvanāthaḥ :** yo guṇānuvādaḥ saṅgīyate tam eva ||173||

—o)0(o—

**|| 1.2.174 ||**

atha **tat-kṛpekṣaṇaṁ**, yathā daśame (10.14.8)—

**tat te’nukampāṁ su-samīkṣamāṇo**

**bhuñjāna evātma-kṛtaṁ vipākam |**

**hṛd-vāg-vapurbhir vidadhan namas te**

**jīveta yo mukti-pade sa dāya-bhāk ||**

**śrī-jīvaḥ :** tat te’nukampām ity atrānukampekṣaṇaṁ namaskāraś ceti pṛthag eva sādhana-dvayam | vaiśiṣṭyāya tv ekatra paṭhitam | tata ubhayam api samāna-phalam eva jñeyam iti bhāvaḥ | navama-padārthasya mukter apy āśraye daśama-padārthe tvayi sa dāya-bhāg bhavati | tvaṁ tasya dāyatvena vartasa ity arthaḥ ||174||

**mukundaḥ :** muktiḥ pade bhakti-yogākhye mārge yasya sa mukti-padas tasmin tvayi | athavā, mukter āśraye tvayi dāya-bhāg bhavati—tvaṁ tasya dāyatvena vartasa ity arthaḥ ||174||

**viśvanāthaḥ :** tad evam anyat sarvaṁ sādhanaṁ parityajya bhaktim eva kurvaṁs tvām labhate iti prakaraṇārtho’vagatas tatra kīdṛśaḥ san kuryād ity apekṣāyām āha—tat te iti | yasmād evaṁ tat tasmād ātma-kṛtaṁ vipākaṁ dharmasya hy āpavargasya nārtho’rthāyopakalpate ity atra pratipādayituṁ bhakter apy ananusaṁhitaṁ phalaṁ sukhaṁ, tad-aparādha-phalaṁ duḥkhaṁ ca bhuñjāna eva taṁ tavānukampāṁ suṣṭhu-samyag-īkṣamāṇaḥ samaye prāptaṁ sukhaṁ duḥkhaṁ ca bhagavad-anukampād-phalam evedam iti jānan | pitā yathā sva-putraṁ samaye samaye dugdhaṁ nimba-rasaṁ ca kṛpayaiva pāyayati | āśliṣya cumbati pāṇi-talena praharati cety evaṁ mama hitāhitaṁ putrasya piteva mat-prabhur eva jānāti na tv ahaṁ mayi tvad-abhakte nāsti kāla-karmādīnāṁ keṣām apy adhikāra iti sa eva kṛpayā sukha-duḥkhe bhojayati ca svaṁ sevayati ceti vimṛśya, yathā cared bāla-hitaṁ pitā svayaṁ tathā tvam evārhasi naḥ samīhitum [BhP 4.20.31] iti pṛthur iva pratyahaṁ bhagavantaṁ vijñāpayan hṛdādibhir namaskurvan nātīva kliṣyan yo jīveta sa muktiś ca padaṁ ca tayor dvandvaikyaṁ tasmin saṁsārān muktau tvac-caraṇa-sevāyāṁ cety ānuṣaṅgika-mukhya-phalayor dāya-bhāg bhavati, yathā putrasya dāya-prāptau jīvanam eva kāraṇaṁ tathā bhaktasya jīvanaṁ tac ceha bhakti-mārge sthitir eva dṛtaya iva śvasanty asu-bhṛto yadi te’nuvidhā [BhP 10.87.17] ity ukter iti bhāvaḥ ||174||

—o)0(o—

**|| 1.2.175 ||**

atha **smṛtiḥ**—

**yathā kathañcin manasā sambandhaḥ smṛtir ucyate ||**

*na vyākhyātam |*

—o)0(o—

**|| 1.2.176 ||**

yathā viṣṇu-purāṇe (5.17.17)—

**smṛte sakala-kalyāṇa-bhājanaṁ yatra jāyate |**

**puruṣaṁ tam ajaṁ nityaṁ vrajāmi śaraṇaṁ harim ||**

*na vyākhyātam |*

—o)0(o—

**|| 1.2.177 ||**

yathā ca pādme—

**prayāṇe cāprayāṇe ca yan-nāma smaratāṁ nṝṇām |**

**sadyo naśyati pāpaugho namas tasmai cid-ātmane ||**

**śrī-jīvaḥ :** prayāṇe maraṇa-daśāyāṁ, aprayāṇe jīvana-daśāyām | prayāṇa-kāle manasācaleneti śrī-gītātaḥ (8.10) ||177||

**mukundaḥ :** prayāṇe prāṇānāṁ dehād bahir niṣkramaṇe sati tan-niṣkramaṇa-manaya ity arthaḥ ||177||

**viśvanāthaḥ :** prayāṇe maraṇa-daśāyāṁ, aprayāṇe jīvana-daśāyām | prayāṇa-kāle manasācaleneti śrī-gītātaḥ (8.10) ||177||

—o)0(o—

**|| 1.2.178 ||**

atha **dhyānam**—

dhyānam rupa-guṇa-krīḍā-sevādeḥ suṣṭhu cintanam ||

*na vyākhyātam |*

—o)0(o—

**|| 1.2.179 ||**

tatra **rūpa-dhyānaṁ**, yathā nārasiṁhe—

**bhagavac-caraṇa-dvandva-dhyānaṁ nirdvandvam īritam |**

**pāpino’pi prasaṅgena vihitaṁ suhitaṁ param ||**

**śrī-jīvaḥ :** nirdvandvaṁ śītoṣṇādi-maya-duḥkha-parasparātītam | īritaṁ śāstre maṅgalaṁ vihitaṁ, tac ca pāpino’pi prasaṅgenāpi param utkṛṣṭaṁ suhitaṁ vihitaṁ tatraivety arthaḥ ||179||

**mukundaḥ :** nirdvandvaṁ dvandvātītaṁ śītoṣṇādi-maya-duḥkha-parasparā-nivartakam ity arthaḥ | īritaṁ śāstre vihitaṁ, tasya pāpino’pi durvāsanā-grastasyāpi bhagavad-dhyāna-para-prasaṅgena yathā kathañcid anukūlatā-sambandhena paraṁ suhitaṁ bhagavat-prāpti-sādhanaṁ vihitaṁ tatraivety arthaḥ ||179||

**viśvanāthaḥ :** nirdvandvaṁ śītoṣṇādi-maya-duḥkha-parasparātītam | īritaṁ śāstre vihitaṁ pāpino’pi janasya prasaṅgenāpi jātaṁ tad-dhyānaṁ param utkṛṣṭaṁ suhitaṁ vihitaṁ tatraiva śāstra ity arthaḥ ||179||

—o)0(o—

**|| 1.2.180 ||**

**guṇa-dhyānaṁ**, yathā viṣṇudharme—

**ye kurvanti sadā bhaktyā guṇānusmaraṇaṁ hareḥ |**

**prakṣīṇa-kaluṣaughās te praviśanti hareḥ padam ||**

*na vyākhyātam |*

—o)0(o—

**|| 1.2.181 ||**

**krīdā-dhyānaṁ**, yathā padme—

**sarva-mādhurya-sārāṇi sarvādbhutamayāni ca |**

**dhyāyan hareś caritrāṇi lalitāni vimucyate ||**

*na vyākhyātam |*

—o)0(o—

**|| 1.2.182 ||**

**sevā-dhyānaṁ**, yathā purāṇāntare—

**mānasenopacārena paricarya hariṁ sadā |**

**pare vāṅ-manasā’gamyaṁ taṁ sākṣāt pratipedire ||**

**śrī-jīvaḥ:** mānasenety atra brahma-vaivarta-kathā ca, yathā—pratiṣṭhāna-pure kaścid vipra āsīt | sa ca daridro’pi kamrādhīnam ātmānaṁ manyamānaḥ śānta evāsīt | sa tu sarala-buddhiḥ kadācit viprendrāṇāṁ sadasi vaiṣṇavān dharmān śuśrāva | te ca dharmā manasāpi sidhyantīti śrutvā daridraḥ svayaṁ tathaivācaritum ārabdhavān | tataś ca godāvarī-snāna-pūrvakaṁ nitya-karma samāpya śānta-matir bhūtvā viviktāsanaḥ prāṇāyāmādi-karma-pūrvakaṁ sthirībhūya manasaivābhimatāṁ śrī-hari-mūrtiṁ sthāpayitvā svayaṁ sukūlādikaṁ paridhāya tāṁ praṇamya dṛḍhaṁ parikaraṁ baddhvā tat-sadanaṁ sammārjya tāṁ praṇamya rājata-sauvarṇa-ghaṭaiḥ sarveṣāṁ gaṅgādi-tīrthānāṁ jalam āhṛtya tathā nānā-paricaryā-dravyāṇy upānīya tadīyaṁ snapanādikam ārātrikāntaṁ mahārājopacāraṁ samāpya ca dinaṁ sukhātiśayam āpnuvann āsīt | tad evaṁ bahuṣu kāleṣu gateṣu kadācin manasaiva ghṛta-sahitaṁ paramānnaṁ nirmāya sauvarṇa-pātreṇa tad-bhojanārtham utthāpya sthitas taptatayā sphurite tasmin praviṣṭam aṅguṣṭha-yugalaṁ dagdhaṁ pratīyan hanta tad idaṁ duṣṭaṁ jātam iti duḥkhena tad dhitvā samādhi-bhaṅge’pi jāte dagdhāṅguṣṭhatayā bahir api pīḍito babhūva | tad avadhāya vaikuṇṭhe samupaviṣṭena śrī-vaikuṇṭha-nāthena hasatā śrī-prabhṛtibhis tat-kāraṇaṁ pṛṣṭhena ca satāṁ taṁ sva-nikaṭaṁ vimānena ānayāmāse | tathāvidhatayā darśayāmāse sva-nikaṭe yogyatayā sthāpayāmāseti ||182||

**mukundaḥ:** mānasenety atra brahma-vaivarta-kathā ca, yathā—pratiṣṭhāna-pure kaścid vipra āsīt | sa ca daridro’pi kamrādhīnam ātmānaṁ manyamānaḥ śānta evāsīt | sa tu sarala-buddhiḥ kadācit viprendrāṇāṁ sadasi vaiṣṇavān dharmān śuśrāva | te ca dharmā manasāpi sidhyantīti śrutvā daridraḥ svayaṁ tathaivācaritavān | tataś ca godāvarī-snāna-pūrvakaṁ nitya-karma samāpya śānta-matir bhūtvā viviktāsanaḥ prāṇāyāmādi-karma-pūrvakaṁ sthirībhūya manasaivābhimatāṁ hari-mūrtiṁ sthāpayitvā svayaṁ sukūlādikaṁ paridhāya dṛḍhaṁ parikaraṁ baddhvā tat-sadanaṁ saṁmārjya tāṁ praṇamya rājata-sauvarṇa-ghaṭaiḥ sarveṣāṁ gaṅgādi-tīrthānāṁ jalam āhṛtya tathā nānā-paricaryā-dravyāṇy upānīya tadīyaṁ snapanādikam ārātrikāntaṁ mahārājopacāraṁ samāpya dinaṁ dinaṁ sukhātiśayam āpnuvann āsīt | tad evaṁ bahuṣu kāleṣu gateṣu kadācin manasaiva ghṛta-sahitaṁ paramānnaṁ nirmāya sauvarṇa-pātreṇa tad-bhojanārtham utthāpya sthitas taptatayā sphurite tasmin praviṣṭam aṅguṣṭha-yugalaṁ dagdhaṁ pratīyan, “hanta tad idaṁ duṣṭaṁ jātam” iti duḥkhena tad dhitvā samādhi-bhaṅge’pi jāte dagdhāṅguṣṭhatayā bahir api pīḍito babhūva | tad avadhāya vaikuṇṭhe samupaviṣṭena śrī-vaikuṇṭha-nāthena hasatā śrī-prabhṛtibhis tat-kāraṇaṁ pṛṣṭhena ca satāṁ taṁ sva-nikaṭaṁ vimānenānināya | tathāvidhatayā darśayāmāsa sva-nikaṭa-yogyatayā sthāpayāmāsa ceti ||182||

**viśvanāthaḥ:** pare bhaktāḥ | mānasenety atra brahma-vaivarta-kathā ca, yathā—pratiṣṭhāna-pure kaścid vipra āsīt | sa ca daridro’pi kamrādhīnam ātmānaṁ manyamānaḥ śānta evāsīt | sa tu sarala-buddhiḥ kadācit viprendrāṇāṁ sadasi vaiṣṇavān dharmān śuśrāva | te ca dharmā manasāpi sidhyantīti śrutvā daridraḥ svayaṁ tathaivācaritavān | tataś ca godāvarī-snāna-pūrvakaṁ nitya-karma samāpya śānta-matir bhūtvā viviktāsanaḥ prāṇāyāmādi-karma-pūrvakaṁ sthirībhūya manasaivābhimatāṁ hari-mūrtiṁ sthāpayitvā svayaṁ sukūlādikaṁ paridhāya dṛḍhaṁ parikaraṁ baddhvā tat-sadanaṁ saṁmārjya tāṁ praṇamya rājata-sauvarṇa-ghaṭaiḥ sarveṣāṁ gaṅgādi-tīrthānāṁ jalam āhṛtya tathā nānā-paricaryā-dravyāṇy upānīya tadīyaṁ snapanādikam ārātrikāntaṁ mahārājopacāraṁ samāpya dinaṁ dinaṁ sukhātiśayam āpnuvann āsīt | tad evaṁ bahuṣu kāleṣu gateṣu kadācin manasaiva ghṛta-sahitaṁ paramānnaṁ nirmāya sauvarṇa-pātreṇa tad-bhojanārtham utthāpya sthitas taptatayā sphurite tasmin praviṣṭam aṅguṣṭha-yugalaṁ dagdhaṁ pratīyan, “hanta tad idaṁ duṣṭaṁ jātam” iti duḥkhena tad dhitvā samādhi-bhaṅge’pi jāte dagdhāṅguṣṭhatayā bahir api pīḍito babhūva | tad avadhāya vaikuṇṭhe samupaviṣṭena śrī-vaikuṇṭha-nāthena hasatā śrī-prabhṛtibhis tat-kāraṇaṁ pṛṣṭhena ca satāṁ taṁ sva-nikaṭaṁ vimānenānināya | tathāvidhatayā darśayāmāsa sva-nikaṭa-yogyatayā sthāpayāmāsa ceti ||182||

—o)0(o—

**|| 1.2.183 ||**

atha **dāsyam**—

dāsyaṁ karmārpaṇaṁ tasya kaiṅkaryam api sarvathā ||

**śrī-jīvaḥ:** karmārpaṇam ity anūdya dāsyam iti vidhīyate | tad etac cānya-matam | sva-mataṁ tu kaiṅkaryam iti | tac ca kiṅkaro’smīti abhimānaḥ | yathoktam itihāsa-samuccaye—

janmāntara-sahasreṣu yasya syād buddhir īdṛśī |

dāso’haṁ vāsudevasya sarvān lokān sa uddharet || iti |

tathaiva vyākhyātam tasyaiva me sauhṛda-sakhya-maitrī-dāsyaṁ punar-janmani syād [bhā.pu. 10.81.36] iti śrīdāma-viprasya vākye svāmibhir api dāsyam iti sevakatvam iti | etasya ca kārya-bhūtaṁ paricaryādikaṁ jñeyam | kevala-paricaryā-rūpatve bhedo na syāt ||183||

**mukundaḥ:** karmārpaṇam karmaṇāṁ svabhāva-prāptānāṁ bhakṣaṇādīnāṁ bhakty-aṅgānāṁ cārpaṇaṁ karmārpaṇam | kaiṅkaryaṁ tadīyatayā tat-paratvam ||183||

**viśvanāthaḥ :** karmārpaṇam ity anūdya dāsyam iti vidhīyate tad etac cānya-matam | sva-mataṁ tu kaiṅkaryam iti kiṅkaro’smīti abhimānaḥ | yathoktam itihāsa-samuccaye—

janmāntara-sahasreṣu yasya syād buddhir īdṛśī |

dāso’haṁ vāsudevasya sarvān lokān sa uddharet || iti |

etasya ca kārya-bhūtaṁ paricaryādikaṁ jñeyam | kevala-paricaryā-rūpatve bhedo na syāt ||183||

—o)0(o—

**|| 1.2.184 ||**

tatra **ādyaṁ** yathā skānde—

**tasmin samarpitaṁ karma svābhāvikam apīśvare |**

**bhaved bhāgavato dharmas tat-karma kim utārpitam ||**

**śrī-jīvaḥ:** tatrādyaṁ karmārpaṇam udāharati—tasminn iti ||184||

**mukundaḥ:** bhāgavataṁ tat-prāpakaṁ dāsya-lakṣaṇaṁ, tat karma japa-dhyānādi ||184||

**viśvanāthaḥ :** tatra karmārpaṇam udāharati—tatreti | tasmin bhagavati svābhāvikam api karmārpitaṁ sad bhāgavato dharmo bhavet | tasya bhagavataḥ karma-śravaṇa-kīrtanādikam arpitaṁ sat kim uta ||184||

—o)0(o—

**|| 1.2.185 ||**

**karma svābhāvikaṁ bhadraṁ japa-dhyānārcanādi ca |**

**itīdaṁ dvividhaṁ kṛṣṇe vaiṣṇavair dāsyam arpitam ||**

**śrī-jīvaḥ:** tatraiva vidheyaṁ dāsyam api dvividhyenāha—karma svābhāvikam iti | svābhāvikaṁ tat-tad-varṇāśramādy-upādhi-svabhāva-prāptaṁ, tac ca bhadram eva | na tv anyat | tathā japeti | itīdaṁ dvividhaṁ karma vaiṣṇavaiḥ kṛṣṇo’rpitaṁ ced dāsyam ucyate ||185||

**mukundaḥ:** tasminn iti ślokaṁ vyācakṣate—karmeti | svābhāvikaṁ bhakṣaṇādi bhadram uttamaṁ na tv abhadraṁ nindyam api | nitya-naimittikāny api karmāṇi—

naiṣkarmyam apy acyuta-bhāva-varjitaṁ

na śobhate jñānam alaṁ nirañjanam |

kutaḥ punaḥ śaśvad abhadram īśvare

na cārpitaṁ karma yad apy akāraṇam || [bhā.pu. 1.5.12]

karmaṇāṁ jāty-aśuddhānām anena niyamaḥ kṛtaḥ |

guṇa-doṣa-vidhānena saṅgānāṁ tyājenecchayā ||

ity ādi-vacanebhyo’bhadrāṇy eva teṣām arpaṇaṁ sāttvikaṁ karmaiva, na dāsyam ity abhiprāyo yathaikādaśe—mad-arpaṇaṁ niṣphalaṁ vā sāttvikaṁ nija-karma tat [bhā.pu. 11.25.23] iti tasmāt jñānam eva bhavati, na bhaktir, yathā tatraiva—

asmin loke vartamānaḥ sva-dharma-stho’naghaḥ śuciḥ |

jñānaṁ viśuddham āpnoti mad-bhaktiṁ vā yadṛcchayā || [bhā.pu. 11.20.11]

mad-bhaktiṁ ca tu yadṛcchayā kenāpi bhāgyodayenaivety arthaḥ | japa-dhyānāder arpaṇaṁ dāsyāṁ, yathā saptame—

śravaṇaṁ kīrtanaṁ viṣṇoḥ smaraṇaṁ pāda-sevanam |

arcanaṁ vandanaṁ dāsyaṁ sakhyam ātma-nivedanam ||

iti puṁsārpitā viṣṇau bhaktiś cen nava-lakṣaṇā |

kriyeta bhagavaty addhā tan manye’dhītam uttamam || [bhā.pu. 7.5.24]

anayor arthaḥ—iti śravaṇādīni nava lakṣaṇāni yasyāḥ sā nava-lakṣaṇā | tatra dāsyaṁ japa-dhyānādi-rūpaṁ dāsānāṁ karma | bhagavaty addhā sākṣād bhaktir yā puṁsā kriyeta, sā viṣṇau arpitā cet tan navadhā bhakty-arpaṇam uttamam adhītam dāsyaṁ manye dāsyam evādhīta-phalaṁ nānyad iti sottamādhītā śikṣeti praśnasyottaram iti ||185||

**viśvanāthaḥ :** svābhāvikam eva dvidhā vivṛṇoti—karma svābhāvikam iti svābhāvikam | catur varṇāśramādy-upādhi-prāptam | tac ca bhadram eva | na tv anyat mṛttikā-śaucādi | tathā japeti | itīdaṁ dvividhaṁ karma vaiṣṇavaiḥ kṛṣṇo’rpitaṁ ced dāsyam ucyate ||185||

—o)0(o—

**|| 1.2.186 ||**

**mṛdu-śraddhasya kathitā svalpā karmādhikāritā |**

**tad-arpitaṁ harau dāsyam iti kaiścid udīryate ||**

**śrī-jīvaḥ:** tatrottarasyārpaṇābhāvād dāsyatvābhāve’pi śuddha-bhakty-aṅgatvam asti | pūrvasya tu tad api nāstīti | sutarām eva na tat svamatam ity āha—mṛdu-śraddhasyeti | tena tasyārpitam arpaṇaṁ dāsyam | tad evaṁ pūrvatrāpy arpaṇa eva tātparyam | śravaṇa-kīrtanam ity ādau tu iti puṁsārpitā viṣṇau ity anena dāsyād anyad arpaṇṁ pratīyate ||186||

**mukundaḥ:** mṛdv iti | kaiścit śrīdhara-svāmi-prabhṛtibhis tat svalpaṁ karma arpitaṁ sat ||186||

**viśvanāthaḥ** : tatrottarasya japa-dhyānārcanāder arpaṇābhāve’pi śuddha-bhaktitvam asti | pūrvasya varṇāśramācāra-karmaṇo’rpaṇe’pi na śuddha-bhaktitvam iti sutarām eva na tat svamatam | jñāna-karmādy-anāvṛtatvenoktatvād ity āha—mṛdu-śraddheti | śraddhāyā mṛdutvaṁ nāma bhagavad-bhaktyaiva sarvaṁ bhaviṣyati iti dṛḍha-viśvāsābhāva-viśiṣṭatvam ||186||

—o)0(o—

**|| 1.2.187 ||**

**dvitiyaṁ**, yathā nāradīye—

**īhā yasya harer dāsye karmaṇā manasā girā |**

**nikhilāsv apy avasthāsu jīvan-muktaḥ sa ucyate ||**

**śrī-jīvaḥ:** atha sva-mataṁ mahimnā darśayati—īhā yasyeti | dāsye nimitta īhā dāso bhavāmīti spṛhety arthaḥ ||187||

**mukundaḥ:** īheti dāsye nimitte tadīyo’ham iti buddhyā īhā ceṣṭā—sa vai manaḥ [bhā.pu. 9.4.18] ity ādi śloka-trayyoktā sā jñeyā ||187||

**viśvanāthaḥ** : atha sva-mataṁ mahimnā darśayati—īhā yasyeti | dāsye nimitte īhā dāso bhavāmīti spṛhety arthaḥ ||187||

—o)0(o—

**|| 1.2.188 ||**

atha **sakhyam**—

viśvāso mitra-vṛttiś ca sakhyaṁ dvividham īritam ||

**śrī-jīvaḥ:** viśvāsa iti pūrvavad anya-matam | mitra-vṛttir iti tu sva-matam | mitraṁ bandhu-mātram | yan-mitraṁ paramānandam [bhā.pu. 10.14.32] itivat tad-vṛttis tat tayābhimānaḥ ||188||

**mukundaḥ:** *na vyākhyātam* ||188||

**viśvanāthaḥ** : viśvāsa iti pūrvavad anya-matam | mitra-vṛttir iti tu sva-matam | mitraṁ bandhu-mātram | yan-mitraṁ paramānandam [bhā.pu. 10.14.32] itivat tad-vṛttis tat tayābhimānaḥ ||188||

—o)0(o—

**|| 1.2.189 ||**

tatra **ādyaṁ,** yathā mahābhārate—

**pratijñā tava govinda na me bhaktaḥ praṇaśyati |**

**iti saṁsmṛtya saṁsmṛtya prāṇān saṁdhārayāmy aham ||**

**śrī-jīvaḥ:** pratijñeti śrī-draupadī-vākyam | tasmād asyā yadyapi prema-viśeṣa-maya-parikarāntargatatvena darśayiṣyamāṇāyā vākyam idaṁ prema-viśeṣa-kāryam eva, na tu sādhanaṁ, tathāpi parama-premātiśayānāṁ sādhanam api syād ity evam udāhṛtam | evam uttaratra ca śrī-bhāgavatottama-varṇana-maya-prakaraṇād uddhṛte padye jñeyam | praṇaya-rasanayā dhṛtāṅghri-padma [bhā.pu. 11.2.55] iti tad-upasaṁhārāt ||189||

**mukundaḥ:** pratijñeti śrī-draupadī-vākyam | yatra śloke yad-aṁśasya sphuṭopalabdhis tatra tad-aṁśasyaivodāhṛtir iti jñāpayituṁ tasyā vākyam sādhane udāhṛtam | evam eva kutrāpi pūrvatrāpy agre’pi parīkṣitādayo bhāvotpatti-mātre taṁ mopayātaṁ pratiyantu viprāḥ [bhā.pu. 1.19.15] ity ādi udāhariṣyanti ||189||

**viśvanāthaḥ** : *na vyākhyātam |*

—o)0(o—

**|| 1.2.190 ||**

tathā ekādaśe (11.2.53) ca—

**tri-bhuvana-vibhava-hetave’py akuṇṭha-**

**smṛtir ajitātma-surādibhir vimṛgyāt |**

**na calati bhagavat-padāravindāl**

**lava-nimiṣārdham api yaḥ sa vaiṣṇavāgryaḥ ||**

**śrī-jīvaḥ:** tribhuvana-vibhavāya kim uta tad-dhetava ity arthaḥ | sārvo’pi dvandvo vibhāṣaraikavad bhavatīti nyāyena eka-vacanam ||190||

**mukundaḥ:** tribhuvana-vibhava-hetave tribhuvana-vibhavasya siddhy-artham ||190||

**viśvanāthaḥ** : pratijñeti yadyapi siddha-bhaktāyā draupadyā idaṁ vākyam eva, na tu sādhana-rūpaṁ, evaṁ tribhuvana-vibhavety api uttama-bhakta-lakṣaṇatvena siddha-tad-bahktasyānubhāva-rūpam eva, na tu sādhana-rūpam, tathāpi sakhyātma-nivedanayor adhikārī siddha-bhakta eva, na tu sādhana-mātram | ata eva vakṣyate

duṣkaratvena virale dve sakhyātma-nivedane |

keṣāṁcid eva dhīrāṇāṁ labhate sādhanārhatām || [bha.ra.si. 1.2.198] iti |

tasmāt siddha-tulyaḥ kaścid virala-pracāraḥ sādhaka-viśeṣa evānayor adhikārī, na tu sarve iti jñeyam | tribhuvana-vibhava-hetave’py akuṇṭha-smṛtir iti tvayā bhagavat-smṛtiḥ kṣaṇaṁ tyajyatāṁ tubhyaṁ tribhuvana-vibhavaṁ dāsyāmīṭi śravaṇe’pi yo’kuṇṭha-smṛtir ity arthaḥ | ata eva bhagavat-padāravindān na calati sa vaiṣṇavāgryaḥ | padāravindāt kathambhūtāt ? ajitendriyaiḥ surādibhir vimṛgyād eva, na tu prāpyāt ||190||

—o)0(o—

**|| 1.2.191 ||**

**śraddhā-mātrasya tad-bhaktāv adhikāritva-hetutā |**

**aṅgatvam asya viśvāsa-viśeṣasya tu keśave ||**

**śrī-jīvaḥ:** śraddhā-mātrasya iti | yadyapi śraddhā-viśvāsayor eka-paryāyatvam eva, tathāpi tat-pūrvottarāvasthayos tat-tac-chabda-prayoga-prācuryam iti pṛthak-śabda-prayogaḥ | phala-sāmānyāvaśyaka-sarvottama-sādhanatvena pratītir atra mātra-padārthaḥ | phala-viśeṣasya tādṛśa-sādhanatvena svataḥ sarvottama-phala-rūpatvena vā pratītiḥ viśeṣa-padārthaḥ | tatra prastutatvāt dvayaṁ krameṇa udāhṛtam iti bhāvaḥ ||191||

**mukundaḥ:** nanu pūrvaṁ tad-bhaktau śraddhāyā adhikāri-hetutoktā | adhunā tu śraddhā-viśvāsayor ekārthatvāt kathaṁ tasyā aṅgatvam ity atrāha—śraddheti tasya bhaktau tad-bhaktau bhajane śraddhā-mātrasyādhikāritva-hetutā | keśave bhakti-prāpye śrī-kṛṣṇe viśvāsa-viśeṣasyānubhava-valita-viśvāsasya tv aṅgam | śraddhā-viśvāsayoḥ pūrvottarāvasthābhyāṁ bhedo’pi jñeyaḥ ||191||

**viśvanāthaḥ** : śraddhā-mātrasya iti | yadyapi śraddhā-viśvāsayor eka-paryāyatvam eva, tathāpi tat-pūrvottarāvasthayos tat-tac-chabda-prayoga-prācuryam iti pṛthak-śabda-prayogaḥ ||191||

—o)0(o—

**|| 1.2.192 ||**

**dvitīyaṁ,** yathā agastya-saṁhitāyām—

**paricaryā parāḥ kecit prāsādeṣu ca śerate |**

**manuṣyam iva taṁ draṣṭuṁ vyāvahartuṁ ca bandhuvat ||**

*na vyākhyātaṁ kenāpi |*

—o)0(o—

**|| 1.2.193 ||**

**rāgānugāṅgatāsya syād vidhi-mārgānapekṣatvāt |**

**mārga-dvayena caitena sādhyā sakhya-ratir matā ||**

**śrī-jīvaḥ:** tad evaṁ yadyapi pūrvam udāharaṇaṁ vakṣyamāṇa-rāgānugāṅgatvam eva praviśati | tathāpy etad-anusāreṇa vaidhy-aṅgodāharaṇam api draṣṭavyam ity abhiprāyeṇa āha—rāgānugāṅgateti | sakhya-ratir bandhu-bhāva-ratir ity arthaḥ ||193||

**mukundaḥ:** mārga-dvayena caiteneti | ayaṁ bhāvaḥ—

tat-tad-bhāvādi-mādhurye śrute dhīr yad apekṣate |  
nātra śāstraṁ na yuktiṁ ca tal-lobhotpatti-lakṣaṇaṁ || [bha.ra.si. 1.2.277]

iti lakṣaṇena lobhena kṛtasyāsyāṅgasya rāgānugāṅgatā syāt | śāstrasya śāsanenaiva kṛtasya tu vaidhy-aṅgatā syāt | vidhi-mārgānapekṣaṇatvasya svarūpam eveti ||193||

**viśvanāthaḥ** : asya mitra-vṛtti-rūpa-sakhyasya | yadyapi vidhi-mārgānapekṣatvena pūrva-pūrvokta-sarveṣām api rāgānugāṅgatvam asty eva | tathāpi mitra-vṛtti-rūpa-sakhyasya viśiṣyātra kathanaṁ tu rāga-mārge prādhānya-dyotanāyeti jñeyam | etena vaidha-rāga-mārga-dvayena sādhanī-bhūta-sakhya-bhakteḥ sādhyā sakhya-ratir matā ||193||

—o)0(o—

**|| 1.2.194 ||**

atha **ātma-nivedanaṁ**, yathā ekādaśe (11.29.34)—

**martyo yadā tyakta-samasta-karmā**

**niveditātmā vicikīrṣito me |**

**tadāmṛtatvaṁ pratipadyamāno**

**mayātma-bhuūyāyā ca kalpate vai ||**

**śrī-jīvaḥ:** martya iti | yato niveditātmā atas tyaktaṁ samastaihikāmuṣmikaṁ karma ātmātmīya-poṣaṇādi-rūpaṁ yena saḥ | tarhi me mayā viśiṣṭaḥ kartum iṣṭo bhavati | amṛtatvam iti mṛtyu-paramparām aktikrāman ity arthaḥ | mayā saha mat-sāmyena ātma-bhūyāya kalpate | svarūpāvasthitiṁ mat-sārṣṭi-lakṣaṇāṁ muktiṁ prāpnotīty arthaḥ ||194||

**mukundaḥ:** martya iti | yato niveditātmatvāt tyaktāni samasta-vikarmāṇy ātmātmīya-poṣaṇodyamādi-rūpāṇi yena sa tathā | amṛtatvaṁ martya-dharma-rahitatvam | mayā hetunātma-bhūyāya mat-sāmyāya kalpate yogyo bhavati | yathocita-mad-guṇāś catatrāvirbhavantīty arthaḥ ||194||

**viśvanāthaḥ** : martya ity asya samam | yato niveditātmā atas tyaktaṁ samastam aihikāmuṣmikaṁ karma ātmātmīya-poṣaṇādi-rūpaṁ yena saḥ | tarhi me mayā viśiṣṭaḥ sarvotkṛṣṭaḥ kartum iṣṭo bhavati | amṛtatvam iti mṛtyu-paramparām aktikrāman ity arthaḥ | mayā saha mat-sāmyena ātma-bhūyāya kalpate | svarūpāvasthitiṁ prāpnoti mat-sārṣṭi-lakṣaṇāṁ muktiṁ prāpnotīty arthaḥ ||194||

—o)0(o—

**|| 1.2.195 ||**

**artho dvidhātma-śabdasya paṇḍitair upapāyate |**

dehy-ahantāspadaṁ kaiścid dehaḥ kaiścin mamatva-bhāk ||

**śrī-jīvaḥ:** dehaḥ kaiścit ity anukalpa eva ||195||

**mukundaḥ**: *na vyākhyātam |*

**viśvanāthaḥ:** ahantāspadaṁ dehī jīvaḥ ||195||

—o)0(o—

**|| 1.2.196 ||**

tatra **dehī**, yathā yāmunācārya-stotre (49)—

vapur-ādiṣu yo’pi ko’pi vā

guṇato’sāni yathā tathā-vidhaḥ |

tad ayaṁ tava pāda-padmayor

aham adyaiva mayā samarpitaḥ ||196||

**śrī-jīvaḥ:** yo’pi ko’pīti | vādi-bhedāt svarūpato’thavā guṇato yathā-tathāvidho deva-manuṣyādi-rūpaḥ asāni bhavāni kāma-cāre loṭ | tad ayam iti cāsāv ayaṁ ceti vigrahāt so’yam ity arthaḥ ||196||

**mukundaḥ:** yo’pi ko’pīti | vādi-bhedāt svarūpato guṇato yathā-tathāvidho deva-manuṣyādi-rūpo vā asāni bhavāni kāma-cāre loṭ | tad ayam iti cāsāv ayaṁ ceti vigrahāt so’yam ity arthaḥ ||196||

**viśvanāthaḥ:** vapur-ādiṣu manuṣyādiṣu guṇato yo’pi ko’pi vā paśuḥ pakṣī vā tatrāpi yathā-tathāvidho’ṅgādi-hīno vā asāni bhavāni | tad ayam iti sa cāsau ayaṁ ceti vigrahāt so’yam ahantāspadaṁ mayā samarpitaḥ ||196||

—o)0(o—

**|| 1.2.197 ||**

**deho**, yathā bhakti-viveke—

**cintāṁ kuryān na rakṣāyai vikrītasya yathā paśoḥ |**

**tathārpayan harau dehaṁ viramed asya rakṣanāt ||**

*na vyākhyātam* |

—o)0(o—

**|| 1.2.198 ||**

**duṣkaratvena virale dve sakhyātma-nivedane |**

**keṣāṁcid eva dhīrāṇāṁ labhate sādhanārhatām ||**

**śrī-jīvaḥ:** duṣkaratvenety atrātma-nivedanasya kevalasya duṣkaratvena vairalyaṁ, na tu mahimādhikyena bhāva-śūnyatvāt | sakhyasya tu duṣkaratvena mahimādhikyena ca vairalyaṁ bhāvottama-rūpatvāt | yadi ca bhāva-miśratm ātma-nivedanaṁ bhavati, tadā tu sutarāṁ mahimādhikyenāpi viralaṁ syāt | tatra kevalam ātma-nivedanaṁ dāna-samaye śrī-bali-rāje dṛśyate | śaraṇāpattiḥ khalu rakṣitṛtvena varaṇam | tad idaṁ tv svātmanas tadayattatā-sampādanam iti bhedaḥ | bhāva-miśreṣu dāsyenātma-nivedanaṁ śrīmad-ambarīṣe | tad-uktam—sa vai manaḥ kṛṣṇa-padāravindayor [bhā.pu. 9.4.20] ity ārabhya kāmaṁ ca dāsye na tu kāma-kāmyayā ity antena | tad evoktaṁ śrī-bhagavataikādaśe—dāsyenātma-nivedanam iti | tathā preyasī-bhāvena śrī-rukmiṇī-devyāṁ | yathoktaṁ tatrāiva—tan me bhavān khalu vṛtaḥ patir aṅgajāyām ātmārpitaś ca bhavato’tra vibho vidhehi [bhā.pu. 10.52.39] iti | evaṁ sakhyādīnām apīti jñeyam ||198||

**mukundaḥ:** durūhatvenety atra sakhyasya vidhy-ullaṅghanatvenātma-nivedanasya kṣut-pipāsāsahanāditayā viralatvam | dhīrāṇāṁ prauḍha-śraddhāvatām ||198||

**viśvanāthaḥ:** duṣkaratvenety atrātma-nivedanasya kevala-duṣkaratvenaiva vairalyaṁ, na tu mahimādhikyena bhāva-śūnyatvāt | sakhyasya duṣkaratvena vairalyaṁ bhāvottama-rūpatvāt mamatādhikyena ca | yadi ca kṛṣṇasya sevārthaṁ tasmai arpitam iti bhāva-pūrvakaṁ dīyate | tadā tu sutarāṁ mahimādhikyenāpi viralaṁ syāt | tatra kevalm ātma-nivedanaṁ dāna-samaye śrī-bali-rāje dṛśyate | śaraṇāpattiḥ khalu rakṣitṛtvena varaṇam | tad idaṁ tv ātmanā tadīyatā-sampādanam iti bhedaḥ | bhāva-miśraṁ dāsyenātma-nivedanaṁ śrīmad-ambarīṣeṇoktam | sa vai manaḥ kṛṣṇa-padāravindayor ity ārabhya kāmaṁ ca dāsye na tu kāma-kāmyayā ity ādy-antena | tathaivoktaṁ śrī-bhāgavate ekādaśe—dāsyenātma-nivedanam iti | tathā preyasī-bhāvena śrī-rukmiṇī-devyāṁ | yathoktaṁ tayāiva—tan me bhavān khalu vṛtam ity ādīti | evaṁ sakhyādīnām api jñeyam ||198||

—o)0(o—

**|| 1.2.199 ||**

atha **nija-priyopaharaṇaṁ**, yathā ekādaśe (11.11.41)—

**yad yad iṣṭatamaṁ loke yac cāti-priyam ātmanaḥ |**

**tat tan nivedayen mahyaṁ tad ānantyāya kalpate ||**

**śrī-jīvaḥ:** yad yad iti ca-kārāt mama priyaṁ ca ||199||

**mukundaḥ:** yad yad iti ca-kārāt mama priyaṁ guñjādi śikhi-piñchādikaṁ ca ||199||

**viśvanāthaḥ:** yad yad iti ca-kārāt mama priyaṁ ca yad vastu tad ānantyāya kalpate anantaṁ bhavati ||199||

—o)0(o—

**|| 1.2.200 ||**

atha **tad-arthe’khila-ceṣṭitaṁ**, yathā pañcarātre—

**laukikī vaidikī vāpi yā kriyā kriyate mune |**

**hari-sevānukūlaiva sā kāryā bhaktim icchatā ||**

**śrī-jīvaḥ:** *na vyākhyātam* |

**mukundaḥ:** hari-sevānukulaiva, na tu sevāto’nya-parā laukikī vaidikī kriyāpi hari-sevā-parā kāryā ||200||

**viśvanāthaḥ:** *na vyākhyātam* |

—o)0(o—

**|| 1.2.201 ||**

atha **śaraṇāpattiḥ**, yathā hari-bhakti-vilāse (11.677)—

**tavāsmīti vadan vācā tathaiva manasā vidan |**

**tat-sthānam āśritas tanvā modate śaraṇāgataḥ ||**

*na katamenāpi vyākhyātam |*

—o)0(o—

**|| 1.2.202 ||**

śrī-nārasiṁhe ca—

**tvāṁ prapanno’smi śaraṇaṁ deva-deva janārdana |**

**iti yaḥ śaraṇaṁ prāptas taṁ kleśād uddharāmy aham ||**

**śrī-jīvaḥ:** śaraṇaṁ prapanno’smi rakṣitṛtvena vṛtavān asmi | śaraṇaṁ tad āśrayaṁ prāptaḥ | śaraṇa-śabdena hi tad-dvayam apy ucyate iti ||202||

**mukundaḥ:** śaraṇaṁ prapanno’smi rakṣitṛtvena vṛtavān asmi | śaraṇam āśrayaṁ prāptaḥ | śaraṇa-śabdena hi tad-dvayam evocyate ||202||

**viśvanāthaḥ:** *na vyākhyātam* |

—o)0(o—

**|| 1.2.203-205 ||**

53— atha **tadīyānāṁ sevanam** | **tulāsyaḥ**, yathā skānde—

**yā dṛṣṭā nikhilāgha-saṅga-śamanī spṛṣṭā vapuḥ-pāvanī**

**rogāṇām abhivanditā nirasanī siktāntaka-trāsinī |**

**pratyāsatti-vidhāyinī bhagavataḥ kṛṣṇasya saṁropitā**

**nyastā tac-caraṇe vimukti-phaladā tasyai tulasyai namaḥ ||**

tathā ca tatraiva—

**dṛṣtā spṛṣṭā tathā dhyātā kīrtitā namitā stutā |**

**ropitā sevitā nityaṁ pūjitā tulasī śubhā ||**

**navadhā tulasīṁ devīṁ ye bhajanti dine dine |**

**yuga-koṭi-sahasrāṇi te vasanti harer gṛhe ||**

**śrī-jīvaḥ:** yā dṛṣṭeti | vapuḥ-pāvanī kujanmatvādi-śodhanī | rogāṇāṁ kleśa-mātrāṇāṁ, pratyāsattir manasa āsaṅgaḥ | vimuktir viśiṣṭā muktiḥ sā prema-bhaktir ity arthaḥ ||203||

**mukundaḥ:** vapuḥ-pāvanī durjāty-ādi-śodhanī | pratyāsattir manasa āsaṅgaḥ | vimuktiḥ sālokyādiḥ ||203||

**viśvanāthaḥ:** yā tulasī dṛṣṭā satī nikhila-pāpa-śamanī bhavati vapuḥ-pāvanī kujanmatvādi-śodhanī | rogāṇāṁ kleśa-mātrāṇāṁ | pratyāsattir manasa āsaṅgaḥ | vimuktir viśiṣṭā muktiḥ prema-bhaktir ity arthaḥ | ropiteti ruha janmani prādurbhāve ity asya ṇij-anta-rūpam | tathā ca pratidinaṁ tasyāḥ patra-mañjary-ādi-prādurbhāva-prayojako bhaviṣyatīti tātparyārthaḥ, na tu pratyaham utpādayiṣyatīty arthaḥ ||203-5||

—o)0(o—

**|| 1.2.206 ||**

54— atha **śāstrasya,**

śāstram atra samākhyātaṁ yad bhakti-pratipādakam ||

*na vyākhyātam |*

—o)0(o—

**|| 1.2.207-209 ||**

yathā skānde—

**vaiṣṇavāni tu śāstrāṇī ye śṛṇvanti paṭhanti ca |**

**dhanyās te mānavā loke tesāṁ kṛṣṇaḥ prasīdati ||**

**vaiṣṇavāni tu śāstrāṇī ye’rcayanti gṛhe narāḥ |**

**sarva-pāpa-vinirmuktā bhavanti sura-vanditāḥ ||**

**tiṣṭhate vaiṣṇavaṁ śāstraṁ likhitaṁ yasya mandire |**

**tatra nārāyaṇo devaḥ svayaṁ vasati nārada ||**

**śrī-jīvaḥ, mukundaḥ :** *na vyākhyātam |*

**viśvanāthaḥ :** tiṣṭhate iti prakāśanārthe tv ātmanepadam | tathā ca yasya mandire svayam eva prakāśitaṁ bhavatīty arthaḥ ||209||

—o)0(o—

**|| 1.2.210 ||**

tathā śrī-bhāgavate dvādaśe (12.13.15) ca—

**sarva-vedānta-sāraṁ hi śrī-bhāgavatam iṣyate |**

**tad-rasāmṛta-tṛptasya nānyatra syād ratiḥ kvacit ||**

**śrī-jīvaḥ :** *na vyākhyātam |*

**mukundaḥ :** *na vyākhyātam |*

**viśvanāthaḥ**:

—o)0(o—

**|| 1.2.211 ||**

55— atha **mathurāyāḥ**, yathā ādi-vārāhe—

**mathurāṁ ca parityajya yo’nyatra kurute ratim |**

**mūḍho bhramati saṁsāre mohitā mama māyayā ||**

**śrī-jīvaḥ, viśvanāthaḥ :** *na vyākhyātam |*

**mukundaḥ :** anyatra anya-tīrthe ||211||

—o)0(o—

**|| 1.2.212 ||**

brahmāṇḍe ca—

**trailokya-varti-tīrthānāṁ sevanād durlabhā hi yā |**

**parānanda-mayī siddhir mathurā-sparṣa-mātrataḥ ||**

**śrī-jīvaḥ :**parānanda-mayī prema-lakṣaṇā ||212||

**mukundaḥ :** parānanda-mayī rati-rūpā ||212||

**viśvanāthaḥ**: parānanda-mayī prema-lakṣaṇā ||212||

—o)0(o—

**|| 1.2.213 ||**

**śrutā smṛtā kīrtitā ca vāñchitā prekṣitā gatā |**

**spṛṣṭā śritā sevitā ca mathurābhīṣṭadā nṛṇām |**

**iti khyātaṁ purāṇeṣu na vistāra-bhiyocyate ||**

**śrī-jīvaḥ, mukundaḥ, viśvanāthaḥ :**prekṣitā dūrād dṛṣṭā, gatā tat-samīpa-prāptā | śritā nijāśrayatvena vṛtā | sevitā tat-tat-sthāna-saṁskārādinā paricitā | abhīṣṭa-dety uttarottara-vaiśiṣṭyena jñeyam ||213||

—o)0(o—

**|| 1.2.214 ||**

56—atha **vaiṣṇavānāṁ sevanaṁ**, yathā pādme (6.253.176)—

**ārādhanānāṁ sarveṣāṁ viṣṇor ārādhanaṁ param |**

**tasmāt parataraṁ devi tadīyānāṁ samarcanam ||**

*na vyākhyātam katamenāpi |*

—o)0(o—

**|| 1.2.215 ||**

tṛtīye (3.7.19) ca—

**yat-sevayā bhagavataḥ kūṭa-sthasya madhu-dviṣaḥ |**

**rati-rāso bhavet tīvraḥ pādayor vyasanārdanaḥ ||**

**śrī-jīvaḥ:** eka-rūpatayā tu yaḥ kāla-vyāpī sa kūṭasthaḥ ity amaraḥ | madhudviṣaḥ pādayo rati-rāso rater ullāso bhavet ||215||

**mukundaḥ :** madhudviṣaḥ pādayo rati-rāso rater ullāso bhavet | tīvro dṛḍhaḥ ||215||

**viśvanāthaḥ:** eka-rūpatayā tu yaḥ kāla-vyāpī sa kūṭasthaḥ ity amaraḥ | madhudviṣaḥ pādayo rati-rāso rater ullāso bhavet | tīvro nitāntaḥ ||215||

—o)0(o—

**|| 1.2.216-219 ||**

skānde ca—

**śaṅkha-cakrāṅkita-tanuḥ śirasā mañjarī-dharaḥ |**

**gopī-candana-liptāṅgo dṛṣtaś cet tad-aghaṁ kutaḥ ||**

prathame (1.19.33) ca—

**yeṣāṁ saṁsmaraṇāt puṁsāṁ sadyaḥ śuddhyanti vai gṛhāḥ |**

**kiṁ punar darśana-sparśa-pāda-śaucāsanādibhiḥ ||**

ādī-purāṇe—

**ye me bhakta-janāḥ pārtha na me bhaktāś ca te janāḥ |**

**mad-bhaktānāṁ ca ye bhaktās te me bhaktatamā matāḥ ||**

**yāvanti bhagavad-bhakter aṅgāni kathitānīha |**

**prāyas tāvanti tad-bhakta-bhakter api budhā viduḥ ||**

*na vyākhyātam katamenāpi |*

—o)0(o—

**|| 1.2.220 ||**

57. atha **yathā-vaibhava-mahotsavo**, yathā pādme—

**yaḥ karoti mahīpāla harer gehe mahotsavam |**

**tasyāpi bhavati nityaṁ hari-loke mahotsava ||**

**śrī-jīvaḥ, mukundaḥ :** *na vyākhyātaṁ |*

**viśvanāthaḥ:** harer mandira-nimittaṁ mahotsavaṁ yaḥ karoti ||220||

—o)0(o—

**|| 1.2.221 ||**

58. atha **ūrjādaro**, yathā pādme—

**yathā dāmodaro bhakta-vatsalo vidito janaiḥ |**

**tasyāyaṁ tādṛśo māsaḥ svalpam apy uru-kārakaḥ ||**

**śrī-jīvaḥ :** yathā dāmodaro janair bhakta-vatsalo viditas tad-rūpaś ca san svalpam apy uru-kārakaḥ ṛṇa-niryātaka iva svalpam api uru kṛtvā dadātīty arthaḥ | tasya dāmodarasyāyaṁ māsaḥ kārttikākhyo’pi tādṛśaḥ san svalpam apy uru-kāraka iti pūrvavat | akenor bhaviṣyad-ādhamarṇyayoḥ [pā. 2.3.70] iti ṣaṣṭhī-niṣedhaḥ ||221||

**mukundaḥ :** yatheti tādṛśatve hetuḥ svalpam ity ādi | svalpam apy uru kariṣyatīty arthaḥ | akenor bhaviṣyad-ādhamarṇyayoḥ [pā. 2.3.70] | asyārthaḥ—bhaviṣyaty akasya bhaviṣyad-ādhamarṇyārthenaś ca yoge ṣaṣṭhī na syāt | iti bhaviṣyad-aka-yoge ṣaṣṭhī-niṣedhaḥ ||221||

**viśvanāthaḥ:** yathā dāmodaro bhakta-vatsalo viditaḥ | bhakta-vatsalaḥ san svalpam apy uru-kārakaḥ | ṛṇasya vyāja iti prasiddha-niryātaka iva svalpam api vastu uru kṛtvā dadātīty arthaḥ | tatra karma-sthāne ṣaṣṭhy-abhāva ārṣaḥ | yatra svalpam ay uru kartuṁ samartho bhavatīti tum-arthe ṇamul | tathā tasya dāmodarasyāyaṁ kārttikākhyo māsaḥ bhakta-vatsalaḥ san svalpam apy uru-kāraka iti pūrvavat ||221||

—o)0(o—

**|| 1.2.222-223 ||**

tatrāpi **mathurāyāṁ viśeṣo**, yathā tatraiva—

**bhuktiṁ muktiṁ harir dadyād arcito’nyatra sevinām |**

**bhaktiṁ tu na dadāty eva yato vaśyakarī hareḥ ||**

**sā tv añjasā harer bhaktir labhyate kārttike naraiḥ |**

**mathurāyāṁ sakṛd api śrī-dāmodara-sevanāt ||**

**śrī-jīvaḥ :** yato vaśyakarīti | vaśya-karītvam atra sukha-dānenaiva jñeyam, na tu duḥkha-dānena | ato bhakty-adāne na tad atra prayojakaṁ, kintu tena lakṣitaṁ paramotkṛṣṭatvam eva | tathāvidhā ca sā nāyogye sahasā dātuṁ yogyeti, yāvad ayogyatā tāvad bhagavatā na dīyata eva | yogyatā ca sarvānya-sva-hita-nirapekṣatvam eva | tasmād yogyatāyām eva satyāṁ dātavyatve’pi yadi mathurā-kārttikayoḥ saṅgame pūjanaṁ ghaṭate, tadā yogyatā-virahitenāpi vastu-prabhāvāt sahasaiva prāpyate eveti bhāvaḥ ||222-3||

**śrī-mukundaḥ :** anyatra sevināṁ śrī-mathurāyā anyatra deśe śrī-kṛṣṇe āsakti-śūnya-sādhana-sāhasravatām ity arthaḥ | yato vaśyakarī harer iti | āsakti-śūnye vaśī-bhāva ucito neti bhāvaḥ | yadā mathurāyāṁ kārttike śrī-dāmodara-pūjanaṁ ghaṭate, tadā tat-prabhāvād evānya-sādhana-śūnyair naraiḥ sahasā prāpyata iti bhāvaḥ | anyadā sevanāt kārttike sakṛd apīti viśeṣaḥ ||222-3||

**viśvanāthaḥ :** anyatra mathurāto’tirikta-sthale ||222-3||

—o)0(o—

**|| 1.2.224 ||**

59— atha **śrī-janma-dina-yātrā**, yathā bhaviṣyottare—

**yasmin dine prasūteyaṁ devakī tvāṁ janārdana |**

**tad-dinaṁ brūhi vaikuṇṭha kurmas te tatra cotsavam |**

**tena samyak-prapannānāṁ prasādaṁ kuru keśavaḥ ||**

*na vyākhyātaṁ katamenāpi |*

—o)0(o—

**|| 1.2.225 ||**

60— atha **śrī-mūrter-anghri-sevane prītiḥ**, yathā ādi-purāṇe—

**mama nāma-sadāgrāhī mama sevā-priyaḥ sadā |**

**bhaktis tasmai pradātavyā na tu muktiḥ kadācana ||**

**śrī-jīvaḥ, viśvanāthaḥ**:sevā-priyaḥ sevaika-puruṣārthaḥ san ||225||

**mukundaḥ :** *na vyākhyātam* ||

—o)0(o—

**|| 1.2.226 ||**

61— atha **śrī-bhāgavatārthāsvādo**, yathā prathame (1.1.3)—

**nigama-kalpa-taror-galitaṁ phalaṁ**

**śuka-mukhād amṛta-drava-saṁyutam |**

**pibata bhāgavataṁ rasam ālayaṁ**

**muhur aho rasikā bhuvi bhāvukāḥ ||**

**śrī-jīvaḥ :** he bhāvukāḥ ! parama-maṅgalāyanāḥ ! ye rasikā bhagavat-prīti-rasajñāḥ ! ity arthaḥ | te yūyaṁ vaikuṇṭhāt krameṇa bhuvi pṛthivyām eva galitam avatīrṇaṁ nigama-kalpa-taroḥ sarva-phalotpatti-bhuvaḥ śākhopaśākhābhir vaikuṇṭham adhyārūḍhasya veda-rūpa-taror yat khalu rasa-rūpaṁ śrī-bhāgavatākhyaṁ phalaṁ tat bhuvy api sthitāḥ pibata āsvādyāntargataṁ kuruta | aho ity alabhya-lābha-vyañjanā bhāgavatākhyaṁ yac chāstraṁ tat khalu rasavad api rasaikamayatā-vivakṣayā rasa-śabdena nirdiṣṭam | bhāgavata-śabdenaiva tasya rasasyānyadīyatvaṁ ca vyāvṛttam | bhāgavatasya tadīyatvena rasasyāpi tadīyatvākṣepāt | śabda-śleṣeṇa ca bhagavat-sambandhi-rasam iti gamyate | sa ca raso bhagavat-prīti-maya eva | yasyāṁ vai śrūyamāṇāyām [bhā.pu. 1.7.7] ity-ādi-phala-śruteḥ | yan-mayatvenaiva śrī-bhagavati rasa-śabdaḥ śrutau prayujyate | raso vai saḥ [ṭaittū 2.7.1] iti | sa eva ca praśasyate rasaṁ hy evāyaṁ labdhvānandī bhavati iti | tatra rasikā ity anena prācīnārvācīna-saṁskārāṇām eva tad-vijñatvaṁ darśitam |

galitam ity anena tasya supaktrimatvam uktvā śāstra-pakṣe suniṣpannārthatvam adhika-svādutvaṁ ca darśitam | rasam ity anena phala-pakṣe tvag-aṣṭy-ādi-rāhityaṁ vyajyātra ca pakṣe heyāṁśa-rāhityaṁ darśitam | tathā nigama-taror parama-phalatvoktyā tasya parama-puruṣārthatvaṁ darśitam |

evaṁ tasya rasātmaka-phalasya svarūpato’pi vaiśiṣṭye sati paramotkarṣa-bodhanārthaṁ vaiśiṣṭyāntaram āha śuketi | atra phala-pakṣe kalpa-taru-vāsitvād alaukikatvena śuko’py amṛta-mukho’bhipreyate | tatas tan-mukhaṁ prāpya yathā tat phalaṁ viśeṣataḥ svādu bhavati tathā parama-bhāgavata-mukha-sambandhaṁ bhagavad-varṇanam api | tatas tādṛśa-parama-bhāgavata-vṛnda-mahendra-śrī-śukadeva-mukha-sambandhaṁ kim uteti bhāvaḥ | ataeva parama-svāda-parama-kāṣṭhā-prāptatvāt svato’nyataś ca tṛptir api na bhaviṣyatīty ālayaṁ mokṣānandam apy abhivyāpya pibatety uktam | tathā ca vakṣyate—pariniṣṭhito’pi nairguṇye [bhā.pu. 2.1.9] ity ādi | anenāsvādyāntaravan nedaṁ kālāntare’py āsvādaka-bāhulye’pi vyayiṣyatīty api darśitam |

yad vā, tatra tasya rasasya bhagavat-prītimayatve’pi dvaividhyam | tat-prīty-upayuktatvaṁ tat-prīti-pariṇāmatvaṁ ceti | yathoktaṁ dvādaśe—

kathā imās te kathitā mahīyasāṁ

vitāya lokeṣu yaśaḥ pareyuṣām |

vijñāna-vairāgya-vivakṣayā vibho

vaco-vibhūtīr na tu pāramārthyam ||

yat tūttamaḥ-śloka-guṇānuvādaḥ

saṅgīyate’bhīkṣṇam amaṅgala-ghnaḥ |

tam eva nityaṁ śṛṇuyād abhīkṣṇaṁ

kṛṣṇe’malāṁ bhaktim abhīpsamānaḥ || [bhā.pu. 12.3.14-15] iti |

tataḥ sāmānyato rasatvam uktvā viśeṣato’py āha amṛteti | amṛtaṁ tal-līlā-rasaḥ | hari-līlā-kathā-vrātāmṛtānandita-sat-suram [bhā.pu. 12.13.11] iti dvādaśe śrī-bhāgavata-viśeṣaṇāt | līlā-kathā-rasa-niṣevaṇam [bhā.pu. 12.4.40] iti tasyaiva rasatva-nirdeśāc ca | sat-suram iti santo’trātmārāmāḥ | itthaṁ satām [bhā.pu. 10.12.11] ity ādivat | ta eva surāḥ | amṛta-mātra-svāditvāt | atra tv amṛta-drava-padena līlā-rasasya sāra evocyate | tasmād evaṁ vyākhyeyam | yadyapi prīti-maya-rasa eva śreyān tathāpy asty atra vivekaḥ | rasānubhavino hy atra dvividhāḥ | pibatety upadeśyāḥ | svatas tad-anubhavino līlā-parikarāś ca | tatra līlā-rasānubhavino hy atra parikarā eva tasya sāram anubhavanti antaraṅgatvāt | pare tu yat kiñcid eva bahiraṅgatvāt | yadyapy evaṁ tathāpi tad-anubhava-mayaṁ rasa-sāraṁ svānubhava-mayena rasenaikatayā vibhāvya pibata | yatas tādṛśatayā tādṛśa-śuka-mukhād galitaṁ pravāha-rūpeṇa vahantam ity arthaḥ |

tad evaṁ bhagavat-prīteḥ parama-rasatvāpattiḥ śabdopāttaiva | anyatra ca sarva-vedānta-sāraṁ hi [bhā.pu. 12.13.15] ity ādau tad-rasāmṛta-tṛptasya ity ādi | evam evābhipretya bhāvukā ity atra rasa-viśeṣa-bhāvanā-caturā iti ṭīkā | tathā smaran mukundāṅghry-upagūhanaṁ punar vihātum icchen na rasa-graho janaḥ [bhā.pu. 1.5.19] ity ādi ||226||

**mukundaḥ :** rasikā bhāvukā ity anayor upādānaṁ tad-āsvāda-viśeṣārtham | na tv adhikāriṇāṁ viśeṣaṇārtham | ābhyāṁ rathitānām api yasyāṁ vai śrūyamāṇāyām ity ādinā śravaṇenaiva bhāvotpatteḥ | rasavad iti vaktavye’pi rasa-tādātmya-vivakṣayā rasam ity uktam ||226||

**viśvanāthaḥ**:evam asya śāstra-śiromaṇeḥ pūrva-śloke īśvarāvarodhakatvādi-mayam aiśvaryam uktvā mādhuryaṁ cāha—nigameti | nigamo vedaḥ | sa eva kalpa-tarus tasya svāśritebhyo vāñchita-vividha-puruṣārtha-rūpa-phala-dāyitve’pi tarutvād yat sāhajikaṁ tad idaṁ bhāgavataṁ phalam | śleṣeṇa bhagavat-svāmikam idam | tenaiva sva-bhaktebhyo dattam iti tān vinā na kasyāpy anyasyātra svatvārogpe śaktir iti bhāvaḥ | galitam iti vṛkṣa-pakvatayā svayam eva patitaṁ, na tu balāt pātitam iti svāda-sampūrṇatvam |

na cocca-nipātanena sphuṭitam, nāpy anatimadhuraṁ cety āha—śuketi | paramordhva-cūḍataḥ śrī-nārāyaṇāt brahma-śākhāyāṁ, tato’dhastān nārada-śākhyāyāṁ, tato vyāsa-śākhāyāṁ, tataḥ śuka-mukhaṁ prāpyātapāt madhv ivāmṛta-drava-saṁyutam | śukenaiva tena sva-cañcv-amṛta-niṣkramaṇārthaṁ dvāram api kṛtam | atha ca tenāsvāditatvād atimadhuraṁ, tataḥ sūtādi-śākhātaḥ śanaiḥ śanaiḥ patanād akhaṇḍitam | tena guru-paramparāṁ vinā sva-buddhi-balenāsvādane śrī-bhāgavatasyākhaṇḍitatve pānāśaktiḥ sūcitā |

nanu kathaṁ phalam eva pātavyam ity ata āha—rasam iti | rasa-svarūpam evedaṁ phalaṁ, nātra tvag-aṣṭhy-ādi-heyāṁśo’stīti bhāvaḥ | layo mokṣaḥ sālokyādir jīvan-muktatvaṁ vā, tam abhivyāpya tatra tatra bhagaval-līlā-gāna-prasiddheḥ | muhur iti pītasyāpi punaḥ pāne svādādhikyam eveti | aho iti vismaye | rasikā he rasajñā iti bhaktānām eva jāta-ratitvād rater eve sthāyi-bhāvatvāt sthāyina eva rasyamānatvāt nātra jñāni-karmi-yogināṁ ko’pi dāya iti bhāvaḥ | he bhāvukās tata eva yūyam eva kuśalino’nye’maṅgalā eveti bhāvaḥ ||226||

—o)0(o—

**|| 1.2.227 ||**

tathā dvitīye (2.1.9) ca—

**pariniṣṭhito’pi nairguṇye uttamaḥśloka-līlayā |**

**gṛhita-cetā rājarṣe ākhyānaṁ yad adhītavān ||**

**śrī-jīvaḥ :** nirguṇam eva nairguṇyaṁ svārthe ṣyañ | tasmin brahmaṇy apīty arthaū ||227||

**mukundaḥ :** *na vyākhyātam* ||

**viśvanāthaḥ**:nanu tvam atiprasiddhaḥ śuko janmata eva brahmānubhavī gṛhāt parivrajya gato’nuvrajas taṁ pitaram api naiva paryacaiṣīḥ | samprati katham evaṁ brūṣe ity ata āha—pariniṣṭhita iti | gṛhīta-cetā ākṛṣṭa-cittaḥ | brahmānubhavād api līlāyā mādhuryādhikye’ham eva pramāṇam iti bhāvaḥ ||227||

—o)0(o—

**|| 1.2.228 ||**

(62) atha **sa-jātīyāśaya-snigdha-śrī-bhagavad-bhakta-saṅgo**, yathā prathame (1.18.13)—

**tulayāma lavenāpi na svargaṁ nāpunar-bhavam |**

**bhagavat-saṅgi-saṅgasya martyānāṁ kim utāśiṣaḥ ||**

**śrī-jīvaḥ :** bhagavad iti | bhagavati saṅga āsaktiḥ | sa nityaṁ vidyate yasya tasya yaḥ saṅgas tasya lavenāpi svargādikaṁ na tulayāmeti | tat-praśaṁsayā svasya tat-samāna-vāsanatvaṁ darśitam | tac cānyeṣām api śikṣaṇāya jāyata iti tad etad atrodāhṛtam | etad upalakṣaṇatvena snigdhatvādikam api dṛśyam | atra kṣaṇārdhenāpi lulaye na svargam [bhā.pu. 4.24.57] ity ādikaṁ caturthasya padyam apy anusandheyam ||228||

**mukundaḥ :** tulayāma [bhā.pu. 4.30.34] ity ādi caturtha-skandha-gataṁ pracetasāṁ ca vacanam | kṣṇārdhenāpi lulaye na svargam [bhā.pu. 4.24.57] ity ādi tu rudrasya | bhagavati saṅga āsaktiḥ | sa nityaṁ vidyate yasya tasya yaḥ saṅgas tasya lavenāpi svargādikaṁ na tulayāmeti praśaṁsayā svasya tat-samāna-vāsanatvaṁ darśitam | etad upalakṣaṇatvena snigdhatvādikam api uktam ||228||

**viśvanāthaḥ :** tasmāt tādṛśa-sādhu-saṅga-mahā-nidher māhātmyam asmad-anubhava-gocarī-kṛtaṁ kiyad bruma ity āhuḥ | bhagavat-saṅgino bhaktās teṣāṁ saṅgasya yo lavo’tyalpaḥ kālas tena svargaṁ karma-phalaṁ apunarbhavaṁ mokṣaṁ ca jñāna-phalaṁ na tulayāma, martyānāṁ tucchā āśiṣo rājyādyāḥ kim uta vaktavyaṁ na tulayāmeti | yataḥ sādhu-saṅgena parama-durlabhāyā bhakter aṅkuro hy udbhavatīti bhāvaḥ | tatra bhakteḥ sādhanasyāpi sādhu-saṅgasya lavenāpi karma-jñānādeḥ phalaṁ sampūrṇam api na tulayāma, kimuta bahu-kāla-vyāpinā sādhu-saṅgena, kimutatarāṁ tat-phala-bhūtayā bhaktyā, kimutatamāṁ bhakti-phalena premneti ca kaimutyātiśayo dyotito bhavati | tathātra sambhāvanārhta-kaloṭātolane sambhāvanām eva na kurmaḥ | na hi meruṇā sarṣapaṁ kaścit tulayatīti dyotyate | bahu-vacanena bahūnāṁ sammatyā naiṣo’rthaḥ kenacid apramāṇīkartuṁ śakyata iti vyajyāte | bhagavat-saṅgi-saṅgasya ity anena—

na tathāsya bhavet kleśo bandhaś cānya-prasaṅgataḥ |

yoṣit-saṅgād yathā puṁsas tathā tat-saṅgi-saṅgataḥ ||

iti yoṣit-saṅgād api yoṣit-saṅgināṁ saṅgo yathātinindya uktaḥ, tathaiva bhagavat-saṅgād api bhagavat-saṅgināṁ saṅgo’tivandyo’tipraśasyo’tyabhilaṣaṇīya iti bodhyate ||228||

—o)0(o—

**|| 1.2.229 ||**

hari-bhakti-sudhodaye ca—

**yasya yat-saṅgatiḥ puṁso maṇivat syāt sa tad-guṇaḥ |**

**sva-kula-rddhyai tato dhīmān sva-yūthān eva saṁśrayet ||**

**śrī-jīvaḥ:** tatra sajātīya-saṅgasya prabhāvaṁ dṛṣṭāntena spaṣṭayati yasyeti | prahlādaṁ prati hiraṇyakaśipor vākyam | tatra tasyābhiprāyāntare’pi sāmānya-vacanatvena svābhiprāye’pi tad yojayituṁ śakyata iti grantha-kṛtām abhiprāyaḥ | maṇivat sphaṭika-maṇivad iti sannihita-guṇa-grahaṇa-mātrāṁśe sa dṛṣṭāntaḥ | na tu tad asthairyāṁśenāpi | sva-yūthān sajātīyān ||229||

**mukundaḥ:** yasya yat-saṅgatir iti śrī-prahlādaṁ prati hiraṇyakaśipor vākyam | maṇivat sphaṭika-maṇivad iti sannihita-guṇa-grahaṇa-mātrāṁśe dṛṣṭāntaḥ | na tu tad asthairyāṁśe’pi | sva-yūthān sajātīyān ||229||

**viśvanāthaḥ:** tatra sajātīya-saṅgasya prabhāvaṁ dṛṣṭāntena spaṣṭayati | yasya yat-saṅgatir iti prahlādaṁ prati hiraṇyakaśipor vākyam | yasya puṁso yena saha saṅgatiḥ sa tad-guṇaḥ | tad-guṇa-sajātīya-guṇavān maṇivat sphaṭika-maṇivad iti sannihita-guṇa-grahaṇa-mātrāṁśe dṛṣṭāntaḥ | na tu tad-asthairyāṁśe’pi | sva-yūthyān sva-yūthe bhavān sajātīyān iti yāvat ||229||

—o)0(o—

**|| 1.2.230 ||**

63. atha **śrī-nāma saṁkīrtanaṁ**, yathā dvitīye (2.1.11)—

**etan nirvidyamānānām icchatām akuto-bhayam |**

**yogināṁ nṛpa nirṇītaṁ harer nāmānukīrtanaṁ ||**

**śrī-jīvaḥ :** icchatāṁ kāmināṁ, nirvidyamānānāṁ mumukṣūṇāṁ, yogināṁ muktānāṁ caitad akuto-bhayaṁ na kutaścid api bhayaṁ yatra tad-rūpaṁ sādhanaṁ sādhyaṁ ca nirṇītam ity arthaḥ ||230||

**mukundaḥ :** nirvidyamānānāṁ mumukṣūṇāṁ, icchatāṁ kāmināṁ, yogināṁ muktānāṁ caitad akuto-bhayaṁ na kutaścid api bhayaṁ yatra tad-rūpaṁ sādhanaṁ sādhyaṁ ca nirṇītam ity arthaḥ ||230||

**viśvanāthaḥ :** nanv atra śāstre bhaktir abhidheyety avagamyata eva | tatrāpi bhakty-aṅgeṣu madhye mahārāja-cakravartivat kim ekaṁ mukhyatvena nirṇīyate, tatrāha—nāmānukīrtanam iti | sarveṣu bhakty-aṅgeṣu madhye śravaṇa-kīrtana-smaraṇāni mukhyāni tasmād bhārata sarvātmā [bhā.pu. 2.1.6] iti ślokenoktāni | teṣu triṣv api madhye kīrtanam | kīrtane’pi nāma-līlā-guṇādi-sambandhini tasmin nāma-kīrtanam | tatrāpy anukīrtanaṁ sva-bhakty-anurūpa-nāma-kīrtanaṁ nirantara-kīrtanaṁ vā | nirṇītaṁ pūrvācāryair api, na kevalaṁ mayaivādhunā nirṇīyata iti | tenātra pramāṇaṁ na praṣṭavyam iti bhāvaḥ | kīdṛśam ? akuto-bhayam iti | kāla-deśa-pātropakaraṇādi-śuddhy-aśuddhi-gata-bhayābhāvasya kā vārtā ? bhagavat-sevādikam asahamānā mlecchā api yatra naiva vipratipadyante iti bhāvaḥ | kiṁ ca, sādhakānāṁ siddhānāṁ ca nātaḥ param adhikaṁ śreya ity āha—nirvidyamānānām, arthāt mokṣa-paryanta-sarva-kāmebhya iti | icchatām iti arthāt tān eva kāmān iti labhyate, tataś ca nirvidyamānānām | icchatāṁ svarga-mokṣādi-kāminām | yoginām ātmārāmāṇāṁ ca | etad eva nirṇītam yathā-yogyaṁ sādhanatvena phalatvena ceti bhāvaḥ ||230||

—o)0(o—

**|| 1.2.231-2 ||**

ādi-purāṇe ca—

**gītvā ca mama nāmāni vicaren mama sannidhau |**

**iti bravīmi te satyaṁ krīto’haṁ tasya cārjuna ||**

pādme ca—

**yena janma-sahasrāṇi vāsudevo niṣevitaḥ |**

**tan-mukhe hari-nāmāni sadā tiṣṭhanti bhārata ||**

**śrī-jīvaḥ :** yena janmeti | etādṛśasyāpy asya punaḥ punar janma—samutkaṇṭhā-maya-bhakti-vardhanārthaṁ parameśvarecchayaiva jñeyam ||232||

**mukundaḥ :** yeneti | janma-sahasrāṇi vāsudevasya sevayā nāmasu parama-śraddhāvān yas tasya jihvāyāṁ tāni sadā svayaṁ tiṣṭhantīti ||232||

**viśvanāthaḥ :** *na vyākhyātam |*

—o)0(o—

**|| 1.2.233 ||**

yatas tatraiva—

**nāma cintāmaṇiḥ kṛṣṇaś caitanya‑rasa‑vigrahaḥ |**

**pūrṇaḥ śuddho nitya‑mukto bhinnatvān nāma‑nāminoḥ ||**

**śrī-jīvaḥ:** nāmaiva cintāmaṇiḥ sarvābhīṣṭa-dāyakaṁ, yatas tad eva kṛṣṇaḥ kṛṣṇasya svarūpam ity arthaḥ | kṛṣṇasya viśeṣaṇāni caitanyety ādīni | tasya kṛṣṇatve hetuḥ abhinnatvād iti | ekam eva sac-cid-ānanda-rasādi-rūpaṁ tattvaṁ dvidhāvirbhūtam ity arthaḥ | viśeṣa-jijñāsā cet śrī-bhāgavata-sandarbhasya śrī-bhagavat-sandarbho dṛśyaḥ ||233||

**mukundaḥ:** nāmaiva kṛṣṇa-svarūpaṁ, tatra hetuḥ abhinnatvād iti | cintāmaṇiḥ sarvābhīṣṭa-dātā, cintāmaṇy-ādīni kṛṣṇasya viśeṣaṇāni ||233||

**viśvanāthaḥ:** nāmaiva cintāmaṇiḥ sarvābhīṣṭa-dātā, yatas tad eva kṛṣṇaḥ kṛṣṇa-svarūpam ity arthaḥ | kṛṣṇa-viśeṣaṇāni caitanyādīni | tasya kṛṣṇatve hetuḥ—abhinnatvād iti | ekam eva sac-cid-ānanda-rūpaṁ tattvaṁ dvidhāvirbhūtam ity arthaḥ ||233||

—o)0(o—

**|| 1.2.234 ||**

**ataḥ śrī-kṛṣṇa-nāmādi na bhaved grāhyaṁ indriyaiḥ |**

**sevonmukhe hi jihvādau svayam eva sphuraty adaḥ ||**

**śrī-jīvaḥ :** sevonmukhe hīti | sevonmukhe bhagavat-svarūpa-tan-nāma-grahaṇāya pravṛtta ity arthaḥ | hi prasiddhau | yathā mṛga-śarīraṁ tyajato bharatasya varṇitam—nārāyaṇāya haraye nama ity udāraṁ hāsyan mṛgatvam api yaḥ samudājahāra [bhā.pu. 5.14.45] iti | yathā ca gajendrasya jajāpa paramaṁ jāpyaṁ prāg-janmany anuśikṣitam [bhā.pu. 8.3.1] ity ādi ||234||

**mukundaḥ :** yataḥ kṛṣṇa-svarūpam ataḥ | ādi-śabdāc chravaṇa-nati-pūjādy-ātmikā bhaktir grāhyā | jihvādāv ity anyendriyāṇāṁ cādi-padena grahaṇam ||234||

**viśvanāthaḥ :** sevonmukhe hīti | sevonmukhe bhagavat-svarūpa-tan-nāma-grahaṇāya pravṛtta ity arthaḥ | anyat samam ||234||

**siddhānta-sarasvatī (2.17.136) :** ataḥ śrī-kṛṣṇa-nāmādinā saha kṛṣṇasya prākṛta-bhedābhāvāt śrī-kṛṣṇa-nāma-rūpa-guṇa-līlā-parikara-vaiśiṣṭyam indriyaiḥ prākṛta-bhoga-parair netra-karṇa-nāsā-jihvā-tvag-ādibhiḥ grāhyaṁ rūpa-śabda-gandha-rasa-sparśādi-viṣayī-kṛtaṁ na bhavet, karhicit na syāt | nanu asyaivādhokṣajatvāt sarvathedaṁ jaḍa-bhoga-parendriyāṇām alabhyaṁ ca, tarhi katham etat kīdṛśānāṁ jīvānām āśrayitavyam ? iti cet, tatrāha—sevonmukhe aprākṛta-buddhyā śuddha-kṛṣṇa-bhajana-pravṛtte jihvādau śuddha-sattva-maye indriye hi khalu adaḥ kṛṣṇa-nāmādi svayam eva sphurati prakaṭayati ||234||

—o)0(o—

**|| 1.2.235-237 ||**

(64) atha **śrī-mathurā-maṇḍale sthitiḥ**, yathā pādme—

**anyeṣu puṇya-tīrtheṣu muktir eva mahā-phalam |**

**muktaiḥ prārthyā harer bhaktir mathurāyāṁ tu labhyate ||**

**tri-vargadā kāmināṁ yā mumukṣūṇāṁ ca mokṣadā |**

**bhaktīcchor bhaktidā kas tāṁ mathurāṁ nāśrayed budhaḥ ||**

**aho madhu-purī dhanyā vaikuṇṭhāc ca garīyasī |**

**dinam ekaṁ nivāsena harau bhaktiḥ prajāyate ||**

**śrī-jīvaḥ :** *na vyākhyātam* ||235-7||

**mukundaḥ :** anyeṣv iti bhaktiḥ rati-rūpā yā ||235|| vaikuṇṭhād golokākhyāt śrī-kṛṣṇasya vaikuṇṭhāt, golokasya gokula-vaibhavatvaṁ darśayadbhir etaṁ ślokam | evaṁ sapta-purīṇāṁ ceti codāhṛtya vaikuṇṭhād golokād iti vyākhyā grantha-kṛdbhir eva bhāgavatāmṛte darśitāsti | tad yathā— yat tu goloka-nāma syāt tac ca gokula-vaibhavam [la.bhā.1.5.498] iti | sa goloko yathā brahma-saṁhitāyāṁ śrutaḥ—

goloka‑nāmni nija‑dhāmni tale ca tasya

devi maheśa‑hari‑dhāmasu teṣu teṣu |

te te prabhāva‑nicayā vihitāś ca yena

govindam ādi‑puruṣaṁ tam ahaṁ bhajāmi || [Brahmaṣ 5.43]

tathā cāgre (Brahmaṣ 5.56)—

śriyaḥ kāntāḥ kāntaḥ parama‑puruṣaḥ kalpa‑taravo

drumā bhūmiś cintāmaṇi‑gaṇa‑mayi toyam amṛtam |

kathā gānaṁ nāṭyaṁ gamanam api vaṁśī priya‑sakhi

cid‑ānandaṁ jyotiḥ param api tad āsvādyam api ca ||

sa yatra kṣīrābdhiḥ sravati surabhībhyaś ca su‑mahān

nimeṣārdhākhyo vā vrajati na hi yatrāpi samayaḥ |

bhaje śvetadvīpaṁ tam aham iha golokam iti yaṁ

vidantas te santaḥ kṣiti‑virala‑cārāḥ katipaye || iti |

tad-ātma-vaibhavatvaṁ ca tasya tan-mahimonnateḥ || [la.bhā.1.5.502]

yathā pātāla-khaṇḍe—

aho madhupurī dhanyā vaikuṇṭhāc ca garīyasī |

dinam ekaṁ nivāsena harau bhaktiḥ prajāyate ||

evaṁ sapta-purīṇāṁ tu sarvotkṛṣṭaṁ tu māthuram |

śrūyatāṁ mahimā devi vaikuṇṭha-bhuvanottamaḥ || iti |

eṣām arthaḥ | śriyaḥ kāntāḥ kāntaḥ parama-puruṣa iti vivāhābhāve’pi svakīyātvam eva tatra paryavasānam, na parakīyātvam | kalpa-taravo drumā ity ādinaiśvaryasya ca pradhānatā ca | tad-ātma-vaibhavatvaṁ ca tasya tan-mahimonnater iti tasya golokasya tad-ātma-vaibhavatvam |

āmnāyādhvara-tīrtha-mantra-tapasāṁ svargākhila-svargiṇāṁ

siddhīnāṁ mahatāṁ dvayor api tayoś cicchakti-vaikuṇṭhayoḥ |

vīryaṁ yat prathate tato’pi gahanaṁ śrī-māthure maṇḍale

dīvyat tatra tato’pi tundilataraṁ vṛndāvane sundari || [dā.ke.kau. 77]

ity ādinā svayaṁ varṇitaiśvaryasya gokulasyaiśvarya-svarūpa-vilāsatvam | tatra hetuḥ tan-mahimonnates tasmād golokān mahimni ādhikyād iti | tad eva pramāṇam iti yathā pātāla-khaṇḍe ity ādibhyām aho madhupurī dhanyeti dvābhyām | vaikuṇṭhād golokāt | madhupurī viṁśa-yojanātmikā | māthuraṁ mathurā-maṇḍalaṁ gokula-rūpaṁ pura-rūpaṁ ca | yathā tatraiva— māthuraṁ ca dvidhā prāhur gokulaṁ puram eva ca [la.bhā.1.5.497] iti |

vaikuṇṭhāj janito varā madhu‑purī tatrāpi rāsotsavād

vṛndāraṇyam udāra‑pāṇi‑ramaṇāt tatrāpi govardhanaḥ |

rādhā‑kuṇḍam ihāpi gokula‑pateḥ premāmṛtāplāvanāt

kuryād asya virājato giri‑taṭe sevāṁ vivekī na kaḥ || [upadeśāmṛta 9]

ity atrāpi vaikuṇṭhād golokād ity eva yujyate | kṛṣṇa-janma-prasaṅge’nya-vaikuṇṭhe taj-janmābhāva-kathanasyānaucityāt | tarhi kiṁ goloke rāso nāsti ? naiva | sva-strībhiḥ rāsa-karaṇasyāyogyatvāt | ato dvārakāyāṁ tad-aśravaṇāc ca |

loko ramyaḥ ko’pi vṛndāṭavīto

nāsti kvāpīty añjasā bandhu-vargam |

vaikuṇṭhaṁ yaḥ suṣṭhu sandarśya bhūyo

goṣṭhaṁ ninye pātu sa tvāṁ mukundaḥ || [chando’ṣṭādaśakam 29]

ity atrāpi golokasya vaikuṇṭha-padenoktiḥ | goloke śrī-kṛṣṇena tat-parikaraiḥ rāsa-dānādi-līlāṁ vinānya-tat-tal-līlā-karaṇe’pi na tathā sphūrtiḥ | tad yathā ca bṛhad-bhāgavatāmṛte—

tarhy eva sarvajña-śiromaṇiṁ prabhuṁ

vaikuṇṭha-nāthaṁ kila nanda-nandanam |

lakṣmy-ādi-kāntāḥ kalayāmi rādhikā-

mukhāś ca dāsādi-gaṇān vrajārbhakān ||

tathāpy asyāṁ vraja-kṣamāyāṁ prabhuḥ sapari-vārakam |

viharantaṁ tathā nekṣe khidyate smeti man-manaḥ ||

kadāpi tatropavaneṣu līlayā

tathā lasantaṁ niciteṣu go-gaṇaiḥ |

paśyāmy amuṁ karhy api pūrvavat sthitaṁ

nijāsane sva-prabhuvac ca sarvathā ||

tathāpi tasmin parameśa-buddher

vaikuṇṭha-lokāgamanaṁ smṛteś ca |

sañjāyamānādara-gauraveṇa

tat-prema-hānyā sva-mano na tṛpyet || [bṛ.bhā. 2.4.110-113] iti |

lakṣmī-sahasra-śata-sambhrama-sevyamānam [bra.saṁ. 5.29] ity ādāv api tathā | śrī-dāsa-gosvāmy-abhipretaṁ yathā—

vaikuṇṭhād api sodarātmaja-vṛtā dvāravatī sā priyā

yatra śrī-śata-nindi-paṭṭa-mahiṣī-vṛndaiḥ prabhuḥ khelati |

prema-kṣetram asau tato’pi mathurā śreṣṭhā harer janmato

yatra śrī-vraja eva rājatitarāṁ tām eva nityaṁ bhaje || [vraja-vilāsa 5] iti |

śrī-kṛṣṇa-sarveśvara-buddhīnāṁ śravaṇa-kīrtanādi-rūpāṁ vaidha-bhaktiṁ kurvatāṁ premṇā tatra prāptiḥ | ata eva tatraiva—

yasya vāsaḥ purāṇādau khyātaḥ sthāna-catuṣṭaye |

vraje madhupure dvāra-vatyāṁ goloka eva ca || [la.bhā.1.5.39]

iti yathottara-nyūnatve nirdeśaḥ | golokasyaiśvarya-pradhānatvād eva varṇanam atra na kṛtaṁ taiḥ | anyac ca, tatra pādmoktim udāhṛtya siddhāntitam | yathā—

atha tatrasthā nanda-gopādayaḥ sarve janāḥ putra-dārādi-sahitāḥ paśu-pakṣi-mṛgādayaś ca vāsudeva-prasādena divya-rūpadharā vimānam ārūḍhāḥ paramaṁ vaikuṇṭha-lokam avāpuḥ [pa.pu. 6.279.27] || iti

atra kārike—

vrajeśāder aṁśa-bhūtā ye droṇādyā avātaran |

kṛṣṇas tān eva vaikuṇṭhe prāhiṇod iti sāmpratam ||

preṣṭhebhyo’pi ity anyā ca [la.bhā.1.5.488-9]

paramaṁ vaikuṇṭha-lokaṁ golokaṁ pūrvam aho madhupurī dhanyā ity ādinā vaikuṇṭhasya golokatayā darśitatvād atra tan *na vyākhyātam* | parama-padena golokasya sutarāṁ prāptiḥ | putra-dārādi-sahitās tad-ucita-śrī-kṛṣṇa-rūpādi-sahitā iti cārtho bodhyaḥ ||

gūḍhārtha-vivṛtiṁ kāṁcit kurvataś cāpalaṁ mama |

sahajāṁ śrī-prabhoḥ pāriṣadā jaladhi-mānasāḥ ||237||

**viśvanāthaḥ :** *na vyākhyātam* ||235-7||

—o)0(o—

**|| 1.2**.**238 ||**

**durūhādbhuta-vīrye’smin śraddhā dūre’stu pañcake |**

**yatra svalpo’pi sambandhaḥ sad-dhiyāṁ bhāva-janmane ||**

**śrī-jīvaḥ :** sad-dhiyāṁ niraparādha-cittānām ||238||

**mukundaḥ :** nanu mama nāma-sadā-grāhī ity ādikam aṅga-pañcakaṁ rateḥ premṇaś ca prāpakam uktam |

sādhanaughair anāsangair alabhyā sucirād api |

hariṇā cāśvadeyeti dvidhā sā syāt sudurlabhā || [bha.ra.si. 1.1.35]

iti kārikayoḥ pratīyamānaṁ virodhaṁ pariharati durūheti | sad-dhiyāṁ niraparādha-cittānāṁ svalpa-sambandhas taṭastheṣu jātatvāt ābhāsa-rūpa eka-bāra-sambandhaḥ | śraddhā-hīnā bhāgyavantas taṭasthā jñeyāḥ | yadi śraddhā-rahitās teṣv asya svalpa-sambandho rateḥ prāpakas tarhi yatra sambandhas tu śraddhāvatsu rateḥ premṇaś ca prāpako bhavaty evety arthaḥ ||238||

**viśvanāthaḥ :** sad-dhiyāṁ niraparādha-cittānām | teṣāṁ tu śraddhādi-bhūmikā nāvaśyam apekṣaṇīyeti bhāvaḥ ||238||

**siddhānta-sarasvatī (anubhāṣya 1.2.128):** asmin durūhādbhuta-vīrye duḥsādhye apūrve ca prabhāva-maye pañcake sādhu-saṅgādy-aṅgeṣu pañcasu śraddhā dūre’stu, yatra sādhana-śreṣṭhāṅga-pañcake svalpaḥ sambandho’pi sad-dhiyāṁ sad-buddhimatāṁ sucaturāṇāṁ vaiṣṇavānāṁ bhāva-janmane bhāvasya abhivyaktaye samartho bhavatīti śeṣaḥ ||238||

—o)0(o—

**|| 1.2.239 ||**

tatra **śrī-murtiḥ** yathā—

**smerāṁ bhaṅgī-traya-paricitāṁ sāci-vistīrṇa-dṛṣṭiṁ**

**vaṁśī-nyastādhara-kiśalayām ujjvalāṁ candrakeṇa |**

**govindākhyāṁ hari-tanum itaḥ keśi-tīrthopakaṇṭhe**

**mā prekṣiṣṭhās tava yadi sakhe bandhu-sange’sti raṅgaḥ ||**

**śrī-jīvaḥ :** sva-vākya-mādhurī-dvārā pūrvam evārtha-pañcakam anubhāvayann āha—smerām ity ādi pañcabhiḥ | mā prekṣiṣṭhā niṣedha-vyājenāvaśyaka-vidhir ayaṁ, tad etan-mādhurye’nubhūyamāne sarvam eva tucchaṁ maṁsyase | tasmād enām eva paśyer ity abhiprāyāt ||239||

**mukundaḥ :** śraddhā-rahiteṣv asya svalpa-sambandhena rateḥ prāptiḥ sva-vākyair darśyate—smerām ity ādi pañcabhiḥ | sāci vakrā, vaṁśyāṁ nyastam adhara-kiśalayaṁ yayā sā tathā | sakha iti prīti-sambandhenaiva vaśīkaraṇāt | śraddhā-rahitatvaṁ bodhayati—mā prekṣiṣṭhā iti | virodhi-vilakṣaṇayā taṭasthasya parama-sundara-darśane kautukārthaṁ preraṇam | vṛndāvana-prāptir bhāgya-sūcikā | agre’pi śrī-bhāgavatādi-saṅgo bhāgyenaiva | bandhu-saṅge prīter abhāvāt bhāvo jñeyaḥ ||239||

**viśvanāthaḥ :** pūrvoktaṁ sarvebhyaḥ pradhānaṁ nāma-saṅkīrtanādi-pañcakaṁ sva-kṛta-padyena anubhāvayitum āha—smerām ity ādi pañcabhiḥ | itaḥ sakāśād gacchatas tava yadi bandhu-saṅge raṅgo vartate, tadā hari-tanuṁ mā prekṣiṣṭhā iti | niṣedha-vyājenāvaśyaka-vidhir ayaṁ, tad etan-mādhurye’nubhūyamāne sarvam eva tucchaṁ maṁsyase | tasmād enām eva paśyety abhiprāyāt | hari-tanuṁ kīdṛśīm ? smerāṁ punaś ca vakrā vistīrṇā ca dṛṣṭir yasyās tām ||239||

**siddhānta-sarasvatī (anubhāṣya 1.5.224) :** he sakhe, yadi tava bandhu-saṅge putra-kalatrādi-viṣayiṇāṁ saṅge raṅgaḥ kautūhalam asti vidyate, tadā itaḥ asmin keśī-tīrthopakaṇṭhe yāmuna-taṭastha-keśī-tīrthe smerāṁ smitānvitāṁ bhaṅgī-traya-paricitāṁ grīvā-kaṭi-jānu-bhaṅgī-trayeṇa yuktāṁ sāci-vistīrṇa-dṛṣṭiṁ tiryak-praśastāvalokanāt vaṁśī-nastādhara-kiśalayāṁ vaṁśyāṁ veṇau nyastaḥ dattaḥ adhara eva kiśalayaḥ nava-pallavaḥ yayā tāṁ candrakeṇa mayūra-picchena ujjvalāṁ parama-śobhā-mayīṁ govindākhyāṁ hari-tanuṁ nanda-sūnu-mūrtiṁ mā prekṣiṣṭhāḥ avalokaya | iti niṣedha-vyājena parama-saundarya-dhāra-vigraham avaśyam eva draṣṭavyam abhipretam | tan-mādhurye anubhūyamāne sarvam eva tucchaṁ maṁsyase, tasmād enām eva paśyety abhiprāyaḥ ||239||

—o)0(o—

**|| 1.2.240 ||**

**śrī-bhāgavataṁ** yathā—

**śaṅke nītāḥ sapadi daśama-skandha-padyāvalīnāṁ**

**varṇāḥ karṇādhvani pathikatām ānupurvyād bhavadbhiḥ |**

**haṁho ḍimbhāḥ parama-śubhadān hanta dharmārtha-kāmān**

**yad garhantaḥ sukhamayam amī mokṣam apy ākṣipanti ||**

**śrī-jīvaḥ :** śaṅke nītā iti upālambha-vyājena stutir iyam | śloka-dvayīyam aprastuta-praśaṁsālaṅkāra-mayī | sā ca—

kārye nimitte sāmanye viśeṣe prastute sati |

tad anyasya vacas tulye tulyasyeti ca pañcadhā || [kā.pra. 10.99] ity uktatvāt |

sāmānye prastute viśeṣa-prastāva-mayy api syāt | tad evam atra śrī-mūrti-śrī-bhāgavata-mātrayoḥ prastutayos tat-tad-viśeṣaḥ prastāvaḥ kṛtaḥ | sa hi tāvat tat-paryanta-mahima-jñānana-prayojaka iti | kiṁ ca pūrva-padye smerām ity ādinā tasyā hari-tanoḥ praśaṁsanāt tat-prekṣaṇa-niṣedhe tātparyaṁ nāstīti, tadvat tad-uttara-padye dharmādīnāṁ parama-śubhadānāṁ mokṣasya ca sukhamayasya daśama-skandha-śravaṇaja-bhāvenātikramāt tasya parama-sukha-rūpatva-prāptyā | haṁho ḍimbhāḥ ity atrādhikṣepe tātparyaṁ nāstīti padya-dvaye’sminn atyanta-tiraskṛta-vācya-dhvaninā stutāv eva nayanāt | stutiś ca sā nindā-vyājeneti vyāja-stuti-nāmālaṅkāro’yaṁ gamyate ||240||

**mukundaḥ :** nītāḥ prāptāḥ | gaty-arthatvāt kartari niṣṭhā | ḍimbhā iti śraddhāyā abhāvaḥ | karṇādhvani pathikatām iti svalpa-sambandhaḥ | mokṣākṣepeṇa bhāvaḥ ||240||

**viśvanāthaḥ :** varṇā eva karṇādhvani pathikatāṁ nītā, na tv artha-jñānam | he ḍimbhā ajñāḥ ! yad yasmāt varṇa-śravaṇād dharmādīn garhayantaḥ santaḥ sukha-mayaṁ mokṣam apy ākṣipanti | padya-dvaye’sminn atyanta-tiraskṛta-vācya-dhvaninā stutāv eva paryavasānād vyāja-stuti-nāmālaṅkāro’yaṁ gamyate ||240||

—o)0(o—

**|| 1.2.241 ||**

**kṛṣṇa-bhakto** yathā—

**dṛg-ambhobhir dhautaḥ pulaka-patalī maṇḍita-tanuḥ**

**skhalann antaḥ-phullo dadhad atipṛthuṁ vepathum api |**

**dṛśoḥ kakṣāṁ yāvan mama sa puruṣaḥ ko’py upayayau**

**na jāte kiṁ tāvan matir iha gṛhe nābhiramate ||**

**śrī-jīvaḥ :** iha madantaḥ sphurati kasmiṁścid apy anirvacanīye śyāmasundare mama matir abhiramate, gṛhe tu nābhiramate ity arthaḥ ||241||

**mukundaḥ :** iha sākṣād vartamāne gṛhe kiṁ nābhiramate—āsaktā na bhavati | dṛśoḥ kakṣāṁ yāvad iti svalpa-sambandhaḥ, puruṣa-darśane hetau saty api kim ity uktis tatra śraddhābhāva-bodhikā | iha gṛhe nābhiramate iti bhāvotpattiḥ ||241||

**viśvanāthaḥ :** *na vyākhyātam* ||

—o)0(o—

**|| 1.2.242 ||**

**nāma** yathā—

**yadavadhi mama śītā vaiṇikenānugītā**

**śruti-patham agha-śatror nāmā-gāthā prayātā |**

**anavakalita-pūrvāṁ hanta kām apy avasthāṁ**

**tadavadhi dadhad-antar-mānasaṁ śāmyatīva ||**

**śrī-jīvaḥ :** śītā karṇayos tāpa-śamanī | vaiṇikenety ajñāta-nāmatvāt śrī-nāradasya tādṛśatā-mātreṇoddeśaḥ | tadvat kām apy avasthām iti premṇa evoddeśaḥ | iveti vākyālaṅkāre | śāmyati sarvaṁ bahir upadravaṁ parihṛtya nirvṛtaṁ bhavatīty arthaḥ ||242||

**mukundaḥ :** śītā karṇayos tāpa-nivṛtti-pūrvaka-sukhadety arthaḥ | vaiṇikenety ajñāta-nāmatvāt śrī-nāradasya tādṛśatā-mātreṇoddeśaḥ | yad vā, anyenaiva vīṇāvādakena yad avadhīti svalpa-sambandhaḥ | kām apy avasthāṁ dadhac chāmyatīveti bhāvotpattiḥ | saṁsārād viramad api śyāmasundara-viṣaye’bhilāṣād iveti nāma-gāthā-śravaṇe hetau saty api hanteti vismaya-vācakam aśraddhā-bodhakam ||242||

**viśvanāthaḥ :** śītā karṇayos tāpa-śamanī | vaiṇikenety ajñāta-nāmatvāt śrī-nāradasya tādṛśatā-mātreṇoddeśaḥ | tadvat kām apy avasthāṁ dadhat sat antar mānasaṁ śāmyati sarvaṁ bahir upadravaṁ parihṛtya nirvṛtaṁ bhavatīty arthaḥ | iveti vākyālaṅkāre ||242||

—o)0(o—

**|| 1.2.243 ||**

**śrī mathurā-maṇḍalaṁ** yathā—

**taṭa-bhuvi kṛta-kāntiḥ śyāmalā yās taṭinyāḥ**

**sphuṭita-nava-kadambālambi-kūjad-dvirephā |**

**niravadhi-madhurimṇā maṇḍiteyaṁ kathaṁ me**

**manasi kam api bhāvaṁ kānana-śrīs tanoti ||**

**śrī-jīvaḥ :** kam api bhāvaṁ śyāmasundara-viśeṣa-viṣayam ||243||

**mukundaḥ :** iyaṁ kānana-śrīr bhāvaṁ darśana-mātrāt tanotīti svalpa-sambandhaḥ | kam api śyāmasundara-viśeṣa-viṣayam | śyāmalāyā yamunāyāḥ sakṛd yad aṅga-pratimāntar āhitā manomayī bhāgavatīṁ dadau gatim [bhā.pu. 10.12.39] iti | kiṁ vā parair īśvaraḥ sadyo hṛdy avarudhyate’tra kṛtibhiḥ śuśrūṣubhis tat-kṣaṇāt [bhā.pu. 1.1.2] iti | yat-sevayā [bhā.pu. 3.7.19] ity ādau rati-rāsa iti | padyāvalī (24)—

viṣṇor nāmaiva puṁsāḥ śamalam apaharat puṇyam utpādayac ca

brahmādi-sthāna-bhogād viratim atha guroḥ śrī-pada-dvandva-bhaktim |

ṭattva-jñānaṁ ca viṣṇor iha mṛti-janana-bhrānti-bījaṁ ca dagdhvā

saṁpūrṇānanda-bodhe mahati ca puruṣaṁ sthāpayitvā nivṛttam || iti |

paramānanda-mayī siddhir mathurā-sparśa-mātrataḥ ity ādi pramāṇāt smerāṁ bhaṅgī ity ādi vacaneṣu kutrāpi śraddhā-vṛtty-ādeḥ śravaṇaṁ tu sāparādha iti jñeyam ||243||

**viśvanāthaḥ :** śyāmalāyās taṭinyā yamunāyās taṭa-bhuvi kṛtā kāntir yayā tathā-bhūtā kāmana-śrīr vṛndāvana-śrīḥ kam api bhāvaṁ śyāmasundara-viśeṣa-viṣayakam ||243||

—o)0(o—

**|| 1.2.244 ||**

**alaukika-padārthānām acintyā śaktir īdṛśī |**

**bhāvaṁ tad-viṣayaṁ cāpi yā sahaiva prakāśayet ||**

**śrī-jīvaḥ :** alaukiketi teṣāṁ pañcānām iti prakaraṇāl labhyate, yathā, sakṛd yad-aṅga-pratimāntar-āhitā manomayī bhāgavatīṁ dadau gatim [bhā.pu. 10.12.39] iti, dharmaḥ projjhita ity ādau, kiṁ vā parair īśvaraḥ sadyo hṛdy avarudhyate’tra kṛtibhiḥ śuśrūṣubhis tat-kṣaṇāt [bhā.pu. 1.1.2] iti, bhavāpavargo bhramata [bhā.pu. 10.51.53] iti, nāma-vyāharaṇaṁ viṣṇor yatas tad-viṣayā matiḥ [bhā.pu. 6.2.10] iti, parānanda-mayī siddhir mathurā-sparṣa-mātrataḥ [bha.ra.si. 1.2.212] iti pañcasv api darśanāt ||244||

**śrī-mukundaḥ:** nanu śravaṇādinā pūrvānubhūta eva paścāt tad-guṇānubhavena bhāvaḥ sambhavet | sveṣām ity ādi-pañcasu yāvad upayayau tāvan nābhiramate ity ādinā bhāva-tad-viṣayayoḥ sahaiva katham udayaḥ | tatrāha—alaukika-padārthānāṁ pañcānām aṅgānām ||244||

**viśvanāthaḥ:** ālaukiketi teṣāṁ prakaraṇāl labhyate | tathā, sakṛd yad-aṅga-pratimāntar-āhitā manomayī bhāgavatīṁ dadau gatim [bhā.pu. 10.12.39] iti śrī-vigrahasya | dharmaḥ projjhita ity ādau, kiṁ vā parair īśvaraḥ sadyo hṛdy avarudhyate’tra kṛtibhiḥ śuśrūṣubhis tat-kṣaṇāt [bhā.pu. 1.1.2] iti śrī-bhāgavatasya | bhavāpavargo bhramata [bhā.pu. 10.51.53] iti śrī-kṛṣṇa-bhaktasya | nāma-vyāharaṇaṁ viṣṇor yatas tad-viṣayā matiḥ [bhā.pu. 6.2.10] iti nāma-grahaṇasya | parānanda-mayī siddhir mathurā-sparṣa-mātrataḥ [bha.ra.si. 1.2.212] iti mathurā-maṇḍalasyeti pañcasv api darśanāt | bhāvaṁ tasya bhāvasya viṣayaṁ kṛṣṇaṁ ca sahaiva ekadaiva prakāśayet ||244||

—o)0(o—

**|| 1.2.245-246 ||**

**keṣāṁcit kvacid aṅgānāṁ yat kṣudraṁ śrūyate phalaṁ |**

bahir-mukha-pravṛttyaitat kintu mukhyaṁ phalaṁ ratiḥ ||

**saṁmataṁ bhakti-vijñānāṁ bhakty-aṅgatvaṁ na karmaṇām ||**

**śrī-jīvaḥ :** mukhyaṁ phalam iti akāmaḥ sarva-kāmo vā [bhā.pu. 2.3.10] ity ādeḥ | satyaṁ diśaty arthitam arthito nṛṇāṁ naivārthado yat punar arthitā yataḥ [bhā.pu. 5.19.26] ity ādeḥ | sa vai manaḥ kṛṣṇa-padāravindayor ity ādau, kāmaṁ ca dāsye na tu kāma-kāmyayā [bhā.pu. 9.4.18] ity asmāc ca | yad vā, bahirmukha-pravṛttyā iti | antarmukhānāṁ tu tat-tad-anāyāsa-bhajane’pi karmādi-durlabha-phala-prāpaka-tat-tad-guṇa-śravaṇena raty-utpādanād ratir eva mukhyaṁ phalam iti | tad evaṁ rati-phalatve’py aśāṁsi-bhagavad-rūpa-bhedena rater api bhedo jñeyaḥ ||245||

**mukundaḥ :** bahirmukha-pravṛttyā iti | viṣayiṇām api bhaktau pravṛtty-artham anya-kāmanayāpi kṛtā bhaktiḥ kṛpā-hetuḥ | kṛpayānya-kāmanā-nivṛttir iti bhāvaḥ | yathā—svayaṁ vidhatte bhajatām anicchatām icchāpidhānaṁ nija-pāda-pallavam [bhā.pu. 5.19.26] ity ādi ||245||

**viśvanāthaḥ :** bahirmukha-pravṛttyā ity antarmukhānāṁ tu tat-tad-anāyāsa-bhajane’pi karmādi-durlabha-phala-prāpaka-tad-guṇa-śravaṇena raty-utpādanād ratir eva mukhyaṁ phalam iti | nanu sarvāsāṁ kevalānām eva bhaktīnāṁ māhātmyaṁ khalu tādṛśam eva, kintu parāśareṇa yad idam uktaṁ—

varṇāśramācaravatā puruṣeṇa paraḥ pumān |

viṣṇur ārādhyate panthā nānyat tat-toṣa-kāraṇam || iti |

tat-tat-karmaṇāṁ bhakty-aṅgatvaṁ pratīyate | varṇāśramācāra-saṁyogenaiva viṣṇor ārādhane sammati-pratīteḥ | tatrāha—sammatam iti | bhakti-vijñānāṁ bhaktiṁ viśeṣato jānatāṁ śuddha-bhaktānāṁ śrī-parāśarādīnām evety arthaḥ | tad uktaṁ tair eva—

yajñeśācyuta govinda mādhavānanta keśava |

kṛṣṇa viṣṇo hṛṣīkeśety āha rājā sa kevalam |

nānyad jagāda maitreya kiñcit svapnāntareṣv api || iti |

varṇāśramety ādikaṁ tu śuddha-bhakty-anadhikāriṇaḥ praty evoktam iti bhāvaḥ ||245||

—o)0(o—

**|| 1.2.247 ||**

yatha caikādaśe (11.20.9)—

**tāvat karmāṇi kurvīta na nirvidyeta yāvatā |**

**mat-kathā-śravaṇādau vā śraddhā yāvan na jāyate ||**

**śrī-jīvaḥ:** tad evopapādayati yatheti | tasmād varṇāśramety asya cāyam evārthaḥ | varṇāśramācāravatāpi yad viṣṇur ārādhyate, so’yaṁ panthās tat-toṣa-kāraṇaṁ nānyat kim api | ataevoktaṁ tenaiva

sā hānis tan mahac chidraṁ sa mohaḥ sa ca vibhramaḥ |

yan muhūrtaṁ kṣaṇaṁ vāpi vāsudevaṁ na kīrtayet || iti ||247||

**mukundaḥ:** *na vyākhyātam |*

**viśvanāthaḥ:** karmāṇi nitya-naimittikādīni iti ṭīkā ca | atra—

śruti-smṛtī mamaivājñe yas te ullaṅghya vartate |

ājñā-cchedī mama dveṣī mad-bhakto’pi na vaiṣṇavaḥ ||

ity ukta-doṣo’py atra nāsti | ājñā-karaṇāt, pratyuta jātayor api nirveda-śraddhayos tat-karaṇa evājñā-bhaṅgaḥ syat ||247||

—o)0(o—

**|| 1.2.248 ||**

**jñāna-vairāgyayor bhakti-praveśāyopayogitā |**

**īṣat prathamam eveti nāṅgatvam ucitaṁ tayoḥ ||**

śrī-jīvaḥ: jñānam atra tvam-padārtha-viṣayaṁ tat-padārtha-viṣayaṁ tayor aikya-viṣayaṁ ceti tribhūmikaṁ brahma-jñānam ucyate | tatreṣad iti aikya-viṣayaṁ tyaktvety arthaḥ | vairāgyaṁ cātra brahma-jñānopayogy eva | tatra ceṣad iti bhakti-virodhitvaṁ tyaktvety arthaḥ | tac ca tac ca prathamam evety anyāveśa-parityāga-mātrāya te upādīyete | tat-parityāgena jāte ca bhakti-praveśe tayor akiṁcitkaratvāt | tat-tad-bhāvanāyā bhakti-vicchedakatvāc ca ||248||

mukundaḥ: jñāneti | jñānam ādhyātmikaṁ vairāgyaṁ sarvatraudāsīnyaṁ tayoḥ | bhakti-praveśāya bhaktau dhṛtir vaiṣṇava-cihnānāṁ harer nāmākṣarasya cety ādi catuścatvāriṁśad-aṅgikāyāṁ praveśāya prathamaṁ, guru-pādāśraya ity ādi-viṁśad-aṅgikāyāṁ dvāra-bhaktau evopayogitā | tatrāpīṣat | anyāveśa-parityāga-mātrāya te upādeye | etad evādhikāra-lakṣaṇe uktaṁ nātisakta ity anena | na tu aikya-viṣayakam api jñānam | bhagavat-sambandhiny api bhogādau vairāgyam api ||248||

viśvanāthaḥ: jñānam atra tat-tvam-padārtha-viṣayaṁ tayor aikya-viṣayaṁ ceti tribhūmika-brahma-jñānam ucyate | tatreṣad iti aikya-viṣayaṁ tyaktvety arthaḥ | vairāgyaṁ cātra brahma-jñānopayogy eva | tatreṣad iti bhakti-virodhi tyaktvety arthaḥ | tac ca tac ca prathamam evety anyāveśa-parityāga-mātrāya te upādīyete | tat-parityāgena jāte ca bhakti-praveśe tayor akiṁcitkaratvāt tat-tad-bhāvanāyā bhakti-vicchedakatvāc ca ||248||

—o)0(o—

|| 1.2.249 ||

yad ubhe citta-kāṭhinya-hetū prāyaḥ satāṁ mate |

**sukumāra-svabhāveyaṁ bhaktis tad-dhetur īritā ||**

śrī-jīvaḥ: uttaratas tu tayor anugatau doṣāntaram ity āha yad ubhe iti | kāṭhinya-hetutvaṁ ca nānā-vāda-nirasana-pūrvaka-tattva-vicārasya duḥkha-sahanābhyāsa-pūrvaka-vairāgyasya ca rukṣa-svarūpatvāt | tarhi sahāyaṁ vinottarottara-bhakti-praveśaḥ kathaṁ syāt ? tatrāha bhaktīti | tasya bhakti-praveśasya hetur bhaktir īritā | uttarottara-bhakti-praveśasya hetuḥ pūrva-pūrva-bhaktir evety arthaḥ |

nanu bhaktir api tat-tad-āyāsa-sādhyatvāt kāṭhinye hetuḥ syāt tatrāha sukumāra-svabhāveyam iti śrī-bhagavan-madhura-rūpa-guṇādi-bhāvanā-mayatvād iti | tasmād bhagavati nija-cittasya sārdratāṁ kartum icchunā bhaktir eva kāryeti bhāvaḥ | prādhānyena ca tathoktaṁ śrī-prahlādena—

naite guṇā na guṇino mahad-ādayo ye

sarve manaḥ-prabhṛtayaḥ saha-deva-martyāḥ |

ādy-antavanta urugāya vidanti hi tvām

evaṁ vimṛśya sudhiyo viramanti śabdāt ||

tat te’rhattama namaḥ-stuti-karma-pūjāḥ

karma-smṛtiś caraṇayoḥ śravaṇaṁ kathāyām |

saṁsevayā tvayi vineti ṣaḍ-aṅgayā kiṁ

bhaktiṁ janaḥ paramahaṁsa-gatau labheta || [bhā.pu. 7.9.49-50] iti |

atra karma paricaryā, karma-smṛtiḥ līlā-smaraṇaṁ | caraṇayor iti bhakti-vyañjakaṁ tac ca ṣaṭsv apy anvitam | tathā saṁsevayā vineti vairāgyādikam api nādṛtam ||249||

mukundaḥ: atra hetum āha yad ubhe ity ardhakam | dvāra-bhaktīṣad-aucityāt prāya iti | tarhi sahāyaṁ vinottara-bhakti-praveśaḥ kathaṁ syāt ? tatrāha bhaktir īriteti bhaktir aṅga-viṁśati-rūpā | tad-dhetuś catvāriṁśad-aṅga-bhakti-praveśasya hetuḥ | īritāsyās tatrety atroktau | sukumārau viṣayaudāsye jāgarūko’pi hari-sambandhi-vastuni komalaḥ sādaraḥ svabhāvo yasyāḥ sā sukumāra-svabhāvā kaṭhina-citte’syā apraveśo’pi sūcitaḥ ||249||

viśvanāthaḥ: bhakti-praveśānantaraṁ tayoḥ karaṇe doṣam āha yad ubhe iti | kāṭhinya-hetutvaṁ ca nānā-vāda-nirasana-pūrvaka-tattva-vicārasya | evaṁ duḥkha-sahanābhyāsa-pūrvaka-vairāgyasya ca rukṣa-svarūpatvāt | tarhi jñāna-vairāgya-rūpa-sahāyaṁ vinā uttarottara-bhakti-praveśaḥ kathaṁ syāt ? tatrāha bhaktis tad-dhetur īriteti | tasya praveśasya hetur bhaktir īritā | uttarottara-bhakti-praveśasya hetuḥ pūrva-pūrva-bhaktir evety arthaḥ |

nanu bhaktir api tat-tad-āyāsa-sādhyatvāt kāṭhinya-hetuḥ syāt tatrāha sukumāreti | śrī-bhagavan-madhura-rūpa-guṇādi-bhāvanā-mayatvād iti | tathā ca bhagavati nija-cittasya sārdratāṁ kartum icchunā bhaktir eva kāryeti bhāvaḥ | yathoktaṁ prahlādena—

naite guṇā na guṇino mahad-ādayo ye

sarve manaḥ-prabhṛtayaḥ saha-deva-martyāḥ |

ādy-antavanta urugāya vidanti hi tvām

evaṁ vimṛśya sudhiyo viramanti śabdāt ||

tat te’rhattama namaḥ-stuti-karma-pūjāḥ

karma-smṛtiś caraṇayoḥ śravaṇaṁ kathāyām |

saṁsevayā tvayi vineti ṣaḍ-aṅgayā kiṁ

bhaktiṁ janaḥ paramahaṁsa-gatau labheta || [bhā.pu. 7.9.49-50] iti |

atra karma paricaryā, karma-smṛtiḥ līlā-smaraṇaṁ | caraṇayor iti bhakti-vyañjakam | tac ca ṣaṭsv apy anvitam | tat tu saṁsevayā vineti vairāgyādikam api nādṛtam ||249||

**—o)0(o—**

**|| 1.2**.**250 ||**

yathā tatraiva (11.20.31)—

**tasmān mad-bhakti-yuktasya yogino vai mad-ātmanaḥ |**

**na jñānaṁ na ca vairāgyaṁ prāyaḥ śreyo bhaved iha ||**

śrī-jīvaḥ: *nāsti vyākhyānam* ||250||

mukundaḥ: prāyaḥ śreyo nety uktābhiprāyam eva ||250||

viśvanāthaḥ: *nāsti vyākhyānam* ||250||

—o)0(o—

**|| 1.2.251 ||**

kintu jñāna-virakty-ādi-sādhyaṁ bhaktyaiva sidhyati ||

śrī-jīvaḥ: jñāna-sādhyaṁ mukti-lakṣaṇaṁ | vairāgya-sādhyaṁ jñānam | tat tac ca bhaktyaiva sidhyati ||251||

mukundaḥ: bhaktyaiveti na tābhyāṁ prayojanam ity eva-kārārthaḥ ||251||

viśvanāthaḥ: jñāna-sādhyaṁ mukti-lakṣaṇam | vairāgya-sādhyaṁ jñānam | tat tac ca bhaktyaiva sidhyati ||251||

—o)0(o—

**|| 1.2.252-3 ||**

yathā tatraiva (11.20.32-33)—

**yat karmabhir yat tapasā jñāna-vairāgya taś ca yat |**

**yogena dāna dharmeṇa śreyobhir itarair api ||**

**sarvaṁ mad-bhakti-yogena mad-bhakto labhate’njasā |**

**svargāpavargaṁ mad-dhāma kathañcid yadi vāñchati ||**

śrī-jīvaḥ: itaraiḥ sālokyādi-kāmanām-maya-bhakty-ādibhiḥ kathaṁcid bhakty-upayogitvena | yathā citraketor vimāna-cāritve, garbhastha-śukadevasya māyā-tyāge, prahlādasya bhagavat-pārśva-gamane vāñchā | yathoktaṁ ṣaṣṭhe reme vidyādhara-strībhir gāpayan harim īśvaram [bhā.pu. 6.17.3] iti | brahma-vaivarte śrī-kṛṣṇaṁ prati śukadevasya prārthanā—

tvaṁ brūhi mādhava jagan-nigaḍopameyā

māyākhilasya na vilaṅghyatamā tvadīyā |

badhnāti māṁ na yadi garbham imaṁ vihāya

tad yāmi samprati muhuḥ pratibhūs tvam atra || iti |

saptame śri-prahlāda-vākyam—

trasto’smy ahaṁ kṛpaṇa-vatsala duḥsahogra-

saṁsāra-cakra-kadanād grasatāṁ praṇītaḥ |

baddhaḥ sva-karmabhir uśattama te’ṅghri-mūlaṁ

prīto’pavarga-śaraṇaṁ hvayase kadā nu || [bhā.pu. 7.9.16] iti |

duḥsahaṁ yad ugraṁ saṁsāra-cakra-kadanaṁ duḥkham | tasmād ahaṁ trasto’smi | praṇīto nikṣipto’smi | tatho he uśattama, prītaḥ san te tavāṅghri-mūlaṁ caraṇāarvaindayor nityādhiṣṭhānaṁ prati śrī-vaikuṇṭhaṁ prati kadā nu hvayase ||252-3||

mukundaḥ: itarair jñāna-miśra-bhaktyādibhiḥ | mad-dhāma vaikuṇṭhākhyaṁ tatra prāpyāṁ sālokyādi-caturvidhāṁ muktim ity arthaḥ | añjasā tat-tat-sādhanaṁ vināaiva kathaṁcid yadi vāñchati iti tal-loke bhagavat-sevāṁ kartuṁ vāñchatītyarthaḥ | bṛhad-bhāgavatāmṛte yathā gopa-kumārasya sā sā vāñchā ||252-3||

viśvanāthaḥ: itaraiḥ sālokyādi-kāmanām-maya-bhakty-ādibhiḥ kathaṁcid bhakty-upayogitvena yadi vājchati yathā citraketor vimānacāritve, garbhasthasya śukadevasya māyā-tyāge, prahlādasya bhagavat-pārśva-gamane vāñchā | yathoktaṁ ṣaṣṭhe reme vidyādhara-strībhir gāpayan harim īśvaram [bhā.pu. 6.17.3] iti | brahma-vaivarte śrī-kṛṣṇaṁ prati śukadeva-prārthanā—

tvaṁ brūhi mādhava jagan-nigaḍopameyā

māyākhilasya na vilaṅghyatamā tvadīyā |

badhnāti māṁ na yadi garbham imaṁ vihāya

tad yāmi samprati muhuḥ pratibhūs tvam atra || iti |

saptame śri-prahlāda-vākyam—

trasto’smy ahaṁ kṛpaṇa-vatsala duḥsahogra-

saṁsāra-cakra-kadanād grasatāṁ praṇītaḥ |

baddhaḥ sva-karmabhir uśattama te’ṅghri-mūlaṁ

prīto’pavarga-śaraṇaṁ hvayase kadā nu || [bhā.pu. 7.9.16] iti ||252-3||

—o)0(o—

**|| 1.2.254 ||**

**rucim udvahatas tatra janasya bhajane hareḥ |**

**viṣayeṣu gariṣṭho’pi rāgaḥ prāyo vilīyate ||**

**śrī-jīvaḥ:** nanu pūrvaṁ bhakti-praviṣṭasya vairāgyaṁ citta-kāṭhinya-hetutayā heyatvenoktam | tarhi tasya viṣaya-bhoga eva vihitaḥ | tac ca—

viṣayāviṣṭa-cittasya kṛṣṇāveśaḥ sudūrataḥ |

vāruṇī-dig-gataṁ vastu vrajan naindrīṁ kim āpnuyāt || ity ādi śāstra-viruddham |

atrocyate—bhaktau ruci-mātram eva tasya viṣaya-rāga-vilāpakaṁ, tasmād vairāgyābhyāsa-kāṭhinyaṁ na yuktam ity āha rucim iti | atra rucim udvahataḥ prāyo vilīyata iti | pariṇāmatas tu kārtsnyenaiva vilīyata ity arthaḥ | tad etad upalakṣaṇam uktaṁ jñānaṁ ca bhavatīty asya—

vāsudeve bhagavati bhakti-yogaḥ prayojitaḥ |

janayaty āśu vairāgyaṁ jñānaṁ ca yad ahaitukam || [bhā.pu. 1.2.7] ity ādeḥ ||254||

**mukundaḥ:** bhakti-svabhāvena viṣaya-rāga-nivṛtter avadhim āha rucim iti | rucim ādau śraddhā tataḥ sādhu-saṅga ity atra vakṣyamāṇāṁ niṣṭhānantarāṁ sādhana-niṣṭhatām | prāya iti harau jātāsaktes tu kārtsnyenaiva vilīyata ity arthaḥ ||254||

**viśvanāthaḥ:** nanu, pūrvaṁ bhakti-praviṣṭasya vairāgyaṁ citta-kāṭhinya-hetutayā heyatvenoktaṁ, tarhi tasya viṣaya-bhoga eva vihitaḥ | tac ca—

viṣayāviṣṭa-cittasya viṣṇv-āveśaḥ sudūrataḥ |

vāruṇī-dig-gataṁ vastu vrajan naindrīṁ kim āpnuyāt || ity ādi śāstra-viruddham |

atrocyate—bhaktau ruci-mātram eva tasya viṣaya-rāga-vilāpakaṁ, tasmād vairāgyābhyāsa-kāṭhinyaṁ na yuktam ity āha rucim iti | tatra bhajane rucim udvahato janasyety atra ruci-padaṁ bhakti-praveśottara-kālotpanna-śraddhā-viśeṣa-param | prāyo vilīyata iti bhaktau praveśānantaraṁ viṣaye kiṁcid rāga-sattve’pi na doṣaḥ | bhakte paripākāt tad api sāmastyena yāsyatīti bhāvaḥ ||254||

—o)0(o—

**|| 1.2.255 ||**

**anāsaktasya viṣayān yathārham upayuñjataḥ |**

**nirbandhaḥ kṛṣṇa-sambandhe yuktaṁ vairāgyam ucyate ||**

śrī-jīvaḥ: tat prāg uktaṁ bhakti-praveśa-yogyam eva vairāgyaṁ vyanakti anāsaktasyeti | anāsaktasya sataḥ yathārhaṁ sva-bhakty-upayukta-mātraṁ yathā syāt tathā viṣayān upayuñjato bhuñjānasya puruṣasya yad vairāgyaṁ tad yuktam ucyate | atra kṛṣṇa-sambandhe nirbandhaḥ syād ity arthaḥ ||255||

mukundaḥ: bhakti-svabhāvaṁ vairāgyaṁ lakṣayati anāsaktasyeti | yathārhaṁ svādhikāropayukta-mātraṁ yathā syāt viṣayān upayuñjato bhuñjānasya janasya yaḥ kṛṣṇa-sambandhe mahā-prasāda-srak-candanādau nirbandha āgrahaḥ sa yuktaṁ vairāgyaṁ ucyate | etat svayaṁ bhagavatā vivṛtaṁ, yathā—

jāta-śraddho mat-kathāsu nirviṇṇaḥ sarva-karmasu |

veda duḥkhātmakaṁ kāmān parityāge’py anīśvaraḥ ||

tato bhajeta māṁ prītaḥ śraddhālur dṛṭha-niścayaḥ |

juṣamāṇaś ca tān kāmān duḥkhodarkāṁś ca garhayan || [bhā.pu. 11.20.28| iti ||255||

viśvanāthaḥ: prāg uktaṁ bhakti-praveśa-yogyam eva vairāgyaṁ vyanakti | anāsaktasya sataḥ yathārhaṁ sva-bhakty-upayuktaṁ yathā syāt tathā viṣayān upayuñjato bhuñjānasya puruṣasya yad vairāgyaṁ tad yuktam ucyate | yatra vairāgye sati kṛṣṇa-sambandhe nirbandhaḥ syād ity arthaḥ ||255||

—o)0(o—

**|| 1.2.256 ||**

**prāpañcikatayā buddhyā hari-sambandhi-vastunaḥ |**

**mumukṣubhiḥ parityāgo vairāgyaṁ phalgu kathyate ||**

śrī-jīvaḥ: atha phalgu vairāgyaṁ tu bhakty-anupayuktaṁ yat tad eva jñeyam | tac ca bhagavad-bahirmukhānām aparādha-paryantaṁ syād ity āha prāpañcikatayeti | hari-sambandhi vastv atra tat-prasādādi | tasya parityāgo dvividhaḥ | aprārthanā prāptānaṅgīkāraś ca | tatrottaras tu sutarām aparādha eva jñeyaḥ | viṣṇu-yāmale—prasādāgrahaṇaṁ viṣṇor ity ādi-vacaneṣu tac-chravaṇāt ||256||

mukundaḥ: citta-kāṭhinya-hetukaṁ vairāgyaṁ darśayati prāpañcikatayeti ||256||

viśvanāthaḥ: phalgu vairāgyaṁ tu bhakty-anupayuktaṁ yat tad eva jñeyam | tac ca bhagavad-bahirmukhānām aparādha-paryantaṁ syād ity āha prāpañcikatayeti | hari-sambandhi vastv atra tat-prasādādi | tasya parityāgo dvividhaḥ | aprārthanā prāptānaṅgīkāraś ca | tatrottaras tu sutarām aparādha eva jñeyaḥ | prasādāgrahaṇaṁ viṣṇor ity ādi-vacaneṣu tac-chravaṇāt ||256||

—o)0(o—

**|| 1.2.257-8||**

**proktena lakṣaṇenaiva bhaktir adhikṛtasya ca |**

**aṅgatve suniraste’pi nityādy-akhila-karmaṇām ||**

**jnānasyādhyātmikasyāpi vairagyasya ca phalgunaḥ |**

**spaṣṭatārthaṁ punar api tad evedaṁ nirākṛtam ||**

**śrī-jīvaḥ:** prokteneti | dvayor apy anvayaḥ | adhikṛtasya bhakti-śāstrādhikāreṇa vyāptasya vairāgyasya vairāgya-mātrasya | viśeṣataḥ phalguna ity arthaḥ ||257-8||

**mukundaḥ:** prokteneti | jñāna-karmādy-anāvṛtam ity anena vairāgya-bhāg ity anena ca ||257-8||

**viśvanāthaḥ:** prokteneti | dvayor apy anvayaḥ | tathā ca śuddha-bhakter evam adhikṛtasya bhakti-śāstrādhikāreṇa prāptasya ca proktena lakṣaṇena jñāna-karmādy-anāvṛtatvādi-viśeṣaṇa-ghaṭita-lakṣaṇena nityādy-akhila-karmaṇām asaṅgatve niraste’pi spaṣṭatārthaṁ punar apy atra nirākṛtam | vairāgyasya yuktāyukta-vairāgya-sāmānya-viśeṣataḥ phalguna ity arthaḥ ||257-8||

—o)0(o—

**|| 1.2.259-264 ||**

**dhana-śiṣyādibhir dvārair yā bhaktir upapādyate |**

**vidūratvād uttamatā-hānyā tasyāś ca nāṅgatā ||**

**viśeṣaṇatvam evaiṣāṁ saṁśrayanty adhikāriṇām |**

**vivekādīnyato’mīṣām api nāṅgatvam ucyate ||**

**kṛṣṇonmukhaṁ svayaṁ yānti yamāḥ śaucādayas tathā |**

**ity eṣāṁ ca na yuktā syād bhakty-aṅgāntara-pātitā ||**

yathā skānde—

**ete na hy adbhutā vyādha tavāhiṁsādayo guṇāḥ |**

**hari-bhaktau pravṛttā ye na te syuḥ para-tāpinaḥ ||**

tatraiva—

**antaḥ-śuddhir bahiḥ-śuddhis tapaḥ-śānty-adayas tathā |**

**amī guṇāḥ prapadyante hari-sevābhikāminām ||**

**sā bhaktir eka-mukhyāṅgāśritānaikāṅgikātha vā |**

**sva-vāsanānusāreṇa niṣṭhātaḥ siddhi-kṛd bhavet ||**

**śrī-jīvaḥ :** dhaneti | jñāna-karmādy-anāvṛtam ity ādi-grahaṇena śaithilyasyāpi grahaṇād iti bhāvaḥ | nāṅgatety atrottamāyām iti śeṣaḥ ||259|| yamānāṁ śaucādīnāṁ ca svayaṁ prāptiṁ sandarśya bhakty-aṅgatvaṁ nirākaroti kṛṣṇonmukham ity ādinā hari-sevābhikāminām ity antena | yamāḥ—

ahiṁsā satyam asteyam

asaṅgo hrīr asañcayaḥ |

āstikyaṁ brahmacaryaṁ ca

maunaṁ sthairyaṁ kṣamābhayam || [bhā.pu. 11.19.33] iti dvādaśa |

śāntādaya ity atra ādi-padāt sūnṛtatva-sama-darśanādayaḥ ||261-3||

**mukundaḥ:** lakṣaṇopāttādi-śabdārtham āha ||259||

**viśvanāthaḥ:** dhaneti | jñāna-karmādy-anāvṛtam ity ādi-grahaṇenaiva śaithilyasyāpi grahaṇād iti bhāvaḥ | nāṅgatety atrottamāyām iti śeṣaḥ | bhakty-aṅgānāṁ madhye śravaṇa-kīrtanāder dhanādi-dvāratvam prāyo na sambhavati, kintu paricaryā-ghaṭakī-bhūta-yāvad-vyāpārasya ekadā kartum asādhyatvena yasya yasya dhana-śiṣyādi-dvāratvaṁ, tasya tasyaiva mukhyatva-hāniḥ | na tu sarveṣām iti bodhyam | gītokta-vivekādīny eṣāṁ bhakty-adhikāriṇāṁ daśā-viśeṣe viśeṣaṇatvam eva saṁśrayanti | na tv amīṣāṁ vivekādīnām aṅgatvam ucitam ity arthaḥ | yato yamādayaḥ kṛṣṇomukhaṁ janaṁ svayam eva prāpnuvanti, teṣāṁ svataḥ-siddhā eva yamādayo bhavantīty arthaḥ |

nanu yeṣāṁ bhaktānāṁ svataḥ-siddhā yamādayo na bhavanti, te kiṁ kṛṣṇa-bahirmukhā eva ? tatrāha—unmukhaṁ kṛṣṇa utkṛṣṭa-mukham ity arthaḥ | hari-sevāyām abhi sarvato-bhāvena kāminaṁ janam amī guṇāḥ prapadyante svayam eva prapannā bhavantīty arthaḥ ||

śravaṇa-kīrtanādīnāṁ madhye mukhyatayā kriyamāṇam ekam aṅgaṁ yasyāḥ sā | tathā cānyāṅgāni tu gauṇatayā kriyamānānīti labhyante | āśritāny anekāṅgāni yasyāḥ sā | atra kalpa-dvayam eva śreṣṭham ity āha sva-vāsaneti ||259-264||

—o)0(o—

**|| 1.2.265 ||**

tatra **ekāṅgā**, yathā granthāntare[[3]](#footnote-4)—

**śrī-viṣṇoḥ śravaṇe parīkṣid abhavad vaiyāsakiḥ kīrtane**

**prahlādaḥ smaraṇe tad-aṅghri-bhajane lakṣmīḥ pṛthuḥ pūjane |**

**akrūras tv abhivandane kapi-patir dāsye’tha sakhye’rjunaḥ**

**sarvasvātma-nivedane balir abhūt kṛṣṇāptir eṣāṁ parā ||**

**śrī-jīvaḥ:** tad-aṅghri-bhajana ity atra tathāṅghri-bhajana ity eva yuktam ||265||

**mukundaḥ:** tad ity avyayaṁ tasya prasiddhasya śrī-viṣṇor iti ||265||

**viśvanāthaḥ:** tad-aṅghri-bhajana ity atra tathāṅghri-bhajana ity eva yuktam ||265||

—o)0(o—

**|| 1.2.266-268 ||**

**anekāṅgā**, yathā navame (9.4.18-20)—

**sa vai manaḥ kṛṣṇa-padāravindayor**

**vacāṁsi vaikuṇṭha-guṇānuvarṇane |**

**karau harer mandira-mārjanādiṣu**

**śrutiṁ cakārācyuta-sat-kathodaye ||**

**mukunda-liṅgālaya-darśane dṛśau**

**tad-bhṛtya-gātra-sparśe’ṅga-saṅgamaṁ |**

**ghrāṇaṁ ca tat-pāda-saroja-saurabhe**

**śrīmat-tulasyā rasanāṁ tad-arpite ||**

**pādau hareḥ kṣetra-padānusarpaṇe**

**śiro hṛṣīkeśa-padābhivandane |**

**kāmaṁ ca dāsye na tu kāma-kāmyayā**

**yathottamaḥśloka-janāśraya ratiḥ ||**

**śrī-jīvaḥ:** liṅgāni pratimāḥ | śrīmatyās tulasyā yas tasya pāda-sarojayor arpitatvāt tayoḥ saurabha-viśeṣa-yogaḥ syāt tasminn ity arthaḥ | kṣetraṁ śrī-mathurādi | padaṁ tad-ālayādi | tad etac ca sarvaṁ tathā cakāra yathottamaḥ-śloka-janāśrayā ratiḥ syāt teṣām abhiruciḥ syāt tathaivety arthaḥ ||266-269||

**mukundaḥ:** liṅgāni pratimāḥ | śrīmatyās tulasyā yas tasya pāda-sarojayor arpitatvāt tayoḥ saurabha-viśeṣa-yogas tasminn ity arthaḥ | kṣetraṁ śrī-mathurādi | padaṁ tad-ālayam | kāmaṁ srak-candanādi-sevāṁ dāsye nimitte tat-prasāda-svīkārāyety arthaḥ | na tu kāma-kāmyayā viṣayecchayā | etat sarvaṁ tathā cakāra yathottamaḥ-śloka-janāśrayā ratiḥ syāt teṣām abhiruciḥ syāt tathaivety arthaḥ | anena bhagavad-bhajanād api teṣu bhakter ādhikyaṁ darśitam ||266-269||

**viśvanāthaḥ:** mukundasya liṅgānāṁ pratimānāṁ cālayānaṁ mandirāṇāṁ ca mathurādi-nitya-siddha-dhāmnāṁ ca vaiṣṇavānāṁ ca darśane, tulasyās tulasī-sambandhini pāda-saroja-saurabhe, tathā ca caraṇāravindārpitāyāṁ tulasyāṁ ghrāṇa-saṁyoge sati caraṇāravinda-tulasyor dvayor eva sākṣātkāro bhavatīti bhāvaḥ | tad-arpite mahā-prasādānne rasanāṁ jihvām | hareḥ kṣetraṁ mathurādi | padam anyatrāpi tan-mandirādi, tad-anusarpaṇe tatra tatra punaḥ punar gamane hṛṣīkeśasya padayoś caraṇayoḥ padānāṁ bhaktānāṁ cābhivandane | etat sarvaṁ tathā cakāra yathā uttama-śloka-janāḥ prahlādādayas tatra tatra evāśrayo yasyās tathā-bhūtā niṣkāmaiva ratiḥ syāt | na tu kāma-kāmyayā kāmya-vastunaḥ kāmanayā tat sarvaṁ na cakārety arthaḥ ||266-268||

—o)0(o—

**|| 1.2.269 ||**

**śāstroktayā prabalayā tat-tan-maryādayānvitā |**

**vaidhi bhaktir iyaṁ kaiścan maryādā-mārga ucyate ||**

**śrī-jīvaḥ, mukundaḥ:** *na vyākhyātam |*

**viśvanāthaḥ:** śāstroktā maryādā yadi prabalā bhavati, prathamato bhakti-pravṛttau prayojikā bhavati | tadā tayā maryādayānvitā iyaṁ vaidhī bhaktiḥ kaiścij janair maryādā-mārga iti saṁjñayocyate ||269||

—o)0(o—

# atha rāgānugā

**|| 1.2.270-273 ||**

**virājantīm abhivyaktāṁ vraja-vāsī janādiṣu |  
rāgātmikām anusṛtā yā sā rāgānugocyate ||**

**rāgānugā-vivekārtham ādau rāgātmikocyate ||**

**iṣṭe svārasikī rāgaḥ paramāviṣṭatā bhavet |  
tan-mayī yā bhaved bhaktiḥ sātra rāgātmikoditā ||**

**sā kāmarūpā sambandha-rūpā ceti bhaved dvidhā ||**

**śrī-jīvaḥ**: iṣṭe svānukūlya-viṣaye svārasikī svābhāvikī parmāviṣṭatā tasyā hetuḥ prema-maya-tṛṣṇety arthaḥ sā rāgo bhavet tad-ādhikya-hetutayā tad-abhedoktir āyur ghṛtam itivat | evam uttaratrāpi, tan-mayī tad-eka-preritā | tat-prakṛta-vacane mayaṭ ||272||

kāmena rāga-viśeṣa-rūpeṇa rūpyate kriyate iti | tathā sambandhena tad-dhetukena rāga-viśeṣeṇa rūpyate kriyata iti tat-tat-preritety arthaḥ | yadyapi kāma-rūpāyām api sambandha-viśeṣo’sty eva tathāpi pṛthag-upādānaṁ sambandha-prādhānya-vivakṣayā sarve samāyānti rājā cetivat ||273||

**mukundaḥ**: atha rāgānugā—virājantīm iti ādi-śabdena go-mṛga-śukādayo gṛhītāḥ ||270||

iṣṭe svārasikī svabhāvajā parmāviṣṭatā rāgo bhavet | tanmayī rāga-mayī yā bhaktiḥ sā rāgātmikā ||272||

**viśvanāthaḥ**: vraja-vāsi-janādiṣu abhivyaktiṁ yathā syāt tathā virājantīṁ rāgātmikāṁ bhaktim anusṛtā yā, sā rāgānugocyate ||270||

rāgātmikā—iṣṭe svānukūlya-viṣaye svārasikī svābhāvikī yā parmāviṣṭatā āveśaḥ | atra āviṣṭatāpadaṁ tad-dhetu-param | tathā cāveśa-janakī-bhūta-prema-maya-tṛṣṇety arthaḥ | sā tṛṣṇā rāgo bhavet | tan-mayī tad-eka-pracurā tat-prakṛta-vacane mayaṭ | tathā ceṣṭe svārasikāveśa-janakī-bhūtā yā prema-maya-tṛṣṇā tat-preritā yā mālya-gumphanādi-paricaryā, sā rāgātmiketi samudāyārthaḥ | evaṁ sati tṛṣṇā-rūpa-rāgasyānusaraṇāsambhave’pi na kṣatir iti bodhyam | sā rāgātmikā kāma-rūpā kāmena rāga-viśeṣa-svarūpeṇa rūpyate kriyata iti tathā | evaṁ sambandhena tad-dhetuka-rāga-viśeṣeṇa rūpyate kriyata iti | tathā ca kāma-preritā paricaryā evaṁ sambandha-preirtā paricaryeti dvividhā rāgātmikety arthaḥ | yadyapi kāma-rūpāyām api sambandha-viśeṣo’sty eva tathāpi pṛthag-upādānaṁ sambandhānāṁ madhye kāmasya prādhānya-pratipādanāya | yathā sarvaḥ samāyāti rājā cety atra rājñaḥ sarvāntaḥ-pātitve’pi punas tasya kathanaṁ prādhānya-pratyupādānārtham ||271-273||

**siddhānta-sarasvatī** : yā vraja-vāsi-janādiṣu abhivyaktāṁ suprakāśitāṁ yathā syāt tathā virājantīṁ śobhamānāṁ rāgātmikāṁ nitya-siddha-vraja-jana-svabhāva-gatāṁ bhaktim anusṛtā anugatā sā rāgānugocyate (anubhāṣya 2.22.149) ||271||

jāta-ruci-mahā-bhāgavata-guru-mukhāt śrīmad-bhāgavata-padma-purāṇādi-siddha-śāstrād vā tat-tad-bhāvādi-mādhurye vraja-vāsināṁ śānta-dāsya-sakhya-vātsalya-madhura-rasāśrita-bhāvādīnāṁ mādhurye śrute śravaṇena anubhūte sati yat yasya dhīḥ buddhiḥ atra iha śāstraṁ vidhi-vākyaṁ na yuktiṁ vicāraṇaṁ ca na apekṣate parantu svataḥ svabhāvata eva pravartate, tad eva lobhotpatti-lakṣaṇaṁ rāgodaya-lakṣaṇam (anubhāṣya 2.22.150) ||272||

—o)0(o—

**|| 1.2.274-275 ||**

tathā hi saptame (7.1.29-30)—

**kāmād dveṣād bhayāt snehād yathā bhaktyeśvare manaḥ |  
āveśya tad aghaṁ hitvā bahavas tad-gatiṁ gatāḥ ||  
gopyaḥ kāmād bhayāt kaṁso dveṣāc caidyādayo nṛpāḥ |  
sambandhād vṛṣṇayaḥ snehād yūyaṁ bhaktyā vayaṁ vibho || iti ||**

**śrī-jīvaḥ:** kāmād iti | atra svarasata evotpadyamānānāṁ kāmādīnāṁ vidhātum aśakyatvāt tan-mayīnāṁ katham āpa na vaidhītvam | yaś ca—tasmād vairānubandhena nirvaireṇa bhayena vā | snehāt kāmena vā yuñjyāt [bhā.pu. 7.1.25] iti liṅ-pratyayaḥ śrūyate | so’pi sambhāvanāyāṁ sambhavati | tasmāt kenāpy upāyena [bhā.pu. 7.1.31] iti tu abhyanujñā-mātram | yathā yathāvat tad-gatiṁ tad-rūpaṁ gamyaṁ prāptāḥ | tad-agham iti teṣāṁ madhye yad-dveṣa-bhayayor aghaṁ bhavati, tad api tad-āveśa-prabhāveṇa hitvety arthaḥ | na tu kāme’pīti mantavyam | dviṣann api hṛṣīkeśaṁ kim utādhokṣaja-priyāḥ [bhā.pu. 10.29.13] iti tasya kāmasya dveṣādi-gaṇa-pātitām ullaṅghya stutatvāt ||274||

gopya iti—pūrva-rāgāvasthā jñeyāḥ | evaṁ vṛṣṇy-ādayo’pi ||275||

**mukundaḥ:** tad-gatiṁ tasya prapañcāgocarāvasthāṁ gatāḥ prāptā vartante | ayam arthaḥ—caidya-kaṁsādīnāṁ pūrva-janmani bhagavad-dhasta-mṛtyu-prabhāvād veṇavad dveṣa-phala-naraka-bhogo na, kintu parama-bhoga-prāptiḥ | janma-janmābhyāsād vardhamānena sva-dehādi-sambandhatayā bhakti-yogād api tīvreṇa dveṣeṇa mano’bhiniveśān muktiḥ | etad api vāco yukti-mātram | śrī-kṛṣṇa-hasta-mṛtyu-prabhāva eva baky-ādivan mukti-kāraṇam | gopy-ādīnāṁ svabhāva-siddhaḥ parama-premā janma-līlāyāṁ navīna iva bhāsamāno’bhiniveśa-kāraṇam antardhāna-līlāpekṣayā tat-prāpakaś cokta iti ||274-275||

**viśvanāthaḥ :** kāmād iti | atra svayam evotpadyamānānāṁ kāmānāṁ vidhātum aśaktyatvāt tan-mayīnāṁ katham api na vaidhītvam | yaś ca tasmād vairānubandhena nirvaireṇa bhayena vā | snehāt kāmena vā yuñjyād iti liṅ-pratyayaḥ śrūyate | so’pi sambhāvanāyāṁ sambhavati | tathā ca kāmād ity ādinā mano-yogaḥ sambhavatīty arthaḥ | tasmāt kenāpy upāyena manaḥ kṛṣṇe niveśayet [bhā.pu. 7.1.31] iti vākyaṁ tu pūrvoktasyānuvāda-param eva, na tu svatantra-vidhi-vākyam | yathā yathāvad bhaktyā vaidha-bhakti-sādhāraṇa-bhakti-sāmānyena tad-gatiṁ tad-rūpāṁ gatiṁ gamyaṁ prāpyam iti yāvat, gatāḥ prāptāḥ | tad-agham iti teṣāṁ madhye yad dveṣa-bhayayor aghaṁ tat tad āveśa-prabhāveṇa hitvety arthaḥ | na tu kāme’py aghaṁ mantavyam | dviṣann api hṛṣīkeśaṁ kim utādhokṣaja-priyāḥ [bhā.pu. 10.29.13] iti tasya kāmasya dveṣādi-gaṇa-pātitām ullaṅghya stutatvāt ||274||

gopya iti—na ca nitya-siddhānāṁ gopī-prabhṛtīnāṁ kathaṁ kāmādeḥ prāptir ity ucyate iti vācyam | kṛṣṇāvatāra-prākaṭya-samaye pūrva-rāgāvatīnāṁ tāsāṁ kāmādhīnānāṁ prāptir itivivakṣitatvāt | evaṁ vṛṣṇy-ādayo’pi ||275||

—o)0(o—

**|| 1.2.276-277 ||**

**ānukūlya-viparyāsād bhīti-dveṣau parāhatau |  
snehasya sakhya-vācitvād vaidha-bhakty-anuvartitā ||**

**kiṁ vā premābhidhāyitvān nopayogo’tra sādhane |  
bhaktyā vayam iti vyaktaṁ vaidhī bhaktir udīritā ||**

**śrī-jīvaḥ:** tad evaṁ bahv-aṅgatve prāpte kāmādi-dvaya-mātrasyopādāne kāraṇāny āha—ānukūlyeti dvābhyām | śrī-nāradena tu anayor bhīti-dveṣayor upādānaṁ bhaktau kaimutyopapādanāyaiva | tad uktaṁ—

vaireṇa yaṁ nṛpatayaḥ śiśupāla-pauṇḍra-

śālvādayo gati-vilāsa-vilokanādyaiḥ |

dhyāyanta ākṛta-dhiyaḥ śayanāsanādau

tat-sāmyam āpur anurakta-dhiyāṁ punaḥ kim || [bhā.pu. 11.5.48] iti |

tathā ca vyākhyātam— sā bhaktiḥ saptama-skandhe bhaṅgyā devarṣiṇoditā [bha.ra.si. 1.2.3] iti | evam api—

yathā vairānubandhena martyas tan-mayatām iyāt |

na tathā bhakti-yogena iti me niścitā matiḥ || [bhā.pu. 7.1.26] ity uktam |

tad api bhāva-maya-kāmādy-apekṣayā vinimayasya cittāveśa-hetutve’tyanta-nyūnatvam iti vyañjanārtham eva | yeṣu bhāva-mayeṣu upayeṣu nindito’pi vairānubandhas tad-āveśāya vidhi-maya-bhakti-yogāc chreṣṭha iti | tan-mayatā hy atra tad-āviṣṭatā | strī-mayaḥ kāmuka itivat | snehasyeti ayam arthaḥ | pāṇḍavānāṁ yaḥ snehaḥ sa sakhya-maya-rāgātmikāyām eva paryavasyati—tādṛśa-vyavahāra-śravaṇāt | tathāpy aiśvarya-jñāna-pradhānatvāt teṣāṁ vidhi-mārge pradhānatvam eva syād iti śuddha-rāgānugāyāṁ nopayogaḥ | yad ca sneha-śabdena prema-sāmānyam ucyate, tadā tad-viśeṣānabhidhānāt tat-tat-kriyā-nirdhāraṇā-bhāvenānukaraṇāsambhava ity evam atra rāgānugākhye sādhane tasyopajīvyatvābhāvena nopayogo vidyata iti | prema-viśeṣe tu vācye sambandha-rūpāyām eva paryavasānāt punaruktatvam iti ca jñeyam | bhaktyeti pāriśeṣya-prāmāṇyena vaidhatva eva paryavasānāt | vaidhī bhaktiś cāsya pūrva-janmāna mahad-upāsanā-lakṣaṇā jñeyā | kāmād dveṣād iti pūrva-padyānusāreṇa pañcatayatve prāpte’py atra ṣaṭtayatvena vyākhyā śrī-svāmy-anurodhenaiva | vastutas tu sambandhādyaḥ snehas tasmād vṛṣṇayo yūyaṁ cety ekam iti vopadevānusāreṇa jñeyam | ubhayatra sambandha-snehayor aviśeṣāt | evam eva— katamo’pi na venaḥ syāt pañcānāṁ puruṣaṁ prati [bhā.pu. 7.1.31] iti suṣṭhu saṅgacchate | puruṣaṁ bhagavantaṁ pratīty asminn evārthe sārthakatā syād iti ||276-277||

**mukundaḥ:** evaṁ ṣoḍā svabhāvān mano’bhiniveśa-kāraṇatayā sandarśya kāma-sambandhāv eva dvidhā rāgātmikayoḥ svarūpe, nānye svabhāvā ity āha—ānukūlyeti dvābhyām | bhayena niruddha-karaṇād bhīter viparyāsatā premābhidhāyitvād ity atrāpi premṇa aiśya-jñāna-mayatvāt vaidha-bhakty-anuvartitvaṁ bodhyam | yadā yadā tu śuddha-sambandhātmakaḥ sa udeti | tadā rāgātmikāyāṁ praviśatīti ca jñeyam | atra rāgānugākhye ||276-277||

**viśvanāthaḥ:** nanu kāmād dveṣād iti śloke śrī-kṛṣṇa-prāptau rāga-dveṣādīnāṁ bahūnām aṅgatve prāpte, anyat samam | tad api bhāva-maya-kāma-dveṣādīnāṁ yādṛśātiśaya-cittāveśa-hetutvaṁ tad-apekṣayā nyūnāveśa-hetutvaṁ vaidha-bhakter iti vyañjanārtham eva | anyat samam | kiṁ punaḥ sarvair vandyamāno rāgātmikā-bhakti-yoga iti | nanu, bhakti-dveṣayor nirāse’pi tac-chlokastha-snehaḥ kathaṁ śuddha-rāgātmikā-madhye na gaṇitas tatrāha—snehasyeti | anyat samam ||276||

bhaktyeti | pāriśeṣya-prāmāṇyena vaidhītve eva paryavasānāt | ato na tasyā apy atra upayoga iti bhāvaḥ | nāradasyaiśvarya-jñāna-prādhānyāt pūrva-janmani vaidhī-bhaktir eva mahadbhir upadiṣṭeti jñeyam ||277||

—o)0(o—

**|| 1.2.278 ||**

**yad-arīṇāṁ priyāṇāṁ ca prāpyam ekam ivoditam |  
tad brahma-kṛṣṇayor aikyāt kiraṇārkopamā-juṣoḥ ||**

**śrī-jīvaḥ:** atra tad-gatiṁ gatāḥ [bha.ra.si. 1.2.274] ity uktau sandehāntaraṁ nirasyati—yad arīṇām iti | priyāṇāṁ śrī-gopī-vṛṣṇy-ādīnām | anayoḥ kiraṇārkopamāne brahma-saṁhitā, yathā—

yasya prabhā prabhavato jagad‑aṇḍa‑koṭi‑

koṭiṣv aśeṣa‑vasudhādi vibhūti‑bhinnam |

tad brahma niṣkalam anantam aśeṣa‑bhūtaṁ

govindam ādi‑puruṣaṁ tam ahaṁ bhajāmi || (5.40)

śrī-bhagavad-gītā ca—brahmaṇo hi pratiṣṭhāham iti | pratiṣṭhā āśrayaḥ | tathaiva svāmi-ṭīkā ca dṛśyā | tac ca yuktam | ekasyāpi tasyādhikāri-viśeṣaṁ prāpya sa-viśeṣākāra-bhagavattvenodayād ghanatvam | nirviśeṣākāra-brahmatvenodayād aghanatvam iti | prabhā-sthānīyatvāt prabhā iti jñeyam | ata evātmārāmāṇām api bhagavad-guṇenākarṣaṇam upapadyate | viśeṣa-jijñāsā cet śrī-bhagavat-sandarbho dṛśyaḥ ||278||

**mukundaḥ:** priyāṇāṁ gopy-ādīnāṁ caturvidha-bhaktānāṁ prāpyam ekam ivoditaṁ bahavas tad-gatiṁ gatāḥ ity atra ||278||

**viśvanāthaḥ:** tatra bahavas tad-gatiṁ gatāḥ [bha.ra.si. 1.2.274] ity uktau sandehāntaraṁ nirasyati—yad arīṇām iti | arīṇāṁ priyāṇāṁ ca prāpyam ekam iva muninā yad uktaṁ, tad brahma-kṛṣṇayor aikyāt | vastutas tu svarūpa-dvayābhāvena dvayor aikye’pi rasamayasya kṛṣṇasya mādhuryādhikyād eva brahmaṇaḥ sakāśād ādhikyam asty eva | ata evāreḥ sakāśād api priyāṇām ādhikyaṁ svayam eva siddham etad evābhinnayor api sūrya-tat-kiraṇayoḥ kiraṇārkopamāne brahma-saṁhitā, yathā—

yasya prabhā prabhavato jagad‑aṇḍa‑koṭi‑

koṭiṣv aśeṣa‑vasudhādi vibhūti‑bhinnam |

tad brahma niṣkalam anantam aśeṣa‑bhūtaṁ

govindam ādi‑puruṣaṁ tam ahaṁ bhajāmi || (5.40)

asyārtho, yathā—prabhavato yasya govindasya tad brahma prabhā | brahma kīdṛśam ? brahmāṇḍa-koṭi-koṭiṣu aśeṣa-pṛthvī-jalādi-vibhūteḥ sakāśād bhinnam | tad api aśeṣa-bhūtam aśeṣa-vibhūti-svarūpam | niṣkalaṁ kalā aṁśas tad-rahitam | śrī-bhagavad-gītā ca—brahmaṇo hi pratiṣṭhāham [gītā 14.27] iti | tathaiva svāmi-ṭīkā ca dṛśyā | prabhā-sthānīyatvāt prabheti jñeyam | ata evātmārāmāṇām api bhagavad-guṇair ākarṣaṇam upapadyate ||278||

—o)0(o—

|| 1.2.279 ||

brahmaṇy eva layaṁ yānti prāyeṇa ripavo hareḥ |  
kecit prāpyāpi sārūpyābhāsaṁ majjanti tat-sukhe ||

**śrī-jīvaḥ:** arīṇāṁ brahma-gatim eva vivṛṇoti—brahmaṇy eveti ||279||

**mukundaḥ:** arīṇāṁ brahma-gatim eva vivṛṇoti—brahmaṇy eveti | prāyeṇety asya vivaraṇaṁ kecid ity ardhakena | kecit pūtanādayaḥ tat-sukhe brahma-sukhe ||279||

**viśvanāthaḥ:** arīṇāṁ brahma-gatim eva vivṛṇoti—arīṇāṁ madhye kecid dhareḥ ripavaḥ brahmaṇy eva layaṁ yānti | kecic chṛgāla-vāsudevādayaḥ sārūpyābhāsaṁ prāpyāpi tat-sukhe majjanti ||279||

—o)0(o—

**|| 1.2.280 ||**

tathā ca brahmāṇḍa purāṇe—

**siddha-lokas tu tamasaḥ pāre yatra vasanti hi |  
siddhā brahma-sukhe magnā daityāś ca hariṇa hatāḥ ||**

**śrī-jīvaḥ:** atra pūrvasya pramāṇaṁ nibhṛta-marud ity ādy-ardhaṁ vakṣyata ity abhiprāyeṇottarasyāha tathā ceti | tamasaḥ prakṛteḥ ||280||

**mukundaḥ:** tamasaḥ prakṛteḥ ||280||

**viśvanāthaḥ:** atra brahmaṇi laya-prāptānāṁ pramāṇaṁ nibhṛta-marud ity ardha-ślokena vakṣyate ity abhiprāyeṇa prāpta-sālokyānāṁ pramāṇam āha— tathā ceti | tamasaḥ prakṛteḥ | siddhā munayaḥ | tathā daityāś ca brahma-sukhe magnāḥ santas tatra vasanti ||280||

—o)0(o—

**|| 1.2.281 ||**

rāga-bandhena kenāpi taṁ bhajanto vrajanty amī |  
aṅghri-padma-sudhāḥ prema-rūpās tasya priyā janāḥ ||

**śrī-jīvaḥ:** tatra priyāṇāṁ gopīnāṁ viśeṣam āha—rāga-bandheneti ||281||

**mukundaḥ:** caturṇāṁ madhye śrī-gopīnāṁ śrī-kṛṣṇa-prāptim āha—rāga-bandheneti ||281||

**viśvanāthaḥ:** tatra gopīnāṁ viśeṣam āha—rāga-bandheneti | tasya priyā janās taṁ bhajanataḥ santas tad-aṅghri-padma-sudhā vrajanti prāpnuvanti ||281||

—o)0(o—

**|| 1.2.282 ||**

tathā hi śrī-daśame (10.87.23)—

**nibhṛta-marun-mano’kṣa-dṛḍha-yoga-yujo hṛdi yan  
munaya upāsate tad-arayo’pi yayuḥ smaraṇāt |  
striya uragendra-bhoga-bhuja-daṇḍa-viṣakta-dhiyo  
vayam api te samāḥ sama-dṛśo’ṅghri-saroja-sudhāḥ ||**

**śrī-jīvaḥ:** tatra brahmaṇy eveti padyārdhena rāga-bandheneti padyena ca daśama-stha-śruti-vākyaṁ tulayati—nibhṛteti | pratiyugmāntaḥsthasyāpi-śabdasya dvayena yugma-dvayaṁ pṛthag avagamyate | tataś ca hṛdi yad brahmākhyaṁ tattvaṁ munaya upāsate, tad-arayo’pi smaraṇād yayuḥ | striyaḥ śrī-gopa-sundaryaḥ, tāsām eva tathā prasiddheḥ | tā aṅghri-saroja-sudhās tat-prema-maya-mādhuryāṇi yayur vayam api sama-dṛśas tābhiḥ sama-bhāvāḥ satyaḥ samās tābhis tulyatāṁ prāptā vyūhāntareṇa gopyo bhūtvā te tavāṅghri-saroja-sudhā yayimety arthaḥ | artha-viśeṣas tv asya daśama-ṭippanyāṁ vaiṣṇava-toṣaṇī-nāmnyāṁ dṛśyaḥ | tathā ca bṛhad-vāmana-purāṇe śrutibhiḥ prārthya-gopikātvaṁ prāptam iti prasiddhiḥ | kārikāyāṁ bhajanta ity ādinā jana-sāmānya-nirdeśas tu etad-upalakṣaṇatayā kṛtaḥ | tad evaṁ striya ity anena vakṣyamāṇā kāma-rūpā vayam ity anena kāmānugā ca uṭṭaṅkitā | tad etad-anusāreṇa vṛṣṇy-ādīnām api tat-prāpti-viśeṣo jñeyaḥ ||282||

**mukundaḥ:** nibhṛteti | striyas tava nitya-preyasyaḥ śrī-rādhādayaḥ te tavāṅghri-saroja-sukdhās tadīya-sparśa-mādhuryāṇi yānti, vayam api sama-dṛśaḥ śrīman-nanda-vraja-gopī-bhāvānugata-bhāvāḥ satyaḥ samās tu tulya-rūpāḥ satyo yayima ||282||

**viśvanāthaḥ:** tatra brahmaṇy eva layam iti padyārdhena rāga-bandheneti padyena ca saha daśama-skandha-śruti-vākyaṁ tulayati—nibhṛteti | pratiyugmāntasthasyāpi-śabdasya dvayena yugma-dvayaṁ pṛthag avagamyate | tataś ca nibhṛtair nitarāṁ dhṛtair arthād dhāraṇādinā vaśīkṛtair marun-mano’kṣaiḥ karaṇair dṛḍha-yoga-yuktā munayaḥ yad brahmākhyaṁ tattvam upāsato mātraṁ | prāptau tu sambhāvanā eva, tad-vayo’pi smaraṇād yayuḥ prāpuḥ | uraga-śarīra-tulye kṛṣṇasya bhuja-daṇḍe viṣakta-dhiyaḥ | anyat samam ||282||

—o)0(o—

**|| 1.2.283 ||**

tatra **kāmarūpā—**

**sā kāmarūpā sambhoga-tṛṣṇāṁ yā nayati svatām |  
yad asyāṁ kṛṣṇa-saukhyārtham eva kevalam udyamaḥ ||**

**śrī-jīvaḥ:** tatra kāma-rūpeti | kāmo’tra sveṣṭa-viṣaya-rāgātmaka-prema-viśeṣatvenāgre nirūpaṇīyaḥ | tad evāha—seti | sā prasiddhā prema-rūpaivātra kāma-rūpā, na tv anyety arthaḥ | yā sambhoga-tṛṣṇāṁ prasiddhaṁ kāmam api sva-svarūpatāṁ nayati | tatra prema-rūpatve hetuḥ—yad asyāṁ kṛṣṇa-saukhyārtham eva kevalam udyama iti ||283||

**mukundaḥ:** sambhoge aṅga-saṅgādau tṛṣṇāṁ sva-sukhābhilāṣaṁ svatāṁ rāgātmikatāṁ, yat yato hetoḥ ||283||

**viśvanāthaḥ:** atra kāma-rūpeti | kāmo’tra sveṣṭa-viṣayaka-rāgātmika-prema-viśeṣatvenāgre nirūpaṇīyaḥ | kāmasya vyakṣyamāṇa-prema-rūpatvam evātrāha—sā prasiddhā prema-rūpaivātra kāma-rūpā, na tv anya-vidhā iti kāma-rūpāyā lakṣaṇaṁ jñeyam | tasyāḥ kāryam āha—yā kāmatvena prasiddhāṁ sambhoga-tṛṣṇāṁ svatāṁ svarūpatām arthāt prema-mayatāṁ nayati | tasyāḥ prema-rūpatve hetuḥ—yad yasmād asyāṁ sambhoga-tṛṣṇāyāṁ satyāṁ kṛṣṇa-saukhyārtham eva kevalaṁ vraja-sundarīṇāṁ sarvatrodyamaḥ ||283||

—o)0(o—

**|| 1.2.284 ||**

iyaṁ tu vraja-devīṣu suprasiddhā virājate |  
āsāṁ prema-viśeṣo’yaṁ prāptaḥ kām api mādhurīṁ |  
tat-tat-krīḍā-nidānatvāt kāma ity ucyate budhaiḥ ||

**śrī-jīvaḥ:** tad eva darśayati—iyaṁ tv iti | suprasiddhatvaṁ ca—yat te sujāta-caraṇāmburuhaṁ staneṣu [bhā.pu. 10.31.19] ity ādi tad-vākya-darśanāt | nanv atra kāma-rūpā-śabdena kāmātmikaivocyate, sā ca kriyaiva, na tu bhāvaḥ | tatas tasyās tṛṣṇāyāḥ svarūpatā-nayane sāmarthyaṁ na syāt | ucyate—kriyāpīyaṁ mānasa-kriyā-rūpeṇa svāṁśena tatra samarthā syāt, sā ca matto’sya sukhaṁ syād iti bhāvanā-rūpeti jñeyam | evam eva ca svatānayanaṁ sidhyati ||284||

**mukundaḥ:** nanu gopyaḥ kāmādityādibhis tāsāṁ prema-viśeṣaḥ kāma-śabdena kathaṁ nāradādibhir mṛgyate ity atrāha āsām iti ||284||

**viśvanāthaḥ:** tad eva darśayati—iyaṁ tv iti | nanu tādṛśa-premā kathaṁ śāstra-kāraiḥ kāma-śabdenocyate ? tatrāha tat tad iti | kāma-janya-tat-tat-krīḍāyā nidānatvāt kāraṇatvād budhaiḥ kāma-śabdenocyate || 284||

—o)0(o—

**|| 1.2.285-287 ||**

tathā ca tantre—

**premaiva gopa-rāmāṇāṁ kāma ity agamat prathām ||**

**ity uddhavādayo’py etaṁ vāñchati bhagavat-priyāḥ ||**

**kāma-prāyā ratiḥ kintu kubjāyām eva sammatā ||**

**śrī-jīvaḥ:** etāḥ paraṁ tanubhṛtaḥ [bhā.pu. 10.47.58] ity anusṛtya tatra hetum āha itīti | etam etādṛśena kāntatvābhimāna-rūpeṇa bhāvenopalakṣito yaḥ premātiśayas tam eveti jñeyam | tādṛśena viśiṣṭaṁ tam iti tu na jñeyam | mumukṣu-mukta-bhaktānām aikamatye bhāva-bheda-vyavasthānupapatteḥ | tādṛśa-premātiśaya-prāpakaṁ tad-bhāvaṁ vinaiva hi tat-premātiśayaṁ vāñchatīty evoktvā tat-prāptir nābhimateti ||286||

kāma-prāyeti yat te sujāta [bhā.pu. 10.31.19] ity ādi śuddha-prema-rīty-adarśanāt | pratyuta uttarīyāntam ākṛṣya [bhā.pu. 10.42.9] ity ādi-kāma-rīti-mātra-darśanāt | tathāpi ratis tad-upādhitayāṁśena jñeyā ||287||

**mukundaḥ:** prathāṁ khyātim ||285|| iti sambhoga-tṛṣṇāyāḥ svatānayanād dhetoḥ ||286|| kāma-prāyā sambhogecchā-bahulā | sākṣāt kṛṣṇāt sukhābhilāṣo ratyā na virudhyeta | ataḥ kāma-prāyeti rater viśeṣaṇaṁ kubjāyām eva, na tu kāma-śabda-bhramāt tāsv ity arthaḥ ||287||

**viśvanāthaḥ:** etāḥ paraṁ tanubhṛtaḥ [bhā.pu. 10.47.58] iti daśamastha-padyam anusṛtya kāmasya prema-rūpatve hetum āha itīti | iti hetor bhagavat-priyā uddhavādayo’pi ||286||

kāma-prāyeti yat te sujāta [bhā.pu. 10.31.19] ity ādi śuddha-prema-rīty-adarśanāt | pratyuta uttarīyāntam ākṛṣya [bhā.pu. 10.42.9] ity ādi-kāma-rīti-mātra-darśanāt | tathāpi ratiḥ kṛṣṇa-viṣayakatvād aṁśena jñeyā ||287||

—o)0(o—

**|| 1.2.288 ||**

tatra **sambandha-rūpā—**

**sambandha-rūpā govinde pitṛtvādy-ābhimānitā |  
atropalakṣaṇatayā vṛṣṇīnāṁ vallavā matāḥ |  
yadaiśya-jñāna-śūnyatvād eṣāṁ rāge pradhānatā ||**

**śrī-jīvaḥ:** pitṛtvādy-abhimāniteti tat-prabhava-rāga-preritety arthaḥ | sambandhād vṛṣṇayaḥ [bha.ra.si. 1.2.275] ity atra | vṛṣṇīnām upalakṣaṇatayā ye vallavāḥ prāptās ta eva ajahal-lakṣaṇayā matāḥ | aṭ-kupvāṅ-num vyavāye’pi [pāṇ 8.4.2] iti sūtre yathā numa upalakṣaṇatvenānusvāra-mātraṁ gṛhyate, tadvad iti bhāvaḥ | tatra hetum āha—yad iti | eṣāṁ vallavānām ||288||

**mukundaḥ:** pitṛtvādy-abhimānitā—ahaṁ govindasya pitā, ādi-śabdāt sakhā dāsa ity abhimānitvam | lālanādayas tv anubhāvāḥ | atra sambandhād vṛṣṇayaḥ [bha.ra.si. 1.2.275] ity atra vṛṣṇīnām upalakṣaṇatayā ye vallavāḥ prāptās ta eva ajahal-lakṣaṇayā matāḥ | aṭ-kupvāṅ-num vyavāye’pi [pāṇ 8.4.2] iti sūtre yathā numa upalakṣaṇatvenānusvāra-mātraṁ gṛhyate, tadvad iti bhāvaḥ | yad yasmāt | eṣāṁ vallavānāṁ rāge pradhānatā vṛṣṇibhyaḥ śreṣṭhyam | vṛṣṇīnāṁ sambandhasyaiśya-jñānena madhye madhye āvaraṇāt ||288||

**viśvanāthaḥ:** atropalakṣaṇatayeti sambandhād vṛṣṇayaḥ [bha.ra.si. 1.2.275] ity atra vṛṣṇīnām upalakṣaṇatayā vallavā matāḥ prāptāḥ | atra vṛṣṇi-padasya vṛṣṇi-vallavobhaya-para-lakṣaṇāyāṁ bījam āha—yad iti | ayaṁ bhāvaḥ—bhaktyā vayam ity atra pāriśeṣyād vaidhī-bhaktir eva vyākhyātā | tad-vyatirikta-bhaktau vaktum ucitāyāṁ prathamato yathā rāga-viśeṣa-kāmātmikānām udāharaṇe pradhānatvāt gopya uktās tathaiva rāga-viśeṣasya sambandhasyāpy udāharaṇe pradhānatvād vallavā niveśanīyāḥ | anyathā krama-bhaṅgo nyūnatāpattiś ca ||288||

—o)0(o—

**|| 1.2.289 ||**

**kāma-sambandha-rūpe te prema-mātra-svarūpake |  
nitya-siddhāśrayatayā nātra samyag vicārite ||**

**śrī-jīvaḥ:** prema-mātraṁ svarūpaṁ kāaraṇaṁ yayoḥ | nitya-siddhāḥ śrī-vrajeśvarādaya eva āśrayā mūla-sthānāni yayos tayor bhāvas tattā tayā hetunā | atra sādhana-prakaraṇe, na samyag vicārite kintu tat-prakaraṇa eva vicārayiṣyate ity arthaḥ ||289||

**mukundaḥ:** svarūpam ātmā nitya-siddhāḥ śrī-rādhādayaḥ śrī-nandādayaś ca | atra sādhana-prakaraṇe ||289||

**viśvanāthaḥ:** nanu, kāma-sambandhayor bahavo bhedāḥ santi | teṣāṁ bhedaḥ kathaṁ noktas tatrāha—kāmeti | te dve kāma-sambandha-rūpe prema-mātra-svarūpike prema-mātra-svarūpaṁ yayos tathābhūte | nitya-siddhāḥ śrī-vrajeśvarādaya evāśrayā mūla-sthānāni yayos tayor bhāvas tattā tayā hetunā | atra sādhana-prakaraṇe na samyag vicārite, kintu tat-prakaraṇa eva vicaryiṣyete ity arthaḥ ||289||

—o)0(o—

**|| 1.2.290-291 ||**

**rāgātmikāyā dvaividhyād dvidhā rāgānugā ca sā |  
kāmānugā ca sambandhānugā ceti nigadyate ||**

tatra **adhikārī—**

**rāgātmikāika-niṣṭhā ye vraja-vāsi-janādayaḥ |  
teṣāṁ bhāvāptaye lubdho bhaved atrādhikāravān ||**

**śrī-jīvaḥ:** *na vyākhyātam |*

**mukundaḥ:** rāgātmikaika-niṣṭhā | atra eka-śabdena manima-jñāna-bhidyamāna-snehā dvārakādi-nitya-siddha-bhaktā nirastāḥ ||291||

**viśvanāthaḥ:** prasaṅgato rāgātmikāyā lakṣaṇam uktvā prastutāyā rāgānugāyā lakṣaṇam āha—rāgātmikāyā iti | rāgātmikā-bhaktau eka-niṣṭhā yeṣāṁ teṣāṁ vraja-vāsināṁ śrī-kṛṣṇe yo bhāvas tat-sajātīya-bhāvāptaye lubdha ity arthaḥ ||291||

—o)0(o—

**|| 1.2.292 ||**

**tat-tad-bhāvādi-mādhurye śrute dhīr yad apekṣate |  
nātra śāstraṁ na yuktiṁ ca tal-lobhotpatti-lakṣaṇaṁ ||**

**śrī-jīvaḥ:** tat-tad-bhāvādi-mādhurye śrī-bhāgavatādiṣu siddha-nirdeśa-śāstreṣu śrute śravaṇa-dvārā yat kiṁcid anubhūte sati yac chāstraṁ vidhi-vākyaṁ nāpekṣate | yuktiṁ ca, kintu pravartata evety arthaḥ | tad eva lobhotpatter lakṣaṇam iti ||292||

**mukundaḥ:** tat-tad-bhāvasya ādi-grahaṇād rūpa-guṇādeś ca mādhurye śrī-kṛṣṇa-sarvendriya-prīti-hetutve śrute śrī-bhāgavatādiṣu tad-artha-maya-rasika-bhakta-kṛta-tat-tal-līlādy-ātmaka-grantheṣu ca śravaṇa-dvārā yat kiṁcid anubhūte sati | śruta iti prācuryād uktiḥ | sambhogecchāmayyāṁ kāmānugāyāṁ śrī-mūrti-mādhurī-darśanam api jñeyam | yad apekṣate atrāpekṣaṇe śāstraṁ vidhi-vākyaṁ yuktim anukūla-tarkaṁ ca nāpekṣate | tac-chāstra-yukti-nirapekṣa-tat-tad-bhāvādi-mādhuryābhilaṣaṇaṁ lobhotpatter lakṣaṇam ity arthaḥ ||292||

**viśvanāthaḥ:** tat-tad-bhāvādi-mādhurye śrī-bhāgavatādi-prasiddhāvatāra-līlā-varṇana-maya-śāstra-sāmānye śrute śravaṇa-dvārā yat kiṁcid anubhūte sati yac chāstraṁ vidhi-vākyaṁ nāpekṣate | yuktiṁ ca na, kintu pravartata evety arthaḥ | tad eva lobhotpatter lakṣaṇam anumāpakaṁ tādṛśa-hetu-jñānād eva lobhotpattir anumīyate ity arthaḥ | na tv atra lakṣaṇaṁ lobhotpatteḥ svarūpam iti vyāhyātuṁ śakyaṁ śāstra-yuktāpekṣā-bhāvasya svarūpatvābhāvāt ||292||

—o)0(o—

**|| 1.2.293 ||**

**vaidha-bhakty-adhikārī tu bhāvāvirbhavanāvadhi |  
atra śāstraṁ tathā tarkam anukūlam apekṣate ||**

**śrī-jīvaḥ:** nanu, rāgānugādhikāriṇo rāgātmikānugāmitvāt niravadhir eva tādṛśī bhaktiḥ, vaidha-bhakty-adhikāriṇas tu kim avadhir vaidhī bhaktis tatrāha vaidha-bhaktīti | bhāvo ratiḥ | tad uktaṁ śrī-bhagavatā—na mayy ekānta-bhaktānāṁ guṇa-doṣodbhavā guṇāḥ [bhā.pu. 11.20.36] iti ||293||

**mukundaḥ:** *na vyākhyātam |*

**viśvanāthaḥ:** atra sādhana-prakaraṇe vaidha-bhakty-adhikārī tu bhāvasya rater āvirbhāva-paryantaṁ śāstraṁ tathānukula-tarkaṁ cāpekṣate | raty-uttaraṁ tu nāpekṣate | rāga-bhaktau tu prathama-pravṛttim ārabhya lobhotpattau kadāpi nāpekṣate iti mahān utkarṣaḥ | kintu yatra lobho jātas tat-prāpty-arthaṁ śāstrādy-anusandhānam | evaṁ śāstrokta-sādhanānusandhānaṁ cāvaśya-kartavyam eva ||293||

—o)0(o—

**|| 1.2.294-296||**

**kṛṣṇaṁ smaran janaṁ cāsya preṣṭhaṁ nija-samīhitam |  
tat-tat-kathā-rataś cāsau kuryād vāsaṁ vraje sadā ||**

**sevā sādhaka-rūpeṇa siddha-rūpeṇa cātra hi |  
tad-bhāva-lipsunā kāryā vraja-lokānusārataḥ ||  
śravaṇotkīrtanādīni vaidha-bhakty-uditāni tu |  
yāny aṅgāni ca tāny atra vijñeyāni manīṣibhiḥ ||**

**śrī-jīvaḥ**: atha rāgānugāyāḥ paripāṭīm āha kṛṣṇam ity ādinā | sāmarthye sati vraje śrīman-nanda-vrajāvāsa-sthāne śrī-vṛndāvanādau śarīreṇa vāsaṁ kuryāt | tad-abhāve manasāpīty arthaḥ ||294|| sādhaka-rūpeṇa yathāvasthita-dehena | siddha-rūpeṇa antaś-cintitābhīṣṭa-tat-sevopayogi-dehena | tasya vrajasthasya nijābhīṣṭasya śrī-kṛṣṇa-preṣṭhasya yo bhāvo rati-viśeṣas tat-lipsunā | vraja-lokās tv atra kṛṣṇa-preṣṭha-janās tad-anugatāś ca tad-anusārataḥ ||295|| vaidha-bhakty-uditāni sva-sva-yogyānīti jñeyam ||296||

**mukundaḥ**: atha rāgānugāṅgāny āha kṛṣṇam iti tribhiḥ | kṛṣṇasya viśeṣaṇaṁ preṣṭhaṁ, jñānasya ca nija-samīhitam iti | [nija-samīhitam iti kṛṣṇa-taj-janayor viśeṣaṇam iti kvacit] vraje śrīman-nanda-vrajāvāsa-sthāne śrī-vṛndāvanādau ca śarīreṇa vāsaṁ kuryāt sādhaka-rūpeṇa vraje, anyatra vā sthitena dehena | siddha-rūpeṇa manaś-cintita-svābhīṣṭa-tat-sevopayogi-dehena atra hi vraja eva, na tu yatra sthitas tatra nija-samīhita-kṛṣṇa-janasya yo bhāvaḥ kāma-sambandha-rūpaḥ taṁ lipsunā prāptum icchunā vraja-lokānusārataḥ vraja-jana-sevānugatety arthaḥ | yāni vaidha-bhakty-uditāni śravaṇotkīrtanādīni tāni ca manīṣibhir iti sva-svabhāva-poṣakāṇy eva vicārya kāryāṇīty arthaḥ | ca-kāro’nvācaye ||294-6||

**viśvanāthaḥ**: atha rāgānugāyāḥ paripāṭīm āha kṛṣṇam ity ādinā | preṣṭhaṁ sva-priyatamaṁ kiśoraṁ nanda-nandanaṁ smaran evam asya tādṛśa-kṛṣṇasya bhakta-janam | atha ca svasya samyag-īhitaṁ sva-samāna-vāsanam iti yāvat | tathā ca tādṛśaṁ janaṁ smaran vraje vāsaṁ kuryāt | sāmarthye sati śrīman-nanda-vrajāvāsa-sthāne śrī-vṛndāvanādau śarīreṇa vāsaṁ kuryāt | tad-abhāve manasāpīty arthaḥ ||294||

sādhaka-rūpeṇa yathāvasthita-dehena | siddha-rūpeṇa antaś-cintitābhīṣṭa-tat-sevopayogi-dehena | tasya vrajasthasya nijābhīṣṭasya śrī-kṛṣṇasya yo bhāvo rati-viśeṣas tal-lipsunā | vraja-lokās tv atra kṛṣṇa-preṣṭha-janā śrī-rādhā-lalitā-viśākhā-śrī-rūpa-mañjary-ādyās tad-anugatāḥ śrī-rūpa-sanātana-gosvāmi-prabhṛtayaś ca teṣām anusārataḥ | tathā ca, siddha-rūpeṇa mānasī-sevā śrī-rādhā-lalitā-viśākhā-śrī-rūpa-mañjary-ādīnāṁ anusāreṇa kartavyā | sādhaka-rūpeṇa kāyiky-ādi-sevā tu śrī-rūpa-sanātanādi-vraja-vāsi-janānām anusāreṇa kartavyety arthaḥ | etena vraja-loka-padena vraja-stha-śrī-rādhā-candrāvaly-ādyā eva grāhyāḥ | tāsām anusāreṇaiva sādhaka-dehena kāyiky-ādi-sevāpi kartavyā | evaṁ sati tābhir guru-pādāśrayaṇaikādaśī-vrata-śālagrāma-tulasī-sevādayo na kṛtāḥ | tad-anugatair asmābhir api na kartavyā ity ādhunika-sauramya-matam api nirastam | ataeva śrī-jīva-gosvāmi-caraṇair apy asya granthasya ṭīkāyāṁ durgama-saṅgamanī-nāmnyāṁ tathaivoktam | tad yathā— vraja-lokās tv atra kṛṣṇa-preṣṭha-janās tad-anugatāś ca tad-anusārataḥ ||295||

śravaṇotkīrtanādīni | guru-pādāśrayaṇādīni tv ākṣepa-labdhāni | tāni vinā vraja-lokānugatyādikaṁ kim api na siddhyed ity arthaḥ | manīṣibhir iti manīṣayā vimṛśyaiva svīya-bhāva-samucitāny eva tāni kāryāṇi | na tu tad-viruddhāni | tāni cārcana-bhaktāv ahaṅgrahopāsana-mudrā-nyāsa-dvārakā-dhyāna-rukmiṇy-ādi-pūjanāni āgama-śāstra-vihitāny api naiva kāryāṇi | bhakti-mārge’smin kiñcit kiñcid aṅga-vaikalye’pi doṣābhāva-śravaṇāt | yad uktam ekādaśe—

yān āsthāya naro rājan na pramādyeta karhicit |

dhāvan nimīlya vā netre na skhalen na pated iha || [bhā.pu. 11.2.35]

na hy aṅgopakrame dhaṁso mad-dharmasya [bhā.pu. 11.29.20] ity ādi ||296||

**siddhānta-sarasvatī :** kṛṣṇaṁ ca asya kṛṣṇasya preṣṭhaṁ priyatamaṁ nija-samīhitaṁ nijābhīṣṭaṁ janaṁ ca smaran asau sādhakaḥ tat-tat-kathā-rataḥ tat-tad-rasocita-kathānuraktaḥ san sadā nitya-kālaṁ vraje nandanandana-sevāmaya-vṛndāvane vāsaṁ kuryāt | sthūla-śarīre manasāpi vā nitya-nivāsaṁ sthāpayet | kṛṣṇa-bhajana-vihīnasya prākṛta-viṣaya-bhoga-vimūḍhasya dhāma-vāsaḥ kadāpi na bhavati, parantu nitya-bhajana-śīlasya laukika-dṛṣṭyā anyatrāvasthāne’pi aharahaḥ nitya-dhāma-vāsa eva syād iti bhāvārthaḥ (anubhāṣya 2.22.155) ||294||

atra rāgānugā-bhakti-sādhane tad-bhāva-lipsunā tat tasya vraja-sthitasya nijābhīṣṭasya kṛṣṇa-preṣṭhasya guroḥ yaḥ bhāvaḥ tasya lipsunā tad-anugamanena nijāyattīkartum icchunā sādhaka-rūpeṇa sādhaka-śarīre kīrtanākhya-bhakty-āśritena siddha-rūpeṇa svarūpa-siddhau nitya-sevanopayogi-mānasa-dehena ca vraja-lokānusārataḥ tad-anurāgi-vraja-janānugatyena sevā hi kāryā karaṇīyā (anubhāṣya 2.22.153) ||295||

—o)0(o—

**|| 1.2.297-298 ||**

tatra **kāmānugā**—

**kāmānugā bhavet tṛṣṇā kāma-rūpānugāminī ||**

**sambhogecchā-mayī tat-tad-bhāvecchātmeti sā dvidhā ||**

**śrī-jīvaḥ:** kāma-rūpānugāminī tṛṣṇā tad-ātmikā bhaktiḥ kāmānugā bhavet ||297-298||

**mukundaḥ:** kāma-rūpā yā sambhoga-tṛṣṇāṁ svatāṁ nayatīty uktā, tasyā anugāminī tṛṣṇā kāmānugā bhavet | sambhogaḥ śrī-kṛṣṇena saha taṁ sukhayitum aṅga-saṅgādy-anubhāvako rādhādi-yūtheśvarīṇāṁ yaḥ prema-viśeṣas tad-icchā-mayī tad-abhilāṣāyā tat-tad-bhāvecchātmā tasyās tasyā lalitā-padmādi-vraja-devyā bhāvo rādhā-candrāvaly-ādīnāṁ kṛṣṇenāṅga-saṅgādau sāhāyyena sva-sukhātiśaya-mananāt nāyakayor ākarṣako yo bhāva-viśeṣas tasminn abhilāṣa-svarūpā ||297-298||

**viśvanāthaḥ:** kāmeti | kāma-rūpānugāminī tṛṣṇā kāmānugā bhaved ity anvayaḥ | atra pūrva-vyākhyāta-kāma-rūpāpadasya kāma-preritākriyāparatvād atrāpi sādhaka-bhakta-niṣṭha-tṛṣṭā-padasya kāma-maya-tṛṣṇā-prerita-kriyā-paratvaṁ vācyam | tathā ca vraja-sundarī-niṣṭha-kāma-preritā yā kriyā tasyā anugāminī anusāriṇī yā sādhaka-bhakta-niṣṭha-kāma-maya-tṛṣṇā-preritā paricaryā-mayī, sā kāmānugā bhaktiḥ | kriyā cātra dvividhā—bhāvanā-mayī mānasī, paricaryā-mayī bahir indriya-vyāpāra-rūpā ca | na ca vraja-sundarīṇāṁ kriyānusāreṇaiva kriyāyāḥ sādhaka-bhaktasya kartavyatvena vihite tat kathaṁ tābhiḥ kriyamāṇā sūrya-pūjā śuddha-bhaktair na kriyate ? yadi ca kriyate tadā bhakteḥ śuddhatva-hāniḥ ? kathaṁ vā tābhir na kṛtam | atha ca mahānubhavaiḥ śrī-rūpa-gosvāmi-prabhṛtibhiḥ kṛtaṁ vandanaikādaśy-ādi-vrataṁ sādhaka-bhaktaiḥ kriyata iti vācyam | anugāminī anusāriṇīty evārtho, na tv anukāriṇīti vyākhyātatvāt | tathā ca tāsāṁ matasyānukūlyenānusaraṇa-mātraṁ, na tu sāmastyena kartavyatvam | yathā vedāntam ālambya yuktyādibhiḥ svenaivādhikatayā kriyamāṇā vyākhyā vedāntānusāriṇīty ucyate | etena pūrvavad ādhunika-sauramya-matam api nirastam iti jñeyam ||297||

—o)0(o—

**|| 1.2.299 ||**

**keli-tātparyavaty eva sambhogecchā-mayī bhavet |  
tad-bhāvecchātmikā tāsām bhāva-mādhurya-kāmitā ||**

**śrī-jīvaḥ:** sambhogecchā-mayī kāma-prāyānugā jñeyā tat-tad-bhāvecchātmeti—tasyās tasyā nija-nijābhīṣṭāyā vraja-devyā yo yo bhāvas tad-viśeṣas tatra yā icchā saivātmā pravartika yasyāḥ seti mukhya-kāmānugā jñeyā | tathā ca darśitaṁ striya urugendra-bhoga [bhā.pu. 10.47.23] ity ādi | sambhogo’tra samprayogaḥ | kelir api sa eva, bhāva-mādhuryasya kāmitā yasyāṁ sā ||299||[[4]](#footnote-5)

**mukundaḥ:** ete vyākhyāyete—kelīti | keli-tātparyam asty asyāṁ tṛṣṇāyām iti keli-tātparyavatī nāyikā-bhāvābhilāṣa-svarūpety arthaḥ | eva-kāro nirdhāraṇe | tat-tad-bhāvecchātmeti—asyās tad-bhāvecchātmikety anuvādaḥ | tāsāṁ sakhī-svarūpāṇāṁ vraja-devīnām ||299||

**viśvanāthaḥ:** sambhogecchāmayī yūtheśvarīvat svātantryeṇa śrī-kṛṣṇena saha sambhogecchā-preritā pūrvokta-dvividha-kriyety arthaḥ | udāharaṇaṁ, yāthā śāstre candrakānti-prabhṛtayaḥ | tat-tad-bhāvecchātmiketi tasyās tasyā nijābhīṣṭāyā vraja-sundaryā yo bhāvaḥ śrī-kṛṣṇa-viṣaye bhāva-viśeṣas tasyāsvādane’tra yā icchā saivātmā pravartikā yasyāḥ seti | iyaṁ pūrvataḥ śreṣṭhā mukhya-kāmānugā jñeyā | sambhogo’tra samprayogaḥ | kelir api sa evety āha—keli-tātparyavatī kriyā eva sambhogecchā-mayī bhaved ity arthaḥ | tāsāṁ śrī-kṛṣṇena saha bhāva-mādhuryasyāsvādane kāmitā kāmanā yasyāḥ sā tat-tad-bhāvecchātmikā ||299||

—o)0(o—

**|| 1.2.300 ||**

**śrī-mūrter mādhurīṁ prekṣya tat-tal-līlāṁ niśamya vā |  
tad-bhāvākāṅkṣiṇo ye syus teṣu sādhanatānayoḥ |  
purāṇe śruyate pādme puṁsam api bhaved iyam ||**

**śrī-jīvaḥ:** śrī-mūrteḥ śrī-kṛṣṇa-pratimāyāḥ mādhurīṁ tat-preyasībhir api pratimā-rūpābhiḥ saha līlādi-mādhurya-viśeṣaṁ prekṣya, tasyās tat-tad-bhāvādi-mādhuryaṁ niśamyeti śrutvā, kevalaṁ śravaṇaṁ yat pūrvam uktaṁ tatra tu tasyāḥ prekṣaṇe’pi tasya śravaṇasya sāhāyyam avaśyaṁ mṛgyata ity abhipretaṁ, yad vinā mūla-tat-tad-rūpa-līlādy-asphūrteḥ | tat-tal-līlā-śravaṇaṁ tu tat-tat-prekṣaṇaṁ vināpi kārya-karam ity āha—tad iti | anayor dvividha-kāmānugayoḥ | teṣu sādhanatā | ata eva tayor adhikāriṇa ity arthaḥ ||300||

**mukundaḥ:** anayor lobhotpatter dvividhaṁ kāraṇaṁ darśayann adhikāriṇa āha—śrī-mūrter iti | tat-tal-līlāṁ tāṁ tāṁ prasiddhāṁ pūrvānurāga-rāsādikāṁ līlām | tāsāṁ nāyikātva-sakhītvābhyāṁ dvividhānāṁ vraja-devīnāṁ bhāvayoḥ kāṅkṣiṇo lobhino ye syus teṣu anayoḥ sambhogecchāmayī tat-tad-bhāvecchātmeti dvividha-kāmānugayoḥ krameṇa sādhanatā, te anayoḥ sādhanādhikāriṇa ity arthaḥ | nanu śrī-mūrter mādhurīṁ dṛṣṭvā lubdha-strīṇāṁ sambhogecchā-mayī syāt | puṁsāṁ tu syān na vety ata āha—purāṇa iti | iyaṁ sambhogecchā-mayī ||300||

**viśvanāthaḥ:** śrī-mūrteḥ śrī-kṛṣṇa-pratimāyā mādhurīṁ prekṣya | evaṁ tat-preyasībhir api pratimā-rūpābhiḥ saha śāstre śruta-līlādi-mādhuryam apy anubhūya ca | tasmāt tat-tad-bhāvādi-mādhurye śrute dhīr yad apekṣate iti hi pūrva-granthe yat kevalaṁ śravaṇa-mātram uktam | tatra śrī-mūrter darśane’pi śravaṇasya sāhāyyam avaśyaṁ mṛgyata ity abhipretam | śravaṇaṁ vinā mūla-bhūta-tat-tad-rūpa-līlādy-asphūrteḥ | tat-tal-līlā-śravaṇaṁ tu śrī-mūrti-prekṣaṇaṁ vināpi kārya-karam ity āha—tat-tal-līleti | anayor dvividha-kāmānugayos teṣu sādhanatā | ata eva te janā dvividha-kāmānugā-bhakter adhikāriṇa ity arthaḥ ||300||

—o)0(o—

**|| 1.2.301-2 ||**

yathā—

**purā maharṣayaḥ sarve daṇḍakāraṇya-vāsinaḥ |  
dṛṣṭvā rāmaṁ hariṁ tatra bhoktum aicchan suvigraham ||  
te sarve strītvam āpannāḥ samudbhūtāś ca gokule |  
hariṁ samprāpya kāmena tato muktā bhavārṇavāt ||**

**śrī-jīvaḥ:** pureti | maharṣayo’tra śrī-gokula-stha-śrī-kṛṣṇa-preyasy-anugata-vāsanāḥ ta eva sarva ity arthaḥ | te ca rāmaṁ dṛṣṭvā tato’pi sundara-vigrahaṁ hariṁ śrī-kṛṣṇam bhāvy-avatāram api tat-pratipādaka-śāstre vidvat-prasiddhaṁ gokule preyasyo bhūtvā upabhoktum aicchan manasā varaṁ vavṛṇvate sma | te ca kalpa-vṛkṣād iva tasmād avacanenaiva varaṁ labdhvā deśāntara-gopīnāṁ garbhe strītvam āpannāḥ | sarvatra gokula-nāmnāti-vikhyāte śrīman-nanda-gokule kathañcit tābhya evāgatābhyaḥ samutpannā hariṁ tato’pi manoharaṁ śrī-kṛṣṇam eva kāmena saṅkalpa-mātreṇa samprāpya tatas tad-anantaram eva muktā bhavārṇavād iti | antar-gṛha-gatāḥ kāścid ity ādi rītyā jñeyam ||301-2||

**mukundaḥ:** rāmaṁ dṛṣṭvā tato’pi suvigrahaṁ hariṁ svopāsyaṁ śrī-kṛṣṇaṁ bhoktum aicchan | rāma-darśanāt śrī-kṛṣṇe udbuddha-ratitvāt suṣṭhu riraṁsām akurvan, te sarve strītvaṁ strī-bhāvaṁ sambhogecchātmakaṁ premāṇam āpannāḥ sādhana-vaśāt prāptāḥ santo gokule samutpannā gopyo jātāḥ | kāmena śrī-rādhādi-gokula-devī-saṅgāt kām api mādhurīṁ prāptenānurāgādi-prema-viśeṣeṇa hariṁ samprāpya pūrva-dehān tyaktvā śrī-kṛṣṇa-bhoga-yogya-śarīrāḥ satyaḥ prapañcāgocare gokula-prakāśe manoratha-pūrtyā prāpya bhavārṇavāt bhavārṇavaṁ prapañcā-gocaratvaṁ parityajya muktāḥ paramānandaṁ prāptā vartanta ity arthaḥ | atredaṁ pratipadyate—sādhanena premaiva prāyo bhavati | premṇa eva vilāsatvād vairalyāt sādhakeṣv api | atra snehādayo bhāvā vivicya na hi śaṁsitāḥ || [bha.ra.si. 1.4.19] iti vakṣyamāṇatvāt | tena gokule janmaiva, na tu tasya samyak prāptiḥ | sā tu śrī-kṛṣṇa-tat-priyāṇāṁ kṛpayā saṅgādi-jātānurāgādinaiva | tathaikādaśe ca—

kevalena hi bhāvena gopyo gāvo nagā mṛgāḥ |

ye’nye mūṭha-dhiyo nāgāḥ siddhā mām īyur añjasā || [bhā.pu. 11.12.8] iti |

asyārthaḥ—gopyo yāḥ premṇā jātās tāḥ kevalena bhāvena kṛṣṇa-kṛpayā saṅādi-jātānurāgādi-rūpeṇa prema-viśeṣaṇena siddhā mām īyuḥ prapañcāgocare gokule māṁ prāptāḥ santi | gavādayas tu yathocita-premṇeyur iti | duḥsaha-preṣṭha [bhā.pu. 10.29.10] ity ādi daśama-gata-śloka-dvaye caitad eva spaṣṭam ||301-2||

**viśvanāthaḥ:** pureti | maharṣayo’tra śrī-gokula-stha-śrī-kṛṣṇa-preyasy-anugata-vāsanā jñeyāḥ | te ca rāmaṁ dṛṣṭvā tato’pi sundara-vigrahaṁ hariṁ śrī-kṛṣṇam āgamy-avatāram api tat-pratipādaka-śāstre prasiddhaṁ taṁ gokule preyasyo bhūtvā upabhoktum aicchan | śrī-raghunātha-nikaṭe manasā tādṛśaṁ varaṁ vṛṇvate sma | te ca munayaḥ kalpa-vṛkṣād iva raghunāthād avacanenaiva varaṁ labdhvā deśāntare gopīnāṁ garbhe strītvam āpannāḥ | sarvatra gokula-nāmnāti-vikhyāte śrīman-nanda-gokule kathañcit tābhya evāgatābhyaḥ samyag utpannā hariṁ śrī-kṛṣṇam eva kāmena saṅkalpa-mātreṇa samprāpya tatas tad-anantaram eva muktā bhavārṇavāt prākṛtatvāṁśāt | ata eva rāsa-krīḍāyām antar-gṛha-niruddhā nirodha-janya-viraheṇaiva teṣāṁ prākṛtatvāṁśo gataḥ | asya viśeṣa-vyākhyā tu daśama-ṭippanyāṁ draṣṭavyā | idaṁ tu bhaktir ananuṣaṅgitaṁ phalam ||301-2||

—o)0(o—

**|| 1.2.303 ||**

riraṁsāṁ suṣṭhu kurvan yo vidhi-mārgeṇa sevate |  
kevalenaiva sa tadā mahiṣītvam iyāt pure ||

**śrī-jīvaḥ:** ya iti puṁliṅgatvena nirdeśo jana-mātra-vivakṣayā, strī vā pumān vety arthaḥ | riraṁsāṁ kurvann iti, na tu śrī-vraja-devī-bhāvecchāṁ kurvann ity arthaḥ | kintu suṣṭhu iti mahiṣīvad bhāva-spṛṣṭatayā kurvan | na tu sairindhrīvat tad-aspṛṣṭatayety arthaḥ | vidhi-mārgeṇeti vallavī-kāntatva-dhyāna-mayena mantrādināpi, kim uta mahiṣī-kāntatva-dhyāna-mayenety arthaḥ | kevaleneti—vrajādi-sambandha-lipsā-grahaṁ vinety arthaḥ | mahiṣītvaṁ tad-vargānugāmitvam iyād iti | śrīmad-daśākṣarādāv apy āvaraṇa-pūjāyāṁ tan-mahiṣīṣv eva tasyātyādarād iti bhāvaḥ | tadeti kadācid vilambenaiva, na tu rāgānugavac chaigryeṇety arthaḥ ||303||

**mukundaḥ:** riraṁsāṁ śrī-nandanandana-sukhārthaṁ ramaṇecchāṁ suṣṭhu kurvann ity anena siddha-rūpeṇa rāgānugayā vraje sevā suṣṭhu darśitā | vidhi-mārgeṇeti—sādhaka-rūpeṇa vaidha-bhaktyeti | kevaleneti—rāgānugā-miśreṇa cet tadā mathurāyāṁ mahiṣītvam iti bhāvaḥ | abhilāṣe saty api yathocita-sādhanennaiva tat-prāptir iti darśitam | yad-vāñchayā śrīr lalanācarat tapo vihāya kāmān suciraṁ dhṛta-vratā [bhā.pu. 10.16.36] iti | vāñchanti yad bhava-bhiyo munayo vayaṁ ca [bhā.pu. 10.47.58] ity ādibhis tad-vāñchāyāṁ satyām api tad-aprāptiḥ sādhana-vaiṣamyād eva ||303||

**viśvanāthaḥ:** ya iti puṁliṅgatvena nirdeśo jana-mātra-vivakṣayā, strī vā pumān vety arthaḥ | sākṣāt śrī-kṛṣṇena saha ramaṇecchāyāṁ lobhasya pravartakatve’pi nija-bhāva-prātikūlyāni tāni sarvāṇi śāstra-vihitānīti tyāgānaucityam iti buddhyā yadi karoti, tadā dvārakā-pure mahiṣī-parijanatvaṁ prāpnotīty āha—riraṁsām iti | kevalenaiva sākalyenaiveti yāvat | na tu nija-bhāva-pratikūlān mahiṣī-pūjā-dvārakā-dhyānādīn kāṁścit kāṁścit aṁśān parityajyeti | atra eva-kārārthaḥ nirṇīte kevalam iti tri-liṅgaṁ tv eka-kṛtsnayoḥ ity amaraḥ |

yeṣāṁ tu vṛndāvane rādhā-kṛṣṇayor mādhuryāsvādane’bhilāṣaḥ, atha ca nyāsa-mudrādi-vaidhī-mārgānusāreṇa bhajanaṁ, teṣāṁ dvārakāyāṁ na rukmiṇī-kāntasya prāptis tatrābhilāṣābhāvāt | na vā vṛndāvane śrī-rādhā-kṛṣṇayoḥ prāptiḥ, rāga-mārgeṇa bhajanābhāvāt | tasmāt teṣāṁ vidhi-mārgeṇa bhajana-kāryasya aiśvarya-jñānasya prādhānyaṁ yatra, yathābhūtasya vṛndāvanasyāṁśe goloke rādhā-kṛṣṇayoḥ prāptiḥ | na tu śuddha-mādhurya-maye vṛndāvane iti jñeyam | goloke śrī-vṛndāvanasyāṁśatvaṁ śrī-prabhu-varai rūpa-gosvāmi-caraṇaiḥ stava-mālāyām upaślokitam | sa ca śloko, yathā nandāpaharaṇe—

loko ramyaḥ ko’pi vṛndāṭavīto

nāsti kvāpīty añjasā bandhu-vargam |

vaikuṇṭhaṁ yaḥ suṣṭhu sandarśya bhūyo

goṣṭhaṁ ninye pātu sa tvāṁ mukundaḥ || iti |

atra vaikuṇṭha-padaṁ kṛṣṇa-vaikuṇṭha-goloka-param eva | yato vṛndāvanasya mādhuryotkarṣa-darśanārthaṁ bandhu-vargāṇāṁ gopānāṁ kṛṣṇa-vaikuṇṭhe goloke śrī-kṛṣṇa-prerita-gamanaṁ daśame varṇitam | tad-varṇanaṁ, yathā—

darśayāmāsa lokaṁ svaṁ gopānāṁ tamasaḥ param || [bhā.pu. 10.28.14]

te tu brahma-hradaṁ nītā magnāḥ kṛṣṇena coddhṛtāḥ |

dadṛśur brahmaṇo lokaṁ yatrākrūro’dhyagāt purā ||

nandādayas tu taṁ dṛṣṭvā paramānanda-nirvṛtāḥ |

kṛṣṇaṁ ca tatra cchandobhiḥ stūyamānaṁ suvismitāḥ || [bhā.pu. 10.28.16-7]

atra brahmaṇo narākṛti-para-brahmaṇaḥ śrī-kṛṣṇasya lokaṁ golokam eva | na tu ramā-vaikuṇṭham | pūrvatra svaṁ lokam ity atra svasya śrī-kṛṣṇasya lokam iti vyākhyayā ramā-vaikuṇṭhasya kṛṣṇa-lokatvābhāvāt | tathā kṛṣṇaṁ ca tatra cchandobhiḥ stūyamānam ity uktyā ramā-vaikuṇṭhe kṛṣṇa-līlāyā asambhavāc ca | brahma-loka-padena goloka eva vyākhyātaḥ | vaiṣṇava-toṣaṇyām api tathā vyākhyātam | idam eva laghu-bhāgavatāmṛte yat tu goloka-nāma syāt tac ca gokula-vaibhavam [1.5.498] tad-ātma-vaibhavatvaṁ ca tasya tan-mahimonnateḥ [1.5.502] iti |

asyārthaḥ—tu bhinnopakrame | yad goloka-nāma goloka-saṁjñakaṁ tac ca tat tu gokula-vaibhavam | gokulasya mahā-mādhuryatvena khyātasya vaibhavaṁ vaibhava-rūpo’ṁśaḥ | ata eva tasya golokasya tad-ātma-vaibhavatvaṁ gokula-svavaibhava-rūpatvaṁ bhavati | goloko gokulasya sva-vaibhava-rūpo bhavatīty arthaḥ | kutaḥ ? tan-mahimonnateḥ | tato golokāt sakāśāt mahimādhikyād iti | yathā yathā pātāla-khaṇḍe—

aho madhupurī dhanyā vaikuṇṭhād api garīyasī |

dinam ekaṁ nivāsena harau bhaktiḥ prajāyate || iti |

atra vaikuṇṭha-śabdena goloka eva tair abhipreto jñeyaḥ | tasya tan-mahimonnater ity anantaraṁ yathā pātāla-khaṇḍe aho madhupurīty ādy-ukteḥ | tadeti kadācid avilambenaiva, na tu rāgānugāvac chaighreṇa ity arthaḥ ||303||

—o)0(o—

**|| 1.2.304 ||**

tathā ca mahā-kaurme—

**agni-putrā mahātmānas tapasā strītvam āpire |  
bhartāraṁ ca jagad-yoniṁ vāsudevam ajaṁ vibhum ||**

**śrī-jīvaḥ:** tapasā vidhi-mārgeṇa | atra vidhi-mārgopalakṣaṇatvena vāsanā-vibhedo’pi jñeyaḥ ||304||

**mukundaḥ:** tapasā vidhi-mārgeṇa | mahātmāno mahān śrī-kṛṣṇa-sukhārtha-riraṁsā-karaṇād utkṛṣṭa ātmā mano yeṣāṁ te tathā ||304||

**viśvanāthaḥ:** tapasā vidhi-mārgeṇa | atra vidhi-mārgopalakṣaṇatvena vāsanā-vibhedo’pi jñeyaḥ | atra bhartāram iti padam eva tasya pūrve mahiṣītva-prāpti-niścayātmakam iti ||304||

—o)0(o—

**|| 1.2.305-306 ||**

atha **sambandhānugā**—

**sā sambandhānugā bhaktiḥ procyate sadbhir ātmani |  
yā pitṛtvādi-sambandha-mananāropanātmikā ||**

**lubdhair vātsalya-sakhyādau bhaktiḥ kāryātra sādhakaiḥ |  
vrajendra-subalādīnāṁ bhāva-ceṣṭita-mudrayā ||**

**śrī-jīvaḥ :** pitṛtvādi-sambandhasya yan mananaṁ viśeṣa-cintanaṁ, punas tasyāropaṇaṁ svasminn abhimananaṁ tad-ātmikety arthaḥ ||305||

vrajendreti | na tu vrajendrāditvābhimānenāpīty arthaḥ | pitṛtvādy-abhimāno hi dvidhā sambhavati—svatantratvena, tat-pitrādibhir abheda-bhāvanayā ca | tatrāntyam anucitam | bhagavad-abhedopāsanāvat teṣu bhagavadvad eva nityatvena pratipādayiṣyamāṇeṣu tad-anaucityāt | tathā tat-parikareṣu tad-ucita-bhāvanā-viśeṣeṇāparādhāpātāt ||306||

**mukundaḥ :** pitṛtvādi-sambandha-mananaṁ yan nandādau tasyāropātmikābhimanana-rūpā | vrajendra-subalādīnāṁ bhāvaś ceṣṭitam anubhāvāś ca tayor mudrā pāripāṭī | bhaktiḥ sādhaka-siddha-rūpā sevā ||305-6||

**viśvanāthaḥ :** pitṛtvādi-sambandhasya yan mananaṁ viśeṣa-cintanaṁ, punas tasyāropaṇaṁ svasminn abheda-mananaṁ tad-ātmikety arthaḥ ||305||

vrajendreti | na tu vrajendratvābhimānenāpīty arthaḥ | pitṛtvādy-abhimāno hi dvidhā sambhavati—svatantratvena, tat-pitrādibhir abheda-bhāvanayā ca | tatrāntyam anucitam | bhagavad-abhedopāsanāvat teṣu tad-anaucityāt | subalādau sāyujya-prāptiḥ sakhyādi-bhaktau | ahaṅgrahopāsanā-sattve’pi vrajendro’ham ity ahaṅgrahopāsanā tu kevalaṁ naraka-sādhiketi jñeyam | tasyā vrajeśvaryādau viruddha-bhāvanā-prayojakatvāt | bhaktiḥ sevā, sādhaka-rūpeṇa siddha-rūpeṇa sādhakaiḥ kāryā | ata eva sevā sādhaka-rūpeṇa siddha-rūpeṇa cātra hi ity atrāpi tathaiva vyākhyātam | vrajendra-subalādīnāṁ bhāva-ceṣṭita-mudrayā sevā kāryeti vyākhyātuṁ śakyam | subalādibhir akṛtānāṁ guru-pādāśrayaṇa-daṇḍavat-praṇāmaikādaśy-ādīnām akaraṇe gurv-ādy-aparādha-prasaktyā teṣāṁ naraka-gamana-prasaṅgāt | ata eva grantha-kārair api anuṣṭhānato doṣo bhakty-aṅgānāṁ prajāyate [bha.ra.si. 1.2.63] ity anena ekādaśy-ādi-nityāṅgānām akaraṇe doṣa uktaḥ | tasmād siddha-dehena mānasī-sevā-karaṇārthaṁ vrajendra-subalādīnāṁ bhāva-ceṣṭitaṁ śrī-bhāgavate prasiddham eva ||306||

—o)0(o—

**|| 1.2.307 ||**

**tathā hi śruyate śāstre kaścit kurupurī-sthitaḥ |  
nanda-sūnor adhiṣṭhānaṁ tatra putratayā bhajan |  
nāradasyopadeśena siddho’bhūd vṛddha-vardhakiḥ ||307||**

**śrī-jīvaḥ:** atha pūrvam evocitam iti darśayati—tathā hīti | adhiṣṭhānaṁ pratimām | siddho’bhūd iti | bāla-vatsa-haraṇa-līlālāyāṁ tat-pitṝṇām iva siddhir jñeyā | evam eva hi skānde sanat-kumāra-prokta-saṁhitāyāṁ prabhākara-rājopākhyānam |

aputro’pi sa vai naicchat putraṁ karmānucintayan |  
vāsudevaṁ jagannāthaṁ sarvātmānaṁ sanātanam ||

aśeṣopaniṣad-vedyaṁ putrīkṛtya vidhānataḥ |

abhiṣecayituṁ rājā svarāja upacakrame ||

na putram abhyarthitavān sākṣād bhūtāj janārdanāt || iti |

ūrdhvaṁ bhagavad-vacaś ca—ahaṁ te bhavitā putraḥ ity ādi ||307||

**mukundaḥ:** siddha iti vrajendranandanānuvartinas tasya gṛhe śrī-kṛṣṇasya yathocita-rūpeṇa sthitir darśitā | bahu-rūpeṇānanta-vraja-jana-manoratha-pūraṇavat ||307||

**viśvanāthaḥ:** ataḥ sādhaka-dehena sādhaka-bhaktānusāri-sevānāṁ karaṇe purāṇaṁ pramāṇayati—tathā hīti | nanda-sūnoḥ śrī-kṛṣṇasyādhiṣṭhānaṁ pratimety anena iyaṁ sevā na vrajendrasya bhāva-ceṣṭitānusāriṇī jñeyā | tena tu sākṣāt śrī-kṛṣṇasyaiveti sevā kṛtā | na tu tat-pratimāyāḥ | tasmāt sādhakena tu sākṣād-darśanāsambhavāt tat-pratimāyā eva sevā kartavyā | ata eva vṛddha-vardhakir api sādhaka-mahānya-bhāva-bhaktānusāreṇa putratvena pratimā-sevāṁ cakāreti jñeyam | vārdhakir bāḍhai iti prasiddhaḥ | siddho’bhūd iti vatasa-haraṇa-līlāyāṁ yathā sarveṣāṁ putro’bhūt tathaiva siddhir jñeyā ||307||

—o)0(o—

**|| 1.2.308 ||**

ataeva nārāyaṇa-vyūha-stave—

**pati-putra-suhṛd-bhrātṛ-pitṛvan maitravad dharim |  
ye dhyāyanti sadodyuktās tebhyo’pīha namo namaḥ ||308||**

**śrī-jīvaḥ:** suhṛn-nirapkeṣa-hita-kārī | mitraṁ saha-vihārīti tayor bhedaḥ | tathā ca tṛtīye śrī-kapila-deva-vākyaṁ—

yeṣām ahaṁ priya ātmā sutaś ca

sakhā guruḥ suhṛdo daivam iṣṭam || [bhā.pu. 3.25.38] ||308||

**mukundaḥ, viśvanāthaḥ:** suhṛn-nirupādhi-hita-kārī | mitraṁ saha-vihārīti tayor bhedaḥ ||308||

—o)0(o—

kṛṣṇa-tad-bhakta-kāruṇya-mātra-lābhaika-hetukā |  
puṣṭi-mārgatayā kaiścid iyaṁ rāgānugocyate ||

**śrī-jīvaḥ:** kṛṣṇeti | mātra-padasya vidhi-mārge kutracit karmādi-samarpaṇam api dvāraṁ bhavatīti tad-vicchedārthaḥ prayoga iti bhāvaḥ ||309||

**mukundaḥ:** kṛṣṇa-tad-bhakta-kāruṇya-mātra-lābha evaikaḥ sarvottamo hetuḥ pravṛtti-kāraṇaṁ yasyāṁ sā tathā | tayoḥ kāruṇya-mātra eva lobhotpatteḥ sarvottamaṁ kāraṇam | anyat kim api svalpam api nety arthaḥ | śrī-mūrter eka-vāra-darśanān niraparādhe sāmānyā—yā ratiḥ sad-dhiyāṁ bhāva-janmane iti bhāva-janmana ity atra darśitā, tato’pi rāgānugāyāṁ lobhas tu durlabhaḥ kevala-kṛpayaiveti bhāvaḥ ||309||

**viśvanāthaḥ:** kṛṣṇeti mātra-padasya vidhi-mārge kutracit karmādi-samarpaṇam api dvāraṁ bhavatīti tad-vicchedārthaḥ prayoga iti ||309||

—o)0(o—

iti śrī-śrī-bhakti-rasāmṛta-sindhau  
purva-vibhāge sādhana-bhakti-laharī-dvitiyā ||

|| 1.2 ||

—o)0(o—

**|| 1.3 ||**

**śrī-hari-bhakti-rasāmṛta-sindhau pūrva-vibhāge tṛtīyā laharī**

# atha bhāva-bhaktiḥ

**|| 1.3.1 ||**

**śuddha-sattva-viśeṣātmā prema-sūryāṁśu-sāmya-bhāk |**

**rucibhiś citta-māsṛṇya-kṛd asau bhāva ucyate ||**

**śrī-jīvaḥ** : atha tad etad vivicyate—pūrvaṁ tāvad bhakti-sāmānya-lakṣaṇe ceṣṭā-rūpā bhāva-rūpā ceti dvividhā bhaktir darśitā | tatra ceṣṭā-rūpā dvividhā—bhāva-bhakteḥ sādhanā-rūpā kārya-rūpā ca | kārya-rūpā tu rasāvasthāyām anubhāva-rūpā ca | tayoḥ sādhana-rūpā pūrvā darśitā | uttarā rasa-prasaṅge darśayiṣyate |

atha bhāva-rūpā ca dvividhā—rasāvasthāyāṁ sthāyi-nāmnī, sañcāri-rūpā ca | tatra ca pūrvā dvividhā—kroḍīkṛta-praṇayādi-prema-nāmnī, raty-apara-paryāya-premāṅkura-rūpā bhāva-nāmnī ca | tad evaṁ saty uttarā sañcāri-rūpāpi rasa-prasaṅge darśayiṣyate | samprati tu, sthāyi-bhāva-sāmānya-rūpaṁ prema-nāmnā praṇayādikam api kroḍīkurvantaṁ raty-apara-paryāya-sthāyi-bhāvāṅkura-rūpaṁ bhāvaṁ lakṣayati—śuddha-sattveti | sā ca mahā-bhāva-paryanta-tad-ūrdhvāvasthā-vyaktaye bhaviṣyatīty abhipretya cāha—śuddha-sattveti *|*[[5]](#footnote-6)

atra śuddha-sattvaṁ nāma bhagavataḥ sva-prakāśikā svarūpa-śakteḥ saṁvid-ākhyā vṛttiḥ, na tu māyā-vṛtti-viśeṣaḥ | vivṛtaṁ tv etat śrī-bhāgavata-sandarbhasya dvitīya-sandarbhe śrī-vaiṣṇava-toṣaṇyāṁ dvitīyādhyāye ca | śuddha-sattva-viśeṣatvaṁ nāma cātra yā svarūpa-śakti-vṛtty-antara-lakṣaṇā—

hlādinī sandhinī saṁvit tvayy ekā sarva-saṁśraye |

hlāda-tāpa-karī miśrā tvayi no guṇa-varjite || [vi.pu. 1.12.69]

iti viṣṇu-purāṇānusāreṇa hlādinī nāmnī mahā-śaktis tadīya-sāra-vṛtti-samaveta-tat-sārāṁśatvam evety avagantavyam | tayoḥ samavetayoḥ sāratvaṁ ca tan-nitya-priya-janādhiṣṭhānaka-tadīyānukulyecchāmaya-parama-vṛddhitvam | hlādinī-sāra-samavāyitvaṁ cāsyaiva bhāvasya parama-pariṇāma-rūpa-modanākhye mahā-bhāve śrīmad-ujjvala-nīlamaṇim adhikṛtya vyaktībhaviṣyati |

rādhikā-yūtha evāsau modano na tu sarvataḥ |

yaḥ śrīmān hlādinī-śakteḥ suvilāsaḥ priyo varaḥ || [u.nī. 14.176] iti |

asau-padena cānukūlyena kṛṣṇānuśīlana-rūpā sāmānyena lakṣitā bhaktir evākṛṣyata ity arthaḥ | sā tu yadyapi dhātv-artha-sāmānya-rūpā vyākhyātā, tathāpy atra ceṣṭā-rūpā na gṛhyate, kintu bhāva-rūpaiva | vidheyasya bhāvasya sākṣān nirdiṣṭatvāt | vakṣyate ca svayam eva bhāva-mātrasya lakṣaṇam—

śarīrendriya-vargasya vikārāṇāṁ vidhāyakāḥ |

bhāvāvirbhāva-janitāś citta-vṛttaya īritāḥ || [bha.ra.si. 2.4.251] iti |

citta-vṛttayaś cātra prakārāntareṇa cittasya sthitayaḥ | vikāro mānaso bhāvaḥ ity amaraḥ | tathāpi vakṣyamāṇānāṁ vyabhicāriṇām atrāprāptis teṣāṁ yojayiṣyamāṇānāṁ citta-māsṛṇyamāṇānāṁ citta-māsṛṇya-kṛttvābhāvāt premāṅkuratvena viśeṣyatvāc ca |

tataś cāyam arthaḥ—asau sāmānyato lakṣitā yā bhaktiḥ saiva nijāṁśa-viśeṣe bhāva ucyate | sa ca kiṁ-svarūpaḥ ? tatrāha—kṛṣṇasya svarūpa-śakti-rūpaḥ śuddha-sattva-viśeṣo yaḥ sa evātmā, tan-nitya-priya-janādhiṣṭhānakatayā nitya-siddhaṁ svarūpaṁ yasya saḥ | tathādhiṣṭhānam ātma-sātkṛtya tat-tādātmyāpannatvenānukūlya-lakṣaṇa-citta-vṛtti-rūpā ca |

kiṁ ca, rucibhiḥ prāpty-abhilāṣa-sva-kartṛkānukūlyābhilāṣa-sauhārdābhilāṣaiś cittārdratā-kṛd iti | eṣa ca vakṣyamāṇa-premṇo’ṅkura-rūpa evety āha—premeti | sūryas tv atrācirād udayiṣyamāṇāvastho gṛhyate | tataś ca tad-aṁśa-sāmya-bhāg iti premṇaḥ prathama-cchavi-rūpa ity arthaḥ | bhāvaḥ sa eva sāndrātmā budhaiḥ premā nigadyate [bha.ra.si. 1.4.1] iti hi vakṣyate | asyāprākṛtatvaṁ tādṛśa-śuddha-sattva-viśeṣa-hlādinī-sāra-rūpatvaṁ ca mokṣa-sukhasyāpi tiraskārakatvāt, śrī-bhagavato’pi prakāśakatvāt, ānanda-karatvāc ca | atra pramāṇasya viśeṣa-jijñāsā cet cet prīti-sandarbho dṛśyaḥ | tad evaṁ nitya-tat-priya-janānāṁ bhāve lakṣite prapañca-gata-bhaktānām api citta-vṛttiḥ śrī-kṛṣṇa-tad-bhakta-kṛpayā tādṛśī bhavatīti tenaiva lakṣitaḥ syād ity alam ativistareṇa ||1||

**mukundaḥ:** śrī-rūpa-caraṇebhyo namaḥ | asau sādhana-bhaktiḥ rucibhiḥ sa-parikara-śrī-kṛṣṇa-rūpādy-anubhavajair āsvāda-viśeṣaiś citta-māsṛṇya-kṛt satī bhāva ucyate, iti kāryeṇa lakṣaṇam | sa kiṁ-svarūpaḥ ? tatrāha—śuddha-sattveti | śuddha-sattva-viśeṣo mukti-sukha-tiraskārakaḥ, bhajadbhyo’pi bhagavatāśv adīyamānaḥ, tat-prakāśakatvāt tat-svarūpa-śakti-rūpatvāc ca, sva-prakāśaḥ paramānando yaḥ sa ātmā svarūpaṁ yasya sa śuddha-sattva-viśeṣātmā | sūryāṁśuḥ sūryasya darśanāt pūrva-prakāśaḥ | harāv āsakty-avadhikā sādhana-bhaktir ā-prema-prathama-prakāśaṁ bhāva ucyate ity arthaḥ ||1||

**viśvanāthaḥ:** asau-padenākūlyena kṛṣṇānuśīlana-rūpā sāmānyena lakṣitā bhaktir evākṛṣyate | sā tu yadyapi anuśīlana-padena dhātv-artha-sāmānya-rūpā pūrvaṁ vyākhyātā, tathāpy atra ceṣṭā-rūpā na gṛhyate, kintu bhāva-rūpaiva | asau bhāva ucyate ity atra vidheyasya bhāvasya sākṣān-nirdiṣṭatvāt | sa ca bhāvaḥ kiṁ-svarūpaḥ ? tatrāha—kṛṣṇasya svarūpa-śakti-rūpa-śuddha-sattva-viśeṣo yaḥ sa evātmā tan-nitya-priya-janādhiṣṭhānakatayā nitya-siddhaṁ svarūpaṁ yasya saḥ | kiṁ ca, rucibhiś cittasya māsṛṇya-kṛd ārdratā-kṛd ity arthaḥ | eṣa ca vakṣyamāṇa-premṇo’ṅkura-rūpa evety āha—premeti | sūryas tv atrācirād udayiṣamāṇāvastho gṛhyate, tataś ca tad-aṁśu-sāmya-bhāg iti premṇaḥ prathama-cchavi-rūpa ity arthaḥ | dṛṣṭānto’yaṁ na sarvāṁśena, tathā cottara-kāle kiraṇasya sa sūrya-rūpatvaṁ, bhāvasya tu uttara-kāle prema-rūpatve’pi na kṣatiḥ | ata eva bhāvaḥ sa eva sāndrātmā budhaiḥ premā nigadyate [bha.ra.si. 1.4.1] iti vakṣyate ||1||

**siddhānta-sarasvatī-ṭhakkuraḥ :** śuddha-sattva-viśeṣātmā bhagavataḥ kṛṣṇasya sarva-prakāśaka-saṁvid-ākhya-svarūpa-śakti-vṛtti-rūpaḥ | śuddha-sattva-viśeṣaḥ sa eva ātmā tan-nitya-priya-janādhiṣṭhānatayā nitya-siddhaṁ svarūpaṁ yasya saḥ | prema-sūryāṁśu-sāmya-bhāk prema-rūpa-sūrya-kiraṇa-sādṛśya-yuktaḥ | premṇaḥ atra prathama-cchavi-rūpaḥ | rucibhiḥ prāpty-abhilāṣa-sva-kartṛkānukūlyābhilāṣa-sauhārdābhilāṣaiś citta-māsṛṇya-kṛt cittārdratā-sampādakaḥ | asau bhāvaḥ premāṅkura-rūpaḥ ucyate ||1|| (caitanya-caritāmṛta, madhya 23.5)

—o)0(o—

**|| 1.3.2 ||**

tathā hi tantre—

**premṇas tu prathamāvasthā bhāva ity abhidhīyate |**

**sāttvikāḥ svalpa-mātrāḥ syur atrāśru-pulakādayaḥ ||**

**śrī-jīvaḥ, viśvanāthaḥ:** tac-chavi-rūpatvam premāṅkuratvaṁ darśayati tathā hīti ||2||

**mukundaḥ:** prema-prathamāvasthatvaṁ darśayati tathā hīti ||2||

—o)0(o—

**|| 1.3.3 ||**

sa yathā padma-purāṇe—

**dhyāyaṁ dhyāyaṁ bhagavataḥ pādāmbuja-yugaṁ tadā |**

**īṣad-vikriyamāṇātmā sārdra-dṛṣtir abhūd asau ||**

*na vyākhyātam |*

—o)0(o—

**|| 1.3.4-5 ||**

āvirbhūya mano-vṛttau vrajantī tat-svarūpatāṁ |

**svayaṁ-prakāśa-rūpāpi bhāsamānā prākāśyavat ||**

**vastutaḥ svayam āsvāda-svarūpaiva ratis tv asau |**

**kṛṣṇādi-karmakāsvāda-hetutvaṁ pratipadyate ||**

**śrī-jīvaḥ:** pūrvākhyānusāreṇa tasyaiva rati-paryāyasya bhāvasya prāpañcika-tat-priya-janeṣu kañcid viśeṣaṁ darśayati—āvirbhūyeti dvābhyām | asau śuddha-sattva-viśeṣa-rūpā ratir mūla-rūpatvena mukhya-vṛttyā tac-chabda-vācyā sā ratiḥ | śrī-kṛṣṇādi-sarva-prakāśakatvena hetunā svayaṁ-prakāśa-rūpāpi prāpañcika-tat-priya-janānāṁ mano-vṛttau āvirbhūya tat-svarūpatāṁ tat-tādātmyaṁ vrajantī tad-vṛttyā prakāśyavad bhāsamānā brahmavat tasyāṁ sphurantī, tatha sva-sātkṛtena pūrvottarāvasthābhyāṁ kāraṇa-kārya-rūpeṇa śrī-bhagavad-ādi-mādhuryānubhavena svāṁśenāsvāda-rūpāṇi yāni kṛṣṇādi-rūpāṇi karmāṇi kartur īpsitatamāni teṣām āsvāda-hetutāṁ saṁvid-aṁśena sādhakatamatām asau bhāvaika-paryāyā ratiḥ pratipadyate prāpnotīti | hlādiny-aṁśena tu svayaṁ hlādayantī tiṣṭhatīty arthaḥ | vastuta iti—tad etad eva vastu-vicāre sidhyatīty arthaḥ | tu-śabdo’pi viśeṣa-pratipatty-arthaḥ | ādi-grahaṇāt tat-parikara-līlādayo gṛhyante ||4-5||

**mukundaḥ:** rater acintya-śaktitvaṁ darśayati—āvir iti dvābhyām | asau ratis tu-śabdāt kāvyād ukta-rater viśiṣṭā | tad āha—svayam āsvāda-rūpaiva, śuddha-sattva-viśeṣātmatvāt | na tūtkaṇṭhite duḥkha-rūpāpi | kṛṣṇādayaḥ karṁāṇi kāraṇa-kārya-sahāyā yasya sa kṛṣṇādi-karmaka āsvādo vibhāvanādi-rūpas tasya hetutvaṁ sva-prabhāveṇaiva pratipadyate | tāṁ vinā teṣāṁ camatkārābhāvāt | yathānya-ratiḥ kāvyādi-sevayā tad-dhetus tathā na | kim-bhūtā satī ? tatrāha—āvir iti | ukta-hetutvāt svayaṁ-prakāśa-rūpāpi mano-vṛttau sādhanādi-yogyāyām āvirbhūya tat-svarūpatāṁ mano-vṛtti-svarūpatāṁ vrajantī prakāśyavat sphuṭīkriyamāṇaṁ vastv iva bhāsamānānubhavitur mano-vṛtti-rūpayā svayam anubhūyamānā | vastuto vastu-vicāreṇeyam evedṛśī nānyety arthaḥ ||4-5||

**viśvanāthaḥ:** pūrvākhyānusāreṇa tasyaiva rati-paryāyasya bhāvasya prāpañcika-tat-priya-janeṣu kañcid viśeṣaṁ darśayati—āvirbhūyeti dvābhyām | asau śuddha-sattva-viśeṣa-rūpā ratiḥ śrī-kṛṣṇādi-prakāśakatvena svayaṁ-prakāśa-rūpāpi prāpañcāntargata-tat-priya-janānāṁ mano-vṛttau āvirbhūya tat-svarūpatāṁ tat-tādātmyaṁ vrajantī, atha ca brahmavat svayaṁ-prakāśa-rūpāpi citta-vṛttyā prakāśyavad bhāsamānā bhavati | vastutaḥ svāda-rūpāpi kṛṣṇasya rūpa-guṇa-mādhurya-karmakāsvādasya hetutāṁ pratipadyate prāpnotīti ||4-5||

—o)0(o—

**|| 1.3.6-8 ||**

**sādhanābhiniveśena kṛṣṇa-tad-bhaktayos tathā |**

**prasādenātidhanyānāṁ bhāvo dvedhābhijāyate |**

**ādyas tu prāyikas tatra dvitīyo viralodayaḥ ||**

tatra **sādhanābhiniveśa-jaḥ—**

**vaidhī-rāgānugā-mārga-bhedena parikīrtitaḥ |**

**dvividhaḥ khalu bhāvo’tra sādhanābhiniveśajaḥ ||**

**sādhanābhiniveśas tu tatra niṣpādayan rucim |**

**harāv āsaktim utpādya ratiṁ saṁjanayaty asau ||**

**śrī-jīvaḥ:** athasyāḥ prapañca-gata-bhakteṣv āvirbhāva-nidānam āha—sādhaneti | atidhanyānāṁ prāthamika-mahat-saṅga-jāta-mahā-bhāgyānām—bhavāpavargo bhramato yadā bhaved [bhā.pu. 10.51.53] ity ādeḥ, rahūgaṇaitat tapasā na yāti [bhā.pu. 5.11.12] ity ādeś ca | vicāra-viśeṣas tu bhakti-sandharbhe dṛśyaḥ ||6||

**mukundaḥ:** asyāḥ sādhanādinā bhakta-hṛdi prākaṭyaṁ darśayati—sādhaneti | atidhanyānām iti ślāghā bhāve sva-lālasā-bodhanī | prāyiko bahutra jāyate | viralodayaḥ kutracij jāyata ity arthaḥ ||6|| abhiniveśaḥ santataḥ kartṛtvam | tatra sādhane ||8||

**viśvanāthaḥ:** tasya bhāvasya āvirbhāve prakāra-dvayam āha—sādhanasyābhiniveśenānartha-nivṛtty-uttara-niṣṭhayety arthaḥ | tathā śrī-kṛṣṇa-tad-bhaktayoḥ prasādena dhanyānāṁ prāthamika-mahat-saṅga-jāta-mahā-bhāgyānāṁ—bhavāpavargo bhramato yadā bhaved [bhā.pu. 10.51.53] ity ādeḥ, rahūgaṇaitat tapasā na yāti [bhā.pu. 5.11.12] ity ādeś ca | ādyaḥ sādhanābhiniveśa-rūpaḥ, dvitīyo bhagavat-tad-bhaktayoḥ kṛpā | tatra sādhanābhinviśaja iti vaidhī-mārga-bhedena rāgānugā-mārga-bhedena ca jāto yo dvividhaḥ sādhanābhiniveśas tena jāto yo dvividho bhāvaḥ, sa evātra parikīrtita ity anvayaḥ | nanu sādhanasyābhiniveśo niṣṭhā sā ca bhaktau ruciṁ tad-anantaraṁ harāv āsaktim anutpādya kathaṁ bhāvaṁ janayiṣyatīty ata āha—sādhanābhiniveśaja iti | tatrādyaṁ vaidhī-mārga-bhedena sādhanābhiniveśa-janya-bhāvo yathā ||6-8||

—o)0(o—

**|| 1.3.9 ||**

tatra **ādyo** (1.5.26)—

**tatrānvahaṁ kṛṣṇa-kathāḥ pragāyatām**

**anugraheṇāśṛṇavaṁ manoharāḥ |**

**tāḥ śraddhayā me’nupadaṁ viśṛṇvataḥ**

**priya-śravasy aṅga mamābhavad ratiḥ || iti |**

**śrī-jīvaḥ :** anugraheṇa śrī-kṛṣṇa-katheyaṁ bhavatāpi śrotavyeti śāstrānusāri-tad-ājñā-rūpeṇa, manoharāḥ rucy-utpādikāḥ, śraddhā punar-ānuṣaṅgikīti kārikāyāṁ na darśitā ||9||

**mukundaḥ :** tatrānvaham iti | kṛṣṇa-kathāḥ mādhuryaiśvarya-prakāśakān prabandhān | anugraheṇeti—kathāsu śraddhā-bodhakaṁ anvaham aśṛṇavam iti sādhane’bhiniveśaḥ | manoharā iti sādhane ruciḥ | tā anupadaṁ viśṛṇvato viśeṣeṇa rucyā śṛṇvato mama śraddhayā hary-āsaktyā ratiḥ ||9||

**viśvanāthaḥ :** tatra pratyahaṁ kṛṣṇa-kathāḥ pragāyatāṁ munīnām anugraheṇa manoharās tāḥ kathāḥ śṛṇvato mama priya-śravasi śrī-kṛṣṇe ratir abhavat | anugraheṇa kṛṣṇa-katheyaṁ bhavatāpi śrotavyeti śāstrānusāri-tad-ājñā-rūpeṇety arthaḥ | etena vaidhītvam āyātam | manoharā rucy-utpādikāḥ | atra yadyapi śraddhām ārabhya sarvāsāṁ bhūmikānāṁ rati-kāraṇatvena vaktum ucitam, tathāpy anartha-nivṛtty-uttarotpannābhiniveśād avilambenaiva raty-utpattir jāyata ity abhiprāyeṇa tathoktam iti ||9||

—o)0(o—

**|| 1.3.10 ||**

**ratyā tu bhāva evātra na tu premābhidhīyate |**

**mama bhaktiḥ pravṛtteti vakṣyate sa yad agrataḥ ||**

**śrī-jīvaḥ :** mama bhaktiḥ pravṛtteti—bhaktiḥ pravṛttātma-rajas-tamo’pahā [bhā.pu. 1.5.28] ity uktyā bhakti-śabdena sa premaivāgre vakṣyate ity arthaḥ | rateḥ prathamāvasthatvāt bhaktes tata utkṛṣṭatvāt | ata eva prema-sūryāṁśu-sāmya-bhāg ity atra bhāva-premṇos tāratamyam uktam iti bhāvaḥ ||10||

**mukundaḥ :** *na vyākhyātam |*

**viśvanāthaḥ :** ratyeti | mamābhavad ratiḥ ity atra rati-padena bhāva evābhidhīyate, na tu premā | mama bhaktir iti | tathā ca bhaktiḥ pravṛttātma-rajas-tamo’pahā [bhā.pu. 1.5.28] ity uktyā bhakti-śabdena premaivāgre vakṣyata ity arthaḥ | mamābhavad ratir ity atra rateḥ prathamāvasthatvāt tasmāt sakāśād utpadyamānāyā bhakte rati-rūpa-kāraṇād utkṛṣṭatvāt | ata eva prema-sūryāṁśu-sāmya-bhāg iti | atra bhāva-premṇos tāratamyam uktam iti bhāvaḥ ||10||

—o)0(o—

**|| 1.3.11 ||**

yathā tatraiva (1.5.28)—

**itthaṁ śarat-prāvṛṣikāv ṛtū harer**

**viśṛṇvato me’nusavaṁ yaśo’malam |**

**saṅkīrtyamānaṁ munibhir mahātmabhir**

**bhaktiḥ pravṛttātma rajas-tamopahā ||**

*na katamena vyākhyātam ||*

—o)0(o—

**|| 1.3.12 ||**

tṛtīye ca (3.25.25)—

**satāṁ prasaṅgān mama vīrya-saṁvido**

**bhavanti hṛt-karṇa-rasāyanāḥ kathāḥ|**

**taj-joṣaṇād āśv apavarga-vartmani**

**śraddhā ratir bhaktir anukramiṣyati ||**

**śrī-jīvaḥ :** *na vyākhyātam |*|12||

**mukundaḥ :** satām iti | prasaṅgād iti bhaktau śraddāvadbhir yaḥ satāṁ saṅgaḥ prasaṅgaḥ | vīrya-saṁvida iti abhiviniveśaḥ | punaḥ punaḥ śravaṇenaiva vīrya-saṁvedanasya sambhavāt | śraddhā āsaktiḥ | bhaktiḥ prema-lakṣaṇā ||12||

**viśvanāthaḥ :** satāṁ prasaṅgān mama vīrya-saṁvido janasya mama kathā hṛt-karṇa-rasāyaṇā bhavanti | apavarga-vartmani śrī-kṛṣṇe ||12||

—o)0(o—

**|| 1.3.13 ||**

purāṇe nātya-śāstre ca dvayos tu rati-bhāvayoḥ |

**samānārthatayā hy atra dvayam aikyena lakṣitam ||**

*na vyākhyātam |*

—o)0(o—

**|| 1.3.14 ||**

**dvitīyo**, yathā pādme—

**itthaṁ manorathaṁ bālā kurvatī nṛtya utsukā |**

**hari-prītyā ca tāṁ sarvāṁ rātrim evātyavāhayat ||**

**śrī-jīvaḥ:** manoratha-pūrvaka-nṛtyam atra rāgānugā, tadānīṁ tac chrī-mūrti-prabhāveṇa tasyāṁ tādṛśa-tat-parikarāṇāṁ rāga-sphūrteḥ | tathaivoktaṁ tayā tat pūrvatra—

bahvīṣv anyāsu nārīṣu mayy evādhika-prītiman |

nṛtyaty asau mayā sārdhaṁ kaṇṭhāśleṣādi-bhāva-kṛt || iti |

prasaṅgo’yaṁ mūla-pādma-gataś cet tarhi—

sattvaṁ tattvaṁ paratvaṁ ca tattva-trayam ahaṁ kila |

tri-tattva-rūpiṇī sāpi rādhikā mama vallabhā |

prakṛteḥ para evāhaṁ sāpi mac-chakti-rūpiṇī || iti |

bṛhad-gautamīye śrī-kṛṣṇasya vacanāt tathā tatraiva—

devī kṛṣṇa-mayī proktā rādhikā para-devatā |

sarva-lakṣmī-mayī sarva-kāntiḥ sammohinī parā || iti |

vacanāntarān nitya-tan-mahā-śakti-rūpatayā prasiddhāyāḥ śrī-rādhāyā vibhūti-rūpā bālā-śabdena mantavyā | kintu svayaṁ śrī-rādhikā tu tasyāḥ phalāvasthāyāṁ tāṁ sakhīṁ vidhāya, tasyāḥ sādhana-siddhi-gataṁ sarvaṁ kṛpayā ātmana eva mene, ity evābhedena nirdeśe kāraṇaṁ jñeyam ||14||

**mukundaḥ:** ittham iti—

bahvīṣv anyāsu nārīṣu mayy evādhika-prītiman |

nṛtyaty asau mayā sārdhaṁ kaṇṭhāśleṣādi-bhāva-kṛt || iti pūrvokta-prakaraṇe |

itthaṁ manorathaṁ bālā kurvatīti sādhanābhiniveśaḥ | nṛtya utsuketi ruciḥ | harau prītir āsaktiḥ | sarvāṁ rātrim evātyavāhayad iti ratiḥ | avyartha-kālatvaṁ kārya-darśanāt | śrī-mūrter mādhurī-darśanena jāta-lobhatvād asyāḥ sambhogecchā-mayī ||14||

**viśvanāthaḥ:** dvitīyo rāgānugīya-sādhanābhiniveśajo yathā manoratha-purvaka-nṛtyam atra rāgānugā-bodhakaṁ, tadānīṁ tac chrī-mūrti-prabhāveṇa tādṛśa-parikarāṇām anurāga-sphūrtita evānurāga-nirvāhatvāt ||14||

—o)0(o—

**|| 1.3.15 ||**

**atha śri-kṛṣṇa-tad-bhakta-prasādajaḥ**

**sādhanena vinā yas tu sahasaivābhijāyate |**

**sa bhāvaḥ kṛṣṇa-tad-bhakta-prasādaja itīyate ||**

**śrī-jīvaḥ, viśvanāthaḥ :** *na vyākhyātam |*

**mukundaḥ:** sādhanena bhāvotpatteḥ kāraṇena | ataḥ keṣūcij janeṣu kiñcit sādhane saty api bhāvas tu kṛpayaivety abhiprāyaḥ ||15||

—o)0(o—

**|| 1.3.16 ||**

atha **śrī-kṛṣṇa-prasādajaḥ**—

**prasādā vācikāloka-dāna-hārdādayo hareḥ ||**

**śrī-jīvaḥ:** vācā carati vācikaḥ | svālokasya dānaṁ yatra sa tad-dvārāvirbhūta ity arthaḥ | hṛdi bhāvo hārdam | yat tu smerāṁ bhaṅgīty ādinā pūrvam uktaṁ tad apy atra jñeyam | evaṁ vṛndāvanādikam api bhakteṣv antar-bhāvyam ||16||

**mukundaḥ:** vācā caratīti vācikaḥ | svālokasya sva-darśanasya dānaṁ yatra sa tad-dvārāvirbhūta ity arthaḥ | hṛdi bhāvo hārdaḥ ||16||

**viśvanāthaḥ:** vācā carati vācikaḥ | ālokasya dānaṁ yatra saḥ | hṛdi bhāvo hārdaḥ ||16||

—o)0(o—

**|| 1.3.17-19 ||**

tatra **vācika-prasādajaḥ**, yathā nāradīye—

**sarva-maṅgala-mūrdhanyā pūrṇānanda-mayī sadā |**

**dvijendra tava mayy astu bhaktir avyābhicāriṇī ||**

**āloka-dānajaḥ**, yathā skānde—

**adṛṣṭa-pūrvam ālokya kṛṣṇaṁ jāṅgala-vāsinaḥ |**

**viklidyad-antarātmano dṛṣṭiṁ nākraṣṭum īśire ||**

**hārdaḥ**—

prasāda āntaro yaḥ syāt sa hārda iti kathyate ||

**śrī-jīvaḥ, mukundaḥ :** *na vyākhyātam |*

**viśvanāthaḥ** : kuru-jāṅgala-deśa-vāsinaḥ ||18||

—o)0(o—

**|| 1.3.20 ||**

yathā śuka-saṁhitāyāṁ—

**mahābhāgavato jātaḥ putras te bādarāyaṇa |**

**vinopāyair upeyābhūd viṣṇu-bhaktir ihoditā ||**

**śrī-jīvaḥ, viśvanāthaḥ :** maheti upeyā upāyenaiva labhyā śrī-viṣṇu-bhaktir vinopāyair uditābhūt | atra sādhanāntara-niṣedhāt mahat-prasādasyākathanāc ca bhagavat-prasāda eva labhyate | sa ca hārda eva | yato garbhasthasyaiva tasya yā tadīyā smaraṇa-mayī bhaktir jātā, sā darśanajā na bhavati, na ca vācikajā | tato hārdajaivety avasīyate tad etad brahma-vaivartāj jñeyam ||20||

**mukundaḥ :** upeyā upāyair labhyā | iha garbhasthe tava putre ||20||

—o)0(o—

**|| 1.3.21-24 ||**

atha **tad-bhakta-prasādajaḥ**, yathā saptame (7.4.36)—

**guṇair alam asaṅkhyeyair mahātmyaṁ tasya sūcyate |**

**vāsudeve bhagavati yasya naisargikī ratiḥ ||**

**nāradasya prasādena prahlāde śudha-vāsanā |**

**nisargaḥ saiva tenātra ratir naisargikī matā ||**

skānde ca—

**aho dhanyo’si devarṣe kṛpayā yasya tat-kṣaṇāt |**

**nīco’py utpulako lebhe lubdhako ratim acyute ||**

**bhaktānāṁ bhedataḥ seyaṁ ratiḥ pañca-vidhā matā |**

**agre vivicya vaktavyā tena nātra prapañcyate ||**

*ete ślokā na katamena vyākhyātāḥ |*

—o)0(o—

**|| 1.3.25-26 ||**

**kṣāntir avyartha-kālatvaṁ viraktir māna-śunyatā |**

**āśā-bandhaḥ samutkaṇṭhā nāma-gāne sadā ruciḥ ||**

āsaktis tad-guṇākhyāne prītis tad-vasati-sthale |

**ity ādayo’nubhāvāḥ syur jāta-bhāvāṅkure jane ||**

**śrī-jīvaḥ:** tatra mukhyāni liṅgāny āha kṣāntir iti ||25||

**mukundaḥ:** tasya mukhyāni kāryāṇy āha kṣāntir iti | bhāvāṅkura iva premāmara-taroḥ | prathamāvasthaiva bhāvāṅkuraḥ || 25||

**viśvanāthaḥ:** tatra mukhyāni liṅgāny āha kṣāntir iti ||25||

**sarasvatī ṭhakkuraḥ:** jāta-bhāvāṅkure jane jāta-rucau bhakte kṣāntiḥ kṣobha-hetau prāpte sati akṣubhitātmatā, avyartha-kālatvaṁ kṛṣṇa-sambandha-vastuny eva kevalaṁ kāla-kṣepaḥ, viraktiḥ kṛṣṇetara-vastuni eva vīta-spṛhā, māna-śūnyatā utkṛṣṭatve’pi amānitvam, āśā-bandhaḥ bhagavato dṛḍha-prāpti-sambhāvanā, samutkaṇṭhā nijābhīṣṭa-lābhāya guru-lubdhatā, nāma-gāne sadā ruciḥ, tad-guṇākhyāne āsaktiḥ, tad-vasati-sthale prītiḥ ity ādayo’nubhāvāḥ syuḥ vartante || (anubhāṣya 2.23.18-19)

—o)0(o—

**|| 1.3.27-28 ||**

(1) tatra **kṣāntiḥ—**

kṣobha-hetāv api prāpte kṣāntir akṣubhitātmatā ||

yathā prathame (1.19.15)—

**taṁ mopayātaṁ pratiyantu viprā**

**gaṅgā ca devī dhṛta-cittam īśe |**

**dvijopasṛṣṭaḥ kuhakas takṣako vā**

**daśatv alaṁ gāyata viṣṇu-gāthāḥ ||**

**śrī-jīvaḥ:** taṁ meti | pratiyantu aṅgīkurvantu | tata eva hetor īśe dhṛta-cittaṁ santaṁ māṁ gaṅgā devī cāṅgīkarotu | yasmād evaṁ śrī-parīkṣito mahā-premitvāt kṣāntir api mahatī dṛśyate | tasmād bhāva-rūpe premṇo’ṅkure jāte tad-aṅkuro’jāyata iti bhāvaḥ | evam anyatrāPi ||28||

**mukundaḥ:** taṁ mopayātam iti | mā mām upayāntaṁ śaraṇāgataṁ pratiyantu jānantu | gaṅgā ca pratyetu | vā-śabdaḥ pratikriyānādare | rāgavaty api parīkṣiti bhāva-mātrodāharaṇaṁ tadā tasyaivodayāt | evam agre’pi sādhaka-siddha-nitya-siddheṣu pūrṇa-pūrṇatara-pūrṇatama iti krameṇa bhāvo jñeyaḥ ||28||

**viśvanāthaḥ:** tam iti | taṁ mā mām | upayātam upasannam | viprāḥ pratiyantu jānanta aṅgīkurvantu | ata eva hetor īśe dhṛta-cittaṁ santaṁ māṁ gaṅgā devī cāṅgīkarotu | atra kṣobha-kāraṇasya maraṇasya niścaye’pi kṣobhābhāvaḥ ||28||

**siddhānta-sarasvatī:** he viprāḥ ! bhavantaḥ devī devatā-rūpā gaṅgā ca īśe dhṛta-cittam īśvarārpita-cittaṁ taṁ tathābhūtaṁ mā mām upayātaṁ śaraṇāgataṁ pratiyantu jānantu | dvijopasṛṣṭo dvija-preritaḥ kuhakaḥ takṣako vā alaṁ daśatu | viṣṇu-gāthā viṣṇu-kathāḥ gāyata yūyaṁ kīrtayata ||28|| (anubhāṣya 2.23.21)

—o)0(o—

**|| 1.3.29 ||**

(2) atha **avyārtha-kālatvaṁ**, yathā hari-bhakti-sudhodaye—

**vāgbhiḥ stuvanto manasā smarantas**

**tanvā namanto’py aniśaṁ na tṛptāḥ |**

**bhaktāḥ sravan-netra-jalāḥ samagram**

**āyur harer eva samarpayanti ||**

*na vyākhyātam |*

—o)0(o—

**|| 1.3.30 ||**

(3) atha **viraktiḥ**—

viraktir indriyārthānāṁ syād arocakatā svayaṁ ||

**śrī-jīvaḥ, viśvanāthaḥ** : viraktir iti | atra kāraṇa-kāryayor virakty-arocakatayor abhedoktir anyonyāvyabhicāritvāpekṣayā ||30||

**mukundaḥ :** *na vyākhyātam |*

—o)0(o—

**|| 1.3.31 ||**

yathā pañcame (5.14.43)—

**yo dustyajān dāra-sutān suhṛd rājyaṁ hṛdi-spṛśaḥ |**

**jahau yuvaiva malavad uttamaḥśloka-lālasaḥ ||**

**śrī-jīvaḥ, viśvanāthaḥ** : yaḥ śrī-bharataḥ ||30||

**mukundaḥ :** *na vyākhyātam |*

—o)0(o—

**|| 1.3.32-33 ||**

(4) atha **māna-śūnyatā**—

utkṛṣṭatve’py amānitvaṁ kathitā māna-śūnyatā ||

yathā pādme—

**harau ratiṁ vahann eṣa narendrāṇāṁ śikhā-maṇiḥ |**

**bhikṣām aṭann ari-pure śvapākam api vandate ||**

**śrī-jīvaḥ, viśvanāthaḥ** : eṣa bhagīrathaḥ ||33||

**mukundaḥ :** eṣa bhagīratho bhikṣām uddiśya ||33||

—o)0(o—

**|| 1.3.34-35 ||**

(5) atha **āśā-bandhaḥ—**

āśā-bandho bhagavataḥ prāpti-sambhāvanā dṛḍhā ||

yathā śrīmat-prabhupādānāṁ—

**na premā śravaṇādi-bhaktir api vā yogo’thavā vaiṣṇavo**

**jñānaṁ vā śubha-karma vā kiyad aho saj-jātir apy asti vā |**

**hīnārthādhika-sādhake tvayi tathāpy acchedya-mūlā satī**

**he gopī-jana-vallabha vyathayate hā hā mad-āśaiva mām ||**

**śrī-jīvaḥ :** yogo’ṣṭāṅgaḥ | tasya vaiṣṇavatvaṁ viṣṇu-dhyāna-mayatvam | sa eva hi rasa-garbha ucyate | jñānaṁ brahma-niṣṭham | śubhaṁ karma varṇāśramācārādi-rūpam | saj-jātis tad-yogyatā-hetuḥ | tatra yogādīnāṁ tat-prāpti-hetutvam bhakty-uktatayā kṛtatvena draṣṭavyam | tac ca yogasya tṛtīye kāpileyānusāreṇa, jñānasya brahma-bhūtaḥ prasannātmā [gītā 18.54] iti śrī-gītānusāreṇa, śubha-karmaṇaś ca sa vai puṁsāṁ paro dharmaḥ [bhā.pu. 1.2.6] ity anusāreṇa jñeyam | mad-āśā mama sva-sukha-mātrecchayā tvāṁ prāptuṁ pravṛttasya yāśā, na tu bhagavat-premṇā pravṛttasya yā āśā kāpi tṛṣṇā sā | yata acchedya-mūlaṁ sva-sukha-kāmatvaṁ yasyāḥ sā | tarhi kiṁ karavāṇi tatrāha—hīneti | bhavatā sāpi premamayīkartuṁ śakyata iti vicārya saiva kriyata iti bhāvaḥ | vyathayata ity atra svasyācittatva-mananāt—aṇāv akarmakāc cittavat kartṛtvāt [pā. 1.3.88] ity anena prāptasya parasmaipadasyābhāvaḥ | tad idaṁ sarvaṁ dainyenaivoktam iti ratāv evodāhṛtam ||35||

**mukundaḥ :** yogo’ṣṭāṅgaḥ | tasya vaiṣṇavatvaṁ viṣṇu-dhyāna-mayatvaṁ yatra rasa-garbha ucyate | jñānaṁ brahma-niṣṭham | śubha-karma varṇāśramācāra-lakṣaṇam | sajjātis tay-yogyatā-hetuḥ | yadyapi premādīni na santi, tathāpi tvayi mad-āśā ayogyo’py ahaṁ tvāṁ prāpnuyām iti lalasaiva māṁ vyathayate vyathāvantaṁ karoti | ṇāviṣṭavat prātipādikasyeti matub-āder lopaḥ | tvad-aprāptis tad-anirvartanāc ca duḥkham evānubhavāmīty arthaḥ | nanu ayogyo’haṁ kathaṁ taṁ labheyam iti vicāreṇa tāṁ nirvartya sukhībhaveti cet tatrāha—hīnety ādi | hīnasya sarva-sādhana-rahitatvād ayogyasyārthaṁ prayojanam adhikaṁ yathā syāt tathā sādhayatīti hīnārthādhika-sādhakas tasmin, pratyuta acchedya-mūlā baddha-mūlā satī ||35||

**viśvanāthaḥ :** vaiṣṇavo yogaḥ | jñānaṁ bhagavad-viṣayakam | śubha-karma bhakta-paricaryādi | kiyad aho paricaryopayukta-sajjātir api nāsti | yeṣāṁ sajjātīnāṁ darśana-sparśane śāstre snānaṁ vihitam uktaṁ, taj-jāty-antar-bhūto’ham iti abhiprāyāt | tathāpi hīna-jana-sambandhy-arthasyādhikatayā sādhake tvayi acchedya-mūlā mad-āśā māṁ vyathayate | atrāśā-bandha-lakṣaṇasyodāharaṇatvād etat-padya-stha āśāpi jñāna-karmādi-rahitā śuddha-bhakti-janyā prema-sevā-pratyāśā jñeyā | ato vyākhyāntarasyāsambhavāt tan noktam ||35||

**sarasvatī ṭhakkuraḥ** : mama premā vā śravaṇādi-bhaktir api athavā vaiṣṇavo viṣṇu-dhyāna-mayaḥ yogaḥ śuddha-bhakti-yogaḥ, jñānaṁ brahma-niṣṭhaṁ vā, śubha-karma daiva-varṇāśramādi-rūpaṁ vā, aho khede kiyat sajjātiḥ sad-vaṁśa-jāta-sammāno’pi vā nāsti | he gopī-jana-vallabha hīnārthādhika-sādhake yogyatā-parimāṇādhika-phala-dātari tvayi acchedya-mūlā sarvathaiva avicchedyā satī, hā hā mat mama āśā māṁ vyathayate eva (anubhāṣya 2.23.27) ||

—o)0(o—

**|| 1.3.36-37 ||**

(6) atha **samutkaṇṭhā—**

samutkaṇṭhā nijābhīṣṭa-lābhāya guru-lubdhatā ||

atha kṛṣṇa-karṇāmṛte (54)—

**ānamrām asita-bhruvor upacitam akṣīṇa-pakṣmāṅkureṣv**

**ālolām anurāgiṇor nayanayor ārdrāṁ mṛdau jalpite |**

**ātāmrām adharāmṛte mada-kalām amlāna vaṁśī-svaneṣv**

**āśāste mama locanaṁ vraja-śiśor-mūrtiṁ jagan-mohinīm ||**

**śrī-jīvaḥ :** *na vyākhyātam |*

**mukundaḥ :** vraja-śiśor vraja-kiśorasya | āśāste draṣṭum icchati | upacitāṁ samṛddhimatīṁ ghana-pakṣmāṅkurām ity arthaḥ | ārdrāṁ mano-drāvikāṁ mada-kalāṁ smara-madodgāreṇa kalāṁ madhurāsphuṭa-guṇāṁ gambhīrām ity arthaḥ ||37||

**viśvanāthaḥ :** mama locanaṁ vraja-pater jagan-mohinīṁ mūrtim āśāste darśanārtham icchāṁ karoti | kathambhūtām ? asita-bhruvoḥ śyāma-bhrū-dvaye īṣan-namrām | punaḥ kim-bhūtām ? akṣīṇa-pakṣmāṅkureṣu upacitām aviralāṁ tathā ca netrastha-pakṣmāīkurāṇāṁ shtūlāviralatve praśaṁsanīye iti bhāvaḥ | adhara-rūpāmṛte ātāmrām atiśaya-tāmra-varṇām amlāna-vaṁśī-svaneṣu mada-kalāṁ mattām ||37||

—o)0(o—

**|| 1.3.38 ||**

(7) atha **nāma-gāne sadā ruciḥ**, yathā—

**rodana-bindu-maranda-syandi-dṛg-indīvarādya govinda |**

**tava madhura-svara-kaṇṭhī gāyati nāmāvalīṁ bālā ||**

*na kenāpi vyākhyātam |*

—o)0(o—

**|| 1.3.39 ||**

**(8) tad-guṇākhyāne āsāktiḥ**, yathā kṛṣṇa-karṇāmṛte (88)—

**mādhuryād api madhuraṁ**

**manmathatā tasya kim api kaiśoram |**

**capalyād api capalaṁ**

**ceto bata harati hanta kiṁ kurmaḥ ||**

**śrī-jīvaḥ :** mādhuryād api madhuram atiśayena madhuram ity arthaḥ | manmatha-tātasya manmathotpādakasyety arthaḥ | yad vā—tasya kaiśoram eva manmathatā manmathasya dharma ity arthaḥ ||39||

**mukundaḥ :** madhurasya dharmo mādhuryaṁ tasmād api madhuraṁ lakṣaṇayātimadhuram ity arthaḥ | manmatha-tātasya manmathotpādakasyety arthaḥ | yad vā, tasya kaiśoram eva manmathatā manmathasya dharma ity arthaḥ ||39||

**viśvanāthaḥ :** manmatha-tātasya manmathotpādakasya tasya kaiśoraṁ mādhuryād api madhuraṁ atiśaya-madhuram ity arthaḥ | yad vā, kim apy anirvacanīyā manmathatā manmathasya dharma ity arthaḥ | mama ceto harati ||39||

—o)0(o—

**|| 1.3.40 ||**

**(9) tad-vasati-sthale prītiḥ**, yathā padyāvalyām[[6]](#footnote-7)—

**atrāsīt kila nanda-sadma śakaṭasyātrābhavad bhañjanaṁ**

**bandha-ccheda-karo’pi dāmabhir abhūd baddho’tra dāmodaraḥ |**

**itthaṁ māthura-vṛddha-vaktra-vigalat-pīyūṣa-dhārāṁ pibann**

**ānandāśru-dharaḥ kadā madhu-purīṁ dhanyaś cariṣyāmy aham ||**

**śrī-jīvaḥ, viśvanāthaḥ** : madhu-purīṁ tad-upalakṣitaṁ mathurā-maṇḍalam ity arthaḥ | vraja-bhuvam iti vā pāṭhaḥ ||40||

**mukundaḥ :** madhu-purīṁ tad-upalakṣita-mathurā-maṇḍalam ity arthaḥ ||40||

—o)0(o—

**|| 1.3.41 ||**

api ca—

**vyaktaṁ masṛṇitevāntar lakṣyate rati-lakṣaṇam |**

**mumukṣu-prabhṛtīnāṁ ced bhaved eṣā ratir na hi ||**

**śrī-jīvaḥ :** tad evaṁ tad-eka-spṛhatvam eva rater lakṣaṇaṁ mukhyam ity uktam | yadi tv anya-spṛhā syāt, tadā tal-lakṣaṇāntara-sāttvikādeḥ sad-bhāve’pi ratir na mantavyety āha—api ceti | ca-śabdo’tra tu-śabdārthe | vyaktam iti yā antar-masṛṇatā ārdratā sā anyatra vyaktaṁ yad rati-lakṣaṇaṁ tad iva mumukṣu-prabhṛtīnāṁ yadi lakṣyate, tathāpi teṣu ratir na syāt na mantavyety arthaḥ | tatra hetuḥ—mumukṣu-prabhṛtīnām ity eva, na hy anyatra spṛhā anyatra ratir iti yujyate iti bhāvaḥ ||41||

**mukundaḥ :** rucibhiś citta-māsṛṇya-kṛd ity anena masṛṇatā rater lakṣaṇam uktam | anya-kāmiṣv api tad vīkṣyate cet, tadā teṣv api kiṁ ratir mantavyā ? ity atrāha—api ceti | bhaktānāṁ vyaktaṁ yathā syāt, tathā sā masṛṇatā mumukṣu-prabhṛtīnāṁ cet saiva rati-lakṣaṇaṁ tadā eṣā hi niścitaṁ ratir na ||41||

**viśvanāthaḥ :** tad evaṁ tad-eka-spṛhatvam eva rater mukhyaṁ cihnam ity uktam | yadi tv anyasya spṛhā syāt, tadā tac-cihnāntarasya sāttvikādeḥ sad-bhāve’pi ratir na mantavyety āha—api ceti | tv-arthe ca-śabdaḥ | vyaktam iti yā antar-masṛṇatā ārdratā sā anyatra vyaktaṁ yad rati-cihnaṁ tad iva mumukṣu-prabhṛtīnāṁ ced yadi lakṣyate, tad api teṣu ratir na syāt na mantavyety arthaḥ | tatra hetuḥ—mumukṣutvam eva, na hy anyatra spṛhā, nānyatra ratir yujyata iti bhāvaḥ ||41||

—o)0(o—

**|| 1.3.42-43 ||**

**vimuktākhila-tarṣair yā muktir api vimṛgyate |**

**yā kṛṣṇenātigopyāśu bhajadbhyo’pi na dīyate ||**

**sā bhukti-mukti-kāmatvāc chuddhāṁ bhaktim akurvatām |**

**hṛdaye sambhavaty eṣāṁ kathaṁ bhāgavatī ratiḥ ||**

**śrī-jīvaḥ, viśvanāthaḥ** : hetum eva viśiṣya darśayati—vimuktety ādinā | bhukti-mukti-kāmatvāt kathaṁ sā ratiḥ sambhavet tasmād eva hetoḥ sādhana-gatam api doṣam āha—śuddhāṁ bhaktim akurvatām iti | śuddhāṁ jñāna-karmādy-amiśrām ||42-43||

**mukundaḥ :** tad etat sa-hetukam āha—vimukteti śloka-dvayena | śuddhām anyābhilāṣitety ādi-rūpāṁ kintu karma-yoga-miśrām eva kurvatām ||42-43||

—o)0(o—

**|| 1.3.44-45 ||**

**kintu bāla-camatkāra-karī tac-cihna-vīkṣayā |**

**abhijñena subodho’yaṁ raty-ābhāsaḥ prakīrtitaḥ ||**

**pratibimbas tathā cchāyā raty-ābhāso dvidhā mataḥ ||**

**śrī-jīvaḥ, viśvanāthaḥ :** *na vyākhyātam |*

**mukundaḥ :** tarhi kim etat tatrāha—kintv iti | tasyāś cihnaṁ svalpāśru-svalpa-pulako vā dvayaṁ vā ||44|| pratibimbo yathā puruṣāvayavānāṁ darpaṇe, chāyā yathā teṣāṁ sūryātape | pratibimba eva pūrṇatvāpūrṇatvābhyāṁ dvidhā jñāpitaḥ ||45||

—o)0(o—

**|| 1.3.46 ||**

tatra **pratibimbaḥ**—

**aśramābhīṣṭa-nirvāhī rati-lakṣaṇa-lakṣitaḥ |**

**bhogāpavarga-saukhyāṁśa-vyañjakaḥ pratibimbakaḥ ||**

**śrī-jīvaḥ :** tasmin nirupādhitvam eva rater mukhya-svarūpatvaṁ sopādhitvaṁ tv ābhāsatvaṁ, tac ca gauṇyā vṛttyā pravartamānatvam iti prāpteḥ tasyābhāsasya pratibimbatvādi-dvaividhyam uddiśya pratibimbaṁ lakṣayati—aśrameti | rati-lakṣaṇa-lakṣita iti, bāṣpādy-eka-dvaya-mātra-darśanāt, tad-rūpatvena pratīyamāno’pi raty-ābhāsaḥ bhogāpavarga-saukhyāṁśa-vyañjakaś cet tarhi pratibimbaka ity anvayaḥ | bhogāpavarga-dātṛtva-lakṣaṇa-bhagavad-guṇa-dvayāvalambanād bhogāpavarga-lipsopādhitvaṁ tat-pratibimbam ity arthaḥ | tathāpy aśramābhīṣṭa-nirvāhīti māhātmya-kathanam ||46||

**mukundaḥ :** aśrameti viśeṣaṇa-trayātmakaḥ pratibimbākhyo raty-ābhāsaḥ ||46||

**viśvanāthaḥ :** aśrameti | rati-lakṣaṇa-lakṣita iti, bāṣpādy-eka-dvaya-mātra-darśanāt, tad-rūpatvena pratīyamāno’pi raty-ābhāsaḥ | bhogāpavarga-saukhyāṁśa-vyañjakaś cet pratibimbaka ity anvayaḥ | tathāpy aśramābhīṣṭa-nirvāhī aśrameṇa mokṣa-sādhana-śama-damādi-śramaṁ vinaivābhīṣṭasya mokṣasya nirvāhaka ity arthaḥ | etena pratibimbasya māhātmya-kathanam idaṁ jñeyam ||46||

—o)0(o—

**|| 1.3.47-48 ||**

**daivāt sad-bhakta-saṅgena kīrtanādy-anusāriṇām |**

**prāyaḥ prasanna-manasāṁ bhoga-mokṣādi rāgiṇām ||**

**keṣāṁcit hṛdi bhāvendoḥ pratibimba udañcati |**

**tad-bhakta-hṛn-nabhaḥ-sthasya tat-saṁsarga-prabhāvataḥ ||**

**śrī-jīvaḥ :** tatra prakriyām āha—bhoga-mokṣādi-rāgiṇāṁ daivāt kadācid eva, na tu muhuḥ sad-bhakta-saṅgena kīrtanādy-anusāriṇāṁ tat-tad-arthāntara-lipsayaiva tad-anukartṝṇāṁ tataḥ prāyaḥ-prasanna-manasāṁ doṣa-darśitvādy-abhāve’pi tat-tad-arthāntara-lipsā-śavala-cittānāṁ kathañcid hṛdi tādṛk-citte tad-bhakta-hṛn-nabhaḥ-sthasya tad-bhakta-hṛd eva nabhaḥ vastv-antarāspṛśyatvāt premendūdaya-yogyatvāc ca | tat-stha-bhāvendoḥ pratibimba udañcati, na tu svarūpaṁ | tat-tal-lipsā-lakṣaṇopādhiṁ vinā tat-pratibimbasyāpy anudayāt | pratibimbaś cāyaṁ na svarūpa-sadṛśaḥ | tat-tad-ekaika-guṇa-mātrāvalambanatvāt tat-tal-lipsāyās tasyāsvacchatvāc ca | śuddha-bhāva-lipsā tu śuddhaṁ pūrṇaṁ ca tam ākarṣaty eva | vicitra-guṇa-gānāvalambanavāt tad-artha-prayatnatvāc cety arthaḥ | tarhi kathaṁ tādṛśa-bhakta-vyavadhāne sati sa nāpayāti ? tatrāha—tat-saṁsargeti | tat-saṁsarga-prabhāvāc ciram udañcaty eva saṁskāra-rūpeṇeti bhāvaḥ ||47-48||

**mukundaḥ :** tasyodayo bhāgyenaivety āha—daivād iti dvābhyām | prāyaḥ prasanna-manasām anya-cittatvāt sad-bhaktānāṁ bhāvābhilāṣā-bhāve’pi tad-anumodana-mātreṇa prāyo-vikaśita-cittānāṁ hṛdi tad-grahaṇāyogye’pi tat-saṁsargasya prabhāvataḥ māhātmyam ||47||

**viśvanāthaḥ :** tasyāvirbhāve prakāram āha—daivād iti | sad-bhakta-saṅgād dhetoḥ kīrtanādy-anusāriṇāṁ keṣāñcid bhoga-mokṣādi-rāgiṇāṁ hṛdi sad-bhakta-hṛdaya-rūpākāśa-sthasya bhāva-rūpa-candrasya pratibimba udañcati | nanu yathā candrasya meghādi-vyavadhāne jalādau pratibimbo na tiṣṭhati | tathāpy atrāpi tādṛśa-bhaktasya vyavadhāne sati pratibimbaḥ kathaṁ nāpayāti—tatrāha tat-saṁsargeti | tat-saṁsarga-prabhāvāt saṁskāra-rūpeṇa ciram udañcaty eveti bhāvaḥ ||47-48||

—o)0(o—

**|| 1.3.49 ||**

atha **chāyā—**

kṣudra-kautūhala-mayī cañcalā duḥkha-hāriṇī |

**rateś chāyā bhavet kiṁcit tat-sādṛśyāvalambinī ||**

**śrī-jīvaḥ :** atha chāyeti | chāyā-śabdenātra kāntir ucyate | chāyā sūrya-priyā kāntiḥ pratibimbam anātapaḥ ity amarasya nānārtha-vargāt | sā cātra praticchavir evocyate | tasyāś ca kāntitvād ābhāsa-śabdasya tatra ca prasiddhatvāt | tad etad abhipretya chāyāṁ lakṣayati—kṣudreti | kṣudra-kautūhalatvam—pāramārthike’pi kautūhale tasmin laukikatva-mananāt | tathāpi paramārtha-kautūhala-maya-rates tatra yat kiñcic chavir ābhāsata eveti chāyātvam atreti bhāvaḥ | rateś chāyā tu kiñcid yathā syāt tathā tasyā rateḥ sādṛśyāvalambinī bhaved iti tu yojanā | ataś chāyātvāc cañcalāpi, na tu pratibimbavat sthirā | bhogādi-rāgaval laukika-kautukasya sthiratvābhāvāt | tathāpi vastu-prabhāvād duḥkha-hāriṇī saṁsāra-tāpasya kramāc chamanīti | na cātra viśeṣa-lakṣaṇe bhogādi-sambandhābhāvād ābhāsa-gatasya sāmānya-lakṣaṇasyāvyāptiḥ syāt, kautuhalānubhavasya ca bhoga-viśeṣatvāt, na cātrabhoga-sambandhena pratibimbe’tivyāptiḥ syāt, kṣudrety anenaivaa tato’vicchinnatvāt ||49||

**mukundaḥ :** rateś chāyā tu kiñcit tasyāḥ sādṛśyaṁ kiñcit tat-sādṛśyaṁ tad-avalambinī bhaved iti yojanā | yathānyasyām api chāyāyāṁ puruṣāvayavānāṁ kiñcit sādṛśyaṁ, adbhutā bālāpi duḥkha-hāriṇī ||49||

**viśvanāthaḥ :** pāramārthike bhagavat-kīrtana-bhakta-nṛtyādi-kautūhale tasmin jane sāmānya-laukikatva-mananāt kṣudra-kautūhala-mayī rati-cchāyā tu kiñcid yathā syāt tathā tasyāḥ rateḥ sādṛśyāvalambinī bhaved iti yojanā | ataś chāyātvāc cañcalāpi, na tu pratibimbavat sthirā | tathāpi duḥkha-hāriṇī saṁsāra-tāpasya kramāc ca śamanī ||49||

—o)0(o—

**|| 1.3.50-51 ||**

**hari-priya-kriyā-kāla-deśa-pātrādi-saṅgamāt |**

**apy ānuṣaṅgikād eṣa kvacid ajñeṣv apīkṣyate ||**

**kintu bhāgyaṁ vinā nāsau bhāva-cchāyāpy udañcati |**

**yad abhyudayataḥ kṣemaṁ tatra syād uttarottaram ||**

**śrī-jīvaḥ :** hari-priya-kriyādīnāṁ saṅgamād yugapan milanād ity arthaḥ ||50||

**mukundaḥ :** hari-priyānāṁ kriyā-kāla-deśa-pātrādīnāṁ saṅgamāt, hari-priya-pātraṁ bhaktaḥ, kathambhūtāt ānusaṅgikāt uddeśaṁ vinaiva bhāgyenaiva labdhād ity arthaḥ | kvacid ajñeṣv apīkṣyata iti bhukti-mukti-kāmiṣu keṣucid īkṣyata evety arthaḥ ||50||

**viśvanāthaḥ :** hari-priya-kriyā-kālādīnām ānuṣaṅgika-saṅgāt kvacid ajñeṣu mokṣecchā kṣānty-ādi-rahita-mūḍheṣu eṣā rati-cchāyāpīkṣyate ||50-51||

—o)0(o—

**|| 1.3.52-53 ||**

**hari-priya-janasyaiva prasāda-bhara-lābhataḥ |**

**bhāvābhāso’pi sahasā bhāvatvam upagacchati ||**

**tasminn evāparādhena bhāvābhāso’py anuttamaḥ |**

**krameṇa kṣayam āpnoti kha-sthaḥ pūrṇa-śaśī yathā ||**

**śrī-jīvaḥ :** *na vyākhyātam |*

**mukundaḥ :** prasāda-bharābhāsato’tiprasāda-lābhāt | eva-kāraḥ sādhanābhiniveśādi-vyāvartakaḥ | bhāvābhāsaḥ pratibimba-cchāyātmakaḥ | sahasā śīghram | tasminn evāparādhena, na tu viṣaya-bhogenety arthaḥ ||52-53||

**viśvanāthaḥ :** tasmin hari-priya-jane’parādhenānuttamaḥ śreṣṭho’pi raty-ābhāsaḥ kṣayaṁ prāpnoti ||50||

—o)0(o—

**|| 1.3.54 ||**

kiṁ ca—

**bhāvo’py abhāvam āyāti kṛṣṇa-preṣṭhāparādhataḥ |**

ābhāsatāṁ ca śanakair nyūna-jātīyatām api ||

**śrī-jīvaḥ :** abhāvaṁ dvividhasyaivāparādhasyādhikyena | evam ābhāsatāṁ madhyamatvena nyūna-jātīyatām alpatvena tatra nyūna-jātīyatvaṁ vakṣyamāṇānāṁ śānty-ādi-pañca-vidhānāṁ raty-ādy-aṣṭa-vidhānāṁ ca tāratamyena jñeyam ||54||

**mukundaḥ :** kṛṣṇasya svayaṁ bhagavataḥ preṣṭhāḥ sādhana-siddhā bhaktāḥ | abhāvaṁ dvividasyaivāparādhasyādhikyena | ābhāsatāṁ madhyamatvena nyūna-jātīyatām alpatvena | tatrābhāsatā sālokyādi-caturdhā muktiṣu kāmanā | nyūna-jātīyatvaṁ vakṣyamāṇānāṁ śāntādi-pañca-vidha-ratīnāṁ yathottara-śreṣṭhānāṁ yathā-pūrvatvena ||54||

**viśvanāthaḥ :** kṛṣṇasya preṣṭhaḥ atiśaya-priyas tasminn aparādhataḥ | yathā raghunāthasya pārṣado’pi dvivida-nāmā vānaras tasya lakṣmaṇa-sthāne’parādhasyādhikyena bhāvo’bhāvaṁ prāptaḥ | aparādhasya madhyamatvenābhāsatvam | alpatve nyūna-jātīyatvam | tac cojjvala-ratimān dāsyaṁ, dāsyavān śānty-ādikaṁ prāpnoti ||54||

—o)0(o—

**|| 1.3.55 ||**

**gāḍhāsaṅgāt sadāyāti mumukṣau supratiṣṭhite |**

**ābhāsatām asau kiṁ vā bhajanīyeśa-bhāvatām ||**

**śrī-jīvaḥ :** bhajanīyo ya īśas tasya bhāvo’bhimāna iva bhāvo’bhimāno yasya tat tāṁ yāti | ahaṅgrahopāsanām āviśatīty arthaḥ ||55||

**mukundaḥ :** asau bhāvaḥ | bhajanīyo ya īśas tasya bhāvo brahmatvaṁ yāti, tad-abhimānitāṁ prāpnoti ||55||

**viśvanāthaḥ :** mumukṣau kathambhūte supratiṣṭhite mokṣasya sarvotkarṣa-vyvasthāpaka-jñāna-śāstre yuktyānukula-tarka-racanā-dvārā pratiṣṭhāṁ prāpte bhajanīyo ya īśas tasya bhāvo’bhimāno yasya tat tāṁ yāti | ahaṅgrahopāsanām āviśatīty arthaḥ ||55||

—o)0(o—

**|| 1.3.56 ||**

**ata eva kvacit teṣu navya-bhakteṣu dṛśyate |**

**kṣaṇam īśvara-bhāvo’yaṁ nṛtyādau mukti-pakṣagaḥ ||**

**śrī-jīvaḥ, viśvanāthaḥ :** kṣaṇam ity upalakṣaṇaṁ kvacic ciram abhivyāpya | muktis tv atra sārūpya-sārṣṭi-sāmīpya-lakṣaṇā jñeyā ||56||

**mukundaḥ :** .īśvaraseva bhāvaś ceṣṭā dṛśyate | āntaratvena vijñair eva sarvatā jñātuṁ śakyo’pi sarvair eva nṛtyādau sākṣād anubhūyate | muktiḥ pañca-vidhā ||56||

—o)0(o—

**|| 1.3.57 ||**

**sādhanekṣāṁ vinā yasminn akasmād bhāva īkṣyate |**

**vighna-sthagitam atrohyaṁ prāg-bhavīyaṁ susādhanaṁ ||**

**śrī-jīvaḥ :** sādhanekṣām iti | sādhanāni pūrvokta-sādhanābhiniveśa-kṛṣṇa-prasāda-bhakta-prasāda-lakṣaṇāni kāraṇāni teṣām īkṣāṁ śāstrādi-dvārā jñānaṁ vinā yasmin bhāvo raty-ādir īkṣyate niścīyate tasmin vṛtrādiṣv iva prāg-bhavīyaṁ sādhanam ūhyam ||57||

**mukundaḥ :** suṣṭhu sādhanaṁ susādhanaṁ utpādita-hary-āsaktikaṁ śravaṇa-kīrtanādi | vighnena hari-bhaktālpārādhajaihika-bhoga-lālasādi-lakṣaṇena sthagitam āvṛtam ||57||

**viśvanāthaḥ :** sādhanekṣām iti | pūrvokta-sādhanābhiniveśa-kṛṣṇa-prasāda-bhakta-prasāda-lakṣaṇāni kāraṇāni teṣām īkṣāṁ darśanaṁ vinā yasmin bhāvo raty-ādir vīkṣyate tasmin vṛtrāsurādiṣv iva prāg-bhavīyaṁ sādhanam ūhyam ||57||

—o)0(o—

**|| 1.3.58 ||**

**lokottara-camatkāra-kārakaḥ sarva-śaktidaḥ |**

**yaḥ prathīyān bhaved bhāvaḥ sa tu kṛṣṇa-prasādajaḥ ||**

**śrī-jīvaḥ :** nanu pūrvaṁ (1.3.8) sādhanābhiniveśādi-trayeṇādhunā ca prāgbhavīya-sādhanena bhāva-janmoktaṁ teṣāṁ madhye katamaḥ śreṣṭhaḥ ? tatra pūtanādi-dṛṣṭāntam abhipretyāha—loketi ||58||

**mukundaḥ :** nanu sādhanekṣāyā abhāvāc chukādivat kṛṣṇa-prasādajaḥ kathaṁ nānumeyo’yaṁ bhāvas tatrāha—loketi | sādhanaja etādṛśo neti bhāvaḥ ||58||

**viśvanāthaḥ :** nanu pūrvaṁ (1.3.8) sādhanābhiniveśādi-trayeṇādhunā ca prāgbhavīya-sādhanena bhāva-janmoktam | teṣāṁ madhye katamaḥ śreṣṭhaḥ ? tatra pūtanādi-dṛṣṭāntam abhipretyāha—loketi ||58||

—o)0(o—

**|| 1.3.59 ||**

jane cej jāta-bhāve’pi vaiguṇyam iva dṛśyate |

**kāryā tathāpi nāsūyā kṛtārthaḥ sarvathaiva saḥ ||**

**śrī-jīvaḥ, viśvanāthaḥ** : vaiguṇyaṁ bahir durācāratā, tad iveti tena liptatvābhāvāt | tathā coktaṁ—apavitraḥ pavitro vā ity ādi | kṛtārthatvaṁ cātra jāta-bhāvatvād eva ||59||

**mukundaḥ** : kasyacij jāta-bhāvasyāpi niṣiddhācaraṇādau pravṛttiḥ svasmin bhāva-vṛddhaye śrī-kṛṣṇecchayā | ity abhipretyāha—jane ced iti | vaiguṇyam iva kṛṣṇecchayā jātatvād avāstavam ity arthaḥ | yataḥ sarvathā kṛtārtho bhagavat-kṛpā-viṣayatayā kṛta-kṛtya eva | tad yathā śrī-kṛṣṇaḥ śrī-bilvamaṅgalaṁ cintāmaṇi-veśyāyām āsaktaṁ vidhāya tad-vacana-mātreṇa sarvaṁ santyājya sva-līlaika-niṣṭhaṁ kṛtvā guruṇā līlā-śuka iti khyātiṁ prāpayya vṛndāvanāgataṁ svaṁ darśayāmāseti | śrī-bharatasya mṛgāsakty-ātmakaṁ prārabdhaṁ karma naṣṭam apy udbodhya paścān mṛga-śarīre brāhmaṇa-śarīre ca parama-vairāgyam utpādya bhāva-vṛddhim eva cakāreti ca ||59||

—o)0(o—

**|| 1.3.60 ||**

yathā nārasiṁhe—

**bhagavati ca harāv ananya-cetā**

**bhṛśa-malino’pi virājate manuṣyaḥ |**

**na hi śaśa-kaluṣa-cchaviḥ kadācit**

**timira-parābhavatām upaiti candraḥ ||**

**śrī-jīvaḥ :** bhṛśaṁ malino’pi sudurācāratvena bahir dṛśyamāno’pi virājate | anyāparābhūtayā antargata-bhaktyā śobhata eva | tatrārthāntara-nyāso—na hīti | loke cchāyā-mayaṁ lakṣma tavāṅke śaśa-saṁjñitam iti śrī-hari-vaṁśokteḥ | śaśa-kaluṣa-cchavitvena bahir dṛśyamāno’pīty arthaḥ ||60||

**mukundaḥ :** bhṛśa-malino’pi durācāratayā dṛśyamāno’pi virājate bhagavat-kṛpāspadatayā bhṛśa-mālinyaṁ paribhūya śobhata eva | arthāntara-nyāso’tra padye viśeṣeṇa sāmānya-samānatvāt | manuṣya iti jāti-bodhakatvāt sāmānyam ||60||

**viśvanāthaḥ :** bhṛśaṁ malino’pi sudurācāratvena bahir dṛśyamāno’pi virājate | anyāparābhūtayāntargata-bhaktyā śobhata eva | tatrārthāntara-nyāsam āha—na hīti | loka-cchāyā-mayaṁ lakṣma tavāṅke śaśa-saṁjñitam iti hari-vaṁśokteḥ | śaśa-kaluṣa-cchavitvena bahir dṛśyamāno’pīty arthaḥ ||60||

—o)0(o—

**|| 1.3.61 ||**

**ratir aniśa-nisargoṣṇa-prabalatarānanda-pūra-rūpaiva |**

uṣmāṇam api vamantī sudhāṁśu-koṭer api svādvī ||

**śrī-jīvaḥ :** uttarottarābhilāṣa-vṛddheḥ aśānta-svabhāvatvam uṣṇatvam ullāsātmakatvād ānandatvaṁ aniśo’nādita eva yo nisargaḥ svabhāvas tena uṣmā cāsau prabalatarānanda-rūpā ceti vigrahaḥ | uṣmāṇaṁ tad-vidha-nānā-sañcāri-bhāva-lakṣaṇam ||61||

**mukundaḥ :** aniśaṁ nirantaraṁ nisargeṇa svabhāvena uṣṇā ca sā prabalatarānanda-rūpā ceti vigrahaḥ | eva-kāro’yoga-vyavacchedakaḥ | ata uṣmāṇam apīty ādi ||61||

**viśvanāthaḥ :** aniśaṁ nirantaraṁ yo nisargaḥ svabhāvas tena uṣmā ca sā prabalatarānanda-rūpā ceti vigrahaḥ | rater uṣṇatvaṁ nāma uttarottarābhilāṣa-vṛddhyāśānta-svabhāvatvam | ullāsakatvād ānanda-rūpatvaṁ ceti jñeyam | uṣmāṇaṁ tad-vidha-nānā-sañcāri-bhāva-lakṣaṇaṁ vamanti abhivyaktaṁ karotīty arthaḥ ||61||

—o)0(o—

iti śrī-śrī bhakti-rasāmṛta-sindhau

purva-vibhāge bhāva-bhakti-laharī tṛtīyā ||

**|| 1.4 ||**

**śrī-hari-bhakti-rasāmṛta-sindhau pūrva-vibhāge caturthā laharī**

atha premā

**|| 1.4.1 ||**

samyaṅ-masṛṇita-svānto mamatvātiśayāṅkitaḥ |

**bhāvaḥ sa eva sāndrātmā budhaiḥ premā nigadyate ||**

**śrī-jīvaḥ:** atha bhāvam apy uktvā—samyag iti | atra sāndrātmakatvaṁ svarūpa-lakṣaṇam | anyad dvayaṁ taṭastha-lakṣaṇam ||1||

**mukundaḥ:** śrī-mukundāya namaḥ | atha premāṇam āha—samyag iti | sa bhāva eva sāndrātmā san premā | sāndrātmatvaṁ svarūpa-lakṣaṇam | pūrvaṁ citta-māsṛṇya-kṛt | atra tat-samyaktvam | pūrvaṁ rucibhir, atra mamatveneti ||1||

**viśvanāthaḥ:** atha bhāvam apy uktvā premāṇam āha—samyag iti | samyaṅ masṛṇitaṁ bhāvasya prathama-daśāpekṣayātiśayārdraṁ svāntaṁ cittaṁ yasmin tathā-bhūto yaḥ sāndrātmā niviḍa-svarūpaḥ prathama-daśāpekṣayā paramānandotkarṣaṁ prāpta iti yāvat | ata eva kṛṣṇe’tiśaya-mamatvāṅkito bhāvaḥ sa eva premā nigadyate |

atreyam āśaṅkā—nanu bhāva eva ced upādānaḥ san sāṅkhya-matānusāreṇa premāṇam utpādya svayaṁ premātmiko bhavati, tadā tan-mate upādāna-kāraṇam eva pūrvāvasthāṁ parityajya kārya-rūpeṇa pariṇamati, na tu kāraṇātiriktaḥ svatantraḥ kārya-padārtho’sti | yathā guda eva kam api vikāraṁ prāpya pūrvarūpaṁ parityajya ca khaṇḍo bhavati, jāte ca khaṇḍe tasmād guḍasya pṛthak sthitir nāsti | evaṁ khaṇḍa eva sitā bhavati, sitā eva sitopalā bhavati, tatra sitopalā-daśāyāṁ guḍa-khaṇḍa-sitānāṁ pṛthak sthitir nāsti | tadvad atrāpi bhāvaḥ pūrvāvasthāṁ parityajya prema-rūpo bhavatu, evaṁ premṇaḥ sakāśād bhāvasya pṛthak-sthitir māstu, tathāgre vakṣyamāṇaṁ premṇa eva sneha-rūpatvam eva snehādīnāṁ rāgādi-rūpatvaṁ ca, tatrāpi snehādibhyaḥ sakāśāt premādi-sthāyi-bhāvānāṁ pṛthak sthitir māstu | evaṁ sati śrī-rādhikā-prabhṛtiṣu camra-sthāyi-rūpa-mahābhāva eva tiṣṭhatu, na tu rati-prema-sneha-māna-rāgānurāgādayaḥ |

maivam | śrī-kṛṣṇasya hlādinī-śakteḥ sāra-vṛtti-rūpāṇāṁ rati-prema-snehādīnāṁ śrī-kṛṣṇasyaivācintya-śaktitvāt pūrvāvasthām aparityajyaiva bhāvaḥ prema-rūpo bhavati | pūrvāvasthāyā atyāgād eva premṇaḥ sakāśād bhāvasya pṛthak sthitir api jñeyā | evaṁ-rītyā snehādibhyaḥ sakāśāt premādīnāṁ pṛthak sthitir apy ūhyā | tatra dṛṣṭānto, yathā—śrī-kṛṣṇasya bālya-deha eva kam api mādhuryādy-utkarṣaṁ prāpya bālyāvasthā-parityāgaṁ vinaiva paugaṇḍa-deho bhavati | evaṁ paugaṇḍa-deha eva pūrvasmād apy utkarṣa-viśeṣaṁ prāpya kaiśora-deho bhavati, na tu prākṛta-manuṣya-śarīrādir iva bālyāvasthāṁ parityajya paugaṇḍāvasthāṁ prāpnoti | śrī-kṛṣṇasya bālya-paugaṇḍa-kaiśorāṇām evaṁ bālyād ucita-līlānāṁ ca sarveṣāṁ nityatvāt | kintu paugaṇḍasya prākaṭye bālya-deho’trāntardhāya yatra yatra brahmāṇḍe prakaṭa-līlāyāṁ bālya-līlāyā ārambhas tatraiva prakaṭībhavati | evam asyaiva vṛndāvanasyāprakaṭa-prakāśe yatra bālya-līlāyā ārambhas tatrāpi bālya-dehasya prākaṭyaṁ jñeyam | brahmaṇa āgāmini kalpe vaivasvata-manvantare punar apy atraiva vṛndāvanasya prakaṭa-prakāśe bālya-dehaḥ prakaṭībhaviṣyatīti | yathā—etad-dvīpasthaḥ sūryo’trāntardhāya sandhyā-kāle dvīipāntaraṁ gacchati | punar api yāma-catuṣṭayānantaram etad dvīpe prakaṭībhaviṣyati | līlānāṁ bālyādy-avasthānāṁ ca nityatvaṁ śrī-bhāgavata-ṭīkāyāṁ mahānubhāvair vistārya likhitam | viśeṣa-jijñāsā cet, sā ṭīkā draṣṭavyā |

prakṛte tu rati-premādi-sthāyi-bhāvavatāṁ bhaktānāṁ madhye yasya bhaktasya sthāyi-bhāvādeḥ sva-sva-kāraṇaṁ prāpyodayas tadā tasyaivābhivyaktir anyeṣāṁ tu bhāvānām anabhivyaktatvena tasminn eva bhakte sthitir jñeyā | yathā kāma-krodhādimatāṁ sāṁsārikāṇāṁ kāmādīnāṁ madhye ekatarasyodaya-kāle’nyeṣāṁ saṁskāra-rūpeṇa sthitiḥ, tadvad eveti jñeyam ||1||

**sarasvatī-ṭhākuraḥ :** samyaṅ-masṛṇita-svāntaḥ suṣṭhu masṛṇitaḥ ārdrīkṛtaḥ svāntaḥ yasmāt saḥ, mamatvātiśayāṅkitaḥ mamatvātiśaya-yuktaḥ iti taṭastha-lakṣaṇa-dvaya-viśiṣṭaḥ yaḥ sāndrātmā ghanībhūta-svarūpaḥ iti svarūpa-lakṣaṇa-yuktaḥ bhāvaḥ sa eva budhaiḥ premā nigadyate kathyate ||1|| (caitanya-caritāmṛta 2.23.7)

—o)0(o—

**|| 1.4.2 ||**

yathā pañcarātre—

**ananya-mamatā viṣṇau mamatā prema-saṅgatā |**

**bhaktir ity ucyate bhīṣma-prahlādoddhava-nāradaiḥ ||**

**śrī-jīvaḥ:** atra sva-matam udāharaṇam evaṁ-vrata [bhā.pu. 11.2.38] ity ādi vakṣyamāṇa-prakāram eva jñeyam | matāntaram api yojanāntareṇa saṅgamayitum āha—yatheti | bhaktir atra bhāvaḥ ||2||

**mukundaḥ:** viṣṇau bhaktiḥ sāndra-bhāva-lakṣaṇā, yatra bhaktau | ananya-mamateti samyaṅ masṛṇita-svāntatvam ||3||

**viśvanāthaḥ:** nārada-pañcarātra-padyasya yojanām āha—bhaktir iti | bhaktir atra bhāvaḥ | deha-gehādi-niṣṭha-mamatvena varjitā | atha ca viṣṇau saṅgatā yā mamatā, tad-rūpā bhaktir bhīṣma-pramukhaiḥ prema ucyate ity arthaḥ | bhāva iti bhāvasyānubhāva-rūpa-śravaṇa-kīrtanādy-antaraṅgāṇām aṅgānām anusevayā paramotkarṣam ārūḍhā ratir eva bhāvotthaḥ premā parikīrtitā ||2-5||

**sarasvatī-ṭhākuraḥ :** viṣṇau bhagavati prema-saṅgatā prema-yuktā ananya-mamatā aikāntikī sambandha-mayī mamatā prītiḥ iti bhīṣma-prahlādoddhava-nāradaiḥ bhaktaiḥ sā bhaktiḥ bhāva ucyate ||2|| (caitanya-caritāmṛta 2.23.8)

—o)0(o—

**|| 1.4.3-4 ||**

**bhaktiḥ premocyate bhīṣma-mukhyair yatra tu saṅgatā |**

**mamatānya-mamatvena varjitety atra yojanā ||**

**bhāvottho’tiprasādotthaḥ śrī-harer iti sa dvidhā ||**

*na katamena vyākhyātam.*

—o)0(o—

**|| 1.4.5 ||**

tatra **bhāvotthaḥ—**

**bhāva evāntaraṅgāṇām aṅgānām anusevayā |**

**ārūḍhaḥ paramotkarṣam bhāvotthaḥ parikīrtitaḥ ||**

**śrī-jīvaḥ, mukundaḥ :** vaidhyā nivṛtto vaidhaḥ | sa cāsau bhāvaś ceti tad-utthaḥ ||5||

**viśvanāthaḥ:** *na vyākhyātam.*

—o)0(o—

**|| 1.4.6 ||**

tatra **vaidha-bhāvottho**, yathā ekādaśe (11.2.40)—

**evaṁ-vrataḥ sva-priya-nāma-kīrtyā**

**jātānurāgo druta-citta uccaiḥ |**

**hasaty atho roditi rauti gāyaty**

**unmādavan nṛtyati loka-bāhyaḥ ||**

**śrī-jīvaḥ:** atraivaṁ-vrata iti vaidhī-sambandhāt tan-nivṛttatvaṁ, priyeti bhāvotthatvam | sveti mamatā-yuktatvam | jātānurāga iti tad-atiśayitvaṁ ca jñeyam ||6||

**mukundaḥ:** atraivaṁ-vrata iti vaidha-bhāvatvam | sva-priya-nāmeti antaraṅgāṅgānusevanam | jātānurāga iti bhāvotkarṣa-prāptyā premṇā bhāvotthatvam | uccair druta-cittatvaṁ samyaṅ-masṛṇita-svāntatvam | hasatīty ādi mamatātiśayāṅkitatvam ||6||

**viśvanāthaḥ:** evaṁ-vrata iti | evaṁ pūrva-vacanokta-prakāreṇa sādhane vrata ity arthaḥ | anena vaidhī-sambandhāt vaidhī-niṣpādyatvam asyoktam | priya-nāma-kīrtyety atra kṛṣṇasya priyatva-kathanena tan-nāma-kīrtanasya bhāvotthatvam uktam | sveti—priya-niṣṭha-svīyatva-kathanena mamatā-yuktatvam uktam | jātānurāga iti mamatvasyātiśayitvam uktam | rauti rodanātiriktocca-śabdaṁ karoti | loka-bāhyaḥ lokātītaḥ ||6||

—o)0(o—

**|| 1.4.7-8 ||**

**rāgānugīya-bhāvottho**, yathā pādme—

**na patiṁ kāmayet kañcid brahmacarya-sthitā sadā |**

**tam-eva mūrtiṁ dhyāyantī candrakantir varānanā ||**

**śrī-kṛṣṇa-gāthāṁ gāyantī romāñcodbheda-lakṣaṇā |**

**asmin manvantare snigdhā śrī-kṛṣṇa-priya-vartayā ||**

**śrī-jīvaḥ:** tām eva mūrtiṁ dhyāyantīti tasyāṁ mūrtau pūrvaṁ bhāvo jāta āsīd iti sūcitam | kañcid anyaṁ patiṁ na kāmayet | na kāmayeteti gāḍha-mamatayā prema darśitam | snigdhā babhūveti śeṣaḥ ||7-8||

**mukundaḥ:** na patiṁ kāmayet brahmacarya-sthitā sadeti—indriyārthānāṁ svayam arocakatvena bhāvasya sūcanam | tasya rāgānugīyatvaṁ mūrti-darśana-jātatvāt | mūrtiṁ dhyāyantīti śrī-kṛṣṇa-gāthāṁ gāyantīti cāntaraṅgānusevanam | pūrvaṁ yatra jāto bhāvas tām evety anena mamatvātiśayāṅkitatvam, romāñcodbheda-lakṣaṇeti | samyaṅ-masṛṇita-svāntatvaṁ śrī-kṛṣṇa-priya-vārtayā snigdhā premavatī babhūvety arthaḥ ||7-8||

**viśvanāthaḥ:** tām eva mūrtiṁ dhyāyantīty anena tasyāṁ mūrtau pūrva-bhāvo jāta āsīd iti sūcitam | kañcid anyaṁ patiṁ na kāmayet | na kāmayeteti gāḍha-mamatayā prema darśitam | romāñcodbheda atiśaya ity arthaḥ sa eva lakṣaṇaṁ cihnaṁ yasyāḥ | snigdhā snehavatī babhūveti śeṣaḥ ||7-8||

—o)0(o—

**|| 1.4.9 ||**

atha **harer atiprasādotthaḥ—**

**harer atiprasādo’yaṁ saṅga-dānādir ātmanaḥ ||**

**śrī-jīvaḥ, mukundaḥ :** saṅga-dānam ādir yasya saḥ ||9||

**viśvanāthaḥ:** harer iti | ātmanaḥ saṅga-dānādir eva harer atiprasādasya kāryatvāt atiprasāda ucyate ||9||

—o)0(o—

**|| 1.4.10 ||**

yathā ekādaśe (11.12.7)—

**te nādhīta-śruti-gaṇā nopāsita-mahattamāḥ |**

**avratātapta-tapasaḥ mat[[7]](#footnote-8)-saṅgān mām upāgatāḥ ||10||**

**śrī-jīvaḥ:** ta iti | pūrvokteṣu te kecid bali-prabhṛtayaḥ | te ca mat-prāpty-arthaṁ na adhītāḥ śruti-gaṇā yaiḥ | tathā adhyayanārthaṁ nopāsitā mahattamāḥ tat-pāragā yaiḥ | mat-saṅgād iti | teṣāṁ satāṁ madhye pradhānasya mama saṅgāt premāṇaṁ prāpya mām upāgatā ity arthaḥ | kintu śrī-bhagavataḥ svatantratve’pi satāṁ madhye svayaṁ gaṇanaṁ vinaya-svabhāvād eva kṛtam iti śrī-bhagavat-prasādottha evāyaṁ jñeyaḥ ||10||

**mukundaḥ:** te vṛṣa-parvādi-yajña-patnyas tā mat-saṅgāt premāṇaṁ prāpya mām upāgatā ity arthaḥ | pūrvoktātvāṣṭra-kāyādhavādayas tu mat-saṅgād eva ||10||

**viśvanāthaḥ:** te neti | pūrvokteṣu madhye kecid bali-prabhṛtaya ity arthaḥ | te ca mat-prāpty-arthaṁ nādhītāḥ śruti-gaṇā yaiḥ | tathā adhyayanārthaṁ nopāsitā mahattamā veda-pāragā yaiḥ | mat-saṅgād iti | teṣāṁ satāṁ madhye pradhānasya mama saṅgāt premāṇaṁ prāpya mām upāgatā ity arthaḥ | kintu bhagavataḥ svatantratve’pi satāṁ madhye svayaṁ gaṇanaṁ vinaya-svabhāvād eva kṛtam iti śrī-bhagavat-prasādottha evāyaṁ jñeyaḥ ||10||

—o)0(o—

**|| 1.4.11 ||**

māhātmya-jñāna-yuktaś ca kevalaś ceti sa dvidhā ||

**śrī-jīvaḥ, viśvanāthaḥ :** punaś ca tasyaiva premṇo bheda-dvayam āha—māhātmyeti | kevalo mādhurya-mātra-jñānam ukta ity arthaḥ ||11||

**mukundaḥ:** rūpa-guṇa-līlādīnāṁ mādhurya-mātrānubhava-hetutvaṁ kevalatvam ||11||

—o)0(o—

**|| 1.4.12 ||**

atha **ādyo**, yathā pañcarātre—

**māhātmya-jñāna-yuktas tu sudṛḍhaḥ sarvato’dhikaḥ |**

**sneho bhaktir iti proktas tayā sārṣṭyādinānyathā ||**

**śrī-jīvaḥ:** *na vyākhyātam |*

**mukundaḥ :** snehaḥ sāndrātmā bhāvaḥ | bhaktiḥ prema-rūpā | sudṛḍha iti mamatayā baddha-mūlaḥ | sarvato’dhikaś cittasya samyaṅ-māsṛṇya-hetutvāt sarva-śreyobhyaḥ śreṣṭhaḥ | tayā prema-svarūpayā bhaktyā | sārṣṭhyādi-caturdhā prema-sevottarā muktiḥ | nānyathā sukhaiśvarottarā sā na ||12||

**viśvanāthaḥ :** atra pāñcarātrika-padya-dvayaṁ māhātmya-jñāna-sad-bhāvāsad-bhāvāṁśa eva jñeyam | māhātmya-jñānaṁ ca īśvaro’yam iti jñāna-janyaḥ sakhyādi-bhāva-saṅkocaka-sambhrama-viśeṣaḥ | ata eva rāgānugānam aiśvarya-jñāna-sattve’pi tan na sakhyādi-bhāva-saṅkocakam iti jñeyam | māhātmya-jñāna-yukto’tha ca sarvato’dhika-sneho bhaktir ucyate | tayā bhaktyā ||12||

—o)0(o—

**|| 1.4.13 ||**

**kevalo**, yathā tatraiva—

**mano-gatir avicchinnā harau prema-pariplutā |**

**abhisandhi-vinirmuktā bhaktir viṣṇu-vaśaṅkarī || iti |**

**śrī-jīvaḥ:** *na vyākhyātam |*

**mukundaḥ :** bhaktiḥ sāndrātma-bhāvaḥ | viṣṇu-vaśaṅkarīti prema, harau mano-gatir avicchinneti mamatātiśayāṅkitatvam | prema-paripluteti—samyaṅ-masṛṇita-svāntatvam | abhisandhir aiśvaryānusandhānaṁ tena vimukteti kevalatvam ||13||

**viśvanāthaḥ :** tatra nārada-pañcarātre | harau avicchinnā manogati-rūpā yā bhaktiḥ | sā viṣnū-vaśaṅkarīty arthaḥ | abhisandhi-vinirmuktā phalābhisandhi-rahitā ||13||

—o)0(o—

**|| 1.4.14 ||**

**mahima-jñāna-yuktaḥ syād vidhi-mārgānusāriṇām |**

rāgānugāśritānāṁ tu prāyaśaḥ kevalo bhavet ||

**śrī-jīvaḥ:** prāyaśa iti | vaidhy-aṁśa-yuktatve’pi na kevalaḥ syād ity arthaḥ ||14||

**mukundaḥ :** veda-rcānāṁ gopītva-prāptau mahima-jñānasyāpi śravaṇaṁ prāyaśa ity uktam ||14||

**viśvanāthaḥ :** prāyaśa iti | rāgānugatasyaivārcana-bhaktau vaidha-bhakty-udita-rukmiṇy-ādi-sāhityena bhāvanā-yuktatve sati na kevalaḥ syād ity arthaḥ ||14||

—o)0(o—

|| 1.4.15-16 ||

ādau śraddhā tataḥ sādhusaṅgo’tha bhajanakriyā |

tato’narthanivṛttiḥ syāt tato niṣṭhā rucis tataḥ ||

tathāsaktis tato bhāvas tataḥ premābhyudañcati |

sādhakānām ayaṁ premṇaḥ prādurbhāvaḥ bhavet kramaḥ ||

**śrī-jīvaḥ:** tatra bahuṣv api krameṣu satsu prāyikam ekaṁ kramam āha ādāv iti dvayena | ādau prathame sādhu-saṅga-śāstra-śravaṇa-dvārā śraddhā tad-artha-viśvāsaḥ | tataḥ prathamānantaraṁ dvitīyaḥ sādhu-saṅgo bhajana-rīti-śikṣā-nibandhanaḥ | niṣṭhā tatrāvikṣepeṇa sātatyam | rucir abhilāṣaḥ | kintu buddhi-pūrvikeyam | āsaktis tu svārasikī ||15||

**mukundaḥ :** ādau prathamaṁ kenāpi bhāgyodayena śrī-kṛṣṇasya bhaktau śraddhā | sādhu-saṅga udyamena sādhubhir milanam | bhajana-kriyā bhajanasya kāraṇam | anarthasya aprārabdha-prārabdha-rūpasya pāpasya nivṛttir nāśaḥ | niṣṭhā āgraheṇa punaḥ punar bhajana-kāraṇam | ruciḥ pāpa-bīja-nāśād bhaktau mādhuryānubhavaḥ | āsaktir avidyā-nivṛtter harau mano’bhiniveśaḥ ||15-16||

**viśvanāthaḥ :** atra bahuṣv api krameṣu satsu prāyikam ekaṁ kramam āha ādāv iti dvayena | ādau prathame sādhu-saṅge śāstra-śravaṇa-dvārā śraddhā tad-artha-viśvāsaḥ | tataḥ śraddhānantaraṁ dvitīyaḥ sādhu-saṅgo bhajana-rīti-śikṣārtham | niṣṭhā bhajane avikṣepeṇa sātatyam | rucir abhilāṣaḥ | kintu buddhi-pūrvikeyam | āsaktis tu svārasikī svābhāvikīty arthaḥ | etena niṣṭhāsaktyor bhedo jñeyaḥ ||15-16||

—o)0(o—

**|| 1.4.17 ||**

**dhanyasyāyaṁ navaḥ premā yasyonmīlati cetasi |**

**antarvāṇībhir apy asya mudrā suṣṭhu sudurgamā ||**

**śrī-jīvaḥ:** antar-vāṇibhiḥ śāstra-vidbhiḥ | mudrā paripāṭī ||17||

**mukundaḥ :** antar-vāṇibhiḥ śāstra-jñaiḥ mudrā jñāna-prakāraḥ ||17||

**viśvanāthaḥ :** yasya dhanyasya ayaṁ nava-premā cetasi unmīlati | antar-vāṇībhiḥ śāstra-vidbhir api asya bhaktasya mudrā paripāṭī sudurgamā ||17||

**sarasvatī :** yasya dhanyasya saphalārthasya bhaktajanasya cetasi citte nava-premā unmīlati prakaṭo bhavat, tasya mudrā ceṣṭā antarvāṇībhiḥ śāstravidbhiḥ api suṣṭhu sudurgamā boddhum atīvāśakyā ||17|| (caitanya-caritāmṛta 2.23.36)

—o)0(o—

**|| 1.4.18 ||**

ata eva śrī-nārada-pañcarātre, yathā—

**bhāvonmatto hareḥ kiñcin na veda sukham ātmanaḥ |**

**dukhaṁ ceti maheśāni paramānanda āplutaḥ ||**

**śrī-jīvaḥ:** sudurgamatvam eva darśayati—ata evaeti | ayaṁ bhāvaḥ—śāstravidbhir hi sukha-prāpti-duḥkha-hānī eva puruṣārthatvena nirṇīte | te ca tādṛśa-bhaktānāṁ bahir eva tair jñāyete | teṣām antas tu sukha-duḥkhe bhagavat-prāpty-aprāpti-kṛte eva | yathoktaṁ—nātyantikaṁ vigaṇayanty api te prasādaṁ [bhā.pu. 3.15.48] ity ādi, kāmaṁ bhavaḥ sva-vṛjinair nirayeṣu naḥ stāc ceto ‘livad yadi nu te pada yo rameta [bhā.pu. 3.15.49] ity ādi ca ||18||

**mukundaḥ :** ata eva bāhya-ceṣṭā lokātītety āha—ata eveti | śāstravidbhir ayam atra niṣṭha iti ceṣṭayaiva jñāyate sā cāsya tarkānukūlā na, ato jñānābhāva ity arthaḥ ||18||

**viśvanāthaḥ :** sudurgamatvam eva darśayati—ata evaeti | he maheśāni durge ! ayaṁ bhāvaḥ—śāstravidbhir hi sukha-prāpti-duḥkha-hānī eva puruṣārthatvena nirṇīyete | tādṛśa-bhaktānāṁ te sukha-duḥkhe śāstra-vidbhir bahir eva jñāyete, nāntaḥ | teṣām antas tu sukha-duḥkhe bhagavat-prāpty-aprāpti-kṛte eva | yathā—nātyantikaṁ vigaṇayanty api te prasādaṁ [bhā.pu. 3.15.48] ity ādi dhruvoktau bhagavat-prāpaka-bhakty-abhāvenātyantikasya mokṣasyāpy anādarāt | evaṁ, kāmaṁ bhavaḥ sva-vṛjinair nirayeṣu naḥ stāc ceto ‘livad yadi nu te padayo rameta [bhā.pu. 3.15.49] ity ādi sanakādīnām uktau nirayeṣu nārakīṣu yoniṣu mama bhavo janma syād ity anena yatra bhaktiḥ sambhavati, tasyāṁ nārakī-yonāv api janma samīcīnam iti teṣām abhiprāyād iti ||18||

—o)0(o—

**|| 1.4.19 ||**

**premṇa eva vilāsatvād vairalyāt sādhakeṣv api |**

**atra snehādayo bhedā vivicya na hi śaṁsitāḥ ||**

*na katamenāpi vyākhyātam |*

—o)0(o—

**|| 1.4.20-21 ||**

**śrīmat-prabhupadāmbhojaiḥ sarvā bhāgavatāmṛte |**

**vyaktīkṛtāsti gūḍhāpi bhakti-siddhānta-mādhurī ||**

**gopāla-rūpa-śobhāṁ dadhad api raghunātha-bhāva-vistārī |**

**tuṣyatu sanātanātmā prathama-vibhāge sudhāmbu-nidheḥ ||**

**śrī-jīvaḥ :** gopāleti śliṣṭam idam | tatra kṛṣṇa-pakṣe raghunātha-bhāvasya raghunāthatvasya vistārī raghunāthādīnām apy avatārīty arthaḥ | tatra tad-upāsakānām abhīṣṭa-pūraṇāyeti bhāvaḥ | aho kṛpā-māhātmyam iti vivakṣitam | pakṣe sva-vargasya nāma-catuṣṭayam uddiṣṭam | tatra dvitīyaṁ śrīmad-grantha-kṛc-caraṇānāṁ nāma, prathama-tṛtīye tan-mitrayoḥ | caturthaṁ ca śrīmat-tad-agraja-caraṇānāṁ bhāvaḥ śrī-kṛṣṇa-premā ||20-21||

**mukundaḥ :** gopāleti śliṣṭam idam | sanātanātmā śrī-kṛṣṇo gopāla-rūpeṇa śobhāṁ kāntiṁ dadhad api raghunāthasya bhāvaḥ samudra-bandhanādi-kriyā tasya vistārī | pakṣe sanātanātmā svāgrajaḥ | gopālo gopāla-bhaṭṭo rūpo granthakṛt tayoḥ śobhām icchāṁ dadhat puṣṇann api bibharti bhṛti-poṣayoḥ dadhāti ca ity ākhyāta-candrikāyām | raghunāthasya tan-nāmno’sya bandhor bhāvaḥ śrī-kṛṣṇa-prema tasya vistārī vardhakaḥ | śobhā kāntīcchayor uktā iti viśvaḥ ||20-21||

**viśvanāthaḥ :** gopāleti śliṣṭam idaṁ padyam | tatra śrī-kṛṣṇa-pakṣe—sanātanātmā śrī-kṛṣṇaḥ bhakti-sudhāmbodhaṁ prathama-vibhāge tuṣyatu | kīdṛśaḥ ? gopālaka-svarūpeṇa śobhāṁ dadhat | raghunāthasya bhāvaḥ setu-bandhādi-līlā taṁ kāmya-vanādau vistārī | sanātana-nāmā ātmā deho yasyeti vyutpattyā śrī-sanātana-gosvāmi-pakṣe gopāla-bhaṭṭa-gosvāmī mal-lakṣaṇa-rūpa-nāmā cānayoḥ śobhāṁ dadhat puṣṇan raghunātha-dāsasya bhāvaḥ premā tasya vistārī ||20-21||

—o)0(o—

iti śrī-śrī-bhakti-rasāmṛta-sindhau

pūrva-vibhāge prema-bhakti-laharī-caturthī

iti śrī-śrī-bhakti-rasāmṛta-sindhau

rasopayogi-sthāyi-bhāvopapādano nāma

pūrva-vibhāgaḥ samāptaḥ

—o)0(o—

1. sādhana (a,b) [↑](#footnote-ref-2)
2. prīti-sandarbha 108. [↑](#footnote-ref-3)
3. Padyāvalī, 53. Anonymous. [↑](#footnote-ref-4)
4. mādhava-mahotsave (3.116) tu candrakānte śrī-rādhā-vibhūtitvam uktam, yathā—

   rādhe purā nija-vibhūtija-candrakānti-saṁjñe sa-mādhavam ṛcaṁ pariśiṣṭa-gīte |

   kṛṣṇo niśamya tad atīva nija-pratīkṣyaṁ, niśvasya sa-smitam athāvadad evam astu || [↑](#footnote-ref-5)
5. In parentheses in Haridas Das’ edition. [↑](#footnote-ref-6)
6. Not found in my edition. [↑](#footnote-ref-7)
7. ākare prāyaśaḥ sat-saṅgād iti pāṭho dṛṣṭaḥ | [↑](#footnote-ref-8)